
Innledning 


Tradisjonelt forbindes skolen med kunnskap, og de fleste mener at sko- 
lens oppgave er å drive kunnskapsformidling og utvikle elevenes ferdig- 
heter på en slik måte at de kan tilegne seg mer kunnskap. Denne folkelige 
forståelsen av skolens oppgave er i stor grad også nedfelt i skolepolitikken 
og i læreplanens fagområder. I Læreplanverket for Kunnskapsløftet er 
dette formulert i en rekke faglige kompetansemål og i beskrivelsen av fem 
grunnleggende ferdigheter som skal være styrende for læringsarbeidet i 
alle fag (Utdanningsdirektoratet, 2006). I denne boka forsøker vi ikke å 
stille spørsmål ved fagmålene, men snarere å gi flere innspill til hvordan 
vi kan legge til rette for å nå disse fagmålene. Dette er læringsaktiviteter 
som skaper undring, utforsking og aktivisering i skolen. 

Det meste av kunnskapen som skolen formidler, er framkommet 
gjennom generasjoner med forskning. Det er brei politisk enighet om 
at forskning er en avgjørende forutsetning for framtidig kunnskapspro- 
duksjon. Det har i den senere tid kommet flere skolepolitiske føringer 
på at elever bør få kjennskap til forskningsprosesser ved at de selv får 
gjennomføre undersøkelser og utforskende arbeid. Det er tydelig nedfelt 
i Ludvigsen-utvalgets utredning Fremtidens skole (NOU 2015: 8, 2015), 
der det å utforske og skape utgjør et av de fire overordnede kompetanse- 
områdene. I 2016 kom stortingsmeldinga Fag - Fordypning - Forståelse 
(Utdanningsdepartementet, 2016), som er en oppfølging av Ludvigsen- 
utvalgets utredning. Den fokuserer videre på behovet for dybdelæring for 
å skape en forståelse som kan benyttes i flere sitasjoner. Denne meldinga 
førte til at det i september 2017 ble vedtatt en ny generell del av læreplan 
(Utdanningsdirektoratet, 2017). Den sier blant annet at skolen skal bidra 
til at elevene utvikler evnen til kritisk tenkning og etisk bevissthet, ska- 
perglede, engasjement og utforskertrang og sosial læring og utvikling. 
Samtidig løftes det fram at skolen skal lære elevene å lære, og at de skal 
utvikle seg til å bli trygge språkbrukere. De skal videre rustes til å bidra 


9 


INNLEDNING 


i utviklingen av samfunnets demokrati og medborgerskap, noe som vil 
kreve øvelse i både å lytte til andres og ytre egne standpunkter. 

Den nye overordnede delen av læreplanen, stortingsmeldinga, og 
utredningen fra Ludvigsen-utvalget aktualiserer dermed undervis- 
ningsmetoder som skaper undring, utforsking og aktivisering. Dette har 
også betydning for norsk lærerutdanning, der det lenge har vært et krav 
at den skal være forskningsbasert. I de nye grunnskolelærerutdannin- 
gene som skal føre studentene fram til mastergrad, er dette perspektivet 
blitt enda tydeligere. Forskning på studentenes egen praksisopplæring 
og lærernes undervisningspraksis bør gis utvidede muligheter i en fem- 
årig utdanning. Dette vil styrke læreres profesjonelle autoritet gjennom 
kjennskap til forskning, og det vil styrke lærernes posisjon i arbeidet med 
utvikling av skolen og skolens fag. Et område for forsking og utvikling er 
ulike arbeidsmetoder i skolen. 

Boka er skrevet til grunnskolelærerstudenter og lærere i grunnsko- 
len som er interessert i en større variasjon i læringsaktiviteter. Målet 
med boka er å gi et solid innblikk i en del alternative og aktiviserende 
arbeidsmetoder skolen kan benytte for å øke elevenes engasjement for 
faglig læring. Dette er for tiden aktuelt, da mange lærere i grunnskolen 
har erfart at for en betydelig gruppe elever så avtar interessen for teorifa- 
gene fram mot 10. trinn. I den videregående skolen har dette ført til store 
problemer med frafall. Varierte arbeidsmetoder, som kan øke elevenga- 
sjementet, har derfor vært en av målsettingene med satsninga Ungdom- 
strinn i utvikling. Vi søker med denne boka å gi en generell oversikt over 
temaer som kan hjelpe lærere og lærerstudenter til å ta bevisste valg når 
de ønsker å skape en mer aktiviserende undervisning. Boka kan på den 
måten være et viktig verktøy i den fagdidaktiske tenkningen i alle fag. 

Idéen til boka kom i etterkant av utgivelsen av boka Uteskoledidak- 
tikk (Fiskum og Husby, 2014), der flere av forfatterne i denne antologien 
bidro. Målsettingen med Uteskoledidaktikk var å vise hvordan bruken av 
alternative læringsarenaer i skolens fagundervisning kunne bidra til å gi 
elevene økt læringsutbytte. Vi så hvordan bruken av nye læringsarenaer 
kunne skape engasjerte elever, gjennom undervisning preget av undring, 
utforsking og aktivisering. Vi ønsket å gå dypere inn i undervisning og 
arbeidsformer som dette, og utvide perspektivet til å omfatte enda mer 

av skolens virksomhet. Vi har derfor her trukket inn flere fag og flere nye 
didaktiske tilnærminger. 

I utredningen Fremtidens skole (NOU 2015:8) og Meld. St. nr. 28 (Utdan- 
ningsdepartementet, 2016) skisseres det fire kompetanseområder som 
skal vektlegges i framtidas skole. Ved siden av fagspesifikk kompetanse 
skal skolen også gi elevene kompetanse i å lære gjennom metakognisjon 
og selvregulert læring. Videre skal den gi kompetanse i å kommunisere, 
samhandle og delta. For det fjerde skal den gi elevene kompetanse i å 
utforske og skape. Vi vil hevde at denne boka har klar relevans når det 
gjelder alle disse fire kompetanseområdene. Både utforsking, improvi- 
sasjon, filosofering, persepsjon og kreativitet er eksempler på didaktiske 
tilnærminger som tas opp i boka, og som vil være gunstige for å imøte- 
komme disse kompetanseområdene. 

Boka består både av kapitler som er klart tverrfaglige, og kapitler som 
tar utgangspunkt i undervisningen i enkeltfag, men der flere av tilnær- 
mingene er overførbare til undervisning i andre skolefag. Alle forfatterne 
underviser i lærerutdanningene ved Nord universitet, Levanger (tidligere 
Høgskolen i Nord-Trøndelag). Vi representerer et bredt spekter av fag: 
pedagogikk, norsk, matematikk, engelsk, naturfag, samfunnsfag, KRLE, 
musikk og kunst og håndverk. Vi har alle erfaringer med tverrfaglig 
utviklingsarbeid, og flere har tidligere skrevet kapitler i fagdidaktiske 
antologier. 

Boka er delt inn i Del 1 og Del 2. Del 1 er generell, og gir en del perspek- 
tiver om plassen til undrende, utforskende og aktiviserende undervis- 
ning i skolen. Kapitlene i denne delen vil gi perspektiver på denne typen 
undervisning samt en hjelp til igangsetting og gjennomføring. Del 2 er 
mer fagdidaktisk innenfor ulike fag i grunnskolen. Her presenteres ulike 
arbeidsmetoder som kan bidra til mer undring, utforsking og aktivise- 
ring i skolen. 

Boka starter med å utrede begrepene undrende, aktiviserende og utfor- 
skende læringsaktiviteter. Skolens valg og praksis når det gjelder under- 
visningsmetoder, settes deretter inn i et samfunns-, verdi-, og historisk 
perspektiv. Kapittel 2 utdyper videre vårt pedagogiske grunnsyn, vår 
grunnholdning og vårt ståsted som vil påvirke våre metodevalg. I dette 
kapitlet vil leseren også få et innblikk i ulike verdier og valg vi lærere gjør 

mer eller mindre bevisst. Kapitlet kan benyttes til egen bevisstgjøring, 
men også til å vurdere om undervisningsoppleggene vi har lagt opp til, 
faktisk samsvarer med den grunnholdninga vi har. Vi håper at dette vil 
hjelpe leseren til å bli mer bevisst sine valg slik at den daglige praksisen 
blir i samsvar med de verdiene vi ønsker å ha. Dette kan også komme til 
nytte når vi ønsker å vurdere et undervisningsopplegg vi lyktes eller ikke 
lyktes med. 

I kapittel 3 setter vi eleven i fokus. Her berøres ulike sider av elevmangfol- 
det, utfordringer enkelte elever kan ha når vi introduserer nye arbeidsfor- 
mer i skolen, og betydningen av relasjoner og emosjonell støtte fra læreren. 
Dette er et kapittel som kan bidra til at flere lykkes når de skal variere sine 
undervisningsopplegg, samt at det kan benyttes til å vurdere hvorfor et 
undervisningsopplegg gikk som det gikk. I kapittel 4 tar vi for oss to viktige 
egenskaper knyttet til det å være deltakende i undrende, utforskende og 
aktiviserende undervisning, nemlig persepsjonevne og kreativitet. Kapit- 
let gir en generell innføring i persepsjon, og hvordan vi kan berike elevers 
perseptuelle evne. Samtidig viser forfatterne sammenhengen mellom erfa- 
ringer og persepsjonsferdigheter og evnen til kreativitet. Dette er viktige 
ferdigheter for at arbeidsmetodene i del 2 av boka skal fungere optimalt. 

Del 2 av boka starter med et eksempel og en arbeidsform knyttet 
improvisasjon. Kapitlet omtaler improvisasjon generelt, og viser til 
eksempler i faget engelsk og musikk. Dette er samtidig et relativt generelt 
kapittel, og vi oppfordrer leseren til å ta med seg denne improvisasjons- 
delen inn i andre undervisningsfag. Kapittel 6 gir et innblikk i hvordan 
vi kan skape en mer levende matematikkundervisning. Dette burde være 
et tankevekkende kapittel for matematikklærere. I kapittel 7 diskuteres 
ulike muligheter ved digitale hjelpemidler. Digitale hjelpemidler er aktu- 
elt i alle undervisningsfag, og kapitlet vil derfor kunne gi et perspektiv på 
muligheter innenfor dette området. Det handler om å nyttiggjøre seg et 
medium elevene er ekstra motivert for. I kapittel 8 ser vi på hvordan este- 
tiske innfallsvinkler kan bidra til lærerike og varierte arbeidsformer i flere 
fag. Kapitlet tar spesielt for seg fagene matematikk og naturfag, men kan 
forhåpentligvis også gi inspirasjon i andre fag. Motivasjon er viktig i alle 
undervisningsfag. I kapittel 9 går vi nærmere inn på teori omkring mot- 
ivasjon, og hvordan dette kan omsettes i praktisk i et undervisningsfag 

som matematikk. Utforskende skriving for å utvikle elevenes egne stem- 
mer kan være et viktig mål innenfor undervisning i flere fag. I kapittel 
10 diskuteres dette primært innenfor skriving i KRLE-faget, men det vil 
være overforbart til flere fag og situasjoner i skolen. Kapitlet gjør dessuten 
rede for betydningen av et uenighetsfellesskap, som innebærer et positivt 
samarbeid der ulike meninger og verdier kan møtes. I kapittel 11 utdypes 
utforskende arbeidsformer i naturfag. Et forsøk der grunnskolelærerstu- 
denter har deltatt, er benyttet til å klargjøre hvordan denne metoden kan 
benyttes, og hvordan den kan forankres i forskerspiren, som er løftet fram 
i LKo6. Det siste kapitlet i boka er en tankevekker. I kapitlet blir vi utfor- 
dret når det gjelder tradisjonen med å lete etter «riktige svar». Forfatteren 
løfter heller fram verdien av at elevene øver opp sin evne til kritisk reflek- 
sjon, og at vi istedenfor starter undrende og utforskende prosesser. 

Alle kapitlene har en eller annen form for empiri. Noen har didaktisk 
utprøving gjennom flere år, som studenter ved lærerutdanningen i Levan- 
ger har bidratt i. Andre kapitler har empiri som er samlet i et kortere tids- 
rom og med tanke på dette bokprosjektet. Også her er det i noen tilfeller 
studenter som har bidratt i datainnsamlinga. I denne datainnsamlinga 
har vi vektlagt anonymitet, og i kapitler der det er samlet informasjon 
spesielt til dette formålet, har vi også vektlagt informert samtykke. 

KAPITTEL 1 


Hva menes med 
undrende, utforskende 
og aktiviserende 
undervisning? 


Av Hans Petter Andersen, Tove Anita Fiskum og Mona 
Reitan Rosenlund 


Kapitlene i denne boka forsøker å gi ideer til og grunnlag for læringsaktiviteter 
som gir større rom for undring, utforsking og aktivisering av elevene. Dette er læ- 
ringsaktiviteter som vi håper skaper motiverte elever og samtidig bidrar til varig 
læring. I dette kapitlet vil vi utdype hva som menes med undrende, utforskende 
og aktiviserende undervisning. I tillegg vil vi sette disse metodene inn i et variert 


bilde av undervisning og verdier som ligger bak de valgene vi gjør. 


Å finne svar på et spørsmål, en problemstilling eller en hypotese oppfat- 
tes nok av mange som den sentrale målsettingen ved all forskning. Når 
myndighetene gir midler til kreftforskning, forventes det at forskerne 
skal komme opp med svar som kan bidra til å bekjempe sjukdommen 
og på lengre sikt «knekke» kreftgåten. På tilsvarende vis gis det penger 
til havforskning for at forskerne kan komme fram til gode analyser og 
strategier for en bærekraftig forvaltning av fiskeriressursene. Også når 
det gjelder samfunnsforskning, forventes det at forskerne skal skissere 
løsninger. Gis det penger til forskning om terrorisme, er det fundert på 
ønsker om et tryggere samfunn. 

På samme vis bygger mye av den utforskende arbeidsmetodikken i 
skolen på at elevene skal komme fram til klare resultater. I mange til- 
feller har læreren ett eller flere fasitsvar som kan presenteres for elevene 
etter at de har gjennomført en oppgave eller et forsøk. Dette er nok spe- 
sielt framtredende i realfagene, som i stor grad bygger på en positivistisk 
vitenskapstradisjon. Mange forbinder matematikkundervisning med 
utregninger mot et klart fasitsvar som en kan sette to streker under. Til- 
svarende har det i lærebøker i naturfag vært vanlig med oppgaver der elev- 
ene skal gjennomføre forsøk etter en relativt fastlagt framgangsmåte som 
så ender i bestemte løsninger. Disse løsningene skal gjerne underbygge de 
naturfaglige teoriene som er presentert tidligere i lærebokkapitlet. 

Som det framgår av kapittel 6 og 11 i denne boka, ser vi nå en utvikling 
innenfor undervisning i både matematikk og naturfag, der en åpner opp 
for flere og mer fleksible arbeidsmåter og løsninger i utforskningen av 
en problemstilling. Et godt eksempel på dette er forsøket med telys og 
stigende vannsøyle, som presenteres i kapittel 11. Her fikk studentene i 
oppgave å observere og finne mulige forklaringer på et naturvitenskape- 
lig fenomen. Som gjennomgangen i kapitlet viser, løste de oppgaven med 
å konstruere svært ulike forklaringer. Disse ble så diskutert opp mot en 
allment akseptert vitenskapelig forklaring på fenomenet. Innenfor natur- 
vitenskapen er det vanlig å operere med allment aksepterte forklaringer 
som er gyldige inntil de blir utfordret av nye teorier. En viktig målsetting 
med utforskning i naturvitenskap er nettopp å utfordre den aksepterte 
kunnskapen med uttesting av nye hypoteser. 

Andre skolefag har alltid bygd på en hermeneutisk eller fortolkende 
vitenskapstradisjon. Det gjelder spesielt de humanistiske fagene som 
norsk, engelsk, historie og KRLE, og praktisk-estetiske fag som musikk 
og kunst og håndverk. I norskfaget, for eksempel, blir elever tidlig trent 
opp til at en skjønnlitterær tekst kan tolkes på ulike måter. I andre deler 
av faget får de trening i å drøfte og argumentere gjennom skriving av 
egne tekster. Ser en på hele skoleløpet, vil antakelig hermeneutiske 
arbeidsmåter, med åpning for mange svar, være like utbredt som positi- 
vistiske arbeidsmåter, som leder fram til mer eller mindre entydige svar 
og løsninger. Mange elever får etter hvert en klar oppfatning av at det er 
et skille mellom fiksjon og virkelighet. Kanskje trekker mange unge opp 

et for klart skille. Mye av lærestoffet elevene møter på i skolen, er basert 
på fortolkninger av virkeligheten. 

I den nye generelle delen av læreplanen (Utdanningsdirektoratet, 2017) 
heter det blant annet at skolen skal la elevene utfolde sin skaperglede, sitt 
engasjement og sin utforskertrang. Samtidig skal de lære å lære gjennom 
at de får tilegne seg kunnskap på selvstendige måter. Den nye generelle 
delen av læreplanen kommer som et resultat av stortingsmeldingen Fag - 
Fordypning - Forståelse (Utdanningsdepartementet, 2016). Det å legge 
opp til undervisning som fører til undring, utforsking og aktiviserende 
undervisning, er derfor behørig løftet opp i den senere tid. I dette kapitlet 
vil vi derfor utdype hva som kan ligge i undrende, utforskende og aktivi- 
serende undervisning, og hva som kan påvirke vår vilje og mulighet til å 
velge læringsaktiviteter i den retningen. 


Metodisk framgangsmåte i dette kapitlet 


For å få drøftet og utdypet hva som ligger i de tre begrepene undrende, 
utforskende og aktiviserende, har vi gjennomført to fokusgruppeinter- 
vjuer. I disse gruppesamtalene har målet vært å få en større forståelse for 
hva som ligger i disse begrepene knyttet til undervisning, og hva som 
er forskjellene mellom dem. Deltakerne i fokusgruppeintervjuene var 12 
lærerstudenter. De var deltidsstudenter, og de fleste av dem kombinerte 
studiene med lærerstillinger av ulike størrelse. Det var seks studenter i 
hver fokusgruppe. Moderator for hver av fokusgruppeintervjuene var 
en av kapittelforfatterne. Moderator styrte samtalen slik at hvert begrep 
først ble behørig diskutert, og etter hvert også hvordan de kunne skil- 
les fra hverandre. Utover dette var det intervjudeltakerne selv som ledet 
samtalen. Dette er de samme fokusgruppeintervjuene som i kapittel 2. 

Intervjuene ble deretter transkribert i sin helhet, for deretter å bli ana- 
lysert ved hjelp av meningsfortetting (Kvale og Brinkmann, 2015). 


Begrepsavklaring 


Innenfor undrende, utforskende og aktiviserende undervisning kan 
det ligge mye. Det kan også være uklare skiller mellom de tre, og en 

læringsaktivitet knyttet til for eksempel et praktisk opplegg i fjæra kan 
innebære alle tre. For å gi leseren mer innhold i begrepene har vi, på 
grunnlag av vår lille studie, kommet fram til at de kan utdypes og forkla- 
res på følgende måte: 

Om vi slår opp på undring eller undre seg i en ordbok (Undre, 2017), 
finner vi at det innebærer det å fundere, gruble, lure og spekulere, spørre 
seg selv. For å gi begrepet mer innhold når det gjelder undervisning, 
har vi med bakgrunn i de to fokusgruppeintervjuene valgt å beskrive 
det som læringsaktiviteter som bidrar til å skape spørsmål hos elev- 
ene, eller til å bevare istedenfor å besvare de spørsmålene elevene har. 
Undrende prosesser er kognitive og foregår inne i hver enkelt. Undrende 
læringsprosesser handler om å ikke ha faste svar, men om å skape nys- 
gjerrighet og bruke fantasi. Undrende undervisning handler om det 
Reikerås (2014) omtaler som å «følge utviklingsspor». Det vil si at vi tar 
vare på barns initiativ og undring, og ivaretar deres unike og subjektive 
undringer. 

Utforsking kan kort sagt forstås som det å undersøke eller granske 
(Utforske, 2017). Vår lille studie viser at utforskende læringsaktiviteter 
kan forstås som blant annet undersøkende arbeidsmetoder der elevene 
skal finne ut av ei problemstilling. Det er læreren som setter målet og 
rammen for det som skal undersøkes, mens elevene velger strategien 
for sin undersøkelse. Utforskende arbeidsmetode er oppdagelsesorien- 
tert, samtidig som den legger et godt grunnlag for samarbeidslæring. 
Utforskende undervisning blir derfor mer i tråd med Deweys femtrinns 
hypotetisk-deduktive metode (Dewey, 1910), noe som blir mer omtalt 
senere i dette kapitlet. 

I fokusgruppeintervjuene kom vi fram til at forskjellen mellom 
undrende og utforskende undervisning er at vi i den undrende undervis- 
ningen er mer filosoferende. Der handler det mer om å skape spørsmål 
enn å finne svar, mens den utforskende undervisningen er mer under- 
søkende og søker å finne svar. De undrende prosessene er også mer indi- 
viduelle, mens utforskende prosesser gjerne er styrt av rammer. Det er 
imidlertid glidende overganger mellom undring og utforskning. Det er 
dessuten mange ulike typer og tilnærminger av utforskende arbeidsme- 
toder. Det kan belyses ved å se på de to begrepene inquiry og enquiry, 

som ofte blir brukt om utforskende undervisning i engelskspråklig faglit- 
teratur. Ifølge Margaret Roberts (2013) brukes de ofte til å beskrive den 
samme type undervisning, men inquiry er mest brukt i amerikansk 
faglitteratur, mens enquiry er mer vanlig i den britiske faglitteraturen. 
På den andre siden hevder hun at det er noe ulik bruk av disse begrepene 
ellers i samfunnet. Inquiry brukes gjerne om større undersøkelser eller 
etterforskninger, mens enquiry også kan gå på mer konkrete forespørsler 
om for eksempel gateadresser eller telefonnummer. Hun mener dessuten 
at lærere har ulike oppfatninger av hva som kjennetegner utforskende 
arbeidsmetoder i skolen. Relativt mange assosierer det med prosjektba- 
sert undervisning, der elever skal ta utgangspunkt i en klart definert pro- 
blemstilling eller hypotese og så gjennom en vitenskapelig metode finne 
svar på de spørsmålene de har stilt seg. 

Det å aktivisere kan defineres som det å få noen til å handle eller sette 
noen i gang med noe (Aktivisere, 2017). Aktiviserende undervisning kan 
forklares med at det settes i gang aktivitet hos elevene. Denne aktivite- 
ten trenger ikke nødvendigvis å være fysisk. Den kan også være kognitiv. 
Aktiviserende undervisning er også når elevene samler inn informa- 
sjon for å få svar på spørsmålet de utforsker. Undervisning som fører til 
aktivisering, fører med seg at elevene lærer mens de gjør noe. Det kan 
innebære at de lærer mens de er fysisk aktive. At elevene får mulighet 
til bruke indre energi i læringsaktiviteten, kan også forstås som aktivi- 
serende undervisning. Eksempler på aktivisering kan være tenkeskri- 
ving, der elevene skal skrive i for eksempel et minutt om et tema de skal 
begynne å snakke om etterpå. Det kan også være at de lager et felles eller 
et individuelt tankekart, der elevene aktiviserer sin egen forkunnskap. 
Aktiviserende undervisning kan også forbindes med John Dewey, som 
allerede i 1915 ga ut ei bok sammen med sin datter (Dewey og Dewey, 
1915), der de kom med tanker om at morgendagens skole må endres slik 
at det elevene skal lære, kan læres konkret i situasjonen og knyttet til 
elevaktiviteter. Dette viser de blant annet gjennom å beskrive skoler 
som har vektlagt elevaktivitet mer enn det å ha fast pensum. Dewey 
mente at barn ikke er skapt til å være passive mottakere, men at de er 
nysgjerrige, og at det er naturlig for dem å utforske og være i aktivitet 
(Dewey, 1910). 

Induktiv og deduktiv metode 


Undrende, utforskende og aktiviserende undervisning forbindes gjerne 
mer med en induktiv tilnærming til undervisning enn en deduktiv til- 
nærming. I den praktiske undervisningssituasjonen er imidlertid begge 
disse tilnærmingene nødvendige. Derfor vil vi her gjøre rede for disse 
begrepene samt begrepet hypotetisk-deduktiv metode, som også er aktu- 
elt når det gjelder undrende, utforskende og aktiviserende undervisning. 

For å forklare disse begrepene starter vi med induktiv og deduktiv. Det 
er kanskje enklere å forstå forskjellen på begrepene induktiv og deduktiv 
metode innenfor forskning. Vi vil derfor først utdype hva begrepene indi- 
kerer innenfor forskning: Induktiv metode er at vi lar empirien, det vil si 
erfaringene vi gjør oss, danne grunnlaget for videre utforsking, og etter 
hvert en forståelse og en konklusjon. Siden forståelsen eller erkjennelsen 
tar utgangspunkt i empirien eller i erfaringene, så vil det være ganske 
uklart på forhånd hva som blir konklusjonene (Patel og Davidson, 1995). 
Med induktiv metode innenfor undervisning menes at elevene skal finne 
ut av noe selv. Det kan innebære at elevene jobber problembasert (Lyngsnes 
og Rismark, 2014). For eksempel kan induktiv tilnærming innenfor frem- 
medspråkopplæring være at elevene selv må fokusere på strukturen og 
prøve å finne det underliggende mønsteret i grammatikken (Shaffer, 1989). 
Induktiv tilnærming er ofte ansett som en motiverende arbeidsform i 
skolen (Lyngsnes og Rismark, 2014). 

En deduktiv undersøkelsesmetode er mye strammere i strukturen. I 
deduktiv forskningsmetode starter forskeren med en forståelse, en teori 
eller en utledet hypotese. Denne undersøkes med en metode som gjerne 
har et stramt og tydelig design, som er styrt av den teorien man legger til 
grunn (Patel og Davidson, 1995). Med deduktiv metode i undervisningen 
menes at læreren har bestemt hva elevene skal lære, og på hvilken måte 
de skal tilegne seg denne kunnskapen. Hvordan resultatet av læringen 
skal måles, er også bestemt på forhånd. Dette er med andre ord en veldig 
strukturert læringsaktivitet (Lyngsnes og Rismark, 2014). En deduktiv 
tilnærming i fremmedspråkopplæring er for eksempel at elevene blir gitt 
en forklaring uten å prøve å se etter noe mønster selv (Shaffer, 1989). En 
utfordring med deduktiv undervisning er at den kan bli lite motiverende 
for elevene (Lyngsnes og Rismark, 2014). 

En mellomting mellom induktiv og deduktiv læringsaktivitet er den 
hypotetisk-deduktive læringsaktiviteten. I slike undervisningsopplegg blir 
elevene som deduktive forskere. De har en forforståelse, enten en egen eller 
en mer allmenn forståelse, for eksempel en teori de kjenner, eller en påstand 
de får av læreren. Elevene prøver så ut denne antakelsen, enten ved hjelp av 
egne konstruerte metoder eller ved hjelp av en metode læreren gir dem. 
Deretter kan denne antakelsen bekreftes eller avkreftes. John Dewey (1910) 
mente at dette ligner måten vi vanligvis tenker på. Vi har antakelser og vur- 
derer om de stemmer med våre erfaringer. Han mente at vi kan dele denne 
prosessen inn i fem trinn: Først oppdager vi et problem eller noe vi vil finne 
ut mer av. Deretter begrenser og konkretiserer vi dette problemomradet for 
oss selv, før vi i det tredje trinnet bestemmer en hypotese på hvordan vi kan 
svare på dette spørsmålet. I det fjerde trinnet formulerer vi hypotesen mer 
eksakt, før vi i det femte trinnet prøver ut hypotesen. Etter at vi har prøvd 
ut hypotesen, kan det være at vi sitter igjen med nye spørsmål, slik at hele 
prosessen starter på nytt igjen i søken etter enda mer kunnskap. 

Ofte vil det også være slik at vi veksler mellom induktiv og deduktiv 
tilnærming. Det er sjelden noen er fullstendig induktiv i sin undervis- 
ning eller gjennomført deduktiv. Vi befinner oss gjerne mer eller min- 
dre i retning av en induktiv tilnærming eller en deduktiv tilnærming. For 
eksempel snakker Vogel mfl. (Vogel, Herron, Cole & York, 2011) om guidet 
induktiv metode, noe som betyr at læringsaktiviteten ikke er helt fri, men 
det er lagt mer eller mindre styrende rammer i oppgaven. Et undervis- 
ningsopplegg kan for eksempel starte med en deduktiv del, og deretter gå 
over til en del som er mer åpen og har en større induktiv tilnærming, eller 
vi har for eksempel et undervisningsopplegg som er litt mer induktivt enn 
deduktivt. Askew (2000) presenterte en lignende måte å skille undervis- 
ningen på. Han skiller mellom overføringsorientert undervisning og opp- 
dagelsesorientert undervisning. Her er det ikke snakk om et klart skille 
mellom ulike læringsaktiviteter, men hvordan læreren legger til rette for 
dem. En økt med tavleundervisning trenger ikke være overføringsorien- 
tert, og et gruppearbeid trenger ikke å være oppdagelsesorientert. Det som 
styrer hvor oppdagelsesorientert det vil bli, er hvordan læreren håndterer 
det, med andre ord hvilke spørsmål han/hun stiller. Stilles det for eksem- 
pel åpne og reelle spørsmål, eller stilles det spørsmål der du helt klart er 

ute etter å teste kunnskapen elevene har tilegnet seg fra for eksempel et 
kapittel de har lest? Et gruppearbeid kan være overføringsorientert. Lære- 
ren kan på forhånd ha satt opp noen spørsmål som elevene skal finne fak- 
tasvar på. Kanskje er oppgaven også så spisset at de skal lete i et bestemt 
kapittel etter svarene. Læreren kan gå rundt og snakke med gruppene, 
men samtalen kan dreie seg mer om at læreren skal kontrollere om elevene 
har forstått. I en slik undervisningssituasjon besitter læreren kunnskapen 
og vet hva svaret skal være, og samtidig hvordan det er ønskelig at elevene 
skal komme fram til det (Rosenlund, 2008). Et eksempel på tavleunder- 
visning som er oppdagelsesorientert, kan være at læreren gir elevene en 
utfordring som for eksempel at de skal gjerde inn et område med et gjerde 
som har en bestemt lengde. Elevene kan så svare på denne utfordringen 
med ulike ideer, og læreren kan notere dem ned. Etterpå kan lærer og 
elever i fellesskap velge ut noen ideer de skal gå videre med og utforske 
mer. Dersom læreren har tydelige preferanser for hvilket svar elevene skal 
komme til, og hvordan de bør arbeide seg fram dit, og forsøker å lede 
elevene mot dette svaret, jobber han med en mellomting mellom overfø- 
ringsorientering og oppdagelsesorientering. Dersom han lar elevene styre 
alt, er han mer oppdagelsesorientert i sin undervisningsmetode. 

Askew (2000) mener at det er hensiktsmessig å ikke plassere seg på 
noen av disse områdene, men snarere innta en tilnærming der man hen- 
ter det beste fra begge. Dessuten understreker han at den undervisnings- 
formen som er mest effektiv, vil være avhengig av faget. Med andre ord vil 
det elevene skal lære, være med på å påvirke hvilken undervisningsform 
som er best egnet. 

Enten vi velger læringsaktiviteter vi mener skal være undrende, 
utforskende eller føre til elevaktivitet, vil vi befinne oss i et spennings- 
felt mellom hvor mye aktivitet vi forventer av elevene, hva vi tenker om 
kunnskap, hvordan vi mener at undervisningen skal være lagt opp, og 
hvor mye kontroll læreren bør ha i undervisningsopplegget. 


Hva påvirker valgene skolen og lærerne gjør? 


Før vi går nærmere inn på de enkelte tilnærmingene når det gjelder 
undrende, utforskende og aktiviserende undervisning, er det naturlig å 

sette metodikken inn i en idéhistorisk og skolepolitisk kontekst. Gjen- 
nomgangen her er basert på at undrende, utforskende og aktiviserende 
læringsaktiviteter er påvirket av en rekke viktige elementer. Figur 1.1 er et 
forsøk på å samle disse elementene i tre hovedgrupper. 

Det er selvsagt mange koblinger mellom elementene i disse tre grup- 
pene. Læringsteoriene har vært sterkt påvirket av rådende vitenskapste- 
orier. Dette har manifestert seg i skiftende pedagogiske paradigmer, som 
har nedfelt seg i skolepolitikk og læreplaner som igjen har påvirket sko- 
lens praktiske undervisning. Enkelte elementer er mer grunnleggende 
enn andre. Det gjelder spesielt forhold knyttet til vitenskapsteori, som vil 
bli behandlet lenger ute i kapitlet, der vi skal se på hvordan ulike fagtra- 
disjoner har påvirket ulike typer utforskende arbeidsmetoder. 

Mens vi kan trekke den vitenskapsteoretiske påvirkningen tilbake til 
filosofene i antikken, kan vi bruke et kortere tidsspenn når det gjelder 
norsk utdanningshistorie og skolepolitikk. Vi skal ikke gi en systematisk 
gjennomgang av dette her, men kun se på to viktige vendepunkt i skole- 
historien. Vi har valgt vedtaket av ny skolelov i 1860 som det første viktige 


Læringsteori 
Pedagogiske 
paradigmer 


Utdanningshistorie 


Skolepolitikk 


Undrende, 
utforskende 
og aktiviserende 


læringsaktiviteter 


Figur 1.1 | hvilken grad og på hvilken måte vi legger opp til undrende, utforskende og 
aktiviserende læringsaktiviteter, avhenger av overordnede syn (i samfunn, på skole 

og hos enkeltlærere) innenfor vitenskapsteori og i læringsteori, samt utdanningshistorien 
og skolepolitikken. 

vendepunktet. Da ble det innført pålegg om fastskoler til erstatning for 
det gamle systemet med omgangsskoler. I stedet for at læreren flyttet 
rundt med undervisningen til forskjellige deler av bygda, skulle under- 
visningen nå skje i faste skolebygninger. Dette var en omfattende reform 
som krevde store investeringer i nye skolebygninger. Enda viktigere enn 
den fysiske skoleutbyggingen var det at loven også la opp til omfattende 
endringer i skolens faglige innhold. Den gamle omgangsskolen hadde i 
stor grad vært en forberedelse til konfirmasjonen og hadde hatt hoved- 
vekt på bibelkunnskap, med noe leseopplæring slik at elevene kunne lese 
Bibelen. Ved siden av kristendomskunnskap, lesing, skriving og regning 
skulle elevene også få undervisning i fag som historie, jordbeskrivelse og 
naturkunnskap (Slagstad, 2000). Dette var fag som til dels var basert på 
moderne vitenskapelig forskning. Skolen skulle være samfunnsnyttig, 
og være allmenndannende også for hverdagslivets utfordringer. Vegard 
Kvam (2014) betegner dette som en overgang fra himmelnær omgangs- 
skole til livsnær fastskole. Etter hvert ble det utarbeidet lærebøker som 
ble viktige medier i formidlingen og arbeidet med allmennkunnskapen 
i skolen. Mest kjent er Nordahl Rolfsens Lesebok for folkeskolen, som i 
ulike utgaver ble brukt i norsk skole i mer enn 50 år. Leseboka var klart 
barnesentrert, og skulle appellere til det vitebegjærlige og nysgjerrige 
barnet (Skjelbred, Askeland, Maagerø & Aamotsbakken, 2017). 

Det andre vendepunktet fant sted 60-70 år senere, da reformpedago- 
gikken etter hvert fikk fotfeste innenfor skole, lærerutdanning og peda- 
gogisk forskning på 1930-tallet. Erling Lars Dale (1999) trekker spesielt 
fram Anna Sethne og Helga Eng som pådrivere for en mer aktivitets- 
orientert undervisning. Anna Sethne, som var overlærer, hadde mange 
tillitsverv og var en aktiv debattant, mente at lærerne brukte altfor mye 
tid til å spørre, forklare og fortelle. Selv om elevene skulle svare, ble det 
for mange ord fra kateteret slik at elevene mistet oppmerksomheten. Mye 
tid gikk også med på å vente på svar fra elevene. I stedet bør elevene selv 
få gjøre undersøkelser og oppdagelser. Dette ble blant annet tydelig ned- 
felt i Sethnes bok om hjemstedslære. Oppdagelsene i nærområdet skulle 
bygge på elevenes eget liv, interesser og forestillingsverden. Anna Sethne 
hadde stor påvirkning på læreplanarbeidet på slutten av 30-tallet, og 
heimstadlære kom inn som eget fagområde i Normalplanen av 1939. I et 

av målene i utgaven for landsfolkeskolen står det følgende: «Å lære borna 
å bruka sansane og med det øva deg opp til å åtgå og gjera seg kjende med 
verda rundt seg» (Undervisningsdepartementet, 1940: 66). Arbeidssko- 
leprinsippet med undersøkelser (åtgåingar) og forsøk (freistnadar) kom 
også inn i andre fag med denne normalplanen. Professor Helga Eng tok 
disse tankene inn i den pedagogiske forskningen og lærerutdanningen 
(Dale, 1999). 

Ifølge Gunn Imsen (2016) fikk reformpedagogikken og arbeidsskole- 
prinsippet mindre påvirkning på undervisningen i skolen enn normal- 
planens målsettinger. Det hadde sammenheng med at planen samtidig 
satte store krav til faglig innhold, slik at lærerne ikke maktet å jobbe 
med stoffet med alternative arbeidsmåter. Likevel må en kunne hevde 
at reformpedagogikken har satt sitt preg på både læreplaner og andre 
utdanningspolitiske satsinger i hele etterkrigstida. Dette bekreftes av 
Bjørshol og Nolet (2017), som har en mer systematisk gjennomgang av 
utforsking og dybdelæring i lys av læreplanene opp gjennom skolehis- 
torien. Vi mener derfor at reformpedagogikken og arbeidsskoleprinsip- 
pet ble et viktig vendepunkt som gradvis påvirket arbeidsmåtene i skolen 
i en mer utforskende og aktiviserende retning. 

Vi vil her trekke fram tema- og prosjektarbeid som eksempel på dette. 
Dette ble en svært vanlig arbeidsmåte etter at Læreplanverket av 1997 
(Kirke-, undervisnings- og forskningsdepartementet og Nasjonalt lære- 
middelsenter, 1996) ble innført. Fortsatt jobbes det mye med prosjektar- 
beid i skolen. Forskningsrådets store skolesatsing Nysgjerrigpermetoden 
kan sies å være en videreutvikling av prosjektarbeidet. Ifølge nettstedet 
nysgjerrigpermetoden.no er det en vitenskapelig, prosjektbasert arbeids- 
metode som kan brukes i alle fag og på alle trinn i grunnskolen. Uansett 
tema skal elevene følge seks klart definerte trinn i utforskingen av det de 
lurer på. Opplegget er blitt populært og har skapt stort engasjement blant 
mange skoleklasser som har prøvd ut arbeidsmåten og rapportert det inn. 


Oppsummering 


Ønsker vi at elever skal undersøke og undre seg, eller ønsker vi at de skal 
jobbe mer med å finne svar? Har vi et ideal om at de skal finne et riktig 

svar, eller flere mulige svar? Dette henger sammen med vårt syn på hva 
vitenskap er. 

Videre vil det innenfor både undrende og utforskende undervisning 
være elevaktivisering. Hvilken form denne aktiviseringen har, vil imidler- 
tid variere; noen ganger er det snakk om mental aktivisering, andre ganger 
kan det være både mental aktivisering og fysisk aktivitet fordi elevene skal 
løse noe praktisk. Vi kan også ha aktiviserende undervisning uten at den 
er undrende og utforskende. For eksempel er det en del undervisningsopp- 
legg der fysisk aktivitet kobles til fag. Det kan være didaktiske opplegg der 
elevene i matematikk skal løpe og hente tall eller oppgaver, for så å regne ut 
svarene, eller det kan være diktatstafetter i engelsk og norskfaget. Dette er 
eksempler på aktiviserende undervisning som kan føre til høy puls og en 
variasjon i skolehverdagen. Det kan også gi en ekstra mulighet for fysisk 
aktivitet, men det er ikke undrende og utforskende undervisning. En slik 
aktivitet kan uansett føre til et større engasjement hos elevene, blant annet 
fordi fysisk aktivitet kan gjøre det enklere å konsentrere seg i etterkant (se 
bl.a. Sibley og Etnier, 2003; Trudeau og Shephard, 2008). 

Hvor mye undrende, utforskende og aktiviserende undervisning vi 
legger opp til, vil også avhenge av vårt syn på hva elevene kan klare, hva vi 
tror de vil tåle, og hvordan vi mener elever faktisk lærer best. Dette hen- 
ger sammen med den enkelte lærers, skolens og samfunnets syn innenfor 
læringsteori og sentrale pedagogiske trender. 

Skolepolitikk vil gi klare føringer til enhver tid. Har vi tid til at elevene 
skal undre seg fram til flere spørsmål og svar? Hvor mye tid kan det og 
må det settes av til praktisk aktivitet? Hvilke kostnadsrammer kan vi ha? 
Dette er eksempler på forhold som vil være regulerende innenfor skole- 
politikken. I tillegg kan skolehistorien være med på å legge føringer og 
forventninger både direkte på skolepolitikken og indirekte gjennom at 
den påvirker holdningene til ulike aktører i skoleverket. 

Om vi ser på historien, kan vi gjøre et forsøk på å dele synet på læring 
og undervisning i to hovedretninger: en retning basert på et syn om at 
barna er et objekt, og et syn som er basert på at barna er et subjekt. I et 
objektivistisk syn er det viktig at alle lærer det samme og på samme måte. 
Her handler det om å formidle så mye kunnskap som mulig (Østrem, 
2012). Dersom vi ser på barn som objekter, kan vi forvente at de alle skal 

lære det samme på omtrent samme måte. Da er det blant annet mulig å 
planlegge undervisningen ned til minste detalj på forhånd, og læringsak- 
tiviteter som gir rom for egenaktivitet og ulike arbeidsformer hos elev- 
ene, blir ikke så aktuelle. I en slik formidlingstradisjon vil det ikke være 
rom for induktive metoder. 

I et subjektivistisk syn tar vi mer hensyn til det unike hos hvert barn. 
Der er vi mer åpne for erfaringslæring, deres undring og deres egen utfor- 
sking (Østrem, 2012). Dersom vi ser på elevene som subjekter, anerkjen- 
ner vi hver og en av dem som unike og ulike. Da er det også lettere å forstå 
at de trenger ulike måter å tilnærme seg et lærestoff på, noe som aktuali- 
serer undrende, utforskende og aktiviserende læringsaktiviteter. Dette er 
naturligvis en overforenkling, men en slik forenkling kan samtidig hjelpe 
oss å få en oversikt over hvordan vi kan analysere ulike undervisnings- 
opplegg. Induktiv tilnærming eller oppdagelsesorientert undervisning 
blir enklere å forsvare under et slikt syn. Disse ulike synene vil bli nyan- 
sert og tydeliggjort videre i kapittel 2. 

Lærerens valg og 
holdninger 


Hvor er jeg? 


Av Tove Anita Fiskum, Hege Myhre 
og Mona Reitan Rosenlund 


I kapittel 1 ble det gjort rede for ulike grunnleggende tanker som styrer hvordan vi 
mener at undervisningen bør legges opp. Der ble to ytterpunkter skissert: oppda- 
gelsesorientert/induktiv i kontrast til formidlingsbasert/deduktiv. Disse ble videre 
koblet til om vårt barnesyn/elevsyn er preget av subjektivitet eller objektivitet. I 
dette kapitlet vil vi utvide perspektivene på disse begrepene, og se på andre premis- 


ser som vil påvirke våre valg av undervisningsmetoder. 


Dersom vi ser for oss hvert av premissene som kan påvirke våre valg av 
læringsaktivitet, som en linje med to ytterpunkter, vil ytterpunktene hver 
for seg føre til svært ulike tilnærminger til undervisningen. Ei slik linje 
kan for eksempel være mellom induktiv tilnærming / oppdagelsesorientert 
og deduktiv tilnærming / formidlingsorientert. Dette har vi koblet opp mot 
barnesyn/elevsyn preget av subjektivitet og objektivitet. Hvilken undervis- 
ning vi ser på som ideell, er også påvirket av hvordan vi ser på kunnskap, og 
om vi mener at det er best å servere kunnskap helhetlig eller oppdelt, og om 
barn lærer best konkret eller abstrakt. Bildet av hva som ligger til grunn 
av verdier og oppfatninger for et undervisningsopplegg, er naturligvis mer 
sammensatt enn dette. Dette blir en kategorisering og dikotomisering av 
virkeligheten, som for øvrig er veldig mangfoldig. Samtidig vil vi påpeke at 

det er en linje, og at alle undervisningsopplegg vil befinne seg på et konti- 
nuum. Dette er tenkt som et hjelpemiddel for å forstå hvordan vi kan vari- 
ere undervisningsopplegg med å dreie det i en eller annen retning. 

De færreste av oss vil kjenne oss igjen i et av ytterpunktene på linja, 
men kanskje er vi mer eller mindre til den ene siden i ulike undervisnings- 
opplegg. Det vil også være naturlig å veksle mellom hvilke tilnærminger vi 
benytter. Disse premissene vil vi nå utdype og skissere linjene av. 


Metodisk framgangsmåte i dette kapitlet 


Arbeidet i dette kapitlet er basert på en flerårig utprøving av forkla- 
ringsmetoder innenfor vitenskapsteori og pedagogiske temaer på lærer- 
utdanningen. Der har vi etter hvert funnet det hensiktsmessig å forklare 
variasjoner innenfor noen temaer ved å plassere dem på linjer, noe vi vil 
ta med oss videre i utviklingen av dette kapitlet. 

For å få belyst disse premissene vi har ansett som viktige når vi tar valg 
når det gjelder hvor mye undrende, utforskende og aktiviserende undervis- 
ningen vår vil bli, har vi i tillegg foretatt to fokusgruppeintervjuer. Infor- 
mantene var lærerstudenter som fulgte en deltidsutdanning. De fleste av 
dem jobbet som lærere i tillegg. Det var seks studenter i hver fokusgruppe. 

Fordelen med slike fokusgruppeintervjuer er at interaksjonen mellom 
deltakerne øker kvaliteten på datamaterialet (Patton, 2002). Hvert tema ble 
derfor diskutert grundig, og deltakerne fulgte opp hverandres argumenter 
og førte diskusjonen videre. Patton (2002) påpeker samtidig at spørsmå- 
lene må være åpne, og det kan ikke være for mange, nettopp på grunn av at 
det vil ta tid å diskutere et spørsmål i en slik intervjuform. I denne studien 
var det nok å legge opp til en diskusjon omkring hver av linjene. 

Intervjuene ble transkriberte før de ble analysert mer systematisk. I 
analysen ble det benyttet meningsfortetting (Kvale og Brinkmann, 2015). 


Overordnet syn på organisering av 
læringsaktivitetene 


Våre meninger og verdier om undervisning vil kunne være i endring 
i løpet av en yrkeskarriere. Det første temaet vi har valgt å utdype, er 

hvilket overordnet syn vi har på hvordan undervisningen bør organise- 
res. Hver enkelt lærer vil ha et syn på hvordan undervisningen primært 
bør organiseres, det vil si en tro på hva som fungerer best i de fleste 
tilfeller. 

Om vi tenker oss ei linje fra induktiv tilnærming / oppdagelsesori- 
entering på den ene siden og deduktiv tilnærming / overføringsbasert 
undervisning på den andre siden, vil vi sjelden oppholde oss lenge i noen 
av de to ytterpunktene. For eksempel mener Roberts (2006, 2013) at det 
er en form for undring og utforsking i det meste av undervisning, men at 
graden av det vil variere. Hvor mye vi overlater til elevene å styre selv, vil 
også variere ut fra hva elevene er vant til å arbeide med (jf. nyhetsgapet, 
som blir omtalt i neste kapittel), og hvilket fag og emne vi skal undervise 
i (Askew, 2000). Det er også vanlig å sortere den induktive tilnærmin- 
gen under «guidet induktiv tilnærming» (se f.eks. Vogel, Herron, Cole & 
York, 2011), noe som sier at oppgavene ikke er bare avhengig av elevenes 
undring og nysgjerrighet, men at det også blir gitt noen rammer. 

Det gjelder å finne en passende balanse mellom struktur og spontani- 
tet, noe som også vil påvirke hvor induktive og deduktive vi blir i tilnær- 
mingen. Med for lite struktur vil elevene ha problemer med å avdekke 
hva som er viktig, og med for mye struktur blir elevene lite selvstendige i 
å konstruere egne forståelser (Brown, McNeil & Glenberg, 2009). Ei slik 
linje mellom spontanitet og struktur vil følge linja mellom induktiv og 
deduktiv tilnærming, da vi vil ha mer struktur desto mer deduktiv til- 
nærming vi velger. Et spørsmål som vil påvirke om vi ønsker å innta en 
mest mulig oppdagelsesorientert, induktiv og spontan tilnærming, vil 
være hvor mye orden og kontroll vi som lærere ønsker å ha. Skal vi ha full 
kontroll over undervisningssituasjonen, eller skal den være dynamisk og 
endres ut fra det elevene er opptatt av? En fullstendig orientering mot 
det induktive, det oppdagelsesorienterte og spontane vil kunne føre til at 
læreren har lite kontroll på undervisningssituasjonen, og at elevene job- 
ber med ulike temaer. 

En fordel med at elevene får fordype seg i ulike temaer ut fra det de 
er interessert i, er at de er mer interesserte og påkoblet i læringsaktivi- 
teten da. Dewey (1972) mente at vi ikke klarer å tvinge elever til å foku- 
sere på noe som er utenfor deres interesse. Vi klarer bare å kontrollere 


33 


KAPITTEL 2 


at de er stille når de skal, og deltar fysisk på det de skal, men tankene 
deres vil uansett være på det de synes er interessant. På den andre siden 
argumenterte Dewey med at elevene må lære seg å fokusere på det som 
i utgangspunktet ikke føles interessant. Det har med dannelse å gjøre, 
mente Dewey. 

Lærerstudentene vi snakket med i vår studie, mente at vi kan se det 
som at vi har en grunnholdning til induktiv og deduktiv undervis- 
ning. Hver enkelt lærer vil kunne befinne seg på et punkt på linja mel- 
lom induktiv og deduktiv. Samtidig var de tydelige på at det ikke er slik 
pedagoger flest legger opp eller bør legge opp sin undervisning. Til tross 
for og på grunn av vår grunnholdning vil undervisningen i større eller 
mindre grad variere med tema, hvor langt elevene er kommet innenfor 
et tema, hvor kjente elevene er med arbeidsformen, osv. Vi pedagoger 
er sjelden bare induktiv eller deduktiv, men vi vil istedenfor variere ut 
fra situasjonen. Et undervisningsopplegg i et tema vil derfor kunne være 
mer passelig å framstille som en graf, der vi for eksempel starter relativt 
deduktivt, før vi etter hvert åpner for mer induktive arbeidsmetoder, og 
kanskje må vi tilbake til litt mer deduktive arbeidsformer etter hvert i 
prosessen, for eksempel dersom det skal gjøres forsøk i naturfag og vi 
er bekymret for sikkerhet, eller når vi ønsker å oppsummere et arbeid i 
et tema. 

Studien vår viser videre at induktiv undervisningsmetode kan gi 
grunnlag for mer elevaktivitet, og at det lar elevene få mer eierskap til 
læringsaktiviteten. Induktive arbeidsformer er mer tidkrevende, men de 
kan i større grad fore til mer varig læring, mente studentene. 

Studentene uttrykte videre at i den induktive læringen blir læreren mer 
en veileder. Han må slippe kontrollen litt. Samtidig er det viktig med en 
ramme. Dette er læreravhengig, og noen lærere takler dette uforutsette 
litt bedre enn andre. Induktive arbeidsmetoder må være tilpasset enkelte- 
levene, og det fordrer at nyhetsgapet (Orion og Hofstein, 1994) er dekket. 
Det er også lettere å slippe kontrollen dersom man kjenner klassen godt 
og har en god relasjon til klassen. Dessuten er det viktig å huske at ikke 
alt som kan fungere faglig, vil fungere i alle klasser, for eksempel kan 
et undervisningsopplegg på kjøpesentret forsvares faglig, men likevel vil 
ikke alle elevgrupper fungere i en slik læringsaktivitet. 


34 


LÆRERENS VALG OG HOLDNINGER 


Ut fra det vi har diskutert i dette delkapitlet, kan vi se at det er flere 
begreper som vil følge oppdagelsesorientert og induktiv undervisning. 
Det er også tilsvarende begreper som vil følge formidlingsorientert og 
deduktiv undervisning. 

For å rydde litt i dette har vi satt begrepene inn i en tabell. 

Synet på hvordan undervisningen skal legges opp, vil være påvirket av 
hva vi tenker om elevsyn, kunnskapssyn, om undervisningen primært 
skal være helhetlig eller oppdelt, eller om undervisningen primært bør 
være abstrakt eller konkret. Disse temaene beskrives nedenfor. Samtidig 
kan vi også snu på det og si at det overordnede synet på undervisning 
styrer hvordan vi plasserer oss i temaene nedenfor. 


Elevsyn 


Det grunnleggende synet en lærer har på elever, virker inn på de valgene 
læreren tar i undervisningen. Det synet vi har på elever, henger sammen 
med grunnleggende verdier, det henger sammen både med synet på men- 
nesker og synet på samfunnet. En stor del av denne verdibasen ligger på 
det ubevisste plan hos oss alle. Som profesjonell lærer skal man imid- 
lertid arbeide for å være mest mulig bevisst hvilke grunnleggende ver- 
dier man har, og derunder hvilket elevsyn man har. Dette har vesentlig 
betydning både for de valgene man tar i undervisningen, for hvordan 
man begrunner det man gjør, og for hvordan man evaluerer både sin egen 
og kollegers praksis. 

Elevsyn kan bevisstgjøres gjennom det å kjenne til en del dikotomier 
(todelinger). Eksempler på slike dikotomier er om man ser på barn som 
naturlig aktive eller passive, og om man ser på barn som robuste eller 


Tabell 2.1 En oversikt over begreper som kan knyttes til oppdagelsesorientert/induktiv 


ilnærming og til formidlingsorientert/deduktiv tilnærming. 

Oppdagelsesorientert/Induktiv Formidlingsorientert/deduktiv 

Spontanitet Struktur 

Uorden / lærer har ikke kontroll Orden / læreren har kontroll 

Elevene må gjerne lære på ulike mater | Intensjon om at elevene skal lære på samme måte 
Elevene trenger ikke lære det samme Intensjon om at elevene skal lære det samme 

skjøre (Sommer, 2003). Disse to holdningsaksene har stor betydning for 
hvilke læringsaktiviteter en lærer legger opp til. 

Hvorvidt man ser på elevene som naturlig aktive eller som passive, har 
betydning for hvor mye vi legger opp til egenaktivitet, og i hvor stor grad 
vi overlater til elevene selv å starte aktiviteter. Studentene i vår studie 
påpekte at det er viktig å huske at elevene må aktiviseres uansett hvilken 
undervisningsform vi har valgt. Om elevene sitter i ro ved pulten sin, og 
det er ment at de bare skal lytte, må aktiviteten og engasjementet skapes 
i tankene til elevene. 

Fokusgruppeintervjuene viser også at studentene ser på elevene som 
aktive i utgangspunktet, men at det er samfunnet og skolen som gjør dem 
mer passive etter hvert. Elevene har masse spørsmål og er nysgjerrige på 
mye, men etter hvert blir det færre og færre spørsmål. Vi må ta vare på 
disse spørsmålene, slik at de opprettholder sin undring og nysgjerrighet. 
Det kan vi gjøre ved å besvare dem med videre undring, eller ved å ta 
imot spørsmålene istedenfor å si at det kan vi snakke om senere, kanskje i 
neste måned eller til neste år. Skolen kan rett og slett dempe den naturlige 
undringen og undersøkelsestrangen ved å styre all aktivitet mot en for- 
håndsbestemt og nøye planlagt undervisning. Vi kan drepe aktiviteten i 
dem ved å la være å følge opp initiativene deres, og heller få dem til å følge 
med på det som er på planen. Elever er jo ofte aktive og søkende, men 
ikke nødvendigvis på det vi har på planen for dagen. 

Samtidig erkjente studentene at våre valg vil styres vel så mye av hva 
som er mest praktisk, istedenfor fra vår grunnholdning. Uavhengig av 
grunnverdier vil formidlingsorientert undervisning være enklest og mest 
praktisk. I formidlingstradisjonen er vi nærmere boka til enhver tid, noe 
som kan være en praktisk løsning i en travel hverdag. 

Hvorvidt vi ser på eleven som robust eller skjør, dreier seg for eksempel 
om om vi er opptatt av at eleven skal lære av å prøve og feile, eller om vi 
er mer opptatt av at eleven må beskyttes mot negative opplevelser som 
han eller hun kan ta skade av. Befinner man seg på det ene ytterpunktet i 
denne aksen og mener barn og unge i utgangspunktet er skjøre, beskytter 
man kanskje elevene mot all motstand og er overdrevent opptatt av mest- 
ring i alle situasjoner. I det andre ytterpunktet vil man kanskje være for 
lite oppmerksom på betydningen av mestring, og tenker at all motstand 

gjør elevene sterke. Hvor man befinner seg på denne aksen, vil ha betyd- 
ning for hvor åpne oppgaver lærerne gir elevene. Det har betydning for 
hvordan de utfordrer elevene, hvorvidt de stiller krav til dem og retter 
forventninger mot dem. Det har også betydning for hvordan de legger 
til rette for at elevene skal oppleve mestring i disse aktivitetene. I studien 
vår fant vi at vi kan ha en generell holdning til om elevene i utgangspunk- 
tet er veldig robuste og tåler mye, eller en holdning om at de er veldig 
skjøre og skal utsettes for minst mulig usikkerhet og nederlag. Samtidig 
er studentene veldig tydelige på at elever er ulike, og vi må respektere 
hver enkelt. Det innebærer at vi må finne en god balanse mellom det å 
tenke tilpasset opplæring for hver enkelt og det å unngå å overbeskytte. 
«Jeg tenker at de kanskje kan lære seg å bli mer robuste ... Jeg har litt lyst 
til å tøffe opp skjøre barn, slik at de blir herdet på livet. For livet er tøft» 
(student i et av fokusgruppeintervjuene). 

Et eksempel på dette er en elev som alltid tar feil i oppdagelsesorientert / 
induktiv læringsaktivitet. Hvordan skal vi ivareta denne eleven og hans/ 
hennes tro på egen læring og kunnskap? Istedenfor å gi eleven svaret lett 
tilgjengelig kan det være en mulighet å bruke mer tid på den induktive 
metoden, der vi diskuterer løsningsforslagene sammen med eleven, og på 
den måten kan bidra til å skape flere strategier hos eleven. 

Det studentene i vår studie uttrykte, tyder på at de er preget av nåtidas 
utviklingspsykologi, der man er blitt mer opptatt av resiliens, med vekt på 
at dette innebærer noe individuelt og situasjonsavhengig (Sommer, 2003). 
Fram til 1960-tallet var det faglige barnesynet knyttet til «det skrøpelige 
barn», der man så på barn primært som avhengige, sårbare og svært utsatt 
i en farlig verden. Deretter ble man opptatt av at barn har et iboende, 
naturlig innebygd utviklingspotensial. I dag har utviklingspsykologien 
kommet til at man sjelden kan snakke om enten en absolutt sårbarhet 
eller absolutt robusthet hos barn (Sommer, 2003). Likevel, selv om viten- 
skapen sier dette, kan den enkelte lærer eller student bære med seg mer 
eller mindre ubevisste forestillinger eller holdninger, og noen av disse 
kan være generelle; altså forestillinger om hvordan alle barn er eller bør 
være. For å bli en god pedagog som tar faglig begrunnede valg, må man 
være bevisst på hvilke holdninger man har, og hvorfor man har disse 
holdningene. Først da kan man reflektere over egne pedagogiske valg. 

Kunnskapssyn 


To andre viktige dikotomier som har med elevsyn å gjøre, og som også 
handler om hvordan man ser på kunnskap, er sosialisering som tilpasning 
versus danning og oppdragelse som forming versus vekst. Sosialisering 
og oppdragelse dreier seg om noe som skal læres, og dermed henger det 
sammen med hvordan vi ser på kunnskap. Sosialisering som tilpasning 
innebar ifølge filosofen Jon Hellesnes (1969) at menneskene blir sosiali- 
sert på plass i samfunnet. De blir øvd opp til å godta — uten spørsmål — de 
rammene de til enhver tid eksisterer og arbeider innenfor. Sosialisering 
som danning innebærer derimot en form for sosialisering som virker 
utviklende på evnene til å reflektere over disse rammene og forutsetnin- 
gene deres, den utvikler dømmekraften, fornuften og den individuelle 
autonomien (Hellesnes, 1969). 

Oppdragelse som forming svarer til sosialisering som tilpasning, og 
innebærer at oppdrageren skal forme barna etter et fastlagt mål (Evens- 
haug og Hallen, 1993). Hvis man derimot ser på oppdragelse som vekst, 
består oppgaven primært i å sørge for at utviklingen får gå sin natur- 
lige gang med minst mulig forstyrrende inngrep utenfra (Evenshaug og 
Hallen, 1993). Evenshaug og Hallen (1993) bruker betegnelsene vekstpeda- 
gogen og påvirkningspedagogen, og skriver: 


Vekstpedagogen betrakter barnet nærmest som et organisk vesen, som i likhet 
med et frø eller en plante har innebygd i seg grunnretningene for sin utvikling. 
Påvirkningspedagogen oppfatter barnet mer som et råmateriale som passivt lar 
seg forme av omgivelsene - omtrent som en leirklump som blir formet i kera- 


mikerens hender (Evenshaug & Hallen, 1993, s. 11). 


Hvorvidt en lærer ser på sosialisering som tilpasning eller danning, og 
oppdragelse som forming eller vekst, virker inn på om læreren gir elev- 
ene mulighet til å utforske på egen hånd og til å stille spørsmål og være 
kritiske, eller om man ønsker å overføre til elevene de kunnskapene, fer- 
dighetene og holdningene man selv sitter med eller mener er viktige i 
samfunnet. I likhet med de andre dikotomiene er det imidlertid viktig at 
man ikke tenker på dem som et enten-eller, men at undervisningen må 
bære i seg elementer fra begge sider. Sosialisering skal være både danning 

og tilpasning. Oppdragelse skal være både forming og vekst. En god 
pedagog er bevisst på ytterpunktene, og jobber for å skape en god balanse 
mellom dem. 

Oppfatninger om hva kunnskap er, er det vi i vitenskapsteorien kaller 
ontologi. Vesentlige spørsmål da er om kunnskap er noe fast og ende- 
lig, eller om den er i kontinuerlig utvikling. Er kunnskap noe materielt, 
uavhengig av vår bevissthet om den, og noe som vi bare må forholde oss 
til, eller handler kunnskap om konstruksjon av ideer, og noe som ikke 
eksisterer uavhengig av vår bevissthet om den? Dette betegnes av og til 
som et materialistisk versus et idealistisk kunnskapssyn (Sohlberg og 
Sohlberg, 2001). Dette handler om det er positivistisk etablert kunnskap 
som er mest verdifullt, eller om det er den hermeneutiske. Studentene vi 
snakket med, var bevisste på disse ulike oppfatningene. En av studentene 
uttalte følgende: «I naturvitenskapen er det jo noen som tenker veldig 
fast og endelig, at dette har vi funnet et svar på. Samtidig kan vi også si at 
det er flytende, for de finner jo alltid nye forklaringer på det gamle. Det 
er jo litt fast og endelig inntil videre.» Studentene i vår studie opplevde 
også at skolen har en relativt positivistisk tradisjon. Den har mål, og de er 
oppdelt i mindre enheter, samtidig som kunnskapen gjerne blir formid- 
let abstrakt. Det positive med det er at målet blir veldig synlig både for 
elever og foreldre, samtidig som kunnskapen kan måles. Elevene er kan- 
skje også relativt vant med denne tenkningen, og for dem er det naturlig 
å lete etter et riktig svar. Det negative er at det blir lite undring på den 
positivistiske siden, og undring kan skape motivasjon. 

Hvilket syn man har på kunnskap, har mye å si for hvilke aktiviteter en 
lærer ønsker å legge opp til for sine elever. Ønsker læreren at elevene skal 
være med på å definere og konstruere virkeligheten, eller ønsker læreren å 
overføre ferdig definert kunnskap til elevene? Undrende, utforskende og 
aktiviserende undervisning forutsetter at lærere har et visst islett av idea- 
listisk kunnskapssyn, der kunnskap handler om hvordan vi forholder oss 
til verden, og der også elevene er med på å konstruere og definere hva som 
skal være verdifullt — for dem selv og for fellesskapet. Det innebærer at disse 
læringsaktivitetene forutsetter lærere som ser på sosialisering som dan- 
ning i tillegg til tilpasning, og oppdragelse som vekst i tillegg til forming. 

Helhetlig eller oppdelt 


Skal temaene deles opp i mindre bestanddeler, eller skal de møtes mest 
mulig i sin helhet? Det kan være ulike argumenter for begge disse synene. 
Dewey mente at barnet erfarer verden helhetlig, og at læreplanen derfor 
ikke må fragmentere denne verden opp i små elementer. Da blir lærestof- 
fet fremmedgjort fra barnets livsverden (Dewey, 1966). Pestalozzi (Myhre, 
1996) mente derimot at det ideelle er å dele opp læringsmålene slik at vi 
starter med deler, som etter hvert skal bygges opp etter et byggeklossprin- 
sipp. Hans prinsipp er at vi i opplæringen skal gå fra det enkle og over til 
det mer sammensatte. Vi skal ta utgangspunkt i det naturlige og opprin- 
nelige, og i det enkle og det konkrete i all type læring. Dette gjelder både 
intellektuell læring, motorisk læring, moralsk og religiøs læring. 

Studentene i vår studie viser til Kunnskapsløftet, der vi fokuserer på 
mål for mål, noe som representerer et litt fast og positivistisk kunnskaps- 
syn. Her deles fagene opp i mindre deler. Samtidig er det slik i Kunn- 
skapsløftet at målene bygger på hverandre, noe som også fører til et 
kunnskapssyn som er litt mer flytende. Et flytende kunnskapssyn fører 
kanskje til at vi er mer opptatt av sammenhenger, noe som gjør en opp- 
deling lite hensiktsmessig. Tverrfaglighet vil i den sammenhengen føre til 
mer helhetlig læring. Da ser du lettere sammenhenger og forstår verden. 
Samtidig kan helheten noen ganger bli litt overflatisk. For å komme len- 
ger ned i kunnskapen da, er det nødvendig å dele opp og gå ned i noen 
enkeltdeler hver for seg. Studentene påpeker samtidig at det er grenser for 
hvor langt ned i detaljene man skal gå. 


Konkret eller abstrakt 


I uminnelige tider har barn lært konkret i en helhetlig kontekst. De har 
lært jakt og fiske gjennom å delta. Etter hvert som mennesker ble mer 
bofaste, lærte barna matlaging, dyrestell og ulike håndverk gjennom del- 
takelse. Det er først da det ble behov for å formalisere opplæringen inn 
i et opplæringssystem, at barna måtte lære abstrakt om noe istedenfor å 
bare lære konkret i en setting. Noen mener derfor at vi er mer genetisk 
disponert for å lære konkret, noe som også benyttes som et argument for 

at vii større grad bør tenke konkrete læringsaktiviteter framfor abstrakte 
(Bjorklund og Bering, 2002). Tiller og Tiller (2002) framhever verdien av 
fridagene elevene hadde den gang de gikk på skolen annenhver dag. Da 
deltok de i praktisk arbeid, var ute og utforsket naturen, osv., noe som 
ga dem konkrete erfaringer de kunne ta med seg inn i skolen neste dag. 
Nå har ikke lenger barna denne fridagen, samtidig med at fritida i større 
grad benyttes til stillesittende aktiviteter ved en skjerm, eller til organi- 
serte fritidsaktiviteter (Skar og Krogh, 2009). Dette kan føre til et økt 
behov for mer konkrete læringsaktiviteter. 

Schliemann (1998) fant at situert læring i matematikk var gunstig for 
å få en forståelse. Dette er i samsvar med Brown, McNeil og Glenberg 
(2009), som mente at å bruke konkreter kan være hensiktsmessig i lærin- 
gen. Samtidig så de at elevene trenger en tydeliggjøring av sammenhengen 
mellom de konkrete læringsaktivitetene og den abstrakte symbolbruken. 

En review-studie (Belenky og Schalk, 2014) antyder at det å jobbe med 
relevante og virkelige konkreter har en fordel for den umiddelbare lærin- 
gen. De antar at årsaken til det er at det er lettere å huske når man har 
jobbet med konkreter, og at det er lettere å konstruere sin forståelse med 
et kjent materiale. Det å bruke relevante konkreter åpner også i større 
grad for at elevene kan benytte uformelle løsningsstrategier. På den andre 
siden antyder de også at enkle og mer abstrakte symboler kan gi flere 
transferfordeler (dvs. evne til å overføre kunnskap fra en kontekst til en 
annen). Dette mener de skyldes at få bilder og kontekster hindrer kob- 
ling over til nye oppgaver og situasjoner. Slik symbolbruk får elevene til 
å fokusere mer på nøkkelelementene i det de skal lære. Et argument mot 
dette igjen er at det ikke genererer så mye interesse hos elevene, da de ser 
mindre relevans i oppgaven og kunnskapen. 

Fyfe, McNeil, Son og Goldstone (2014) ser fordeler med både abstrakt 
og konkret læring. De foreslår derfor en alternativ innfallsvinkel, en til- 
nærming som blander de to. De argumenterer spesielt for en tilnærming 
som begynner med konkret materiale og gradvis går over til mer abstrakte 
oppgaver. Dette gir elevene fordelen av konkret læring, samtidig som det 
fremdeles legges til rette for å kunne lage generaliseringer. De mener at 
denne arbeidsmetoden i matematikk og naturfag vil hjelpe elevene til å 
tolke abstrakte symboler ved hjelp av konkretiseringer. Metoden vil gi 

mulighet for både fysisk og perseptuell erfaring, som kan legge grunn- 
laget for abstrakt tenkning. De konkrete erfaringene vil samtidig gjøre 
elevene i stand til å bygge opp «bilder» som kan benyttes når de abstrakte 
symbolene ikke gir mening. Samtidig vil metoden lede elevene til å se 
bort fra de ytre konkrete kvalitetene og generalisere innenfor det som er 
kjernen i det de skal lære. 

Studentene i våre fokusgruppeintervjuer ser helt klart fordelen med å 
sette konkret versus abstrakt på ei linje. Det å benytte bilder vil for eksem- 
pel være verken abstrakt eller konkret, men snarere en plass imellom. De 
mener videre at det er ulike behov for abstrakt og konkret læringsaktivi- 
tet, og at variasjon vil være bra. Alle elever, selv de som lett forstår abstrakt 
formidling, vil kunne ha nytte av konkrete læringsaktiviteter i tillegg. 


Oppdagelsesorientert Formidlingsorientert 
/induktiv /deduktiv 


Ser pa barnet som aktivt Ser pa barnet som passivt 


Ser pa barnet som robust Ser pa barnet som skjort 


Kunnskap er flytende 
Kunnskap er noe fast og og hele tiden i utvikling/ 
endelig/ Positivistisk syn Hermeneutisk og konstruk- 
tivistisk syn pa kunnskap 


: Fagene/temaene ma deles opp 
Fagene/temaene i i mindre bestanddeler slik 
skal undervises helhetlig Faint 


en del av gangen 


Læringsaktivitetene 
må legge opp til 
konkret læring 


Læringsaktivitetene må legge 
opp til abstrakt læring 


Figur 2.1 Ulike grunnsyn når det gjelder hvordan vi foretrekker å legge opp undervisningen. De 
færreste av oss vil være i ytterpunktene, men et sted på linja, mer eller mindre mot en side. 

Oppsummering og pedagogiske implikasjoner 


Hvilke læringsaktiviteter vi legger opp til, kan påvirkes av elevenes alder 
og modenhet, deres tidligere erfaringer og hvilket tema vi skal undervise 
i, eller det kan i sin helhet være påvirket av vårt verdisyn. En bevisst- 
gjøring på noen av de underliggende premissene i et slikt verdisyn kan 
være en hjelp til å bli klar over sitt generelle verdisyn. En oversikt over 
disse premissene kan også fungere som verktøy i vurderingsarbeidet. 
Når et undervisningsopplegg skal vurderes: Var opplegget egentlig i tråd 
med dine grunnverdier? Kunne det vært mulig i dette tilfellet å ha dreid 
læringsaktiviteten slik at du hadde fått andre plasseringer på et eller flere 
av premissene? I figur 2.1 har vi oppsummert temaene vi har framstilt 
som polarisert. Få av oss, om i det hele tatt noen, vil plassere seg på et av 
ytterpunktene. Vi vil nok veksle litt ut fra situasjon og tema for undervis- 
ningen. Selv om vi varierer noe, kan vi ha en grunnholdning som plasse- 
rer oss mer eller mindre pa den ene siden av ei linje. 

Eleven i fokus 


Av Tove Anita Fiskum, Arve Thorshaug og Jon Arve Husby 


Dersom vi skal ha elevene i fokus, er det viktig å kunne ta utgangspunkt i elevenes 
interesser og egeninitierte aktiviteter. Noe annet som er vesentlig når vi skal ha 
fokus på elevene, er å se på endringer i undervisningssituasjonen ut fra et elev- 
perspektiv. En av utfordringene ved å satse på alternative læringsarenaer og alter- 
native læringsmetoder er at elevene kan oppleve et nyhetsgap, det vil si et sprang 
fra den læringssituasjonen de er vant med, og over til den nye. Dette kan forstyrre 
elevenes mulighet til å konsentrere seg om temaene de skal arbeide med. For å 
hjelpe læreren til å håndtere nyhetsgapet best mulig, vil vi i dette kapitlet gjøre 
rede for en del grep som kan redusere nyhetsgapet. Samtidig vil vi komme inn 
på elevmangfoldet, fordi en bevissthet om elevenes ulikhet og unikhet er viktig, 
både for å skape interesse for fagene i skolen og for å bringe alle elever «trygt over 


nyhetsgapet». 


Malet med å variere læringstilnærmingene er at skolen skal møte ulike 
læringsmål på en bedre måte. Dette forutsetter at elevene er mentalt til 
stede i undervisningen. For at elevene skal makte å være mentalt fokusert 
på de temaene vi tar opp i undervisningen, bør de ha interesse og motiva- 
sjon for det de skal lære noe om (se f.eks. kap. 9), i tillegg til at de må føle 
seg trygge i læringssituasjonen. 

Elever som opplever utrygghet, klarer i mindre grad å ha fokus på 
faglige spørsmål. Trygghet er et grunnleggende behov som må være iva- 
retatt før de er i stand til å være helt til stede i selve læringsprosessen 
(Brandtzæg, Torsteinson & Øiestad, 2016; Maslow, 1987). Utrygghet kan 
innebære frykt og redsel. Eksempler kan være at en elev er engstelig for å 
bli mobbet når det blir friminutt, eller er redd for å gå hjem etter skolen 

fordi det ikke oppleves trygt hjemme. Utrygghet kan også være mindre 
alvorlig, men likevel forstyrre elevens fokus ganske mye. Elever kan for 
eksempel være så spente på hva et undervisningsopplegg på det lokale 
kjøpesenteret innebærer, at de ikke klarer å ha fokuset på den faglige akti- 
viteten. Dette trenger ikke skyldes at de er redde for noe konkret. Det 
kan like gjerne være at de er usikre på hva som skal skje, og hva som 
forventes av dem. Skal de for eksempel spise lunsj på en av kafeene? Var 
det slik at de skulle ha med egne penger, og hva har de eventuelt lov til å 
kjøpe seg på egen hånd? Hva om en av elevene ikke har penger med seg? 
Selv om dette ikke nødvendigvis er store og alvorlige ting, vil det kunne 
ta fokuset vekk fra selve undervisningsopplegget. Mange kjenner vel ord- 
taket «liten tue kan velte stort lass». Slik er det også når vi skal starte på 
et undervisningsopplegg elevene ikke er vant med. Det er da nyhetsgapet 
oppstår, og det blir viktig å ta noen forholdsregler for å lykkes i ulike 
læringstilnærminger. 

Et mål med varierte undervisningsopplegg er å aktivisere eleven på 
ulike måter. Vi ønsker at eleven skal bli aktivt deltakende i det faglige 
arbeidet, og undervisningen skal kunne skape interesse for det aktuelle 
temaet. Dette er også en viktig forutsetning for at eleven skal være «dønn 
til stede» i læringsprosessen. 

Når det planlegges en engasjerende og aktiviserende undervisning, er 
det derfor av betydning å ta elevperspektivet. Elevmangfoldet er stort, og 
vi må erkjenne at elevenes forutsetninger for å takle endringer i lærings- 


situasjonen er svært ulike 


Eleven 


Elevene er ulike på mange vis. Litt forenklet kan vi si at det er to hoved- 
retninger av faktorer som gjør elevene ulike. Disse to er biologi og 
tidligere erfaringer, eller sagt på en annen måte: arv og miljø. Når det 
gjelder de biologiske faktorene (arv), er vi ulike på flere vis. Vi har for 
eksempel ulike muligheter til å lære oss fysiske ferdigheter, fordi vi har 
ulike forutsetninger for blant annet fysisk utholdenhet og styrke. Bio- 
logisk er vi også ulike på flere vis, for eksempel i konsentrasjonsevne. 
Mange mener også at det er biologiske ulikheter som påvirker hvordan 


46 


ELEVEN I FOKUS 


vi spontant reagerer på glede og frustrasjon. Vi kan også være født med 
ulike diagnoser, og vi kan være mer eller mindre tilbøyelige til å motta 
læring. 

Tidligere erfaringer og ervervet/lært kunnskap (miljø) gjør oss også 
ulike og unike. Tidligere erfaringer er alt det vi har opplevd. Det kan 
være både positivt og negativt. Dette omfatter alt fra erfaringer knyttet til 
den kulturen vi har vokst opp i, til det at vi har ulike erfaringer innenfor 
et tema, som for eksempel fjæra. Og noen elever har vokst opp i et hjem 
der det er vanlig å gå på tur, eller at det er vanlig å undre seg over det 
vi ser. 

Alt som inngår i elevmangfoldet, kan ikke belyses i dette kapitlet. Vi 
vil derfor komme litt inn på hvordan tidligere erfaringer kan påvirke hva 
som fanger vår oppmerksomhet og vår interesse. Deretter vil vi komme 
inn på ulikheter knyttet til nettopp det å delta i uvante undervisnings- 
situasjoner. For øvrig vil det også bli mer om betydningen av tidligere 
erfaringer i kapittel 4, og det vil bli mer om det å skape interesse og mot- 
ivasjon i kapittel 9. 

Hver enkelt elev er et unikt individ med en unik sammensetning av 
kunnskap. I skolen har vi en tendens til å løfte fram den teoretiske kunn- 
skapsformen som den viktigste. Innenfor teoretisk kunnskap ser vi at 
elever er ulike; de har blant annet sine styrker i ulike fag og temaområ- 
der. I skolen har vi oftest ikke så mye fokus på den praktiske kunnskapen, 
men det er jo slik at også innenfor denne kunnskapsformen er elevene 
minst like ulike. I skolen ser vi hvilke elever som er flinke i ulike aktivi- 
teter i kroppsøving og svømming, kunst- og håndverksaktiviteter, mat og 
helse og musikk, men ser vi hvem som er flinke til å snekre olabil, dres- 
sere hund, delta i fjøsarbeid eller dramatisere? 

En spesiell form for kunnskap er det vi kan omtale som den tause 
kunnskapen. Dette handler om det vi kan, men ikke helt klarer å 
uttrykke eller forklare. Et eksempel på taus kunnskap er at vi kjenner 
ansiktene til de omkring oss, men vi klarer ikke å forklare hva det er som 
kjennetegner hvert av ansiktene. Vi vet bare intuitivt hvem det er. Den 
tause kunnskapen er et resultat av interesser, kunnskaper og tidligere 
erfaringer. Dette påvirker blant annet hva vi ser, hva vi blir redde for, 
og så videre (Fiskum og Suul, 2014). Her er vi alle unike. Tenk bare på 

hva enkelte elever intuitivt er redde for eller trekker seg unna. Dersom vi 
spør elever om hva de har lagt merke til i et miljø, vil de mest sannsynlig 
svare ulikt. Det er fordi våre interesser, erfaringer og kunnskaper gjør 
at vi både bevisst og intuitivt legger merke til forskjellige ting. Tenk deg 
en klasse på tur ved sjøen der noen legger merke til båter, noen ser fine 
steiner, mens andre kanskje legger merke til at det har vært sau på beite i 
området. Elevenes tause kunnskap styrer i stor grad hva de legger merke 
til. Dersom de etterpå forteller hverandre hva de har lagt merke til, vil de 
erfare at de har lagt merke til ulike ting. Ved å synliggjøre en del av eleve- 
nes tause kunnskap på denne måten kan læreren få mulighet til å bidra til 
anerkjennelse av den enkelte elevens kunnskap og erfaringer. For eksem- 
pel en elev som legger merke til at skogen de går gjennom, ganske nylig 
er ryddet for løvtrær, kan kanskje få fortelle om hvorfor han la merke til 
det. Kan hende har han vært med på slikt arbeid, og kanskje kan han 
fortelle om hvorfor skogeieren gjør dette arbeidet. Klarer vi å gripe noe 
av den tause kunnskapen på denne måten, får eleven anerkjennelse for en 
kunnskap vi til vanlig ikke løfter fram i skolen. 

Vi mennesker er ulike, og det finnes mange teorier om personligheter, 
og disse er mer eller mindre basert på arv. Temperamentsteorien er en 
av disse, og denne teorien er en måte å vurdere individuelle ulikheter på 
(Thomas og Chess, 1977). Temperament handler ikke om sinneutbrudd, 
men om hvordan vi generelt opptrer i møtet med omgivelsene. Tho- 
mas og Chess deler temperamentet inn i ni dimensjoner. De ni dimen- 
sjonene er: Rytmisitet (gjelder i hovedsak bare de minste barna og ikke 
skoleelever), Aktivitet, Tilegnelse eller unnvikelse, Tilpasning, Terskel, 
Intensitet, Humør, Uoppmerksomhet / Hvor lett det lar seg distrahere og 
Oppmerksomhetspenn / Evne til å holde på med samme aktivitet over tid 
(Thomas og Chess, 1977). Selv om alle disse ni dimensjonene er vesent- 
lige med hensyn til hvordan elever fungerer i skolen, er det spesielt tre av 
dem som påvirker elevens evne til å møte nye læringssituasjoner. Dette 
er dimensjon for Tilegnelse kontra unnvikelse, Tilpasningsdimensjonen og 
Dimensjonen for Oppmerksomhetsspenn /Evnen til å holde på med samme 
aktivitet over tid. 

Dimensjonen for Tilegnelse kontra unnvikelse dreier seg om elevens 
naturlige og første respons på nye stimuli, slik som ny mat, nye aktiviteter, 

nye mennesker, nye steder, osv. (Thomas og Chess, 1977). Noen barn prøver 
nye aktiviteter med en gang, mens andre unngår nye og fremmede opp- 
gaver, eller de ønsker å være tilskuer til å begynne med (Keogh, Pullis & 
Cadwell, 1982). En dimensjon som ligner på Tilegnelsesdimensjonen, er 
Tilpasningsdimensjonen. Tilpasningsdimensjonen sier noe om elevens 
evne til å gå inn i nye eller endrede situasjonsbetingelser. Her er det ikke 
fokus på hvordan barnet reagerer i starten, men hvor lett det etter hvert 
går inn i de nye betingelsene etter de første reaksjonene (Thomas og 
Chess, 1977). Den sier noe om barnets evne til å tilpasse seg nye miljøer 
og situasjoner (Keogh et al., 1982). Dette er på en måte et stadium etter 
Tilegnelse kontra unnvikelse. 

Oppmerksomhetsspenn og Evnen til å holde på med samme aktivitet 
over tid dreier seg om hvor lenge eleven klarer å fokusere på en aktivitet. 
Den dreier seg også om elevens evne til å videreføre eller gjenoppta en 
aktivitet selv om det er andre aktiviteter som frister (Thomas og Chess, 
1977). Dette er en viktig egenskap i skolen, men dersom elever har for 
mye av evnen til å holde på med samme aktivitet over tid, vil de kunne 
oppleve en del frustrasjoner ved avslutning av aktiviteter og overganger 
til nye aktiviteter. 


Interesse og motivasjon 


For at eleven skal være «koblet på» i læringssituasjonen, er det viktig at 
det skapes en viss interesse for det han skal lære om. Interesse gjør at 
han affektivt er mer observant og oppmerksom mot det han skal lære 
noe om. Det affektive er knyttet til følelser, og det er med på å styre vår 
bevissthet og oppmerksomhet mot noe (Krathwohl, Bloom & Masia, 
1964). Samtidig er det slik at det du ikke har noen som helst kjennskap 
til, er du heller ikke interessert i. Da må vi som lærere jobbe med å skape 
interesse hos elevene, noe kapitlene videre i denne boka vil kunne gi 
inspirasjon til. 

Mange tema som elevene skal lære om, vil være ukjente for dem, og da 
er det viktig at læreren på en interessevekkende måte kan åpne døren på 
gløtt inn til det ukjente. Som lærer har du et mye bedre utgangspunkt for 
å undervise om for eksempel temaet sopp dersom elevene har erfaring 

med å legge merke til sopp når de er ute på tur. Da har de sett ulike typer 
sopp, og kanskje også registrert at de vokser på spesielle steder. Elever 
med et slikt utgangspunkt vil etter at de har fått undervisning om temaet 
sopp, trolig se på sopp «med nye øyne», for eksempel begynner de kan- 
skje å legge merke til hvilken sopp som vokser på de forskjellige stedene. 
Kunnskap, erfaring og interesser utgjør da sammen en positiv spiral for 
kunnskapsutvikling (Fiskum og Suul, 2014). 


Nyhetsgapet 

Nyhetsgapet (Orion og Hofstein, 1994) er forskjellen mellom det trygge 
og kjente klasserommet med de arbeidsmetodene elevene er vant til, og 
det som av elevene kan oppleves som den ukjente og kanskje utrygge nye 
læringssituasjonen. Dette kan representere en så stor overgang for mange 
elever at skiftet i læringsarena og/eller læringsaktivitet i seg selv vanske- 
liggjør læringen. 

Teorien om nyhetsgapet (Orion og Hofstein, 1994) har i seg en påpek- 
ning av at denne forskjellen, eller dette «skiftet», er svært viktig å ta hen- 
syn til når endringer i læringsaktiviteter oppleves som nytt for elevene. 
De fleste vil innse at det for elever kan eksistere et nyhetsgap mellom 
to ulike læringsarenaer, som klasserommet og et uteområde. Men det er 
også all grunn til å være bevisst på at nyhetsgapet også kan oppstå inne 
i klasserommet. Det kan oppstå som en følge av endringer i læringssi- 
tuasjonen for elevene. For eksempel vil en ny organisering av elevene i 
klasserommet, sammenslåing av klasser eller grupper, bytte av lærer, 
endring i rutiner, deriblant innføring av nye læringsmetoder, kunne lage 
et nyhetsgap for elevene. Det vil si at når det skjer endringer i elevenes 
læringssituasjon som medfører at det trygge og kjente endres til noe som 
er ukjent og uforutsigbart, kan det oppstå et nyhetsgap. Et nyhetsgap vil 
derfor kunne oppstå når vi skal innføre læringsaktivitetene som presen- 
teres i denne boka, slik som for eksempel arbeidsmetodene i matema- 
tikk som presenteres i kapittel 6 og kapittel 9. Elever som aldri har jobbet 
med utforskende/inquiry-based matematikk, og som blir bedt om å dis- 
kutere ulike løsningsforslag og framgangsmåter i en gruppe, vil kunne 
få utfordringer med det. De må først avvennes fra dette med å skulle 

lete etter et riktig svar som de deretter kan sette to streker under. Det 
samme gjelder dersom noe skal utforskes uten at det finnes noen klare 
svar (se f.eks. kap. 12). Det må på en måte skje en «avskoling» før elever 
kan lære på måter som de ikke opplever som typiske i skolen (Miller og 
Twum, 2017). Miller og Twum mener at en slik «avskoling» kan ta flere 
måneder. Dernest må elevene lære seg å samarbeide i grupper og lytte 
til hverandres argumenter. Samtidig må de venne seg til nye måter å 
arbeide på. Det blir mye uvant i starten, noe som betyr at det er vanske- 
lig å lykkes med en helt annerledes arbeidsmetode i matematikk i løpet 
av en uke. Dersom endringene i læringssituasjonen ikke er for store, vil 
de være overkommelige for de fleste elevene. Det vil si at ikke for mye 
bør endres samtidig, eller at de nye betingelsene gjøres forutsigbare for 
elevene. 

Dersom større endringer gjøres, enten i omfang eller innhold, vil 
noen elever kunne oppleve usikkerhet som de tar med seg over i den 
nye læringssituasjonen. Dette kan få uheldige konsekvenser på elevenes 
læring. Samtidig kan noen elever uttrykke sin utilpasshet på måter som 
uroer resten av gruppa. For å unngå denne usikkerheten må læreren ta 
hensyn til nyhetsgapet. En lærer må på en måte bygge bro mellom den 
kjente og trygge læringssituasjonen og den nye ukjente. Her vil vi i større 
eller mindre grad finne igjen de tre dimensjonene som Orion og Hofstein 
(1994) har omtalt: den geografiske og logistiske dimensjonen, den psy- 
kologiske dimensjonen og den kognitive dimensjonen. Den geografiske 
dimensjonen vil ikke være aktuelt så lenge en bruker det samme klasse- 
rommet, men den logistiske delen vil fortsatt være med. Og den kognitive 
dimensjonen og den psykologiske dimensjonen vil det fortsatt i stor grad 
være nødvendig å ta hensyn til. 

Den kognitive dimensjonen (Orion og Hofstein, 1994) kan reduseres når 
elevene forbereder seg faglig. Dette innbefatter både teoretisk og eventu- 
elt også praktisk forberedelse. Dersom elevene skal gjøre registreringer, 
målinger eller innsamlinger, så er det en stor fordel at de på forhånd får 
gjøre seg kjent med metoder, teknikker eller utstyr de skal bruke. Dette 
gjør det lettere å etablere en trygghet som gjør dem forberedt til å gå løs 
på en større oppgave. Den teoretiske delen kan for eksempel være å få 
mulighet til å forberede seg på et tema de skal jobbe med i improvisasjon, 

eller øke sin kunnskap innenfor et fagområde de skal jobbe utforskende 
med i naturfag. 

Den geografiske og logistiske dimensjonen handler om hvordan det ser ut 
der de skal være, og hvordan elevene skal komme seg dit. I denne dimen- 
sjonen ligger også kjennskap til dagens program og hvilke fasiliteter de har 
på det nye området (Orion og Hofstein, 1994). Dersom vi skal gjøre omfat- 
tende endringer, må regler for oppførsel i den nye situasjonen innarbeides 
hos elevene. Om vi skal skifte læringsarena, må blant annet klasserommets 
vegger erstattes av mentale grenser som for eksempel setter grenser for hvor 
langt eleven kan bevege seg bort fra resten av gruppa (Jordet, 2010). 

Enkelte elever kan være spesielt vare overfor hvordan andre elever 
opptrer når læringssituasjonen endrer seg og det ikke lenger er læreren 
som har det meste av regien. Dette er det viktig å være observant på i 
oppgavearbeid der elevene skal diskutere ulike løsninger som ikke nød- 
vendigvis har klare svar, slik som det som presenteres fra matematikk 
i kapittel 6, fra naturfag i kapittel 11 og fra oppgavetyper som virkelig 
legger opp til at det ikke vil være et svar (kap. 12). I arbeidet med slike 
oppgaver er det behov for kjennskap og forutsigbarhet om hvordan elev- 
ene møter hverandres ideer og bidrag. Likedan vil det være vesentlig for 
tryggheten til å bli med i improvisasjon (kap. 5). Den nye læringssitu- 
asjonen kan ta vekk den trygge rammen de har med hensyn til forut- 
sigbarhet på alle områder. Dette bringer oss over til den psykologiske 
dimensjonen: 

Den geografiske og logistiske dimensjonen henger, som vi ser, tett 
sammen med den psykologiske dimensjonen (Orion og Hofstein, 1994). 
Innenfor en klasse er det normalt med stor variasjon med tanke på hvor- 
dan elevene takler endringer i læringssituasjonen. Noen har små eller 
ingen problemer med å håndtere endringer, mens andre kan ha store 
vansker med dette. For noen vil avklaringer med hensyn til for eksem- 
pel gruppedeling være veldig viktig. Likeledes kan avklaring av hvilke 
oppgaver som skal utføres, og tid til lek og fysisk aktivitet være viktig. En 
lærer som kjenner sine elever og har gode relasjoner til dem, vil kunne 
forutse hvilken type informasjon klassen og den enkelte elev vil ha behov 
for. Slik informasjon vil bidra til å tette nyhetsgapet til den psykologiske 
og geografiske og logistiske dimensjonen. 

Hvordan kan vi hjelpe elever i gang med nye 
læringsaktiviteter? 


Vi har tidligere beskrevet ulikheter i hvordan elever møter nye læringssi- 
tuasjoner. Uansett om elever er ulike, bør alle tøyes til å prøve nye utfor- 
dringer. Dette er for øvrig noe som diskuteres videre i kapittel 5, som 
dreier seg om improvisasjon. Dersom vi har som mål at elevene skal lære 
seg å håndtere noe av det uforutsigbare, kan improvisasjon være en posi- 
tiv øvelse. Det vi skal være klar over, er at i møtet med en ny og ukjent 
situasjon vil det være en viss forhøyet spenning. Ofte vil vi ønske slik 
uforutsigbarhet og spenning og knytte det til glede og iver. Det krever 
imidlertid at spenningsnivået ikke er for stort. For at vi skal ha glede 
av dette spennende og uforutsigbare i en læringssituasjon er det derfor 
en fordel å være fri for spenning knyttet til andre forhold. Apter (2001) 
knytter dette til begrepene telisk og paratelisk. I en telisk fase ønsker vi å 
ha et lavt spenningsnivå, mens vi i den parateliske fasen ønsker et høyt 
spenningsnivå. Dersom vi er inne i en telisk fase, vil vi ut fra vår til- 
fredshet med spenningsnivået føle oss mer eller mindre avslappet eller 
ha en redsel for å ikke mestre situasjonene. Om vi derimot er i en para- 
telisk, fase vil vi ut fra vår tilfredshet med spenningsnivået føle mer eller 
mindre grad av kjedsomhet og mer eller mindre grad av glede og iver. 
Vi veksler mellom disse to fasene hele tiden, og situasjonen vil avgjøre 
hvilke fase vi er i. Blir spenningsnivået for stort, for eksempel ved at vi 
blir veldig redde eller føler oss veldig usikre, så vil de fleste av oss fort 
bringes over i en telisk fase, og da er ikke spenning og uforutsigbarhet av 
noen art ønskelig (Apter, 2001). Slike situasjoner kan være utviklende for 
elevene, men kan dessverre gi dårlige vilkår for læring, noe som gjør at 
vi må være bevisste på det når vi setter i gang helt nye læringsaktiviteter. 
For at elevene skal være klare til å prøve nye utfordringer, må vi derfor 
sørge for å hjelpe dem over nyhetsgapet så godt som mulig. Da får vi 
fjernet noe av den unødvendige spenninga, som for enkelte elever kan 
blokkere for læring. 

Det å skape interesse og engasjement er en nødvendig drivkraft for at 
eleven skal håndtere nyhetsgapet. I tillegg må læreren, som vi allerede har 
nevnt, prøve å hjelpe elevene med å få dekket de tre dimensjonene. I dette 
arbeidet må læreren også ta hensyn til elevmangfoldet. 

For å finne ut hva som er spesielt viktig å ta tak i for å hjelpe elevene 
med den kognitive, den logistiske og geografiske og den psykologiske 
dimensjonen, har vi fått hjelp av 44 lærere i grunnskolen. Dette er lærere 
som underviser på barnetrinn, mellomtrinn og ungdomstrinn, samtidig 
som de er praksislærere på lærerutdanningen. 

Lærerne svarte på et spørreskjema bestående av åpne spørsmål. I 
besvarelsene beskrev de hvordan de forebygde og ivaretok elever som var 
usikre ved innføringa av nye læringsaktiviteter. I analysen av disse spør- 
reskjemaene kom vi fram til følgende områder det bør fokuseres ekstra på 
når vi skal hjelpe elever over nyhetsgapet: Relasjonskvaliteter, Tydelige og 
tilpassede oppgaver, Teoretisk fundament, Øvelse i forkant, Bekledning 
og utstyr, Rutiner og regler, Tilpasset informasjon, Gode overganger, For- 
utsigbarhet, Trygghet, Positive erfaringer og Mestring og anerkjennelse. 
Av disse temaene er relasjonskvaliteter gitt en overgripende plass, fordi 
den styrker og binder de andre temaene sammen med kognitiv dimen- 
sjon, geografisk og logistisk dimensjon og psykologisk dimensjon. 

Figur 3.1 Figuren viser de tre dimensjonene elevene trenger å få kontroll på for å takle en 

ny undervisningssituasjon. For å hjelpe alle elevene over dette gapet trenger vi et rekkverk. I 
dette rekkverket finner vi et gelender, som vi har kalt Relasjonskvaliteter. Dette er det viktigste 
virkemidlet for å hjelpe elevene over nyhetsgapet. I tillegg består rekkverket av stolper eller 
søyler, som gjør at rekkverket står støtt, og som er med på å gjøre gelenderet stabilt. Rullebrettet 
indikerer at interesse og motivasjon er en viktig energi for at eleven i det hele tatt skal ønske å 
komme over dette nyhetsgapet. 

Når vi nå beskriver elementene til rekkverket i nyhetsgapet, er det i 
hovedsak de 44 lærernes erfaringer og tolkningene av deres utsagn som 
kommer fram. 


Relasjonskvaliteter 


Gode relasjoner vil fungere som et gjennomgripende gelender og der- 
med ha innvirkning på alle stolpene i modellen. Arbeidet med stolpene 
i gelenderet vil også virke inn på relasjonskvalitetene, og understreke 
betydningen av gode relasjoner mellom elever og voksne, relasjoner elev- 
ene imellom og de voksne imellom. Røkenes og Hanssens (2012) defini- 
sjon av begrepet relasjonskompetanse handler om å forstå og samhandle 
med andre på en god og hensiktsmessig måte, blant annet gjennom ivare- 
takelse av elevens interesser i samhandlingen. Relasjoner utvikles derfor 
gjennom sosialiseringsprosesser på ulike arenaer i skolen. 

I nærhetsetikken er relasjonene lærer-elev, elev-elev og lærer-lærer 
sentrale grunnforutsetninger. Vi påvirker hverandre gjensidig enten vi 
ønsker det eller ikke (Bergem, 2011), noe som understreker betydnin- 
gen av relasjoner i alle sammenhenger. Hattie (2014) understreker særlig 
lærerrollen i elevenes læring, og at lærerne gjennom positive forventnin- 
ger, klare mål og konstruktive tilbakemeldinger har store muligheter til å 
påvirke elevenes læring. 

Lærer-elev-relasjonen innebærer trygge og gode relasjoner mellom 
lærer og elev. I sammenheng med nyhetsgapet handler det om å ha en 
ekte nærhet til elevene. Denne ektheten vil stå sentralt i arbeidet med å 
gjøre elevene trygge på hva som til enhver tid skal skje. Elever som vi vet 
er ukomfortable, må trygges ved å gis ekstra støtte, for eksempel ved at de 
opplever lærernes tilstedeværelse. Det er i den forbindelse også viktig å 
vise anerkjennelse (Brandtzæg et al., 2016). Dette kan læreren for eksem- 
pel gjøre ved å anerkjenne at noen trenger mer forhåndsinformasjon. 
Denne informasjonen kan gis direkte til enkeltelever før den gis til hele 
klassen. Dette kan også innebære noe så grunnleggende som å vise elev- 
ene at vi ser dem, ved for eksempel å legge en hånd på skulderen deres, 
eller bevisst å bruke navn og blikk-kontakt. 

Uansett lærernes tilrettelegging vil det, i de fleste tilfeller, være slik at 
noen elever kvier seg for enkelte undervisningssituasjoner, og da særlig 

ukjente situasjoner. Dette kan bli synlig gjennom det læreren opplever 
som utfordrende atferd. Noen elever gjør for eksempel det de kan for å 
unngå utedager, mens andre viser utrygghet gjennom å komme for seint 
til enkelte undervisningsopplegg. En del har en tendens til å «glemme» 
svømmetøy eller klær og sko til kroppsøvingstimen. Når elever viser slik 
atferd, er det avgjørende viktig at vi ser bak de konkrete handlingene, og 
ser eleven, som har behov for å bli trygg på disse undervisningssituasjon- 
ene. Elever kan også vise sin utrygghet på andre måter, for eksempel ved 
at de later som de leter etter noe, og blir «hengende» igjen når de andre 
går. Disse elevene er ekstra avhengig av trygge relasjoner. 

Når en lærer skal bygge relasjoner til sine elever, er emosjonell støtte 
viktig (Hamre et al., 2013; Ruzek et al., 2016). Emosjonell støtte handler 
om blant annet å bidra til et positivt læringsklima, at lærer viser en sens- 
itivitet til elevene og deres opplevelser, og at lærer tar hensyn til elevers 
perspektiv (Hamre et al., 2013). Forskning viser at lærere som klarer å gi 
en sterk emosjonell støtte med varme og sosial årvåkenhet, vil kunne få 
elevene til å prestere mer (Hatfield, Burchinal, Pianta & Sideris, 2016). 
Forskning viser at lærer-elev-relasjonen også påvirker elevers relasjoner 
og atferd og forhold til hverandre (Luckner og Pianta, 2011; Ruzek et al., 
2016). Elever som er trygge på hverandre, vil lettere kunne søke utfor- 
dringer på nye læringsarenaer, og dermed være mer konsentrerte i andre 
arbeidsformer. I slike sammenhenger vil det være lettere å bygge opp 
under en forventning om at alle skal delta og ta ansvar i læringsaktiviteter. 

Et annet perspektiv på relasjoner og relasjonskvalitet handler om 
forholdet mellom de voksne som arbeider sammen om en klasse eller 
elevgruppe. I erkjennelsen av at elevenes trivsel og læring har direkte 
sammenheng med kvaliteten i relasjonen mellom de involverte voksne, 
blir dette et viktig fokus generelt, og spesielt når det gjelder arbeidet 
med å lukke nyhetsgapet. Dette er med på å skape trygghet for elevene, 
noe som er et viktig grunnleggende behov (Brandtzæg et al., 2016; King, 
2009; Maslow, 1987). Trygge relasjoner og godt samarbeid i kollegiet vil 
for det første gjøre lærerne mer trygge og stabile i sin yrkesutøvelse. For 
det andre vil lærere som samarbeider godt, også kunne være mer flek- 
sible når de leter etter gode løsninger. Samtidig vil de ha en tydeligere 
felles praksis, noe som gjør ting mer forutsigbart for elevene. Dessuten 

er det mange elever som lett vil legge merke til trygghet og trivsel kontra 
utrygghet og mistrivsel blant personalet. Gode relasjoner og god kommu- 
nikasjon i alle ledd er derfor en viktig forutsetning for å lykkes med de 
arbeidsformene som presenteres i del 2 i boka. 


Rekkverk til kognitiv dimensjon 


For å gjøre det enklere å tette nyhetsgapet i den kognitive dimensjonen 
fant vi i vår studie tre «søyler», som sammen med relasjonskvaliteter vil 
bidra til å hjelpe eleven over. Disse søylene representerer temaer som 
forbereder eleven til det faglige undervisningsopplegget. Felles for disse 
søylene, og sentralt når det gjelder å dekke den kognitive dimensjonen, 
er det å forberede elevene på den faglige læringen som skal skje. Dersom 
vi ser dette i sammenheng med Piagets læringsteori, vil det være en idé 
å tenke på at vi skal legge noe av grunnlaget for læring på forhånd, slik 
at elevene i større grad kan få assimilativ læring når mange andre fak- 
torer er ukjente. Assimilativ læring kjennetegnes ved at eleven bruker 
allerede etablerte forståelsesskjemaer til å tilegne seg ny kunnskap. En 
annen og mer krevende form for læring er den akkomodative læringen. 
Den må eleven benytte når den nye kunnskapen ikke passer inn i allerede 
etablerte forståelsesskjemaer. Da må det dannes nye forståelsesrammer 
(Illeris, 2006). Vi kan tenke oss at akkomodasjon vil være mer krevende 
enn assimilasjon. For usikre elever vil det derfor være en fordel om 
læreren har bidratt til å redusere spenningsnivået og kravene. Når det er 
stor sannsynlighet for at spenningsnivået er høyt, kan det være en fordel 
at elevene i størst mulig grad kan lære assimilativt. 


Tydelige og tilpassede oppgaver 

Oppgavene må være klart formulert og gjennomgått på forhånd. For noen 
elever er det ekstra viktig å bli godt forberedt på disse oppgavene. Det må 
ikke være noen tvil om hva de skal gjøre, og noen har i tillegg behov for 
å forberede seg mentalt på enkelte oppgaver. Vi må være bevisste på om 
aktivitetene er tydelige og trygge nok, samtidig som det er viktig å foku- 
sere på at aktivitetene skal utfordre. Det er når vi blir litt utfordret, at vi 

lærer og øker vår opplevelse av at vi kommer til å mestre nye utfordringer. 
Det at en oppgave skal være passe utfordrende, hindrer at elever kjeder 
seg. Kjedsomhet skaper uro og lite engasjement i temaet de skal lære om. 
Hvis elevene får for krevende oppgaver, vil det kunne føre til frykt for å 
ikke lykkes. Det handler med andre ord om å velge oppgaver der alle er 
innenfor en «flytsone». Det vil si at alle føler en viss utfordring og en viss 
mestring. Denne flytsonen ligger med andre ord mellom frykten for ikke 
å lykkes på den ene siden og kjedsomhet på den andre siden. Etter hvert 
som vi blir flinkere, tåler vi også større utfordringer (Csikszentmihalyi, 
2000). For å lykkes med et undervisningsopplegg er det av betydning at 
vi holder elevene innenfor denne flytsonen. 


Teoretisk fundament 


Elever som har et visst teoretisk fundament for den aktiviteten de skal 
jobbe med, vil være bedre i stand til å takle nye arbeidsformer. Dette er 
fordi den kognitive dimensjonen da er godt dekket, og de vil føle mest- 
ring på det faglige området. Det er derfor viktig å gi elevene mulighet til å 
være forberedt faglig på det de skal jobbe med. En viss teoretisk forståelse 
på forhånd vil i tillegg til å forberede eleven på hva som skal skje, også øke 
sannsynligheten for at eleven vil være innenfor flytsonen (Csikszentmi- 
halyi, 2000) i undervisningssituasjonen. Faglig forståelse gjør også opp- 
legget mer interessant fordi eleven forstår mer av det han jobber med. 


Øvelse i forkant 

Samtidig som vi forbereder elevene på det faglige innholdet, kan det også 
være behov for å øve seg på noen av aktivitetene de skal gjøre eller øve på. 
En forberedende aktivitet kan for eksempel være å prøve noe aktuelt utstyr. 
Det kan være at de øver på å delta aktivt i ulike roller i gruppearbeid, eller 
at de gjør seg kjent med et skjema de skal skrive observasjoner inn i. Her, 
som i de andre «søylene/stolpene», vil det være individuelle behov. Det vil 
blant annet være avhengig av hvor lett elever blir med i nye aktiviteter og 
situasjoner (Thomas og Chess, 1977), men elevens selvoppfatning generelt, 
eller mer spesifikt til lignende aktiviteter, vil også ha betydning. Det kan 

også være at elevene trenger å øve seg i å bruke utstyr de trenger i den nye 
undervisningssituasjonen. Eksempel på utstyr de kan trenge å øve seg på, er 
luper, kikkerter, måleinstrumenter og apper. Øvelse i forkant av et under- 
visningsopplegg vil også kunne bidra til at flere elever får muligheten til å 
komme innenfor flytsonen (Csikszentmihalyi, 2000) i læringsaktiviteten. 


Rekkverk til geografisk og logistisk dimensjon 


Innenfor denne dimensjonen har vi i vår studie først og fremst lagt vekt 
på det logistiske aspektet, da den geografiske dimensjonen bare omfatter 
læringssituasjoner der vi skifter arena. Vi må huske at selv om vi ikke 
skifter geografisk område for læringssituasjonen, så kan det være mye 
spenning og usikkerhet knyttet til skifte av læringsaktivitet. For å hjelpe 
elevene over nyhetsgapet med tanke på den logistiske dimensjonen kom 
vi fram til fire temaer vi bør jobbe med. Det siste temaet, som vi har kalt 
gode overganger, er plassert mellom geografisk og logistisk dimensjon og 
psykologisk dimensjon. Dette er fordi dette temaet, i større grad enn de 
andre temaene, går over i den psykologiske dimensjonen. 


Bekledning og utstyr 
Hensiktsmessige klær er viktig når vi skal være ute. Det er også viktig 
med nok mat og drikke. Alt dette er et grunnleggende behov, og dersom 
dette ikke er på plass, vil elevene ha dårligere forutsetninger for å lære noe 
nytt (Maslow, 1987). Utstyr vil også være vesentlig for at elever skal føle 
mestring. Det kan for eksempel være passelig skiutstyr, eller tilstrekkelig 
utstyr til å gjøre en måling. Her må vi selvfølgelig skille mellom hva som 
er påkrevd, og hva som er viktig for å føle en viss mestring. Skiutstyr som 
passer til størrelsen på eleven, er ikke påkrevd, men det er nødvendig for 
at eleven skal oppnå glede og mestring ved aktiviteten. Sikkerhetsutstyr 
ved for eksempel bruk av kano og båt er nødvendig. På samme måte som 
det er nødvendig med vernebriller i kjemiforsøk. 

I tillegg må vi her skille mellom det som er vårt ansvar å legge til rette 
for, og det elevene må ta med seg hjemmefra. Når det gjelder det utstyret 
vi skal skaffe, må elevene være trygge på at dette blir ordnet. Elevene må 


59 


KAPITTEL 3 


ellers få tydelig beskjed om hvilket utstyr det kreves at de stiller med på 
skolen. Dette krever både tydelige beskjeder og gode rutiner for hvor slike 
beskjeder blir gitt (f.eks. ukeplaner). Spesielt for yngre elever vil dette også 
dreie seg om godt og nært foreldresamarbeid. 


Rutiner og regler 

En innarbeidet praksis gjør at nyhetsgapet langt på vei er dekket. Når 
rutiner og regler er kjent, er den logistiske dimensjonen på mange måter 
dekket. Noen elever trenger lengre tid til å innarbeide slike rutiner og 
regler. Det handler ikke nødvendigvis om bevisst vrang vilje, men kan 
skyldes at de generelt har litt uorden på struktur og rutiner. Vi må derfor 
regne med at det vil ta litt lengre tid for noen elever å tilpasse seg nye 
arbeidsformer. Dette gjelder for eksempel nye arbeidsformer i matema- 
tikk, slik som de som nevnes i kapittel 6 og 9, når vi ønsker å gå over til 
mer utforskende undervisning i naturfag (kap. 11), når vi ønsker at de skal 
starte med utforskende skriving (kap. 10), når vi ønsker å øke bruken av 
digitale virkemidler (kap. 7), når vi ønsker å avvike fra de tradisjonelle 
kokebokforsøkene i naturfag for å gå over til mer åpne og utforskende 
forsøk (kap. 11), når vi ønsker å få dem i gang med å diskutere oppgaver 
som ikke engang har et klart svar (kap. 12), eller vi ønsker å tenke mer 
tverrfaglig og trekke det estetiske inn i andre fag (kap. 8). Dette er vari- 
asjoner i arbeidsmetoden, som i utgangspunktet kan tolkes som ganske 
små, men det kan likevel føre til relativt store uforutsigbarheter for enkelte 
elever. Arbeidsformer med improvisasjon, som beskrives i kapittel 5, kan 
nok oppleves som en enda større endring for mange elever. Men innenfor 
disse metodene er det muligheter for å starte gradvis med «mindre far- 
lige» og kortere øvelser, og med større forutsigbarhet, som dermed kan gi 
en viss trygghet til det de skal improvisere innenfor. 

En annen utfordring knyttet til rutiner og regler, er at mange elever 
ikke tror at det er de samme reglene som gjelder ved andre organiserings- 
former. Et tips for å få innarbeidet rutiner og regler er å holde seg til skis- 
serte opplegg, og innarbeide felles praksis på hele skolen (Fiskum, 2017). 
I tillegg kan det være gunstig å innføre felles time-out, der for eksempel 
beskjeder tilpasses og gjentas. 

Tilpasset informasjon 

Det at alle skal få tilpasset informasjon, kan bety at noen må ha mer 
informasjon på forhånd. Enkelte elever har større utfordringer med å få 
med seg beskjeder, de har et større behov for forutsigbarhet enn andre, og 
dermed må de ha mer detaljert informasjon. Som regel vet vi hvilke elever 
som har behov for ekstra tydelige beskjeder, og hvem som egentlig kan 
lese planene og på egen hånd finne ut hva som skal skje. Dette handler 
om tilpasset opplæring og inkludering, og skolens evne til å gi opplæring 
som ivaretar elevenes faglige og sosiale utvikling innenfor rammen av 
ordinær opplæring, og overfor de elevene som har rett til spesialunder- 
visning. Tilpasset opplæring innebærer i denne sammenheng tiltak knyt- 
tet til organisering av opplæringen, pedagogiske metoder, arbeid med 
læringsmiljø og oppfølging av lokalt arbeid med læreplaner og vurdering 
(Udir, 2016). Dette handler også om å skape et passe spenningsnivå for 
den enkelte (jf. f.eks. Apter, 2001). 

Tilpasset informasjon innebærer riktig type og riktig mengde informa- 
sjon. Riktig informasjon innebærer at vi på forhånd må ha tenkt gjennom 
innholdet og organisering av dagen og hva som eventuelt kan skje, samt gi 
informasjon om dette. Dette høres enkelt ut, men vi kan stå i fare for å gi feil 
informasjon, for eksempel dersom elevene spør en ansatt som ikke kjenner 
så godt til det som skal foregå. Dette er noe vi må sikre gjennom kollega- 
samarbeid og rutiner for informasjonsdeling. Riktig mengde informasjon 
kan noen ganger være en enda større utfordring. Blir det for mye informa- 
sjon, risikerer vi at enkelte elever ikke får med seg det mest vesentlige. Her 
kan det derfor være helt nødvendig å differensiere mengden informasjon. 
Noen elever må få gjentatt beskjeder, og noen må få dem individuelt, ikke 
bare i plenum. Noen trenger mer informasjon for å bli trygget. I noen tilfel- 
ler kan det også være aktuelt å ta med enkeltelever til et undervisningsom- 
råde på forhånd. Dette bør være mulig å gjennomføre, da læreren kanskje 
uansett vil ta seg en tur til området noen dager i forveien på befaring. 


Gode overganger 


Med gode overganger menes både overgangen fra kjent undervisningssi- 
tuasjon til ny (nyhetsgapet), og det gjelder overganger mellom aktiviteter 

i den nye læringssituasjonen. Her er elever ulike. Noen veksler hurtig og 
lett mellom aktiviteter. Samtidig kan noen elever ha vansker med å holde 
på med en aktivitet over tid, mens andre elever kan fokusere så sterkt 
på en oppgave at det blir vanskelig å avslutte den. Dette henger gjerne 
sammen med temperamentsdimensjonen, som omhandler evnen til å 
holde på med samme aktivitet over tid (Thomas og Chess, 1977). Det er 
viktig for helheten at elevene får tid til å avslutte sine aktiviteter, men selv- 
følgelig innenfor en viss tidsramme. For de som har utfordringer med å 
skifte oppgave, må vi forberede aktivitetsskiftet i god tid. Det kan vi gjøre 
ved å avtale med dem at de skal avslutte om for eksempel 10 minutter. 

Noen ganger kan en overgangsaktivitet være en gunstig ordning for 
å skape gode skifter mellom ulike aktiviteter. Med overgangsaktivitet 
mener vi en ekstra aktivitet som ligger mellom to planlagte aktiviteter, og 
som ikke alle elever trenger å gjøre. Slike overgangsaktiviteter kan være 
de samme fra gang til gang, for eksempel inne i klasserommet, der elever 
som er ferdige, kan ta fram en hyllebok som de leser i, eventuelt at de 
utendørs kan få øve seg i hinderløypa eller samle seg ved bålet. Faste over- 
gangsaktiviteter kan føre til ekstra forutsigbarhet for elever som trenger 
det. Samtidig vil slike aktiviteter gjøre det mulig for læreren å vente med 
aktivitetsskiftet for elever som jobber godt, og som åpenbart er i flytsonen 
og trenger litt lengre tid. Gode overganger er, som vi tidligere har nevnt, 
også tett koblet til den psykologiske dimensjonen. 


Rekkverk til psykologisk dimensjon 


Den psykologiske dimensjonen er den mest omfattende. Den vil derfor 
også være den mest utfordrende dimensjonen i nyhetsgapet. Derfor er 
det fire temaer som danner rekkverket for denne dimensjonen. Temaene 
i denne dimensjonen kan nok også være mer diffuse og mer utfordrende 
å legge til rette for. Denne dimensjonen er nok også den mest omfattende, 
da den også innebærer deler av de to andre. Psykologisk dimensjon dreier 
seg rett og slett om alle faktorer som den nye situasjonen kan føre til. 
Det å hjelpe elevene over denne dimensjonen vil også innebære å legge til 
rette for forutsigbarhet og trygghet, som ifølge Maslow (1987) kan anses 
som et grunnleggende behov. 

Forutsigbarhet 

For å skape forutsigbarhet er det viktig å ha faste rutiner og regler. Det er 
også en fordel for elevene at lærerne på skolen så langt som mulig har en 
noenlunde lik praksis. For enkelte elever er det særlig viktig å holde på 
de planene og rammene vi har gitt på forhånd. Forutsigbarhet gjelder for 
alle, og det må forplikte både lærere og elever. Det er derfor hensiktsmes- 
sig å formidle forventninger til elevene. Ved å gjøre forventningsavkla- 
ringer med klassen og med enkeltelever vil det bli klarere for dem både 
hva de kan forvente i løpet av dagen, og hva som forventes av dem. 


Trygghet 

Det å føle trygghet er essensielt for å kunne fokusere på et faglig innhold. 
En elev som er redd for å bli mobbet, eller som er redd for usikkerheten 
i møte med en annen undervisningssituasjon, må derfor ivaretas spesi- 
elt. Dette kan løses ved at en voksen er tilgjengelig i nærheten av denne 
eleven. For eksempel kan det være nødvendig med en egen voksen som 
følger en mindre gruppe. Læreren kan også på forhånd ha fortalt eleven at 
han skal få hjelp med oppgaven. Noen ganger kan det også være hensikts- 
messig å benytte medelever som støttespillere eller veiledere. Det er viktig 
å investere tid, oppriktighet og engasjement for å trygge disse elevene. 
Dette krever at det er tilstrekkelig med voksenressurser, og det krever i 
neste omgang at de voksne samhandler godt og er trygge på hverandre. 


Positive erfaringer 

Elever som har positive erfaringer med ulike undervisningskontekster, vil 
ha mindre utfordringer med nyhetsgapet. Det å være vant til endringer 
gjør derfor nyhetsgapet mindre. Hver gang vi har et annerledes under- 
visningsopplegg enn det elevene er vant til, legges derfor et grunnlag for 
neste gang. Både på godt og på vondt. Et mislykket opplegg kan gjøre 
nyhetsgapet større til neste gang, mens et vellykket opplegg vil bidra til 
å gjøre det mindre. Samtidig er det langt fra alle elevene som selv ser det 
positive i en vellykket overgang. Det kan hende at læreren må hjelpe dem 
å reflektere og påpeke at dette klarte de faktisk veldig bra. 

Mestring og anerkjennelse 

Mestring er viktig for motivasjonen. Noen elever kan oppleve lite faglig 
mestring i skolen. Det gjelder å legge til rette for dette ved å velge aktivi- 
teter de kan mestre. Igjen handler det om å få alle innenfor en flytsone 
(Csikszentmihalyi, 2000). Mange elever har for store forventninger til seg 
selv. Når vi i tillegg endrer undervisningsform eller undervisningsarena, 
blir også forventningene mer utydelige. Det gjelder derfor å være tydelig 
på hva det er ønskelig at de oppnår av kunnskap, og veilede dem i hvor- 
dan de kan oppnå det. Ved å benytte musikk i læring av realfag, slik det 
skisseres i kapittel 8, utfordrer vi noen elever med at det kreves en viss 
innsikt og kompetanse i musikk i tillegg til realfag. Samtidig vil elever 
som kjenner seg vel i faget musikk, kunne føle en mestring og en aner- 
kjennelse for sine ferdigheter. 

Ifølge Maslows behovspyramide er anerkjennelse et viktig behov for å 
være motivert for læring (Maslow, 1987). Anerkjennelse kan gis muntlig, 
men også gjennom blikk og kroppsspråk. Det er viktig å vise eleven at vi 
er der, og at vi ser ham, og dermed anerkjenner det han gjør. Opplevelsen 
av å kunne noe og mestre noe kommer gjerne når vi har klart å gjennom- 
føre en oppgave. En del elever trenger imidlertid en forsterkning på dette, 
ved at læreren gir en konkret positiv tilbakemelding på at dette gikk bra. 

Elever som er utrygge og helst vil være i nærheten av en voksen, kan få 
konkrete oppgaver som å bære utstyr. Da blir eleven en hjelper. Han gjør 
noe nyttig, som han får anerkjennelse for, istedenfor å være usikker på 
om han kan gå der ved siden av læreren hele tiden. 


Oppsummering 


Dersom vi skal lykkes med å skape gode læringsbetingelser for alle elever, 
er det viktig å skape interesse, å sette eleven i fokus og å ivareta elevmang- 
foldet. En viktig del av dette er at vi tar hensyn til nyhetsgapet i lærings- 
situasjonen. Elever er ulike, og de har således ulike behov for å få dekket 
hver av de tre dimensjonene i nyhetsgapet. Det er viktig å ivareta at alle 
er trygge i læringssituasjonen, samtidig må vi være åpne for at spenning 
også kan være verdifullt, og at alle elever på lengre sikt bør klare å gi seg 
ut i noe som er uforutsigbart. Dette er et av argumentene for å jobbe med 

improvisasjon, som beskrives og utdypes i kapittel 5. For å hjelpe elevene 
til det vil det kunne være en hjelp å fjerne noe av spenninga som ligger i 
nyhetsgapet. Noen ganger, og for noen elever, må vi fjerne mye spenning, 
andre ganger kan vi la noe være igjen. 

For å konkretisere hvordan en lærer kan hjelpe elever over nyhetsgapet, 
har vi tegnet et rekkverk med 12 elementer. Av de 12 elementene er gode rela- 
sjonskvaliteter både mellom lærere og elever, elever imellom og lærere imel- 
lom det aller viktigste. Relasjonskvalitetene kan også være et virkemiddel 
for å kunne jobbe med de andre 11 elementene i rekkverket. Det vil imidler- 
tid variere fra klasse til klasse og fra elev til elev hvilket av disse elementene 
vi trenger å fokusere mest på for å få elevene trygt over nyhetsgapet. 

For å skape gode læringssituasjoner er det viktig at elevene er i «flyt- 
sonen». De må føle en viss mestring av aktiviteten, situasjonen og temaet, 
og de må samtidig oppleve at det ikke er kjedelig. Det betyr at de må ha en 
viss interesse for temaet og aktiviteten. Da vil de være til stede i læringssi- 
tuasjonen. Når vi skal hjelpe elevene over nyhetsgapet, kan det være hen- 
siktsmessig å tenke på hvordan flytsonen (Csikszentmihalyi, 2000) kan 
være nyttig for å dekke nyhetsgapet. Samtidig vil en god ivaretakelse av 
nyhetsgapet lettere bringe elevene inn i denne flytsonen. 

For å få elevene over i en flytsone i alternative arbeidsformer og på 
alternative læringsarenaer er det viktig å få dem over nyhetsgapet på en 
tilfredsstillende måte. Vi har tegnet nyhetsgapet med ei bru over, og lagt 
på et rekkverk med viktige elementer vi bør ta hensyn til for å hjelpe elev- 
ene over nyhetsgapet. Interesse og motivasjon er viktige drivkrefter for 
å ha lyst til å komme over denne brua. Det er ikke slik at elevene pas- 
serer nyhetsgapet på morgenen eller i starten av en aktivitet. Selv om vi 
har tegnet dette som en bru, er det heller slik at elevene passerer mer 
eller mindre fullstendig. Elever kan med andre ord være i gang med en 
læringsaktivitet, der nyhetsgapet er dårlig dekket. Det fører til at de ikke 
er så mye til stede i læringssituasjonen som de kunne vært om de hadde 
fått dekket dette bedre. Et annet forhold som også kan påvirke hvor godt 
vi lykkes med læringsaktivitetene som presenteres i del 2 av boka, er elev- 
enes persepsjonsevne og evne til å være kreativ. Dette er kompetanser 
som kan utvikles, og som derfor kan være en større utfordring i starten. 
Dette behandles i neste kapittel. 

Persepsjon i kreative 
prosesser 


Av Ninni Rotmo Olsen og Tove Anita Fiskum 


Persepsjonsevne og kreativitet er vesentlige egenskaper hos elevene for at de skal 
lykkes med undervisningsoppleggene som presenteres i del 2 i denne boka. Fore- 
stillingsevnen og kreativiteten krever at vi har et godt grunnlag gjennom tidligere 
persepsjonserfaringer. I dette kapitlet vil vi gjennom blant annet et praktisk ek- 
sempel der studenter produserer et sjakkbrett med dets brikker, beskrive to persep- 


sjonsprosesser og kreativitet. 


Et sjakkspill skal inneholde 64 like store ruter, og 32 figurer. Disse figu- 
rene har ulik form. I tillegg er det en hierarkisk ordning mellom dem, 
oftest synlig i form og størrelse. For eksempel er kongen større enn bon- 
den. Åtte studenter i lærerutdanningen studerer emnet «regning som 
grunnleggende ferdighet». I fagområdet kunst og håndverk møtte stu- 
dentene utfordringen: Hva må måles når vi lager et sjakkspill? Videre 
skulle de lage et sjakkspill, der hver student hadde ansvar for å lage åtte 
sjakkruter og fire figurer hver i leire. 

Denne oppgaven i kunst og håndverk innebærer at de gjennom sine 
tidligere persepsjonserfaringer og kontinuerlige persepsjonsprosesser 
skal planlegge, problemløse, resonnere og skape objekter fra ideer. Stu- 
dentene kunne valgt å lage sjakkspillet kun ved hjelp av geometriske 
grunnformer og variasjoner i størrelser, men fordi de hadde så mange 
personlige og kollektive forestillinger om hvordan et sjakkspill skal være, 
valgte de å legge disse forestillingene inn i denne produksjonen. 

For dem ble det derfor ikke nok å identifisere praktiske utfordringer 
slik som regning og måling. Figurene skulle heller skapes ved hjelp av 
deres forestillinger og deres kreativitet. For å være i stand til å skape 
sjakkbrikker gjennom en kreativ aktivitet må de ha stor nok forestil- 
lingskunnskap om sjakk, og gjerne også om metaforene disse sjakkbrik- 
kene representerer. For virkelig å la kreativiteten blomstre var det også 
en stor fordel å ha kjennskap til arbeid med leire. Underveis i denne 
prosessen måtte de også persipere eget og andres arbeid, slik at det til 
slutt ble et sjakkspill som kunne framstå helhetlig. Dette er ferdigheter 
som Ludvigsen-utvalget (NOU 2015: 8, 2015) refererer til som dybdelæ- 
ring, og som senere er videreført i Meld. St. nr. 28 (Utdanningsdepar- 
tementet, 2016). I et undervisningsopplegg slik som dette må studenter 
(eller elever i grunnskolen) ha fagspesifikk kompetanse, kompetanse i 
å lære, kompetanse i å kommunisere, samhandle og delta, samt kom- 
petanse i å utforske og skape. Dette er kompetanser som er løftet fram 
av Ludvigsen-utvalget (NOU 2015: 8, 2015) og senere i Meld. St. Nr. 28 
(Utdanningsdepartementet, 2016) og ny generell del av læreplan (Utdan- 
ningsdirektoratet, 2017). 

En skapende prosess, slik som det som er beskrevet innledningsvis, 
krever at personen har et rikt erfaringsgrunnlag på tidligere persepsjoner. 
Det er også nødvendig at personen har en viss kompetanse i å persipere 
underveis og er åpen for kreative impulser. I dette kapitlet vil vi derfor 
utdype hva persepsjon og kreativitet er, og hvordan vi kan legge til rette 
for å utvikle persepsjon og kreativitet. 


Hva er persepsjon? 

Med elevens persepsjon mener vi den prosessen der fysiske stimuli blir 
mottatt av øyet, øret, hender, nese og kropp, og deretter tolket/persipert. 
Persepsjon handler med andre ord om oppfattelsen av stimuli som vi 
mottar gjennom alle våre sanser. Det kan være stimuli for øyet, altså 
syn, som er forårsaket av ulike lyssignaler. Trommehinna i øret fanger 
opp lydbølger, og er en del av vårt sanseorgan for lyd. I det indre øret er 
det også sanseorganer for balanse. I nesen har vi sanseorganer for lukt. 
Overalt i huden har vi sanseceller som mottar signaler om varme, kulde 


70 


PERSEPSJON I KREATIVE PROSESSER 


og ulike berøringer. I alle kroppens muskler og ledd har vi sanseorganer 
som registrerer leddenes stillinger, og hvor spente og avslappede mus- 
klene er til enhver tid (Brodal, 2001). Selv om vi er utstyrt med et enormt 
antall sanseceller, varierer det hvor gode vi er til å oppfatte sanseinn- 
trykk. Vi oppfatter mange av inntrykkene mer eller mindre bevisst. For 
å få mer ut av våre erfaringer kan det være at vi trenger å lære oss å 
persipere bedre. Det gjør vi blant annet gjennom å motta ulike erfarin- 
ger. Et barn som øver mye balanse, vil for eksempel lære seg å persipere 
sansesignaler fra balanseorganene i det indre øret, mens et barn som 
øver på å lytte til alle lyder i skogen, vil øve opp sin persepsjon av hør- 
selsstimuli. Noe sansestimuli oppfatter vi direkte, for eksempel at vi er 
ute av balanse, at vi brenner oss på handa, at vi hører en velkjent lyd, 
osv. Andre ganger persiperer vi sansestimuli indirekte ved at vi fokuse- 
rer på dem, som når vi lytter etter fugler, ser etter spesielle mønstre eller 
trigger vår balanse. Persepsjon av sanser er med andre ord et stort og 
omfattende fagområde. I dette kapitlet velger vi derfor å gå i dybden på 
én sans: synspersepsjonen. Det er likevel verdt å notere seg at også andre 
sanser kan være like viktige i undrende, utforskende og aktiviserende 
undervisningsformer. 

I hverdagen registrerer vi mange symboler uten å tenke over det, 
noen av dem er helt nødvendige for å ferdes i samfunnet. Hvordan 
eleven velger, tolker og behandler synsinntrykk, dreier seg derfor om 
hvordan tegn tolkes (Gillespie og Toynbee, 2006). Marie Gillespie og 
Jason Toynbee (2006) viser hvordan et symbol for et dametoalett peker 
på at bare damer kan bruke det. Tegnet peker til en bestemt forstå- 
else for symbolet. Piktogram er i dag en del av allmenn kunnskap, for 
eksempel i forbindelse med varsling av vær. Når tegnet står for mer enn 
den konkrete «figuren», står tegnet for et symbol og betyr noe innenfor 
den kulturen den er plassert i. «The same signifier can mean different 
things for different people at different times in different locations» (Gil- 
lespie og Toynbee, 2006, s. 16). Vi kan forstå tegn og symboler ulikt ut 
fra tid og kontekst det er satt inn i. Vi kan altså se, oppfatte og forstå 
ulikt. For eksempel vil et piktogram på dametoalettet representere hva 
dette rommet er tenkt til, og for hvem. Dette er noe folk flest i vår kul- 
tur automatisk forstår, fordi de har lært seg å kjenne dette symbolet. 

Likedan vil vi forstå at sjakk er sjakk, selv om vi sanser ulike utformin- 
ger av brikkene. 

Giinther Kress og Theo van Leeuween mener at se- og lesekunnskapen 
i skolen er mangelfull. Tegnene i sjakkbrikkene, slik som tegnsettinga 
som utgjor kongens helhetlige uttrykk, pavirker hvordan vi oppfatter 
den totale sjakkbrikken. Nar vi skal lage et sjakkspill, ma vi derfor ha 
en kjennskap til ulike formspraklige variasjoner, slik at sjakkspillet kan 
framsta helhetlig. Formkombinasjonene i et sjakkspill utgjor dets forma- 
lestetiske sprak. Dette pavirker hvordan vi oppfatter spillmaterialet som 
helhet, for eksempel om det har enkle geometriske figurer i kontrast til 
realistiske figurer. En bevissthet pa at det er mulig 4 velge 4 benytte enten 
et forenklet eller realistisk formsprak, vil utvide elevenes formestetiske 
språk. Dette fører til at de utvider sitt formrepertoar, slik at de lettere kan 
anvende kvalitetsnyanser senere. Et for lite utviklet formalestetisk språk 
fører til at elevene har for liten bevissthet til å anvende kvalitetsforskjeller 
ved formuttrykk i sine omgivelser. 

Når vi oppfatter et synsinntrykk, påvirkes helhetsoppfatningen vår 
av tidligere erfaring med å anvende tegn og symbol praktisk eller este- 
tisk. Tegnet kan ha praktisk funksjon for oss. Det representerer effektiv 
kommunikasjon, selv om vi kan miste noe av kvaliteten og mangfoldet. 
Denne praktiske persepsjonen (Stolnitz, 1960) anvender vi i hverdagen, 
for eksempel når vi ser værmeldingen, eller når vi ser på himmelen og 
kler oss deretter. 

I dette kapitlet vil vi gjøre rede for persepsjonsprosesser og hvordan 
disse kan stimuleres for at eleven skal oppfatte enda flere muligheter, og 
som kan føre til mer læring. I dette arbeidet vil vi benytte to paradigmer 
innenfor persepsjon: direkte persepsjon, der persepsjonen forstås som 
noe som er uavhengig av de kognitive tankeprosessene (Gibson, 1986), 
og indirekte persepsjon, der vi forstår persepsjonen som todelt: først tar 
vi inn sanseinntrykk, deretter bearbeides disse kognitivt (Eisner, 2002; 
Petermann og Fortes, 2001). Vi vil i dette kapitlet forsøke å vise hvordan 
disse to synene på persepsjon ikke trenger å være motpoler, men snarere 
utfyller hverandre. For eksempel vil et arbeid med å lage sjakkbrikker 
kreve at deltakerne ikke bare persiperer de ulike brikkenes betydning 
direkte, men også at de setter seg inn i flere kvaliteter ved hver brikke. 

Dette vil i neste omgang kunne føre til at deltakeren i sitt neste møte med 
et sjakkspill oppfatter enda flere variasjoner i utforminga av brikkene og 
brettet. 


Ulike persepsjonsprosesser 


Om vi tenker oss at vi ser de ulike delene i et sjakkspill, vil vi fort oppdage 
spillet som helhet. Analyserer vi sjakkspillets elementer, er det ikke til å 
unngå å lete etter tegn som du kjenner igjen fra egen kultur. Om vi ser en 
brikke i spillet som ligner på en hest, vet vi hvilken rolle den vil ha i spil- 
let. Faren er derimot stor for at vi bare ser funksjonen og ikke utforminga 
og estetikken i brikkene. Ser vi nærmere på brikkene i spillet, vil vi opp- 
dage detaljer ved figurene. Da vil vi kunne se på det estetiske og kanskje 
også assosiere det til noe kulturelt, slik som håndverkstradisjon, opphav- 
sland, historie osv. Dette er ulike persepsjonsprosesser vi kan benytte i 
møtet med et sjakkspill. Disse vil vi nå utdype videre. 


Direkte persepsjon 


Direkte persepsjon er når vi oppfatter omgivelsene uten at vi analyserer 
det i tankene. En kjent bidragsyter til dette synet på persepsjon er James J. 
Gibson (1986). Han beskriver en persepsjonsprosess vi mennesker har til 
felles med dyr. Vi oppfatter for eksempel intuitivt hvordan vi skal bevege 
oss i et miljø uten å støte borti ting. Alt dette mener Gibson skjer uten at 
vi tenker og analyserer omkring det. Vi vet for eksempel at når et objekt 
blir større og større på netthinna vår, så nærmer det seg, eller vi nær- 
mer oss objektet. Dette er ikke noe vi analyserer kognitivt. Likedan vet vi 
umiddelbart at et objekt beveger seg forbi oss eller vi beveger oss fra noe, 
dersom det forsvinner ut i siden på netthinna vår. 

Gibson (1986) beskriver også hvordan vi umiddelbart kan persipere 
hva miljøet kan tilby oss både positivt og negativt. For eksempel vil et dyr 
som er større enn oss, og som kanskje viser en tannrekke som er frykt- 
inngytende, få både mennesker og dyr til å skjønne at det representerer 
fare, og vi handler ut fra det. Dette kaller Gibson for affordances. Med 
affordances mener han hva miljøet kan tilby oss. Det kan være fare, noe 

ubehagelig eller noe positivt. I møte med et stort dyr er det ikke detaljer i 
pelsen og tannrekka vi persiperer og reflekterer over før vi kommer fram 
til hva dette vesenet vil bety for oss. Dette er noe vi skjønner umiddelbart, 
og det får oss til å handle instinktivt. Et annet eksempel er en stol. Vi 
skjønner umiddelbart at det er noe å sette seg på. Den har en invitasjon til 
oss. Dette er en måte å effektivisere vår sansning på. Vi ser stolen og dens 
muligheter istedenfor å se alle kvalitetene en stol faktisk har, og som gjør 
den til nettopp en stol og en mulighet til å sette seg. Likedan vil et sjakk- 
spill invitere til å spille sjakk. Når vi har sett og kanskje spilt sjakk noen 
ganger, vet vi hva det er. Etter hvert vil vi også lese ulike invitasjoner for 
de ulike brikkene i et sjakkbrett. Brikkene får en rolle og en funksjon 
i spillet. Denne måten å effektivisere persepsjonen på blir slik Kahne- 
man beskriver som «tenk fort og langsomt» (Kahneman, Lilleskjæret & 
Nyquist, 2013). 

En slik innsikt i hvordan miljøet kan påvirke våre handlinger, kan 
benyttes når vi designer miljøer. Tenk bare på hvordan vår atferd endres 
om vi sitter ved et restaurantbord for to personer kontra et bord med 
plass for ti personer (Gaver, 1996). Dette brukes også mer eller mindre 
bevisst i innredninga av klasserom og skolegårder. Elevene inviteres for 
eksempel til å følge med på klokka og lære klokka dersom det henger ei 
klokke i rommet. Likedan vil de inviteres til å lære om bokstaver, farger 
og former om det er det som henger i klasserommet. Inviterer vi derimot 
elevene til å feste blikket på for mye, kan det oppleves som visuell støy. 
For noen elever er dette veldig forstyrrende og kan føre til utfordringer 
med å persipere det vi mener å invitere dem til å persipere. 

Hvilke handlingsmuligheter vi ser i et miljø, er også påvirket av tidli- 
gere erfaringer og ervervet kunnskap (Gaver, 1996). For eksempel vil et 
opptegnet paradis på asfalten bare invitere til den type leik for barn som 
har kunnskap om hva det er. Et sjakkspill vil bare assosieres med sjakk 
for personer som har sett, eller på annen måte har fått informasjon om 
sjakk. Et barn som aldri har sett et sjakkspill, vil kanskje synes det er 
mer naturlig å leke med brikkene. En slik rasjonalisering av persepsjonen 
fører til at vi innenfor en bestemt kultur stort sett oppfatter miljøene like- 
dan. Vi ser stort sett de samme affordances i et klasserom og på en tilret- 
telagt leikeplass. Det blir litt annerledes i mindre tilrettelagte miljø. Der 

er det ikke så opplagt hvilke affordances vi har. I for eksempel en skog vil 
elevene oppfatte miljøets invitasjoner mer ulikt (Fiskum, 2014; Fiskum 
og Jacobsen, 2013). Likedan vil det være rom for mer utradisjonelle affor- 
dances om vi bryter med det tradisjonelle og for eksempel starter med 
matematikkaktiviteter i sløydsalen, eller ute. 

Denne direkte persepsjonen kan vi utvide ved å gi elevene oppgaver 
eller anslag som lærer dem å se noe i omgivelsene (Østern, Stavik-Karl- 
sen & Angelo, 2013a). Et eksempel på et slikt anslag kan være å se etter 
kongler som er spist på av ekorn, eller å se etter en helt spesiell type lav 
som gir en fin farge på garnet. Dette anslaget krever en viss informasjon 
og kunnskap, noe som gjør oss i stand til å nyansere nettopp dette i vår 
synspersepsjon. Det er med andre ord en kunnskap som gjør oss bedre til 
å persipere (Fiskum og Suul, 2014), og som kan utvide vår kunnskap og 
vår evne til å improvisere og være kreative. 

Taus kunnskap kan forstås som en del av denne direkte persepsjonen. 
Det handler om alt vi vet, men ikke kan forklare så lett, for eksempel 
hvordan vi kjenner igjen et ansikt til et menneske vi kjenner (Polanyi og 
Ra, 2000). I likhet med at vi ser etter muligheter, slik som Heft (1988, 1990) 
skriver, eller er påvirket av hva vi har lært i vår kultur, slik som ifølge 
Gaver (1996), vil vår tidligere erfaring og vår kunnskap påvirke hva vi ser. 
Det vil naturlig nok påvirke om vi umiddelbart sanser noe som positivt 
eller negativt, som for eksempel om vi liker eller ikke liker et maleri, men 
det vil også påvirke hva vi ser. Dette henger sammen med våre tidligere 
erfaringer, som utgjør vår kunnskap om noe. Mer kunnskap vil føre til 
at vi ser mer (Fiskum og Suul, 2014). For eksempel vil en person som har 
lært seg navnet på noen planter i fjellet, eller som har prøvd å farge garn 
med en type lav, lettere persipere disse artene på sin tur i fjellet. Ved å 
utvide elevenes eller studentenes kunnskap og erfaringsgrunnlag har vi 
opplevd at de persiperer annerledes når de er på tur senere. På lignende 
måte har vi prøvd å synliggjøre noe av studentenes tause kunnskap ved 
å be dem legge merke til et eller annet på vei til et bestemmelsessted. Vel 
framme har alle fortalt om en ting de har sett på veien. I tillegg ble de bedt 
om å fortelle hvorfor de trodde de la merke til akkurat dette. Det førte 
til at de fikk mulighet til å snakke om forhold knyttet til sauer på beite, 
skogplanting eller hogst. Disse samtalene har videre ført til at tilhørerne 

også lettere har persipert de samme objektene på veien tilbake. Den tause 
kunnskapen til disse studentene ble deres anslag, som førte til at de persi- 
perte på denne måten. Samtidig ga de i sine beskrivelser og utdypinger 
nye anslag til sine medstudenter. 

Dette er eksempler på hvordan vi kan utvide og berike den direkte persep- 
sjonen. Samtidig er den rasjonelle og effektive måten å persipere på mange 
ganger i veien for å virkelig oppfatte kvaliteter og detaljer i noe. Da kan det 
være nødvendig å tvinge oss over til mer indirekte persepsjonsprosesser. 


Konstruktivistisk persepsjon 


I skolen kan det være utfordrende å begynne å lese bildetegnene. Det 
eleven kan og eksempelvis tegner, gjenspeiler det eleven har persipert 
(Arnheim, 1974). Når eleven tegner en hest, må eleven bevisstgjøre seg 
hestens helhet og deler, enten realistisk eller fabulerende. I denne sam- 
menheng problematiserer Arnheim kreativitet, for det er gjennom 
formens visuelle informasjon eleven oppdager egenskapene (attribut- 
tene) ved objektet hest (Arnheim,1974, s. 156). En elev som aldri har sett 
nøye på en hest, kjenner kanskje ikke til hestens hover, mule eller man. 
Arnheim (1974, s. 17) mener at vi veksler mellom å se, tenke og vurdere 
større deler av helheten. Det er helheten mellom det man kjenner fra før, 
og det man er i ferd med å oppdage. Helheten i vår persepsjon består av 
de mange mindre delene. Med utgangspunkt i Arnheim kan vi forstå at 
både den direkte persepsjonen og den mer indirekte (konstruktivistiske) 
persepsjonen er en forutsetning for kreative prosesser. Eleven kan videre 
bli oppmerksom på at det går å fabulere over hestens egenskaper gjennom 
å tillegge hesten nye kvaliteter som vinger, horn e.l. 

Vi har observert hvor vanskelig det kan være å tegne det man ser, 
eksempelvis hestens hover. Studenter kan finne det vanskelig å omdanne 
tre dimensjoner til to pa et papir - hvis ikke hovens form, linje, lys og 
skyggeforhold stemmer, kan det fort se ut som noe annet enn det som 
er meningen. Å tegne realistisk kan være krevende fordi det utfordrer 
øyet til å se og hånden til å forme. I en slik prosess sier Betty Edwards 
(Edwards, Dahl & Larsen, 1984) at vi forholder oss til kant og linje, flate, 
perspektiv og proporsjoner, og lys, skygge og helhet. 

Hva kjennetegner konstruktivistisk 
persepsjon? 

Konstruktivistisk persepsjon innebærer bearbeiding og kognitiv for- 
tolkning av de sanseopplevelser vi påvirkes av. I skapende prosesser er 
det nødvendig å ha kunnskap om tegnets egenskaper og kvaliteter. Når 
vi persiperer noe komplekst, er hjernen konstruert slik at den vil forstå 
og forenkle synsinntrykkene. For å kunne behandle alle synsinntrykk i 
hverdagen blir persepsjonen effektivisert. I kunstprosesser vil en lærer 
gjerne forhindre vanemessig tenkning, fordi det nettopp i slike tilfeller 
er viktig å ikke reagere vanemessig i forhold til det vi vet fra før. Kress og 
van Leeuwen (2015) mener at skolen skaper for lite bevissthet til bilder i 
ulike medier, og at den store bildestrømmen i hverdagen vår derfor bare 
berører automatiseringsprosessen. De mener dette vil føre til både like- 
gyldighet og sosial analfabetisme. Vi stopper med andre ord ikke opp 
for å sanse alle detaljer og kvaliteter indirekte, og nettopp derfor er det 
viktig at vi stopper opp og spør om et uttrykk er godt eller dårlig, om det 
engasjerer eller vekker likegyldighet (Samuelsen, 2013). Når hjernen skal 
behandle sanseimpulsene, gis derfor også konteksten betydning fordi vi 
tolker ut fra opplevelsen. Kurt Koffka (1886-1941) er kjent for gestaltte- 
ori. Han ble opptatt av måten hjernen strukturerte og behandlet form på. 
De viktigste tendenser ved måten hjernen organiserer synsinntrykket på, 
er først å sile ut det viktigste i synsfeltet, vi forenkler inntrykkene ved å 
skille figur fra bakgrunn. Ved å være oppmerksom på kun figuren kla- 
rer vi å sortere ut det viktigste. Det gjør at vi videre kan persipere mer i 
omgivelsene og detaljer ved figurer. Koffka (1935) mente til og med at tid- 
ligere erfaringer eller kunnskap kunne stå i veien for kreative løsninger 
og for å se mangfold i det estetiske. Det kan derfor være nyttig å gi elevene 
eller seg selv i oppgave å stoppe opp og sanse mer av detaljene. Dersom 
vi kan noe om sjakk, slik at vi kan kjenne igjen hva en sjakkbrikke er, 
vil vi fatte en viss interesse for brikken og dens utforming. Dermed vil 
brikken vekke undring, og vår tidligere kunnskap kan føre oss inn i en 
«flow» (Csikszentmihalyi, 2000). Oppmerksomheten kan da rettes mot 
vår estetiske persepsjon, som igjen fører til en spenning for å undersøke 
det bakenforliggende (Stolnitz, 1960). 

Når vi har utvidet vår persepsjon 


På tross av tilnærmet lik sanseimpuls behøver ikke elevene oppleve og 
oppfatte det samme i samme situasjon. Ettersom persepsjon bearbeider 
og fortolker sanseopplevelsene på grunnlag av tidligere erfaring, vil elev- 
ene oppdage fenomener ulikt. Dette avhenger av deres tause kunnskap 
og hvordan de har lært seg å bruke verktøyene innenfor den konstrukti- 
vistiske persepsjonen. Dessuten fører erfaringer og anstrengelse innenfor 
konstruktivistisk persepsjon til at flere deler av persepsjonen automatise- 
res, og at vår evne til direkte persepsjon dermed blir større. Et eksempel 
på dette er at vi etter ganske store anstrengelser med å persipere former 
og kurver i en bokstav automatisk vet at for eksempel en A er en bokstav 
med en spesiell lyd. Innenfor dyreriket er for eksempel en araberhest en 
type hest som vi etter å ha ervervet oss en del kunnskap automatisk kan 
skille fra en annen type hest ved at dens kurver og former skiller seg fra 
en annen type hest. 


Kreativitet 


Da studentene skulle produsere et sjakkspill, måtte de samarbeide og bli 
enige om et formalestetisk språk, som de kunne mestre og være kreative 
innenfor. I ettertid kan man også oppleve at denne erfaringen ga nye 
ideer til det å arbeide med leire. Produksjon av sjakkbrikkene kunne 
også virke frigjørende for det å arbeide med former i leire ved senere 
anledninger. Studentenes kreative prosess samlet urelaterte konsepter til 
en ny syntese: Spillmaterialets form og uttrykk ble en blanding av de 
fysiske og sosiale erfaringene gruppa delte. For studentene som skulle 
utvikle sjakkspillet, ga oppgaven noen faste rammer: sjakkruter 6 X 6 
cm, med tykkelse 2 cm. Dette er enkelt å måle, men det plastiske materi- 
alet utfordret deres presisjon. Sjakkbrikkene åpnet derimot for tolkning 
av bredde og høydemål, og i tillegg til persepsjonsevne måtte de også 
fabulere fram en form på brikkene. Det viste seg å være viktigere for stu- 
dentene å formidle kunnskap om figur og form på brikkene, men karak- 
terene skulle likevel få en ny og kreativ utforming. De måtte tilpasse og 
improvisere i forhold til hverandre for at fire tårn, to dronninger, osv. 

skulle høre sammen. De måtte med andre ord anvende sin persepsjons- 
evne for å måle ut like størrelser, men også for å finne felles kvaliteter 
ved brikkene. 

For å se nærmere på persepsjon og kreativitet spør vi hvordan per- 
sepsjon danner grunnlag for kreative prosesser. Artur Koestler (2009) sa 
at kreativitet utforsker intersubjektivitet på en måte som utfordrer den 
perseptuelle erfaringen. Et eksempel på dette er da studentene prøvde ut 
forestillinga si gjennom å lage en brikke, møtte de også andres forestil- 
linger gjennom å observere andres kreative løsninger. Tidligere persep- 
sjonserfaringer hos deltakerne var på den måten kjernen i den kreative 
prosessen. For å gjennomføre en nyskapende kreativ prosess er vi avhen- 
gig av kreative tenkeferdigheter, relevante kunnskaper og motivasjon. 
Koestler ville sagt at en slik prosess knytter to eller tre antatt urelaterte 
konsepter til en helt ny syntese (Koestler, 2009). Graham Wallas (2014) 
beskriver kreative tenkere i relasjon med samfunnets interesser. Man 
starter med sanseinntrykkene, og for å skape sammenheng analyserer og 
tolker vi det vi ser, ved å se noe «som noe». 

Csikszentmihalyi (1996, 2000) skriver at kreativitet krever en situasjon 
der vi føler at vi er i flyt. Dette krever mestring og en passe stor utfor- 
dring. Det området vi forventes å være kreative innenfor, må derfor føles 
innen rekkevidde for oss. Elevperspektivet som omtales i kapittel 3, er 
derfor viktig for å kunne skape kreative prosesser i skolen. 

Også Vygotskij sier at kunnskap og erfaring er viktig for at barn skal 
kunne være kreative. Han sier at jo mer et barn har sett, hørt og opplevd, 
jo større base av erfaring barnet har, desto mer materiale har barnet å 
være kreativ innenfor (Vygotskij, 2013). Rikelig med erfaring og god per- 
sepsjonsevne er med andre ord viktig for å kunne improvisere (se kap. 5), 
for å kunne lage kreative tekster (se kap. 10) og for å kunne fundere over 
mulige svar i undrende og utforskende arbeidsmetoder (se f.eks. kap. 6, 


9,11 Og 12). 


Oppsummering 


For å få mest mulig ut av læringsaktivitetene som presenteres i denne 
boka, er det viktig å være oppmerksom på elevenes persepsjon, og hvordan 

vi kan hjelpe dem til å utvide deres persepsjonsevne. Dette gjelder både 
den konstruktivistiske persepsjonen og automatiseringa av den, slik at vi 
øker mengden direkte persepsjon i tillegg. 

Det er først når vi har lært oss å bruke tegnsettinga/formelementene, 
at alle disse symbolene fungerer som en helhetlig form og vi kan bruke 
dette i skapende aktivitet. For eksempel kan vi sette sammen bokstaver 
til ord og ord til fortellinger. Innenfor tegning kan vi sette sammen ulike 
elementer til et helt bilde. Det er først da vi er i stand til å leke med uttryk- 
ket i en tekst eller i et bilde vi skaper. Det er også på samme måte vi etter 
hvert klarer å se sammenhenger, nye ting, noe som skiller seg ut, osv., i 
naturen eller i det bebygde miljøet. 

Det er først når eleven har tolket sanser og bearbeidet ideer gjennom en 
kreativ prosess, vi kan si at eleven har anvendt sin persepsjonsevne. Det 
er først når erfaringene berører tidligere kunnskap og samtidig muliggjør 
emosjonelle, sosiale og praktiske sider ved det vi har sett og forstått tid- 
ligere, vi kan si elevene er i ferd med å få fagspesifikk kompetanse, kom- 
petanse i å lære, kompetanse i å kommunisere, samhandle og delta, samt 
kompetanse i å utforske og skape. 

Improvisasjon i musikk- og 
engelskopplæringen 


Roy Waade og Anke Zondag 


«Bi bæ bæ bi bi? Bi bi bæ. Bi bæ bæ bi bæ bi bi? Bi bi bæ, bi bæ bæ!» 
(Utdrag fra improvisert dialog mellom musikkstudenter på 
«bi-bæ-språket») 


«What's the matter?» 

«I just have a stressful day!» 

«Take this scarf, this will help you relax.» 

(Utdrag fra improvisert dialog fra rollespill i en engelsktime) 


I dette kapitlet vil vi både vise hvorfor det er viktig å jobbe med impro- 
visasjon i skolen, og gi noen eksempler på hvordan det kan gjøres, sær- 
lig knyttet til musikk- og engelskfaget. I tillegg stiller vi spørsmålet om 
teaching as performance med improvisasjon bør betegnes som en «risi- 
kosport». Vi vil dessuten vise til noe empiri, som er hentet fra både 
musikkstudenters fagessays, praksisrapporter og spørreskjema og fra 
en pilotstudie ved grunnskolelærerutdanningen. I pilotstudien skrev 
engelskstudenter læringsdagbøker og svarte på en spørreundersøkelse 
før og etter å ha fått oppleve improvisasjonsteknikker som metode for 
muntlig ferdighetstrening. 

Ifølge læreplanens generelle del skal opplæringen sikre at elevene blir 
trygge språkbrukere med en trygg språklig identitet, slik «at de kan bruke 
språk for å tenke, skape mening, kommunisere» (KUF, 2017, s. 6). Et 

annet viktig prinsipp er sosial læring, der dialogen står sentralt. Sawyer 
(2001) sammenligner improvisasjon med nettopp en dialog. Poenget med 
en slik sammenligning er at man ikke på forhånd kan bestemme hva som 
skal sies i en dialog, ettersom det er en toveiskommunikasjon der det ene 
utsagnet bygger på det andre, og der retningen og lengden på dialogen 
bestemmes i fellesskap, akkurat som den ene engelskstudenten reagerer 
på kommunikasjonen fra den andre her: Student 1 legger skjerfet rundt 
skulderen til sjefen mens hun snakker rolig til student 2. Handlingen ble 
til etter sjefens utrop, og student 1 så seg rundt, observerte skjerfet og tok 
spontant tak i den første «impulsen». Paul Sills, grunnleggeren av impro- 
visasjonsteatret The Second City, sier det så sterkt at virkelig improvisa- 
sjon er en dialog: True improvisation is a dialogue between people (Sawyer, 
2003, 8. 28). 

Waade benytter (som vist ovenfor) et «bi-bæ-språk» i sin musikkim- 
provisasjonsundervisning. Studentene lager samtaler ved hjelp av de 
små ordene bi og bæ. Disse settes sammen på ulike vis og gir setninger 
som: Bi-bi-bi-bæ? (spørsmål)- eller Bæ-bi-bæ! (befaling). Dette språket 
klarer studentene å snakke i løpet av få sekunder, til tross for at de aldri 
har snakket det før. Og hvorfor klarer de det? Jo, først og fremst fordi de 
har utviklet noen kommunikative koder, som de kan benytte i ulike kon- 
tekster. Gjennom setningsmelodien kan vi for eksempel høre om det er et 
spørsmål som stilles (da går setningsmelodien opp på slutten), eller om 
det er fortellende eller befalende setninger som presenteres (når det gjel- 
der sistnevnte, brukes det ekstra trykk eller betoning). Vi hører altså at 
det fraseres, som om det er vanlige setninger som snakkes. Det vil si at de 
blant annet har en rytme i språket, de bruker ulike tempi, betoner enkelte 
ord spesielt, de tar pauser, osv. Alle disse elementene gjør at vi kan kom- 
munisere sammen, som i en dialog, til tross for at ordene i seg selv ikke 
gir mening. Dette minner litt om det som i improvisasjonsteater blir kalt 
gibberish (Spolin, 1986; McKnight & Scruggs, 2008). Overført til musikk- 
faget gjør vi denne øvelsen i neste omgang med instrument, for å vise kob- 
lingen mellom en vanlig dialog og en musikalsk dialog. For enkelte vil det 
kunne gi trygghet å ha et instrument i hånda. Men noen synes også det er 
vanskeligere å «snakke» dette språket med instrumentene, og hvorfor er 
det slik? Noen årsaker kan være at man kan støte på tekniske utfordringer, 

og, ikke minst, at det er uvant å tenke en slik «liksom-dialog» med instru- 
ment. Dessuten høres det ikke ut som «vanlig» musikk, ettersom det 
ikke bygger på noen melodi, akkorder, fast rytmikk eller lignende, som 
vanligvis er de viktigste «byggesteinene» i det meste av vår vestlige 
musikk. 

Hvis vi returnerer til språk, fastslår Sawyer (2001) at alle samtaler 
er kreative fordi vi ikke har et manus når vi snakker med hverandre. 
Som i musikken settes språket sammen av kjente elementer: fonemer, 
ord, intonasjon og rytme. Øving på muntlige ferdigheter i engelsk 
bør altså finne sted i sosial interaksjon i en simulering av virkelighe- 
ten, fordi hverdagsspråket retter seg mot et publikum: de som hører 
på deg. Dette betyr at vi justerer språket vårt i de fleste samtaler for å 
treffe tilhøreren (Sawyer, 2001); altså vi improviserer. Berk og Trieber 
(2009) definerer fire didaktiske grunner for bruk av improvisasjon for 
studenter: 


- det passer godt med karakteristikkene av den nåværende gene- 
rasjon studenter, bl.a. deres behov for sosial interaksjon og korte 
oppmerksomhetskurver 

- det tar i bruk flere type av intelligens (Gardner) 

- det legger til rette for gruppebasert læring, og kan bygge tillit og gi 
lagfolelse 

- det stimulerer dybdelæring gjennom et aktivt engasjement med 
et nytt innhold som kobles mot virkeligheten (Berk og Trieber, 
2009, s. 33) 


Vi kommer tilbake til flere av disse punktene i løpet av kapitlet. 


Hva er improvisasjon? 


Begrepet improvisasjon brukes på mange områder og i mange ulike situ- 
asjoner. Man snakker for eksempel om å improvisere når man lager mat 
uten oppskrift, eller når man kjører bil og det plutselig oppstår en uven- 
tet situasjon, eller når man skal improvisere innenfor gitte rammer i en 
bestemt sammenheng, som kompetansemål i musikk etter 7. årstrinn 

i LKo6: «eleven skal kunne improvisere med stemme og instrumenter 
med utgangspunkt i enkle musikalske former og motiver og bruke gra- 
fisk notasjon til å lage skisser av komposisjonene» (2006, s. 141, papirut- 
gave). Marina Santi og Luca Illetterati sier at det ikke er så lett verken å 
definere, beskrive eller forklare begrepet improvisasjon på en god måte: 
«It seems that improvisation is too evanescent (flyktig) to be enshrined 
(nedfelt) by a definition, too vast to be captured by a description, too 
unpredictable to be clarified by an explanation» (Santi, 2010, s. 1, egen 
overs. av noen av ordene). Ser man geografisk pa feltet, sa improvise- 
res det i mange musikk-kulturer rundt om i verden. «Improvisation is 
the most natural and widespread form of music making», sier Stephen 
Nachmanovitch (1990, s. 6). Etymologisk kommer begrepet fra det latin- 
ske improvisus, som kan oversettes med det som ennå ikke er sett eller 
forventet, eller «not foreseen, unforeseen, unexpected», slik vi kan lese i 
«online etymological dictionary» (http://www.etymonline.com). I hvil- 
ken grad det er nytt (eller nytenkende), kan imidlertid variere, alt etter 
hvilke kulturer, tradisjoner, sjangre eller settinger man jobber i. Skal man 
forsøke å definere begrepet ytterligere, kan man gå til andre leksikalske 
definisjoner. Det står eksempelvis om improvisasjon som aktivitet i «Free 
Dictionary»: 


1. To invent, compose, or perform with little or no preparation. 

2. To play or sing (music) extemporaneously, especially by inventing 
variations on a melody or creating new melodies in accordance 
with a set progression of chords. 

3. To make or provide from available materials: improvised a dinner 
from what I found in the refrigerator. (http://www.thefreedictio- 
nary.com/improvise) 


Her er det er interessant å legge merke til at bade musikk- og performance- 
aktiviteter og eksempler fra dagliglivet nevnes. Og at man mener det ikke 
trengs særlige forberedelser, noe for eksempel en dramatiker eller jazz- 
musiker ganske sikkert ikke vil være helt enig i, ettersom det for dem er 
snakk om et skoleringsarbeid som kan vare i årevis. 

Erfaringer med improvisasjonsundervisning 
i musikk 
For at musikkstudentene som framtidige lærere skal få opplæring i impro- 
visasjon, startet vi på Høgskolen i Nord Trøndelag (nå: Nord universitet) 
våren 2011 med et eget improvisasjonsemne. Vi opplevde nemlig at det 
var få av studentene som hadde fått noen opplæring i improvisasjon, og 
i «Rammeplan for Faglærerutdanning i musikk, dans og drama», som vi 
fulgte, var det under målområder mange punkter som var relevante for vårt 
emne. I sitt hovedinstrument skulle studenten: «Kunne bruke kreative og 
selvstendige arbeidsmåter, herunder improvisasjon i solo og samspill» og 
for bi-instrument gjaldt det å: «Mestre grunnleggende gehørspill og impro- 
visasjon i solo og samspill» (2003, s. 23-24, https://www.regjeringen.no/). 

En av studentene skrev i et fagessay om improvisasjon: «I min egen 
kulturskolegang ble jeg nesten aldri selv utfordret på det å improvisere. 
I all hovedsak tror jeg at min egen lærer ikke hadde nok kompetanse til 
å kunne gi meg undervisning i improvisasjon.» En annen student for- 
mulerte det slik: «Jeg forstår godt hvorfor vi ikke fikk improvisasjonsun- 
dervisning i klassen, for det virker jo litt skummelt, både å være kreativ 
der og da, og utlevere seg så personlig.» Noen studenter hadde riktignok 
fått noe improvisasjonserfaring gjennom band-aktivitet, og noen som 
hadde gått på kulturskole, hadde improvisert litt der, men da var det for- 
trinnsvis knyttet til opplæring på sitt eget instrument, og da dreide det 
seg gjerne om de som hadde «band-instrument». 

Men det har også blitt stilt spørsmål fra studenter om hvorfor de skal 
lære å improvisere. Dette er et grunnleggende spørsmål, som vi gjerne 
forsøker å besvare med argumentasjoner som: 


e Det er viktig å kunne utvikle spontanitet og kreativitet for å kunne 
utnytte og utvikle hele sitt potensial - bade som pedagog og musiker. 

e Ved å arbeide improvisatorisk vil man kunne lære seg å bli mer for- 
beredt på det «uforberedte» - noe som vil kunne gi økt trygghet og 
utvidet kompetanse i samspill med andre, både musikalsk og på 
andre områder i livet. 

e Ved a arbeide improvisatorisk kan man bli god til å lytte og ha god 
tilstedeværelse - noe som også er verdifullt med tanke på kommu- 
nikasjon, både musikalsk og mer generelt. 


For å se hvilket forhold nye musikkstudenter har til improvisasjon, og 
hvilke forventninger de har til emnet, har vi flere år gitt dem et forholds- 
vis enkelt spørreskjema, med spørsmål om blant annet: Hva legger du i 
begrepet improvisasjon? Og: Hva er ditt forhold til det å improvisere? En 
god del av svarene vi har fått (studentene må svare med egne ord, kvali- 
tativt), dreier seg om at det er spennende, men at det forutsetter trygghet, 
mens andre forbinder noe skummelt og litt negativt med det. 

Når det gjelder improvisasjon i musikk, ble noen praksislærere spurt: 
Hvorfor kan det oppleves farligere å improvisere med et instrument enn 
når man for eksempel kjører bil på vei til jobben? En av praksislærerne 
svarte da: 

Det er noe mekanisk over det å kjøre bil. Det er bare noe du gjør uten å 
tenke. Men musikk, når du skal improvisere noe, så blir det med en gang 
fokus på deg som, at du kommer med noe personlig. Og det er ikke alle 
som har selvtillit nok til å tro på det, tror jeg. Jeg tror mange er redde for 
å avsløre seg selv. (Waade, 2016, s. 5-6). 

I så fall kan det være interessant å spørre: Hva avslører man? Er det 
våre innerste tanker og følelser og usikkerheten omkring hvordan miljøet 
(og vi selv) vil reagere på vår musikalske ytring - eller er man redd for å 
avsløre hva man kan uttrykke, evtentuelt ikke kan uttrykke eller prestere 
på instrumentet? Ofte kan nok flere av disse momentene være til stede 
samtidig, og det som kan være konstruktivt da, er å gjøre en liten analyse 
av seg selv og spørre: Hvordan reagerte jeg i den bestemte situasjonen, og 
hvorfor? Og hva ble eventuelt konsekvensen eller resultatet? 


Arbeid med improvisasjon i skolen 


I overordnet del av læreplanen (KUF, 2017) vektlegges at et bredt spekter 
av aktiviteter, fra strukturert og målrettet arbeid til spontan lek, åpner 
for vide erfaringer for elevene, inkludert danning. Når vi ser nærmere 
på kompetansemålene, finner vi improvisasjon nevnt i faget musikk, 

innen området komponere, og her står det eksempelvis etter 10. trinn at 
eleven skal kunne «improvisere over et eksisterende musikalsk materi- 
ale som inspirasjon for egne komposisjoner» (2015, s. 84). Det står altså 
ikke over hva slags musikalsk materiale de skal improvisere, og ei heller 
noe om hvordan det skal gjøres. Men for å kunne improvisere over et 
gitt materiale trengs det et bevisst improvisasjonsdidaktisk fokus, egnede 
metoder, nødvendig tid, og ikke minst trengs det mot til å ta sjanser — 
og tillit til dem du jobber sammen med (jf. «Risk/Trust», Caines & 
Heble, 2015). 

I motsetning til i musikk finner du i engelskfagets kompetansemål ikke 
noen spesifikk omtale av improvisasjon, men heller om samtalekompe- 
tanse. Under hovedområdet muntlig kommunikasjon i læreplanen er det 
å lytte til, forstå og bruke det engelske språket i ulike muntlige kommuni- 
kasjonssituasjoner, inkludert høflighet og hensyn til gjeldende omgangs- 
former viktige elementer. I tillegg understrekes tilpassing av språket til 
formål og mottaker, blant annet gjennom å skille mellom formelt og ufor- 
melt muntlig språk, noe som harmonerer med Sawyers (2001) synspunkt 
om dialog og interaksjon. 

Når du bruker muntlig engelsk i den reelle verden, har du ikke anled- 
ning til å slå opp mange ord eller tid til å forberede et svar, derfor bør 
spontan, muntlig kommunikasjon øves i engelsktimene. Kompetansemål 
i engelsk muntlig kommunikasjon for ungdomsskolen er blant annet at 
eleven skal kunne forstå hovedinnhold og detaljer i ulike typer muntlige 
tekster om forskjellige emner. Hvordan kan de lære å velge og bruke ulike 
lytte- og talestrategier tilpasset formålet? 

Å innlede, holde i gang og avslutte samtaler om forskjellige emner ved 
å stille spørsmål og følge opp innspill er også et av kompetansemålene i 
muntlig engelsk etter endt 10. trinn. Nettopp i puberteten mister mange 
elever vilje til å snakke engelsk som en konsekvens av høyere bevissthet 
rundt sin sosiale posisjon i klasserommet, som ofte kan resultere i en lavere 
selvtillit. Disse elevene kan dermed oppføre seg som reluctant speakers, 
eller elever med vegring for å snakke, uten at deres reelle evner til muntlig 
språkferdighet i engelsk har blitt redusert. Deres vegring påvirker ikke 
bare deres egen språklæring, men også læringsmiljøet i klasserommet, 
fordi elevene bør samarbeide for å utvikle sine muntlige ferdigheter som 

for eksempel dialoger. Så hvordan kan disse elevene utvikle sin spontane 
muntlige produksjon i engelsk i klasserommet? 


Improvisasjon i drama- og språkundervisning 


Improvisasjon innenfor teater er spill uten manus der spillerne utvikler 
dialogen foran publikum (Sawyer, 2001). Improvisasjon er ikke bare en 
dramateknikk eller teaterstil, men et dynamisk prinsipp, ifølge Frost og 
Yarrow (1990). Frost og Yarrow trekker fram Stanislavskij som opprin- 
nelse til den moderne improvisasjon som treningsteknikk, verdifull i 
utviklingen og arbeidsprosessen til en skuespiller, for eksempel i karak- 
terutvikling. På den ene siden kan man si at improvisasjon alltid har vært 
en del av teateret, men samtidig har det utviklet seg fra et redskap for 
skuespillere til en egen kunstform (Veine, 2006). 

Improvisasjon er basert på kommunikasjon, der man ikke reprodu- 
serer språk slik som i drama, men eksperimenterer med språk (Galante 
og Thomson, 2017). Verbale sjangre i hverdagen som krever improvi- 
sasjon, er samtaler som for eksempel møter og forhandlinger (Sawyer, 
1999). Den moderne engelskundervisningen i Norge (som i resten av 
Vest-Europa) har vært preget av Communicative Language Teaching 
(CLT). Denne metoden vokste fram på 1970-tallet, og den hadde et kom- 
munikativt perspektiv på både språk og læring (Canale og Swan, 1980; 
Richards, 2006; Littlewood, 2014). Ifølge Littlewood og Richards er det 
ingen offisiell definisjon av CLT, men Canale og Swan definerte den klas- 
siske kommunikative metoden slik at den fokuserer på den kommunika- 
tive funksjonen til språket, som å gjøre forslag eller å introdusere seg, og 
læring som gruppearbeid, rollespill og diskusjoner. Hensikten var ikke 
lenger å produsere riktige ord med perfekt uttale og kunne grammatikk- 
regler utad som i tidligere metoder, men «å produsere kommunikasjon», 
og retting av feil ble dermed bannlyst fra klasserommet. Tvert imot ble 
feil sett på som positivt fordi det viste at elevene faktisk produserte sitt 
eget språk, og ikke lenger kun gjorde rene imitasjoner av boka og læreren 
(Munden, 2014, s. 63). Et av hovedmålene er å utvikle flyt i språket gjen- 
nom meningsfull, holistisk kommunikasjon (Richards, 2006). Denne 


92 


IMPROVISASJON I MUSIKK- OG ENGELSKOPPLÆRINGEN 


tilnærmingen har dermed klare fellesnevnere med improvisasjon og 
risikotaking. 

Et begrep som er viktig her, er kommunikasjonsstrategier, strategier for 
å takle manglende språkkompetanse i fremmedspråket. En av de store 
forskjellene mellom å lære seg morsmål (L1) og et fremmedspråk (L2) er 
at fremmedspråkselevene kontinuerlig møter hindere fordi de mangler 
språk for å uttrykke seg på sitt nivå (Cook, 2008). Mens morsmålslærin- 
gen skjer rimelig parallelt med den kognitive og sosiale utviklingen hos 
barnet, ligger den kognitive utviklingen av fremmedspråkeleven langt 
foran deres fremmedsprakkompetanse. En av de mest brukte kommuni- 
kasjonsstrategier er parafrasering, som blant annet kan være å beskrive 
noenlunde det samme ord for eksempelvis et begrep man mangler. Et 
annet kan være å finne på helt nye ord gjennom sammensatte ord. Den 
tredje strategien kan være å snakke rundt ordet, i håp om at samtale- 
partneren kan gjette seg fram til det rette ordet. For å øve seg på disse 
læringsstrategiene må det legges til rette for at studentene havner i trygge 
læringssituasjoner som byr på realistiske utfordringer gjennom improvi- 
sasjon, slik dette utdrag fra læringsbloggen viser til: 

«I think I did okey, yes. I know I'm capable of doing better, but in these 
exercises that's not the point. It's about being comfortable and being able 
to improvise and feel self-confident and not stressed out.» 

Muntlige ferdigheter på et fremmedspråk er vanskelig å lære på en 
naturlig måte i klasserommet. Ifølge Heathfield (2016) er mesteparten av 
det muntlige språket i engelskundervisning forberedt, gjerne i struktu- 
rerte og planlagte oppgaver som presentasjoner og diskusjoner om tema 
og tekster. I autentisk fremmedspråklig kommunikasjon er evnen til å 
kommunisere muntlig derimot situasjonsavhengig og spontant betinget. 
Dramabaserte teknikker kan gi elevene rik praksis i muntlige ferdigheter 
i et mer naturlig språk (Galante og Thomson, 2017). Denne semiautentiske 
virkeligheten i det fremmedspråklige klasserom er mulig fordi improvi- 
sasjon og rollespill innebærer spontane, aktive samhandlinger som ofte 
simulerer den virkelige verden (Winston og Stinson, 2011, s. 481). Nett- 
opp dette aktive engasjementet med et nytt og uforutsigbart innhold i 
språklæringen kan stimulere dybdelæringen. 

Hva sier forskning om læring og improvisasjon? 


Stacy Dezutter hevder at det sjelden har blitt snakket om improvisasjon 
i forbindelse med undervisning, og at det har resultert i begrenset kunn- 
skap om og kapasitet til å improvisere godt: 


But improvisation has rarely been an explicit part of conversations about 
teaching, and because we do not talk much about our improvisation, we limit our 
ability as a profession to advance our knowledge and capacity for improvising well 


(Sawyer, 2011, s. 27). 


Dette stemmer også godt med erfaringene våre på området. Økt fokus og 
større bevissthet på fagområdet både blant lærere, studenter og elever vil 
derfor være essensielt for å forbedre dette mangelfulle forholdet, dersom 
man skal kunne utvikle kompetansen innenfor improvisasjon. 

Uavhengig av dagens læreplaner må lærerutdanningen dekke et bredt 
spekter av undervisningsmetoder, også innenfor engelsk fagdidak- 
tikk. Nettopp fordi de fleste språkstudenter selv er muntlig sterke, bør 
de undervises spesifikt i veiledningsteknikker for reluctant speakers. Et 
annet aspekt som bør tas med i betraktningen, er at det moderne klas- 
serommet har endret seg fra å være lærerstyrt (læreren som kunnskaps- 
kilde) til å være lærende styrt (elevstyrt). Improvisasjon er en metode 
der læreren er veilederen, mens elevene i stor grad er selvstyrte. For en 
lærerutdanning er det essensielt å utdanne kritiske tenkere, med andre 
ord didaktisk godt funderte engelsklærere, som kan begrunne sine 
utvalgte undervisningsmetoder gjennom sterk fagdidaktisk dømmekraft. 
Horwitz, Horwitz og Cope (1986) definerer Foreign Language Anxiety 
(FLA) som en situasjonsavhengig angst som oppstår i fremmedspråk, 
særlig innenfor muntlige ferdigheter. Både improvisasjonsteknikker og 
språkproduksjon utsetter en person for en grad av angst for det som kom- 
mer, det man ikke kan. Det er dermed logisk at mange språklærings- 
strategier har sterke paralleller til kjernen i improvisasjonsteknikker: 
samarbeid, interaksjon og risikotaking. 

Et annet viktig aspekt er at improvisasjonsteknikker ofte har et ele- 
ment av lek, som kan virke motiverende for elever med lav motivasjon for 
å snakke et fremmedspråk jf. Vygotskijs teori om lek og læring (Vygotskij, 

1986). I en pilotstudie ved grunnskolelærerutdanningen fikk engelskstu- 
dentene oppleve improvisasjonsteknikker som metode for muntlig fer- 
dighetstrening. I deres læringsdagbøker kom det tydelig fram at leken 
har virket motiverende, for mange nevnte «fun», og flere omtalte at de 
koste seg: 


«I like games that you have to use not only the language if not the hands or the 
body too.» 

«We laughed so hard, and my group enjoyed the experience.» 

«This was a very fun and interesting game, I really liked it, because it had a little 
friendly competition in it.» 

«I think it was fun and we got challenged to use phrases we didn't had the chance 
to practice before we started» 

«I think this game helps me to be a bit more loose and makes me push myself to say 


whatever comes in my mind so I keep the flow in the game.» 


Ifølge spørreundersøkelsen har de ikke bare hatt det moro, men også for- 
bedret språket sitt. Grunnskolelærerstudentene (n = 15) fylte ut skjemaer 
med spørsmål og VASS-skala (prosentskala for uttrykk av følelser og 
smerter) før og etter at improvisasjonsmetodene ble undervist. Resultatet 
var signifikant forbedring (p = 0,02) i deres språknivå (self-report), som 
sammen med uttalelsene deres fra læringsbloggene gir støtte til påstan- 
den at improvisasjonsmetoder kan være en egnet metode for å øve munt- 
lig fremmedspråk. Denne påstanden må imidlertid utforskes videre før 
man kan trekke ytterligere konklusjoner. 

Muligheten for å gjøre feiler alltid til stede, fordi prosessen under impro- 
visasjon krever en høy grad av sårbarhet (Waterman, 2015). I sin berømte 
improvisasjonsbok beskriver Spolin vilkåret for å lære slik: «A person 
is truly open for learning when a person functions beyond a construc- 
ted intellectual plane» (Spolin, 2013, s. 41). Som en intuitiv arbeidsform 
kan improvisasjon skape gode betingelser for Communicative Language 
Teaching. Kommunikasjonen i improvisasjonssituasjoner må være tyde- 
lig og effektiv for at samtalen kan fortsette, siden ingen av samtalepart- 
nerne vet hvor de skal uten et manuskript, som en av engelskstudentene 
observerte etter improvisasjonen: «It's fun to see how a conversation can 
get off track so fast.» Større kunnskap blant lærere om mulighetene med 

improvisasjonsteknikker i fremmedspråkopplæring kan i tillegg gi mer 
elevstyrt og engasjert læring, fordi elevene skaper sine egne læringssitua- 
sjoner. En av studentene beskrev det slik: «It is one thing I like especially 
with these exercises, and that includes the fact that there are no wrong 
answers and that everybody can do it, and all the students are included.» 

Med elementer av risikotaking, ulike kommunikasjonsferdigheter og 
sosial interaksjon kan improvisasjon nærme seg den virkeligheten eleven 
møter i en framtidig bruk av fremmedspråk, etter endt opplæring. 


«Teaching as performance» -En risikosport? 


Improvisasjon gir oss noen didaktiske utfordringer: Hvordan skal 
man undervise i det uforutsette? Og skal ikke en lærer vite svaret, 
eller i det minste vite veien til svaret, som skal gi kunnskap og læring? 
Barrell, Dawe, Eisner mfl. har brukt metaforen teaching as performance. 
R.K. Sawyer sier om disse: «These writers argued that, like improvising 
stage actors, teachers are artist who operate on intuition and creativity» 
(Sawyer, 2011, s. 4). Ut ifra dette kan man både diskutere om lærere jevnt 
over jobber intuitivt og kreativt, og stille spørsmål om det er særlig til- 
rettelagt for intuitiv og kreativ jobbing i klasserommene. Den mer tradi- 
sjonelle formidler-rollen som læreren gjerne har hatt, har blitt utfordret 
de seneste tiårene. Ikke minst er det flere som har stilt spørsmål om hva 
kunnskap og læring er, og ikke minst hvordan det oppnås. Innenfor sosi- 
okulturell tenkning er man særlig opptatt av samspillet mellom individet 
og det sosiale fellesskapet (sosiale praksiser) og medvirkning og egenakti- 
vitet (Lave & Wenger, 1991/2006), og man vil, i likhet med i konstruktivis- 
tisk tenkning, hevde at elevene konstruerer sin egen kunnskap, sammen 
med andre. Sawyer uttrykker det slik: «Effective creative learning invol- 
ves teachers and students improvising together, collaboratively» (Sawyer, 
2011, S. 20). 

Læreren kan dermed bli en «endringsagent», både fordi læreren 
har mulighet til å undervise annerledes, og fordi det samtidig ligger i 
improvisasjonens natur at verken lærer eller elev kjenner «svaret» eller 
resultatet på forhånd — og ei heller hvor det hele vil ende. Sett i et større 
perspektiv kan man snakke om en annerledes lærer-rolle, eller et nytt 


96 


IMPROVISASJON I MUSIKK- OG ENGELSKOPPLÆRINGEN 


undervisningsparadigme der læreren ikke lenger skal foredra «sann- 
heter» eller har en fasit å gå ut ifra, men snarere må være med på den 
samme ukjente «reisen» som elevene, og konstruere kunnskapen sammen 
med dem. Slik er det gjerne også når man improviserer i et ensemble. 

Også Glenn-Egil Torgersen og Herner Sæverot er opptatt av det ufor- 
utsette og mener at de ordinære didaktiske modellene og teoriene (f.eks. 
den didaktiske relasjonsmodellen) ikke vil være «tilstrekkelige, etter- 
som de ikke innlemmer det uforutsettes natur, men forutsetter lineari- 
tet, kausalitet og forutsigbarhet» (Torgersen, 2015, s. 21-23). Og man kan 
heller ikke kjenne til læringsmål for det uforutsette. I stedet bør man se 
muligheten det uforutsette kan gi, i rommet mellom planlegging, spon- 
tanitet og improvisasjon — og ta i betraktning Basil Bernsteins utsagn om 
at «virkeligheten alltid vil ligge et skritt foran teoriene». De framholder 
dermed to perspektiv i forholdet mellom opplæring og det uforutsette: 
«1) Vektlegge opplæring og trening for å utvikle kompetanse for å mes- 
tre uforutsette situasjoner, og 2) Utnytte mindre farlige uforutsette situ- 
asjoner til å bli «produktive øyeblikk»» (Torgersen, 2015: 21-23). Og det 
er nettopp slike rammer vi forsøker å jobbe innenfor når vi jobber med 
improvisasjonsundervisning. 

At en av studentene i musikkimprovisasjonsemnet svarte: Jeg elsker 
å improvisere, men kun for meg selv - er nok symptomatisk for flere. 
Det er lettere å improvisere når man føler en viss trygghet, og når man 
ikke trenger å prestere eller presentere noe man ikke vet hvordan blir, 
overfor andre. Men for å være spontan og kreativ må man ofte bevege seg 
litt utenfor den trygge allfarvei for å kunne se alternative løsninger eller 
muligheter, og man må også ofte ta noen sjanser og utfordre seg selv. Når 
det gjelder pedagogens verden, er det derfor interessant å lese det ambiva- 
lente innholdet i Ronald A. Beghetto og James C. Kaufmans utsagn: «One 
of the biggest fears of teachers, particularly those who are just starting 
their career, is a classroom in chaos. (...) At the same time, most teachers 
generally value student creativity» (Sawyer, 2011, s. 94). Dette viser et 
paradoks som også stemmer godt med våre erfaringer på området: De 
fleste pedagoger synes kreativitet og improvisasjon er viktige områder å 
jobbe med, men mange unngår det likevel, nettopp på grunn av det ufor- 
utsigbare og dermed blant annet faren for «kaos», for å bruke Beghetto og 

Kaufmans terminologi. Har man i tillegg en klasse med 25-30 elever, er 
det lett å forstå at det kan være svært utfordrende for en lærer å la elevene 
improvisere, og dermed risikere å gi fra seg både musikalsk «kontroll» 
og pedagogisk orden i klasserommet. Det er altså ikke til å legge skjul på 
at driver man med improvisasjonsundervisning, må man være forberedt 
på en del utfordringer, både av emosjonell og faglig art. (F.eks.: Har man 
egnede rom eller egnet utstyr til disposisjon? Tåles det litt ekstra «støy»? 
Tør læreren å slippe kontrollen? Hvilke metoder kan man bruke?) 
Noen av engelskstudentene skrev følgende i læringsdagbøkene sine: 


«For me it is hard to step outside my comfort zone, and really put my heart into 
activities like these. One reason is that I am, in lack of proper description, bad 
at these types of games. Another reason is that my first instinct is always to be 


anonymous, to not raise my hand unless I am 100% certain of the answer.» 


«I am not so afraid anymore to just say things, without being prepared, and it 


comes more natural in the conversations in class.» 


«This was very difficult in the beginning until I figured it is easier to just 


randomly say something than overthink it trying to make it fantastic.» 


Men hvor farlig er det egentlig å improvisere og kanskje måtte oppleve et 
«mageplask» en gang iblant? Ut ifra vår erfaring kan det virke som om 
man har svært ulike terskler for å ta sjanser og bevege seg i ukjent terreng. 
J.W. Atkinsons motivasjonsteori forteller oss at to «innstillinger» eller 
motiv vil melde seg i forbindelse med prestasjonssituasjoner: ett motiv 
for å oppnå suksess og ett motiv for å unngå å mislykkes. Disse motivene 
er relativt stabile og ubevisste, og Atkinson gir dem derfor karakter av å 
være personlighetstrekk (Atkinson, 1957). 

Hvis Atkinson har rett i at det her dreier seg om personlighetstrekk og i 
mindre grad om situasjonelle faktorer i prestasjonssituasjoner, kan det gi 
en god forklaring på hvorfor mennesker har forskjellig vilje til å improvi- 
sere. Men det vil i så fall kunne ha store konsekvenser for improvisasjons- 
opplæringen og annet spontant, skapende arbeid med «høyrisiko-faktor». 
For dersom det handler om grunnleggende personlighetstrekk, kan det 
være svært vanskelig å overbevise en person som er fokusert på å unngå 
å mislykkes, om at vedkommende kan oppnå suksess i et sjansespill som 

improvisasjon kan være. Selv jobber vi ut ifra en pedagogisk innstilling 
om at det først og fremst dreier seg om situasjonelle faktorer, og at alle 
dermed kan motiveres til å ta sjanser og tro på at de kan lykkes. Men 
samtidig må vi innrømme at Atkinsons teori gir mye mening, etter- 
som vi opplever svært ulik vilje til sjanse-taking hos både pedagoger og 
studenter, og det er ikke lett å overbevise «tvilerne» om at de også kan 
improvisere. 


Ulike pedagogiske tilnærminger i musikkfaget 


Vi har nevnt en del utfordringer med å jobbe improvisatorisk i 
«klasserommet». Det blir derfor viktig både å trene på å kjenne ubeha- 
get på kroppen og å utvikle strategier når man «står i stormen». Og det 
er viktig å bygge opp et miljø som preges av trygghet og støtte, slik at 
omgivelsene legger til rette for det å ta sjanser, og at det å gjøre feil ikke 
er så farlig og ikke får negative konsekvenser. Trygghet kan blant annet 
skapes både gjennom å legge til rette for mangfold og berømme ulike 
løsninger eller måter å gjøre ting på. En annen måte å skape trygghet 
på er at man gjennom mengdetrening blir vant til litt uvante eller utfor- 
drende situasjoner. Gjør vi en ting mange ganger, blir ikke fallhøyden 
så stor. Det er nok derfor vi tør å improvisere når vi snakker, eller når vi 
lager mat: Vi har gjort det så mange ganger at selv om vi ikke kjenner 
til utfallet, er handlingssituasjonen så kjent for oss at vi tar utfordringen 
uten å tenke på konsekvenser som at vi dummer oss ut, taper ansikt, eller 
lignende. 

Vi tror også oppskriften kan være å minske avstanden og respekten 
til improvisasjonsområdet og å finne metoder som gjør at improvisasjon 
kan fungere på ulike nivå og i ulike settinger, enten det er å improvisere 
fram en takeoff (fly) eller etterligne lyder eller situasjoner fra dagliglivet. 
Slike tilnærminger kan være med på å ufarliggjøre det ukjente, og ikke 
minst kan man nedtone det prestasjonsrettede. 

Bruk av bi-instrumenter i stedet for hovedinstrument kan også ned- 
tone prestasjonskravet den enkelte setter til seg selv, og man trenger heller 
ikke bruke instrument i det hele tatt, men kan fokusere på å bruke krop- 
pen og stemmen (slik man f.eks. gjør når man jobber med beat-boxing og 

body-percussion). Man kan også nedtone det solistiske fokuset, og heller 
jobbe mer med kollektiv improvisasjon (slik man f.eks. gjorde i «trad- 
jazzen») - slik at ikke enkelte føler ubehag med å stå fram alene, i uvante 
settinger eller litt pressede situasjoner. 

Vi har stor tro på det «kollektive potensialet» med hensyn til skapende 
aktivitet, og at elevene også kan jobbe ganske selvstendig. Sawyer sier: 


In contrast, learning sciences research emphasizes a new style of learning—one 
in which the teacher works with students in a community of learners, providing 
appropriate knowledge to student project groups as they build knowledge together. 
The teacher is always present but is not dominating the discussion; the teacher 
often facilitates or channels the discussion, but if students are working together 
effectively an experienced teacher may realize that the best thing to do is to remain 


silent (2005, s. 187). 


Nar man jobber med improvisasjon, er det likevel viktig å ha visse ram- 
mer å forholde seg til, slik at man ikke jobber helt i det blå, noe som 
kan skape usikkerhet, og i verste fall frustrasjon. Det amerikanske tegn- 
språket soundpainting kan være et godt eksempel på en slik «strukturert» 
improvisasjon. Tegnspråket har i dag mer enn 1400 tegn, men man 
kan eksempelvis skape mange forskjellige uttrykk med kun 10-15 tegn. 
Soundpainting har en fast struktur (syntaks) som i bestemt rekkefølge 
forteller hvem som skal utføre, hva som skal utføres, hvordan det skal 
utføres, og når det skal utføres (med bl.a. egne tegn for start og stopp). 
Her dreier det seg om å spontankomponere/-improvisere i nåtid, ut ifra 
det materialet og de responser som gis fra ensemblet. Det hele må skje 
i forholdsvis høyt tempo, dersom man skal få flyt i komposisjonen, så 
dette fordrer en god del improvisasjon, men altså innenfor gitte ram- 
mer, noe som gjør at det ikke trenger å bli altfor «farlig» for utrente 
improvisatorer. 

Noe annet som bør nevnes, er at soundpainting (SP) er fleksibelt når 
det gjelder både instrumentsammensetning og størrelsen på ensemblene, 
og at det ikke settes noe ferdighetskrav for å være med i et SP-ensemble, 
men her er det rom for «alt og alle». At vi også finner andre (postmoder- 
nistiske) kjennetegn, som at man blander ulike sjangre og tradisjoner og 
fusjonerer mellom ulike disipliner (som musikk, dans, teater og visuell 

kunst), gjør at det ikke finnes noen absolutter her: Du kan bidra med ditt, 
på ditt nivå, og komme med egne forslag til løsninger ut ifra de tegnene 
som gis. Og et annet viktig moment som kan ufarliggjøre denne improvi- 
serte måten å skape musikk eller andre kunstuttrykk på, er som det står i 
The Basic Philosophy of Soundpainting: «There are no mistakes» (Thomp- 
son, 2014). En slik ideologi bør kunne være med og påvirke holdninger 
til improvisasjonsfaget, der vi dessverre altfor ofte er resultatorientert i 
stedet for å være på leting etter nye ideer, hos oss selv og ikke minst i 
samspillet med andre. 


Hvordan bruke improvisasjon i skolefaget 
engelsk? 


Elevene blir stimulert til læring gjennom improvisasjon. Lobman og 
Lundquist (2007, s. 64) sier at improvisasjon gir barna muligheter «to be 
both who they are and who they are becoming». De mener at improvi- 
sasjon er kreativitet med språk, for eksempel gjennom å lage fortellin- 
ger med hele klassen, som sitter i en sirkel. Improvisasjonssamarbeidet 
uttrykkes gjennom at alle elever legger til en setning som starter med 
«Yes, and ...», som bekrefter at de aksepterer den siste utviklingen i fel- 
lesfortellingen. For å øke delaktigheten kan lærere eller heller elevene 
finne på en felles tittel, men dele klassen opp i små grupper slik at alle 
får komme til orde oftere og produsere mer språk, slik Communicative 
Language Teaching etterlyser. 

En annen aktivitet de foreslår, er One-Track Mind. Elevene jobber i par 
(A og B), der en av dem er The Knower (A). Denne eleven skal prøve å få 
samtalen over på favorittemaet sitt, for eksempel tog eller et dyr. Samtalen 
starter på «vanlig vis», med en hverdagslig setning som: «Fint vær i dag.» 
The Knower (A) er med på samarbeidet og går videre i samtalen, men 
samtidig prøver hun å få favorittemaet sitt inn i samtalen på en natur- 
lig måte, uten brå overganger. En variant kan være å holde favorittemaet 
hemmelig, slik at elev B må forsøke å holde samtalen gående for å finne 
ut hva temaet kan være. 

En annen kjent improvisasjonsteknikk er Hot Seat, der tre elever (A, 
B og C) sitter på rad foran klassen. Elev A starter samtalen med elev B 

om et tema klassen har gått gjennom tidligere, for eksempel en litterær 
tekst, som ungdomsboka Holes. Etter cirka et halvt minutt begynner elev 
C en samtale om et totalt annet tema innenfor engelskfaget, for eksempel 
området geografi i Storbritannia. Elev B må delta i begge samtaler, og 
elevene A og C kan ikke snakke i munnen på hverandre, men heller ta 
ansvar for at B kan høre deres tale og reagere. Denne leken dreier seg om 
å lytte og å ta risikoen ved å reagere. 

Slike improvisasjonsaktiviteter kan gi god trening i øve eller oppøve sin 
muntlige ferdighet, eller erfare slik Spolin beskriver det: «Welearnthrough 
experience and experiencing, and no one teaches anyone anything. 
This is as true for the infant moving from kicking and crawling to 
walking as it is for the scientist with his equations» (2013, s. 39). 


Oppsummering 


Samfunnet er i stadig endring, i et hurtigere tempo enn noen gang før. 
Framtidens borgere bør være fleksible, løsningsorienterte og tilpasnings- 
dyktige. Det kan virke som et paradoks å øve på det flyktige og spontane, 
men skolen skal bidra til at elevene kan utvikle ny kompetanse gjennom 
å krysse trygge grenser, også i ukjente situasjoner. Ifølge overordnet del 
for grunnopplæringen er formålet med opplæringen at «elevene skal 
utvikle kunnskap, dugleik og holdningar for å kunne meistre liva sine og 
for å kunne delta i arbeid og fellesskap i samfunnet». Som opplæringslo- 
ven formulerer det, skal elevene få utfolde skaperglede, engasjement og 
utforskningstrang (KUF, 2017, s. 4). Denne utforskingen kan det legges til 
rette for gjennom kreativ og meningsfylt improvisasjon. 

Det trengs et skarpere fokus og større bevissthet omkring hvilket 
potensial improvisasjon byr på, både blant lærere, studenter og elever. 
Utvikling av kompetanse og mer offensive holdninger og kreative meto- 
der vil altså være essensielt for å utvikle ny kunnskap og utvide det 
pedagogiske landskap pa dette fagområdet. Norske lærerutdanningsin- 
stitusjoner bør, i våre øyne, jobbe mer mot å utdanne pedagoger med 
improvisasjonskompetanse, slik at det kan bli mer realisme i å ivareta 
samfunnets behov og læreplanenes intensjoner om improvisasjon og 
kreativitet. 

Improvisasjon og kreativitet har stort potensial som tilnærming til 
læring i mange fag, ikke bare i musikk- og språkfag. Med dette kapitlet 
håper vi at vi har fått tydeliggjort hvorfor alle bør improvisere! Eller sagt 
med Nachmanovitch’ ord: «We are all improvisers» (1990, s. 17). 

Utforskende læring I 
matematikk 


Av Dag Tore Forstrøm Gulaker 


I dette kapitlet ser vi på læring og undervisning i skolefaget matematikk. Vi starter 
med å beskrive noen trekk ved undervisning og læring i faget med utgangspunkt 
i læreboka og oppgavetradisjonen. Deretter beskrives gjennom teori og eksempel 
et alternativ til den tradisjonelle undervisningen i matematikk. Denne måten å 
arbeide på vil gi lærere et bredere grunnlag for læring og undervisning i skolens 


matematikkfag. 


«Matematikken er død - leve matematikken!» 


Jeg fikk en gang spørsmålet: «Hva er likheten mellom latin og matema- 
tikk hvis vi tenker skolefag?» Jeg forsøkte meg med flere mulige forkla- 
ringer og tenkte nok mest i retning av struktur og grammatikk. Men min 
venn som spurte, mente selv at han hadde det beste svaret: «Begge er døde 
fag». Hans kroneksempel var: «Når kom det sist noe nytt fra algebraen 
inn i skolens matematikkbøker?» 

Med kjennskap til matematikkfaget og hvordan matematikk framstil- 
les i grunnskolens lærebøker, er det ikke urimelig å være delvis enig i at 
det kan virke som om det kommer lite nytt fra matematikk som viten- 
skapsfag fram til lærebøkene i grunnskolen. Så kanskje faget er dødt? I 
alle fall i den forstand at det for elevene kan virke som om alle viktige 
problemer er løst, og alle sammenhenger som kan og bør undersøkes, er 

undersøkt. Matematikkbøkene gir endelige og absolutte svar i form av 
begreper, regler og formler. Hva vil en elev som har vært gjennom 12-13 
år med matematikkundervisning, legge vekt på i beskrivelsen av faget? 
Vel, erfaringene er ulike, men en gjetning er at de færreste vil si at faget 
er fullt av spennende utfordringer og problemstillinger for matematikere 
i alle aldre og på alle faglige nivåer. Så min venn med spørsmålet har et 
poeng, men tar nok likevel feil. 

Det å lære matematikk og det å anvende matematikk er sterkt knyttet 
til å arbeide med problemstillinger og til å løse problemer. Problemene 
kan være gamle, men må løses av stadig nye generasjoner av elever. Smarte 
måter å tenke på overføres og tenkes av neste generasjon, og i kombina- 
sjon med utvikling innenfor språk og teknologi gir dette ny innsikt og 
videre utvikling. Ikke minst vil man i algebra ofte finne et godt verktøy 
for å beskrive og løse problemer (Lorentzen, 2012). Det skjer dessuten en 
rivende utvikling på fagfeltet matematikkdidaktikk, og her kastes det lys 
over betydningen av algebra som grunnlag for forståelse av matematiske 
problemstillinger. Min venn hadde kanskje heller ikke oversikten over at 
i både regneark og i et program som GeoGebra er manipulering av sym- 
boler og uttrykk helt sentralt. Altså algebra. 

De fleste vil uten videre være enige i at de opplever at det skjer store 
endringer i samfunnet. Produkter og tjenester forsvinner, og nye duk- 
ker opp. Teknologien endres raskt, og digitalisering, robotisering og 
nanoteknologi er stikkord som peker mot endringer i både dagligliv 
og yrkesliv. Det blir fort aktuelt å spørre om også kompetansebehovene 
i samfunnet endres. Og videre om det igjen bør føre til endringer i 
skolematematikken. 

Det ligger et stort ansvar i å utdanne elever for en framtid som vi vet 
lite om. Hvilke kompetanser som kreves bare noen tiår fram i tid, er der- 
for ikke helt enkelt å si noe sikkert om. Men noen har likevel forsøkt å se 
hva som ligger i realfaglig kompetanse i framtiden (REALFAG, Rapport 
fra ekspertgruppa for realfag, 2014, s. 55): 


I praksis innebærer dette kompetansebegrepet et fokus på det å kunne anvende 


kunnskaper, ferdigheter og holdninger i situasjoner som ikke er preget av ren 

reproduksjon. Forskning tilsier at en slik anvendelse er knyttet til dybdelæring og 


erfaring med bruk av kunnskap i relevante kontekster. 


At en betydelig andel av elevkullene framover gjennom sin grunnopplæ- 
ring får en solid bakgrunn i realfag generelt og matematikk spesielt vil ha 
en betydning for mulighetene den enkelte har til å være aktiv og selvsten- 
dig deltaker i et demokratisk samfunn. Det vil også ha stor betydning for 
hvordan den enkelte kan bruke og bidra til den teknologiske utviklingen, 
og dermed for hvordan samfunnet utvikles. 

Utfordringene står i kø. Det trengs bidragsytere med kompetanse i 
matematikk som kan være med på utviklingen innenfor områder som 
medisin, telekommunikasjon, materialutvikling og forurensning. 

Ludvigsen-utvalget (NOU 2015:8) skulle også se inn i framtiden. Gjen- 
nom en tittel som «Fremtidens skole, Fornyelse av fag og kompetanser» 
legges lista høyt. Utvalget hadde som mandat å utrede hva elevene ville 
ha behov for å lære i skolen i et perspektiv på 20-30 år. Et av de fire kom- 
petanseområdene utvalget anbefaler som faglig fornyelse av skolens inn- 
hold, er «fagspesifikk kompetanse». Utvalget anbefaler at matematikk 
styrkes i skolen og synliggjøres bedre i andre fag, og at en fagfornyelse 
knyttes til en utvikling av et fagområde som realfag og ikke bare enkelt- 
fag. Ludvigsen-utvalget peker sammen med Meld. St. 28 (2015-16) mot det 
som skal bli framtidens skole. 

Det er i skolen elevene møter matematikk som fag. Her skapes og utvi- 
kles interesse for matematikk, men her møter også mange elever et fag 
som de vil utvikle et anstrengt forhold til. Titler som Tid for tunge løft 
(Kjærnsli, Lie, Olsen og Roe, 2007), Mange og store utfordringer (Grønmo & 
Onstad, 2012) og Matematikk i motvind (Grønmo, Onstad og Pedersen, 
2010) er knyttet til norske elevers prestasjoner i internasjonale undersø- 
kelser. Gjennom media møter vi også jevnlig oppslag om at resultater i 
matematikk fra eksamener og nasjonale prøver ikke samsvarer med 
nasjonale forventninger. 

En måte å måle nasjonale ambisjoner på, eller kanskje like mye nasjo- 
nal frustrasjon, er antall nasjonale «satsninger» knyttet til matematikk. 
Hver regjering har sin plan. Den så langt siste planen heter «Tett på 

realfag, Nasjonal strategi for realfag i barnehage og grunnskoleopplærin- 
gen (2015-2019)» (Kunnskapsdepartementet, 2015). 

Fra politisk hold er det helt klart at det ikke er nok at norske elever 
skårer gjennomsnittlig eller noe i underkant av dette på internasjonale 
tester. Politikernes ambisjoner på vegne av nasjonen er høyere. Færre skal 
prestere på lavt nivå, og flere skal prestere på høyt nivå. Og realfagene 
skal fornyes (Kunnskapsdepartementet, 2015). 

Når vi skal søke sammenhenger og forklaringer som kan hjelpe oss 
med å forstå den nasjonale frustrasjonen og engasjementet i å utvikle 
realfagene, og matematikk spesielt, så kan det tas ulike utgangspunkt. La 
oss starte med elevenes lærebøker i matematikk. Ifølge forskere (Alseth 
et al., 2003) har læreboka en sterk stilling i matematikk. Faget beskri- 
ves der som læreboksentrert, isolert og faktaorientert og med en sterk 
oppgavetradisjon. 


Spørsmålet som stilles her, er derfor 
Kan matematikkfaget i lærerutdanningen tilføres elementer slik at studen- 
tene i sin praksis og deretter i yrkesutøvelsen stole mer på egen faglig inte- 


gritet og samtidig blir mindre avhengig av læreboka? 


Forestill deg en lærebok i matematikk for grunnskolen. Selv uten å 
kunne bla i en konkret matematikkbok kan mange av oss uten annen 
bakgrunn enn egne erfaringer fra skolens matematikkfag se for oss hvor- 
dan et typisk kapittel i denne boka ser ut. 

Først kommer det en tegning eller en figur. Så kommer det et eksem- 
pel, kanskje noen enkle oppgaver og deretter gjerne en regel eller i alle 
fall noe i en «boks» med noe som det er viktig å huske på. Så kommer 
oppgaver. Mange oppgaver. Og enda flere oppgaver i en egen oppgavebok. 
Oppgavene er gjerne korte, og de er greie å løse hvis man bare ser på 
eksemplet og bruker regelen som hører til kapitlet. 

Et eksempel med et lite snev av historisk sus kunne være følgende side 
fra Matematikk for 6. skoleår (Bue, 1964, s. 25): 

Brøk av brøk eller brøk ganger brøk 


Figuren her kaller vi et rektangel. Du ser at den 
fargede delen er å av det hele. 


+avlæ=l:4 =4 


Her ser du at det halve rektanglet atter er delt i 


to, og den fargede delen blir } av det hele. 


1 L 1 1 i 
FE gt er Ti | 


Her kan du se to ting: 


a) Det halve rektanglet er delt i tre, og den 
fargede delen blir å av det hele. 


b) En tredel av rektanglet er delt i to, og den 
fargede delen blir 4 av det hele. 


! 1 r I 1 
F ape g 


233 
a) havi 
b)jav? 


240. En lærer hadde 3 dusin blyanter. Han delte ut } av blyantene. 
Hvor mange blyanter delte han ut? (1 dus. = 12 stk.) 


241. Mor hadde 30 syltetøyglass i kjelleren. å av glassene var fylt 
med syltetøy. Hvert glass tok % /. Hvor mange / syltetøy 
hadde mor? 


Du finner en brøk av en brøk ved å gange brøkene 


med hverandre. 
Teller ganger teller, nevner ganger nevner. 


23 


Faksimile er gjengitt i henhold til åndsverkloven. Bildet er ikke omfattet av bokens CC-BY 
4.0-lisens, og kan ikke gjenbrukes uten tillatelse fra rettighetshaveren. 


I både lærebøker og nettressurser for matematikk i grunnskolen møtes 
vi av tekster som i høy grad er sammensatte (multimodale) (Maagerø & 
Skjelbred, 2010). I matematikkbøkene finner vi noe verbalspråk, og vi fin- 
ner symboler, figurer, fotografier og koder knyttet til differensiering eller 

struktur. Det er typisk for læreverk i matematikk at det er lite verbalspråk. 
I et mye brukt læreverk for barnetrinnet (Multi 7A, 2008) het det i beskri- 
velsen av hovedtrekkene i læreverket: «Har korte og lettleste tekster». 
Dette er ikke med i nye utgaver. I et annet læreverk (Abakus 4B, 2011) 
reklameres det med «Lite tekst og går rett på sak». Dermed må leseren 
i stor grad bygge forståelsen av innholdet på andre måter enn gjennom 
verbaltekst. Tradisjonen i matematikk har vært at det er flere andre res- 
surser enn verbaltekst som er med på å skape helhet og mening. 

For mange er det krevende å lese slike sammensatte og kompakte tekster 
som de vi finner i lærebøkene i matematikk. Elevenes lesekompetanse må 
trenes og utvikles for at de skal kunne samlese de ulike ressursene som 
er bakt inn læreboksider og digitale ressurser. Undersøkelser (Maagerø 
og Skjelbred, 2010) tyder på at elever ikke klarer å gjøre seg nytte av alle 
elementene i de multimodale tekstene. Elever ser ofte bort fra enkelte av 
elementene i en tekst, for eksempel kan de overse en illustrasjon eller tekst 
som knytter et faglig tema til en bestemt kontekst. Det kan være kre- 
vende å forstå at tekst, «snakkebobler», figurer, regler og symboler hører 
sammen. Siden i læreboka ser jo ganske enkel ut, og elementene som inn- 
går, er jo så ulike. Og elevene har ofte med seg forforståelsen at ved å se på 
eksemplene så klarer de å løse oppgavene. Dermed er jobben gjort. 

Elevene skal dessuten ikke bare lese sammensatte tekster. I et sosialt 
fellesskap skal de også lære seg å uttrykke seg skriftlig og muntlig gjen- 
nom sammensatte tekster når de arbeider med oppgaver og problem- 
stillinger (jf. de grunnleggende ferdighetene å kunne skrive og å kunne 
uttrykke seg muntlig). 

Oppgavene i lærebok og oppgavebok i matematikk har i betydelig grad 
vært lukket (Alseth et al., 2003) i den forstand at de har ett og bare ett (fasit) 
svar, og at de sjelden inviterer til å gå videre med utforsking av en problem- 
stilling som kunne dukke opp i eller i tilknytning til en oppgave. Hvis vi 
fremdeles har kapitlet fra den fiktive læreboka i matematikk i tankene, og 
samtidig prøver å tenke på matematikkfaget i skolen som helhet, så vil nok 
det store bildet være preget av mange temaer, mange oppgaver og mindre 
av det som kan engasjere og skape undring, refleksjon og diskusjon. 

Men mye har da forandret seg? Den som blar i ett av dagens matema- 
tikkverk for grunnskolen, vil lett identifisere en rekke endringer. Vi ser 

mer bruk av farger. Vi ser flere figurer og flotte bilder. Vi opplever et helt 
annet og bedre design. Differensiering er tydeligere. Lærerveiledningene 
kan være omfattende. Ny teknologi er trukket inn gjennom egne nett- 
sider med drill- og øve-programmer. Det er lagt opp til at elevene skal 
arbeide med regneark og dynamisk geometriprogram. Og kanskje skal 
det brukes apper. Vi kan godt forsvare en påstand om at det er mange 
endringer, men det er endringer som i stor grad er drevet fram av teknikk 
og teknologi, og ikke nødvendigvis av dypere forståelse av undervisning 
og læring i matematikk. 

Her er en side fra en nyere matematikkbok — Matemagisk 6A, (Bjerke, 
Kroknes og Svingen, 2015, 8. 52): 


Likeverdige brøker 
2 1_2 
2 4 35 6 

2 


4 


Finn så mange 
likeverdige 


erdi broker 
du kan i figuren 


28 Skriv minst to likeverdige brøker som beskriver den fargelagte delen av figuren. 
K il "ED 990 Am orm * 
| | EE Ei I 
29  Sknv riktig brøk til riktig bokstav. 


14. +44 


2 3 1 3 \ 
10 4 3 5 5 
30 Tegn en figur som viser at l og 2 har lik verdi. 
31 Finn tallene som mangler. 
3 l-2-9.-0.1 odel ge 
sf] 3 1 B 6 1 18 IT) 
32 Skriv de likeverdige brøkene. 
4 TT 6 @ 3 E 2 12 
10 10 18 8 4 16 5 3 2 20 


Gjengitt med tillatelse; ingen gjenbruk uten tillatelse fra rettighetshaveren. Bildet er ikke omfattet 
av bokens CC-BY 4.0-lisens, og kan ikke gjenbrukes uten tillatelse fra rettighetshaveren. 

Form, struktur og innhold i elevenes lærebøker i matematikk har i grove 
trekk vært uforandret over lang tid. Læreplaner og skolereformer har 
kommet og gått, men lærebøkene i matematikk har ikke endret seg mye 
gjennom tiårene. Det har skapt gjenkjennelse og kanskje en slags trygg- 
het hos både lærere og foreldre. I diskusjoner med lærere og skoleledere 
om bruk og valg av læreverk i matematikk blir ofte foreldrene trukket inn 
som part å forholde seg til også i denne sammenhengen. For at foreldrene 
skal kunne følge opp elevene, blir det et argument at elevene må ha lære- 
bøker i matematikk, og bøkene bør være slik at foreldrene kan kjenne seg 
igjen i dem. Dette legger enda en premiss for bruk og valg av læreverk. 
Alle voksne, også politikere, mener gjennom sine erfaringer som elever å 
vite hva skolematematikk er. 

Elever som gjennom sin skolegang blir motivert for og interessert i å 
lære matematikk, er det beste utgangspunkt vi kan ha. Det krever at vi 
tar hensyn til flere sider ved matematikkfaget. Her nevnes stadig oftere de 
affektive sidene ved faget (Kværnes, 2010). Det affektive har også vært syn- 
lig i formålet med matematikkfaget i skolen (LKo6, matematikkplanen), 
der vi har kunnet lese at «elevene skal arbeide både praktisk og teore- 
tisk med matematikk og at opplæringen skal veksle mellom utforskende, 
lekende, kreative og problemløsende aktiviteter og ferdighetstrening». 

Når studenter fra lærerutdanninger har sin obligatoriske praksis og 
skal undervise i matematikk, så er det mange lærerutdanneres erfaring 
at det ofte er læreboka som ligger til grunn for hvordan studenten plan- 
legger og gjennomfører undervisningen. Dette skjer ofte til tross for at 
studentene i studiet gjennom matematikkdidaktikk har møtt andre 
mulige grunnlag for undervisning og læring i faget. 

Vi har alt vært inne på at matematikk dreier seg om å løse problemer. 
Det er også slik at matematikk er et språk som er godt egnet til å formu- 
lere problemer, og som dessuten har strukturer som hjelper oss til å kunne 
løse problemer. Dette er kjernen i faget. Mange innser at matematikk pre- 
sentert som en samling regler, formler, framgangsmåter og algoritmer i 
kombinasjon med øvelser gjennom mange korte oppgaver, er lite egnet 
til å motivere flertallet av dagens elever til læring og utvikling i matema- 
tikk. Tradisjonell matematikkundervisning har hatt som utgangspunkt 
at først må det etableres et grunnlag i matematikk. Et perspektiv har vært 

at bruken av faget kommer senere, kanskje først i yrkeslivet. Også for 
utdanning av lærere har en tradisjon vært at først må studentene kunne 
en viss mengde standardmatematikk, og så kan de lære noe om hvordan 
denne matematikken kan overføres videre. 

Kan skolematematikken lære noe av hvordan utvikling og utvidelser 
av kunnskap foregår i vitenskapsfaget matematikk? Utgangspunktet i 
vitenskapsfaget er ofte at det stilles spørsmål gjennom problemstillinger 
som lanseres. Spørsmålene kan være knyttet til praktiske eller teoretiske 
problemstillinger. Arbeidet med en problemstilling utvider kunnskaps- 
området hos den som arbeider med den. Enkelte problemer kan løses ved 
å bruke kjente metoder innenfor et bestemt område i matematikk. Andre 
problemer krever større innsats og krever kanskje at ulike områder av 
faget kombineres. Noen ganger må ny matematikk utvikles. Da må kre- 
ativitet, kunst og formidlingsevne kombineres. Men det er først når løs- 
ninger eller ny kunnskap formidles, forsvares og aksepteres i et fagmiljø, 
at jobben er gjort. Dette kan lære oss noe om hvordan elevene i norsk 
grunnskole kan møte matematikkfaget. Undring, utforsking, mestring 
og tilknytning til virkeligheten kan være stikkord som kan gi en retning. 
Å lykkes med dette krever at vi åpner også for andre innfallsvinkler til 
læring og undervisning i matematikk. 

En innfallsvinkel til undervisning og læring som fanger opp mange av 
disse tankene, har fått betegnelsen «inquiry». Inquiry kan beskrives som 
en spørrende væremåte (Johnsen-Høines & Alrø, 2010). Litt mer konkret 
vil inquiry omfatte: å stille spørsmål, undersøke, utforske og eksperi- 
mentere med matematiske sammenhenger og didaktiske problemstillin- 
ger (Carlsen & Fuglestad, 2010). Dermed er dette både et redskap i møtet 
med nye utfordringer og en væremåte. Begrepet læringsfellesskap duk- 
ker ofte opp i tilknytning til inquiry (Carlsen & Fuglestad, 2010), og det 
er naturlig siden det sosiale samspillet er en viktig forutsetning her. En 
arbeidsmetode i matematikk med nær tilknytning til inquiry kjenner vi 
som «undersøkende matematikkundervisning» (Jensen og Wæge, 2010). 
Gjennom Ludvigsen-utvalget og Meld. St. 28 innprentes dybdelæring og 
utforsking som viktige elementer i skolen. Vi kjenner også igjen elemen- 
ter av dette i det som vi i matematikk har kalt problemløsning, og som 
også er kjent som en arbeidsmetode i matematikk. 

Ved lærerutdanningen i Levanger har studenter som del av matema- 
tikkfaget gjennom noen år også arbeidet med en noe annen tilnærming 
til undervisning og læring i matematikk enn den vi finner beskrevet i 
tradisjonelle lærebøker. I denne sammenhengen er lærebokas rolle bety- 
delig endret. Gjennom en variant av undersøkende matematikkunder- 
visning har studentene fått et innblikk i en alternativ måte å organisere 
undervisning og læring i matematikk på. Utgangspunktet har vært et 
ønske om å utvikle og utforske en type matematisk kunnskap som er 
spesiell for lærere. Som påpekt gjennom litteraturstudier (Mosvold, 
2017) er det behov for flere bidrag for å belyse hvordan læreres under- 
visningskunnskap i matematikk påvirker elevenes læring. Den tilnær- 
mingen som beskrives, er inspirert av et materiale som i stor grad er 
ført i pennen av Catherine T. Fosnot og Maarten Dolk. I en serie bøker 
Young Mathematicians at Work (Fosnot & Dolk, 2001) har de gitt et 
teoretisk grunnlag for didaktisk arbeid i klasserommet gjennom beskri- 
velser av arbeid med noen utvalgte, men sentrale temaer for elever på 
ulike trinn. Dette kan for eksempel være addisjon og subtraksjon av 
brøk, eller det kan være algebra. Disse bøkene ble så fulgt opp med en 
rekke hefter og materiale der flere forfattere er trukket inn, og der ulike 
matematiske emner utvikles gjennom kontekster. Kontekstene er all- 
tid sentrale i dette materialet. Disse heftene er det bare læreren som 
trenger å ha tilgjengelig. Heftene fungerer som en type lærerveiledning 
med forslag til organisering, lister som angir nødvendige materialer, 
og ark som kopieres og deles ut. Gjennomgående i alt materialet er at 
arbeid med strategier, modeller og «big ideas» (grunnleggende ideer) 
vektlegges sterkt. Målet er å gi elevene generelle redskaper til selvsten- 
dig tenkning for bygging av kunnskap. Eksempler fra dette materialet 
som etter hvert har blitt godt kjent og brukt i flere sammenhenger, er 
«Baguettoppgaven» (Fosnot, 2007) og «Beste kjøp av kattemat» (Jacob & 
Fosnot, 2007). Begge disse eksemplene kan knyttes til brøk, desimaltall 
og prosent. 

Et teoretisk utgangspunkt for bøkene og materialet (Fosnot & Dolk, 
2001) ble utviklet av Hans Freudenthal. Vi kjenner dette som den fagdi- 
daktiske retningen «realistisk matematikk», RME «Realistic Mathema- 
tics Education» (Van den Heuvel-Panhuizen, 2000). 

The learner should reinvent mathematising rather than mathematics; abstracting 
rather than abstractions; schematising rather than schemes; algorithmising rather 


than algorithms; verbalising rather than language (Freudenthal, 1991). 


En læringsøkt starter i denne sammenhengen (Fosnot & Dolk, 2001) 
ikke med at læreren gir en innføring i et matematisk emne. Det er heller 
ikke tanken at elevene skal lese om et tema i ei bok på forhånd. Utgangs- 
punktet er at elevene skal aktivere og bruke de kunnskapene de alt har, 
innenfor rammen av en kontekst som betyr noe for elevgruppa, og som 
dessuten har potensial til å utvide kunnskapene hos den enkelte elev og 
hos hele elevgruppa. Dette krever tid til fordypning og diskusjoner alle- 
rede i den innledende fasen av arbeid med en ny problemstilling. Elevene 
møter alltid nye problemstillinger gjennom en bestemt kontekst som noen 
ganger utvides og utvikles gjennom hele heftet. Det kan også være samlet 
flere ulike kontekster som bygger opp under et bestemt matematisk emne i 
samme heftet. Kontekstene i hvert av heftene er alltid grundig utprøvd i en 
rekke klasserom, og tallmaterialet som elevene får å arbeide med, inviterer 
ofte til å finne flere og ulike sammenhenger. Heftene er gjerne utformet 
som undervisningsopplegg som typisk går over 10 dager. At det er skissert 
undervisningsopplegg som er nær «ferdigvare», har gitt lærerstudentene 
muligheter til å lese om og diskutere didaktiske opplegg fra ulike deler av 
matematikkfaget innenfor en trygg ramme. De har også prøvd ut oppleg- 
gene selv og sammen for å bli kjent med materialet. For mange studenter 
har dette representert en ny måte å tenke læring og undervisning i mate- 
matikk på. Beskrivelsene av ferdige opplegg har dessuten gjort terskelen 
lavere for en utprøving under praksisperioder. Noen av disse heftene er 
også blitt tilpasset og oversatt til norsk (f.eks. Galen & Fosnot, 2017). Mange 
studenter har oppdaget at med et slikt utgangspunkt er det innen rekke- 
vidde å lage egne opplegg ut fra kontekster de kjenner godt. Dette kan da 
være et godt alternativ til tradisjonell bruk av lærebok. Den klasserom- 
spraksis som er beskrevet her, krever utvikling av et kommunikasjons- 
mønster der det legges stor vekt på at elevene skal være muntlig og skriftlig 
aktive gjennom å forklare og argumentere for sine forslag og løsninger. En 
slik praksis krever at læreren bidrar aktivt til å utvikle sosiale og sosioma- 
tematiske normer i klasserommet (Ånestad, 2011). De sosiomatematiske 

normene beskriver den matematiske praksisen i klasserommet. Dette kan 
for eksempel være hvordan delingen av løsninger skjer. Hva som regnes 
som en god, enkel eller elegant løsning. Hva som regnes som ulike løs- 
ninger, og holdningen til det å arbeide med komplekse problemstillinger. 
Flere forfattere har arbeidet med sosiomatematiske normer. Spørsmåls- 
stillingen har ofte vært hvordan man kan strukturere og lede produktive 
matematiske diskusjoner (Kazemi & Hintz, 2014). Forskning viser (Stein 
et al., s, 13, 2008) at dette kan være vanskelig i begynnelsen. 

Hvilke hjelpemidler og muligheter har en lærerstudent til å forberede 
og planlegge ei økt med matematikk der tanken er å arbeide i tråd med 
den arbeidsmåten som er skissert? En modell (Smith & Stein, 2011) - «5 
Practices for Orchestrating Productive Mathematics Discussions» (her- 
etter 5P) - gir lærere en modell eller et rammeverk for mer i detalj å 
planlegge og gjennomføre undervisning i matematikk. Denne modellen 
passer ifølge våre studenter idémessig godt sammen med teorien for den 
undervisningspraksis i matematikk som beskrives i Fosnot & Dolk (2001). 
Vår erfaring er at den helt klart har betydning for utviklingen av den 
spesialiserte matematikkunnskap (Mosvold, 2017) som en lærer trenger. 

Det kan være nyttig å ha tilgjengelig en modell som senker terskelen for 
å prøve å arbeide på en slik måte og samtidig øker mulighetene for å lykkes. 
Med et knippe praktiske grep er læreren straks mer forberedt til å møte 
elevene og vil også ha betydelig større sannsynlighet for å reagere «riktig» 
i ulike situasjoner. En lærer vet at han hele tiden og i løpet av sekunder 
må ta avgjørelser som påvirker det som skjer videre i en undervisningsøkt. 
Erfaring gjør lærere gode til å ta slike beslutninger raskt og også til å se rek- 
kevidden av beslutningene. Men for eksempel det å kunne sammenfatte en 
mengde ulike elevresponser i en klassediskusjon der det skal utkrystallise- 
res viktige matematiske ideer, er en faglig krevende oppgave. Improvisasjon 
alene er ikke det beste grunnlag å bygge på her. En av de sentrale ideene i 
modellen er at læreren i stedet for å ta beslutninger i løpet av sekunder kan 
gjøre aktive handlinger for å få mer tid til å gjøre gode valg. 

De 5 praksiser (5P) for produktive matematiske diskusjoner er: 


1. Forutsi sannsynlige elevresponser på kognitivt krevende oppgaver 
(Anticipating) 

2. Observere nøye elevenes respons på oppgaven mens de arbeider seg 
gjennom den (Monitoring) 

3. Velge ut elever til presentasjon av løsning i diskusjonsfasen (Selecting) 
Hensiktsmessig valg av rekkefølgen på studentpresentasjonene som 
brukes (Sequencing) 

5. Hjelpe hele klassen til å knytte sammen matematikken i de ulike 
elevpresentasjonene og å knytte sammen studentenes presentasjo- 
ner med de sentrale matematiske ideer i oppgaven (Connecting) 


Anticipating 


Monitoring 
Selecting 
Sequencing 


Connecting 


Figur 6.1 Fem praksiser for produktive matematiske diskusjoner (figur hentet fra Stein et. al, 
2008). Faksimile gjengitt i henhold til åndsverkloven. Bildet er ikke omfattet av bokens CC-BY 
4.0-lisens, og kan ikke gjenbrukes uten tillatelse fra rettighetshaveren. 


Et eksempel som ble utviklet i samarbeid med studenter på grunnskole- 
lærerutdanningen våren 2017, kan være egnet til å illustrere dette: 
Læreren legger fram følgende kontekst for en klasse på mellomtrinnet: 


Min kusine Emma startet i fjor opp med servering av mat på kroa «Kort og 
godt». Siden Emma bor på et småbruk like ved kroa så planlegger hun å 
dyrke noen av råvarene selv. Hun bestemmer seg for å starte med reddiker 
og gulrøtter. Emma liker å planlegge grundig, og nå vil hun ha hjelp av klas- 


sen vår til å planlegge før neste sesong. 


boksen fortsetter neste side 

Emma har bestemt seg for ikke å bruke mer enn 700 kroner på å kjøpe inn 
frø for en hel sesong. Hun har undersøkt og funnet ut at reddiker koster 28 
kroner for hver frøpose, og at gulrøttene koster 21 kroner for hver frøpose. 


Hvor mange poser av hver sort kan Emma kjøpe? 


Frå till / Frø til / Siemeniå QI X $ Ý ' 
6-8MYYYY, 


23cm la 

ina? wd 

10-20 m ay. 
[jeri (end | wy | ee | Md | be | be? | Mgt | Seed (Ge (fee (feet | 
od ad a al il | 
L L -k n a | 
Föradfing/Forkulur  Direktsådd/Sding dirøkte+ Blomstiing/Skird/Hesting 

Esihasvats Suoraky!ve Kubbil/Sate 
Sena rdin aag Para Geokartet Spee. Innetod 


461809 AWG Min.70% EG 


Dette er utgangspunktet for første økt (Dag 1). Læreren vet at dette er 
en kognitivt krevende oppgave for disse elevene. Læreren vet også at det 
er mulig å utvide og utvikle konteksten. Dermed er det nødvendig og 
viktig for læreren å investerer tid i å motivere og engasjere elevene for 
derved å forankre konteksten hos elevene. Det er i første omgang den 
muntlige framstillingen som står i sentrum. Elevene skal «være i» kon- 
teksten lenge, og læreren bruker gjerne ressurser som plakater, bilder og 
kanskje animasjoner for å bygge opp under konteksten. I en innledende 
klassediskusjon kan elevene fritt komme med innfall, ideer og spørsmål. 
På dette grunnlaget har elevene noe å bygge videre på, uten at det er lagt 
føringer på matematikken de skal bruke. Det er ikke noen forutsetning 
at elevene på forhånd skal ha hatt undervisning i den formelle matema- 
tikken som kan brukes. Tvert imot er det et poeng at elevenes uformelle 
og intuitive tenkning er utgangspunktet for arbeidet. Elevenes evne til 
å tenke med utgangspunkt i det de alt kan og vet, er selve grunnlaget 
det bygges på. Vesentlige forutsetninger er altså at problemstillingen ved 
hjelp av læreren må kunne engasjere elevene, og at den må ha en forholds- 
vis lav terskel. Det vil ofte være slik at læreren formulerer konteksten i 

dagligdags språk og gjennom noen enkle illustrasjoner. Dermed vil det 
ikke nødvendigvis oppfattes som om det er spesielle og avgrensede deler 
av matematikkfaget som er rammen for elevenes arbeid. 

I den første og innledende fasen etter at konteksten er presentert, invi- 
teres det til en felles diskusjon der alle elevene (hele klassen) deler sine 
første tanker og ideer i tilknytning til problemstillinger i konteksten. 
Avhengig av problemstillinger kan det her være nødvendig at læreren 
bidrar til språklige avklaringer, diskusjoner om mulige representasjoner 
av elevenes ideer og kanskje også ytterligere beskrivelser av konteksten. 

Neste ledd i arbeidsflyten er at elevene får rimelig god tid til å arbeide 
med problemstillinger i konteksten. Dette betegnes ofte som matematise- 
ring («Mathematizing», Fosnot & Dolk, 2001). I denne delen er det vanlig at 
elever samarbeider i mindre grupper, oftest parvis og uten ytterligere felles 
instruksjoner fra læreren. Disse innledende elevdiskusjonene (workshop) 
er viktige, og de skal bidra til å bygge språk knyttet til oppdraget og til å 
styrke elevenes forståelse av oppdraget. Dernest er det viktig at ideer og 
spørsmål kommer fram. Mens elevene er i denne delen av prosessen, går 
læreren rundt og lytter og noterer. Læreren stiller kanskje noen spørsmål 
for å få avklart forhold knyttet til det som observeres, og sørger for at elev- 
ene holder seg i konteksten. Før elevene starter med arbeidet i denne fasen, 
har læreren gitt elevgruppene tilgang til eventuelt konkretiseringsmateri- 
ell, kladdeark, plakatark og skrivesaker. Elevgruppene utarbeider skisser 
til løsning på problemstillingen og bruker tid på å lage en oversiktlig pre- 
sentasjon av sin løsning i form av en «plakat» — gjerne i A3-størrelse. 

Mens elevene arbeider, noterer læreren hvilke strategier som dukker 
opp i elevsamtalene. Læreren har i denne innledende fasen en viktig opp- 
gave i det å holde elevene inne i konteksten, stille spørsmål og utfordre 
elevenes innledende ideer. Neste økt (Dag 2) kan starte med at læreren 
setter sammen to eller tre elevpar og gir dem i oppgave å dele sine ideer 
og løsninger. Sammensetningen kan for eksempel gjøres på grunnlag av 
hvilken strategi elevparene har brukt. En mulighet er å sette sammen 
elevpar med helt ulike løsninger. Smågruppediskusjonene er også en vik- 
tig del av forberedelsene til det som blir kalt en matematikkonferanse. 

Det tredje leddet i arbeidsflyten er at elevene presenterer løsningene 
sine for hverandre i det som kalles en matematikkonferanse. En start på 

denne delingen kan skje gjennom en «gallerirunde». Alle plakatene hen- 
ges opp, og så får elevene gå og se på løsningen til de andre læringsparene. 
Det kan inviteres til utdypende forklaringer ved at det legges til rette for 
at elevene kan gå en runde, lese hverandres plakater og så klistre opp 
«gule lapper» på de plakatene der de finner noe de vil ha nærmere forkla- 
ring på. Elevparene får gjennom denne tilbakemeldingen en ny mulighet 
til å oppklare og reformulere det de har planlagt. Plakatene kan deret- 
ter bearbeides på bakgrunn av disse tilbakemeldingene. Så skal alle være 
med på å dele. Bakgrunnen for denne måten å arbeide på er en parallell 
til den måten matematikere arbeider på når nye områder av faget utvikles 
(Fosnot & Dolk 2001). Nye elementer i faget blir først gyldige gjennom 
at andre leser og setter seg inn og aksepterer det nye som legges fram. 
Matematikkonferansene er et sentralt element i metodikken. Formatet 
her er at alle elevene samles, plakatene er hengt opp, og de unge matema- 
tikerne skal bruke plakatene som utgangspunkt for å forklare hverandre 
hva de har tenkt. De skal få fram ideer og strategier og sammenhenger 
i løsningene. En løsning anerkjennes når den godkjennes av fellesskapet 
og løsningen holder seg og ikke svekkes tross spørsmål og innvendin- 
ger som måtte komme. Læreren leder matematikkonferansen. Dette er 
ofte en krevende oppgave. En typisk start på matematikkonferansen er at 
læreren ber et av elevparene om å dele sin løsning med klassen. 
Plakatene elevene lager, vil etter vår erfaring variere mye i detaljrikdom, 
utforming og matematisk innhold. Læreren får derfor en viktig jobb med 
å trekke fram de plakatene som gir et best mulig bidrag til å få elevene til 
å utvikle den matematikken som ligger i konteksten. Deling av grunnleg- 
gende ideer, strategier og modeller er helt sentralt i denne prosessen. 
Lærerens rolle etter å ha introdusert oppgaven i kontekst er å organisere, 
observere, inspirere og regissere. I tillegg kommer at læreren gjennom- 
fører såkalte minilessons, på norsk kortøkter. Dette er korte lærerledede 
økter, ofte ikke på mer enn 10-15 minutter. Det er et poeng at her samles 
alle elevene, og det er forventninger om full konsentrasjon. Ei slik økt 
kan typisk bestå av inntil et 10-talls oppgaver, og de skal gjerne bygge opp 
under forståelse for en eller flere av de strategier som er framme i kon- 
teksten. Oppgavene er laget slik at de henger sammen og bygger på hver- 
andre. Du har nytte av å ha løst oppgave 1 når du kommer til oppgave 2, 

og kanskje kan oppgave 3 løses ved å kombinere resultatene fra oppgave 
1 og oppgave 2. Det er bygd inn en indre sammenheng i sekvensen av 
oppgaver, og elevene kan oppleve det som spennende å arbeide med å 
avdekke sammenhengene. Elevene jakter på mønster og strukturer, de er 
matematikere. Samtidig trener de ferdigheter innenfor en ramme styrt av 
læreren. Et eksempel på en kortøkt med 6 oppgaver knyttet til den kon- 
teksten som vi er inne i kan være: 


28.2 
284 
628 
28 «12 
28 «3 
28 - 24 


Lærere som arbeider slik, møter nye utfordringer når det gjelder forståelse 
for og utøvelse av sin rolle. Dette oppsummeres ofte gjennom uttalelsen 
«Jeg mister kontrollen». Utgangspunktet for elevenes arbeid er altså ofte 
en kognitivt krevende oppgave gitt i en kontekst. Elevene står fritt til å 
angripe problemstillingen ut fra sine forkunnskaper. Selv om de arbeider 
i par, vil vanligvis en rekke ulike problemer, formuleringer, representa- 
sjoner og løsningsforslag dukke opp. Læreren kan ikke basere seg på bare 
å gjengi en elegant og veldefinert løsning. Læreren må raskt kunne sett 
seg inn i elevenes ulike formuleringer, ideer og løsningsforslag og bidra 
til videre utvikling av dem. Dessuten må læreren kunne lede diskusjoner 
der elevene er med på å se og analysere hverandres løsninger, og læreren 
må være så godt orientert i det matematiske læringslandskapet at han kan 
legge til rette slik at elevenes forståelse diskuteres, sammenfattes og løftes 
fram mot noe som kanskje kan bli en felles forståelse. Oppsummert kan vi 
si at dette gir nye elementer til innholdet i både elevrollen og lærerrollen. 


Forutsi matematikken elevene vil bruke 


Mange studenter og lærere vil nikke gjenkjennende når det hevdes at en 
lærer må gjøre utrolig mange valg i planlegging og gjennomføring av ei 
undervisningsøkt. Noen få av mange eksempler kan være vurderinger 

knyttet til motivasjon og begrepsavklaringer, til repetisjon, til gruppede- 
ling, til arbeidsformer, til respons på elevenes innspill og til kontroll av 
måloppnåelse. At det må gjøres mange valg, er nok riktig, men erfaring 
og rutiner gjør at mange av disse valgene som for en nyutdannet lærer 
kanskje syntes uoverkommelige, tross alt blir til å leve med. En lærer kan 
gjennom sitt forarbeid redusere kraftig det antall valg som han eller hun 
må ta. Dette forarbeidet er en viktig del av jobben og gjør at læreren ofte 
kan gi betydelig bedre støtte til elevenes læringsarbeid. Læreren kan ofte 
på forhånd og ut fra kunnskap om elevene, elevenes bakgrunn i matema- 
tikk og elevenes måter å representere løsninger på forutsi hvordan elevene 
i klassen vil løse et gitt problem. 

Vi skal se på et hjelpemiddel som læreren kan bruke under hele proses- 
sen, fra det tidspunkt oppgaven gis, og helt fram til elevenes presentasjon 
av løsninger. Hjelpemiddelet kommer i form av en tabell, som også kan 
også brukes i vurderingsarbeid og i foreldresamtaler. 

For å kunne sette opp tabell 1 må læreren selv løse oppgaven. Men det er 
ikke nok. Læreren må også løse oppgaven på ulike måter, og han må prøve 
å forutse hvilke løsninger ulike elevkategorier kan komme til å finne fram 
til. Læreren får da tid til å finne ut hvilke strategier, modeller og grunn- 
leggende ideer han ønsker at elevene skal arbeide med. Læreren må også 
vurdere elevenes bruk av ulike representasjoner og gjøre seg sine betrakt- 
ninger om hva som skal vektlegges i en felles diskusjon. Det gir læreren en 
god mulighet til å ta del i elevenes arbeid fram mot utkast til løsning. Elev- 
enes løsninger kan selvsagt gi overraskelser for læreren, men læreren vil 
på forhånd kunne forutsi det meste gjennom å utarbeide egne løsninger. 

Tabell 1 viser et arbeidsskjema studentene laget på forhånd, basert på 
hva de antok at elevene ville kunne gjøre for å svare på den gitte problem- 
stillingen, hvilke representasjoner de forventet å se, samt hvilke elevpar 
som gjorde hva. 


Observere elevene mens de arbeider med 
problemstillingen 


Vi tenker oss nå at vi er i den fasen der elevene i par eller mindre grup- 
per arbeider med en problemstilling (workshop). Når læreren går rundt 

Tabell 6.1 Læreren sitt arbeidsark 


Elevstrategi Representasjon | Elvepar 

1. Gjett, sjekk og juster i jakten på en heltallsløsning der Utregninger på 
hele summen (700 kr) brukes. ark 

2. Gjett, sjekk og juster i jakt på flere (alle) Utregninger og 
heltallsløsninger der hele summen (700 kr) brukes. tabell 

3. En av de to variablene settes lik O. Utregning 

4. Elevene velger en verdi for en av variablene. Ikke Utregning 
sikkert at hele summen (700 kr) brukes. 

5. Elevene trekker inn realistiske vurderinger av behov Utregning 
for de to råvarene. Ikke sikkert at hele summen (700 
kr) brukes. 

6 Symboliser sammenhengen ved algebra. Grafisk 
Forenkle sammenhengen. framstilling 


Finne løsninger der hele summen (700 kr) brukes 


og observerer studentene, er oppgaven mye mer enn å skape arbeidsro. 
Gjennom observasjonsfasen skal læreren forsøke å kartlegge strategier og 
representasjoner som elevene bruker. Skjemaet brukes aktivt og har også 
rom for ideer som læreren ikke har tenkt på. Det er et poeng å notere 
hvilke elevpar som gjør hva. Dette er viktig for arbeidet i neste fase (mate- 
matikkonferansen). Men læreren bør også gå aktivt inn i diskusjoner for 
å få elever videre i tenkningen. 


Utvelging av elever for framlegg 


Etter å ha observert elevene i arbeid kan læreren velge ut elever som skal 
presentere sine løsninger i matematikkonferansen. Her er det ikke noe 
mål at alle elevpar skal få presentere sin løsning hver gang. I denne sam- 
menheng tones «rettferdighetstenkningen» ned. Ideen om at alle skal få 
vise hva de har kommet fram til, gjennom en presentasjon der alle elev- 
par bidrar, ofres til fordel for best mulig å få fram det faglige innholdet. 
Kanskje blir det faglige tilstrekkelig speilet gjennom to eller tre presen- 
tasjoner. Gjennom sine observasjoner, samtaler og notater underveis i 
prosessen vet læreren ganske mye om dette. Det skal en betydelig grad av 
fagtenkning til for å holde fokus her, men over noe tid bør det kunne la 
seg gjøre å la alle elever få presentere. 

Rett rekkefølge på elevenes framlegg 


Ofte vil det være betydelige forskjeller mellom elevenes løsninger. For- 
skjellene kan beskrives gjennom ulik språkbruk, ulike grader av generelle 
argumenter, ulik grad av detaljer i framstillingen, bruk av ulike strategier 
og gjennom valg av ulike representasjoner i framstillingen. Her vil lære- 
ren stå foran en rekke valg. Kanskje skal presentasjonen med den mest 
generelle løsningen få komme først? Andre ganger bør presentasjonen 
som er lettest tilgjengelig, komme først. Eller kanskje den som har gode 
figurer eller andre vellykkede representasjoner. 


Knytte sammen elevenes framlegg 


I det som kan beskrives som tradisjonell matematikkundervisning, vil 
det ofte være slik at når en er kommet fram til en løsning, så er en ferdig 
med en oppgave eller en problemstilling. Denne tenkningen er en del av 
metalæringen, som er knyttet til hva matematikk er som fag. 

Hva så med Emma og konteksten vi startet på? Jo, den har vi videreut- 
viklet — og det i flere retninger langs ulike tråder. 


Tråd 1: 

Kroa til Emma har spisegjester i juli, august og september. Emma vil 
gjerne være selvforsynt med reddiker og gulrøtter i disse tre månedene. 
Emma forteller at hun i gjennomsnitt serverer 100 middagsporsjoner 
hver dag. Hjelp Emma til å finne ut hvor mye gulrot og reddik hun tren- 
ger for å ha nok. Blir det nok frø? Hvor mange poser av hver type kan det 
være lurt å kjøpe? 


Tråd 2: 

Emma har et ganske stort jordstykke like ved huset sitt. Hun vet at vi er 
flinke til å regne, så nå vil hun ha hjelp til å planlegge området der hun 
skal dyrke gulrøtter og reddiker. Hun har latt oss få en pose frø av hver 
type slik at vi kan lese og finne ut mer om hva som anbefales, og så kan vi 
lage et forslag til henne. 


Hvor stort areal trenger hun for å dyrke nok gulrøtter? 


På posen med reddikfrø leser hun at du bør så nye frø hver 14. dag. 

Tråd 3: 

Emma liker å ha det ryddig og ordentlig. Hun vurderer å kjøpe seg heller 
som kan legges som en ramme rundt området der hun dyrker grønnsa- 
ker. Hellene er kvadratiske og har mål 25 - 25 cm. Emma foreslår rektan- 
gulære jordarealer med bredde 75 cm. Hvor mange heller trengs det for 
ulike lengder på bedene. Figur 2viser et 5-er-bed. 


Figur 6.2 viser et 5-er område 


Tråd 4 

Du har lest at både gulrøtter og reddiker ofte angripes av insekter. Emma 
vil ikke sprøyte mot insekter, så hun bestemmer seg for å bruke en tynn 
duk. Hvor mye duk trenger hun? 


Tråd 5 
På frøposene vi fikk av Emma, kan vi lese at spireevnen er 85 % for gulrot 
og 90 % for reddiker. Hva betyr det? 

Dette viser kort noen få av mange mulige utvidelser som kan gjøres. 
Konteksten bygges ut og kan legges opp mot de tema læreren ønsker at 
elevene skal arbeide med. 


Oppsummering 


Elever bør få møte skolefaget matematikk i mange og varierte sammen- 
henger og kontekster. De må også få møte varierte undervisningsmeto- 
der. Dette kan noen ganger utfordre den tradisjonelle bruken av lærebok 
i faget. Lærerstudenter bør gjennom sin utdanning og sin praksis få erfa- 
ring med å tilrettelegge for ulike undervisningsmetoder i matematikk. 
Dette kapitlet beskriver deler av en metodikk som vi gjennom år har opp- 
levd at gir lærerstudenter nye ideer og en bredere bakgrunn for undervis- 
ning i matematikk. 

Utforsking med digital 
hjelp 


Av Trygve Wicklund Skavhaug 


En sentral tanke bak denne antologien er at elever kan og bør lære gjennom å 
være aktive i sin egen læring. Dette trenger ikke forutsette en bestemt form 
for pedagogikk, men det forutsetter at elevene er engasjerte. Et annet viktig 
poeng i antologien er at det må være rom for elevers egen utforsking i under- 
visning av fag. Dette kapitlet vil også dreie rundt disse tankene, men med fo- 
kus på hvordan digitale læringsarenaer og -hjelpemidler kan utnyttes i slike 


sammenhenger. 


Innledning 


Et fokus på digitale aspekter ved læringssituasjoner kan begrunnes på 
mange måter. Et sentralt utgangspunkt for dette kapitlet er at den digi- 
tale utviklingen har vært så gjennomgripende og omfattende i samfun- 
net at den på mange måter har endret hele basisen for undervisning. 
Marc Prensky presenterte begrepet digital natives allerede først på 2000- 
tallet (Prensky, 2001). Dagens elever og studenter lever i en digital hver- 
dag, mens det er stor fare for at skolen, som Arne Krokan uttrykker det, 
kan bli en sementerende bremsekloss (Krokan, 2008). 

Et fokus på utforsking og engasjement kan i seg selv være et argu- 
ment for å ta for seg det digitale aspektet ved læringssituasjoner. Barn og 
unges generelle tilnærming til digitale verktøy og hjelpemidler er nett- 
opp slik, prøvende og utforskende. Seymor Papert kalte allerede i 1993 

datamaskinen for The Children's Machine, basert på at en ofte kan «gjøre 
uten å vite», og at en kan utforske og «mekke» med den verden en møter 
der (Strandberg, 2008). I en nylig stor undersøkelse av IKT-bruk i den 
norske skolen var nettopp elevenes utforsking noe av det som norske 
lærere trekker fram som mest positivt ved bruk av IKT i undervisningen 
(Monitor skole, 2016). 

Det digitale aspektet ved undervisning kan dreie seg om svært mye. 
De fysiske verktøyene er sentrale: datamaskiner, nettbrett/læringsbrett, 
mobiltelefoner og digitale tavler. Og like sentrale: verktøy i form av pro- 
grammer eller applikasjoner (apper) som gjør at de fysiske verktøyene 
kan brukes til læringsarbeid, som informasjonssøk, registrering, bear- 
beiding og analyse av data, presentasjon, deling/kommunikasjon/dis- 
kusjon og drill/spill/simulering. For at de mange ulike elementene skal 
bety noe positivt for læringsarbeidet, er det imidlertid sentralt at sko- 
len ser dem i sammenheng, og organiserer skolehverdagen ut fra dette. 
(Osloskolen, 2017) 

I siste omgang vil mye avhenge av hvilke faglige opplegg som presente- 
res. Her vil hvert fag ha sin egen måte å «være digital» på (Otnes, 2009), 
blant annet gjennom valg av arbeidsmåter og ressurser som er faglig rele- 
vant for akkurat det faget. I dette kapitlet vil mye av materialet som pre- 
senteres og drøftes, være hentet fra samfunnsfaget, og kanskje særlig fra 
geografidelen. Det skyldes nok først og fremst at det er forfatterens eget 
fag. En undersøkelse blant norske lærere tyder videre på at samfunnsfag 
er et av fagene der IKT benyttes lite i undervisningen (Monitor skole, 
2016) — og at det dermed kan synes å være et behov for ideer nettopp her. 
Forhåpentligvis vil et fokus på utforskerperspektivet gjøre at mye av det 
som trekkes fram, er relevant også for lesere med annen fagbakgrunn. 


Utforsking og læring gjennom spill 


Mange foreldre har nok opplevd at det er vanskelig å få samlet famili- 
ens tenåringer til et felles måltid dersom de er opptatt med et dataspill. 
Det virker som det er lite som kan være så oppslukende og engasjerende 
som nettopp dette. Dermed er det heller ikke overraskende at mange har 
tenkt tanken at undervisning i større grad enn nå bør baseres på spill eller 

spill-lignende aktiviteter. Ikke minst ville dette kunne motivere mange 
gutter sterkere til læring, hevder Daniel Senn (Senn, 2017). 

Digital game-based learning er et begrep som kanskje spesielt Marc 
Prensky har gjort kjent (Prensky, 2001). Prensky argumenterer i likhet 
med Senn for en skole som er nærmere elevenes egen digitale hverdag, og 
som ikke kjeder store grupper av elever. Han mener at digitale spill kan 
bidra til å skape et større engasjement i undervisningen. Prensky peker 
på indre motivasjon som et nøkkelmoment for spill (Prensky, 2006). Spil- 
lerne drives fram av utfordringer i spillet, og tilegner seg nye ferdigheter 
og kunnskaper etter hvert som det er behov for dem. En annen pedagogisk 
fordel ved mange digitale spill er at de følger prinsippet om at lærings- 
stoffet er nært knyttet til den aktuelle virkeligheten (spillets virkelighet) 
(Eck, 2006). Van Eck peker likevel også på utfordringer ved digitale spill: 
Spill som konstrueres for læring, er gjerne spillteknisk dårlig og/eller lite 
spennende, mens kommersielle spill kan være utfordrende og spennende, 
men har et innhold som i liten grad treffer det faglige målet, eller har en 
slagside ved valg av innhold som gjør dem problematiske å ta i bruk. 

En type spill som burde ligge godt til rette for utforsking og læring, 
er spill der en bygger opp sin egen verden, og underveis må løse ulike 
utfordringer og gjerne takle farer som truer denne verdenen. Sim City 
er et tradisjonsrikt eksempel på et kommersielt spill av denne typen. 
Minsung og Jungyeop (2016) legger vekt på hvordan spillet får fram den 
kreative geografien, samtidig som spillerne kan lære noe om byutvikling. 
Shaffer (2006) trekker fram den innsikten et slikt spill kan gi i byers 
økologi og funksjoner, men peker også på svakheter ved spillet brukt i 
undervisning. Det gjelder ikke minst spillerens uavhengighet av innbyg- 
gerne, han eller hun opptrer mer eller mindre som diktator. Et norsk spill 
som Byen1 bøter på akkurat dette, gjennom at spilleren (i sin rolle som 
borgermester) er avhengig av gjenvalg for å få lov til å styre byen videre. 
Dette spillet er presentert som et læringsspill for ungdomsskolen, med 
kunnskap om samfunn og demokratisk styring som viktige mål. Et slikt 
spill inneholder dermed også en ytre motivasjon: Når spillerne er ferdige 


1 Byen er et samarbeid mellom skatteetaten og arbeidslivsorganisasjonene LO, KS, NHO, YS, 
Unio og Skatteetaten. 

med spillet, skal de ha tilegnet seg viktig kunnskap, som de muligens vil 
bli vurdert etter. 

Byen var et av spillene som flere ungdomsskoleelever ga en positiv 
vurdering i en nyere undersøkelse fra fire norske skoler (Sigurdardottir, 
2016). Det var likevel andre typer som var enda mer populære, og det var 
spill der konkurransemomentet sto sterkt. I dette tilfellet gjaldt det sær- 
lig Kahoot og Mangahigh, som i stor grad dreier seg om quiz-aktiviteter. 
Ulik spillerfaring blant elevene, og problematikk knyttet til tidsbruk, var 
momenter som ble trukket fram når det gjaldt å utnytte mer utforskende 
og problemorienterte spill. 


Minecraft 


En undersøkelse over de mest nedlastede pedagogiske appene i Norge 
(Kolås, Nordseth og Munkvold, 2016), konkluderer med at svært mange 
av appene er av typen drill. Det er få apper som sikter mot kunnskap og 
ferdigheter som krever forståelse og kreativitet. 

Det fins likevel unntak, som Minecraft, et spill som er en slags virtu- 
ell Lego-verden, der en konstruerer personer, bygninger og landskap ved 
hjelp av små og store «klosser». Spillet kan spilles både som et slags even- 
tyrspill der en beveger seg i en Minecraft-verden («overlevelsesmodul»), 
og i en utelukkende kreativ modus, med bygging og konstruksjon som 
fokus. 

Spillet er når dette skrives, det mest populære betalspillet både i kate- 
gorien eventyrspill og simulering i App-store, og det brukes i mange 
sammenhenger i skolen. I boka Digital praksis i skolen beskrives blant 
annet opplegg med Minecraft? i RLE for 8. klasse og i norsk og kunst og 
håndverk for 9. klasse (Skaug, Guttormsgård og Imsen, 2014). Her har 
fokuset vært henholdsvis konstruksjon av hellige bygninger som Hed- 
dal stavkirke og Hallgrimskirka i Reykjavik, og kjente byggverk som Taj 
Mahal og pyramidene i Giza. I tillegg til kunnskap om byggverkene og 
det de står for, legges det stor vekt på ferdigheter som utvikles gjennom 
byggingen, ikke minst kreativitet, innovasjon og evne til problemløsning. 


2 Flere av elevene brukte Google Sketchup (3D-program) som alternativ i dette opplegget. 

Figur 7.1 Leskur på Levanger. A = original, B = fysisk modell, C = modell i Minecraft. Foto: Ninni 
Anita Rotmo Olsen 


Ved vår lærerutdanning (Nord universitet, Levanger) er Minecraft brukt 
i matematikkfaget og i kunst- og håndverk. I det sistnevnte faget benyttes 
det blant annet for å gi studentene en økt romlig forståelse av en tredi- 
mensjonal figur/modell (figur 7.1). 


På «skattejakt» 


Mobile enheter som mobiltelefoner eller nettbrett har åpnet for nye 
muligheter til å kombinere spill og spill-lignende aktiviteter med bruk av 
nærmiljøet eller uterommet generelt som en læringsarena. Dersom enhe- 
tene har innebygd GPS (gjelder alle mobiltelefoner), er det ekstra gunstig. 
Da er det mulig å kombinere ulike former for skjerminformasjon med 
brukerens nøyaktige posisjon. Dette kan utnyttes på flere måter, og vi 
skal se kort på noen som er aktuelle for elevaktiv undervisning. 
Geocaching er en aktivitet som har mange dedikerte tilhengere over 
store deler av verden. Aktiviteten går i hovedsak ut på at en bruker en 
GPS-enhet med skjerm for å finne fram til poster eller cacher som er plas- 
sert i terrenget av andre geocachere. Det fins flere former for cacher, men 
de fleste kjenner nok best til fysiske cacher, eller små «skatter» i form av 
ulike småting som ligger i en plastboks sammen med ei loggbok. Det å 
orientere seg fram til cachene kan møte mål både i kroppsøving og geo- 
grafi. Videre er det i en del tilfeller lagt inn samfunnsfaglig interessant 
informasjon om funnstedene i aktuelle apper*, informasjon som kan 
utnyttes i undervisning om lokalsamfunnet. En fordel med Geocaching 


3 — For eksempel Geocaching Norway. 

brukt i undervisning er at det er en etablert aktivitet, og at geocacher er 
lagt ut i nærheten av svært mange tettsteder i landet vårt. En ulempe er at 
innholdet i stor grad er fastlagt på forhånd, og at dette nødvendigvis ikke 
treffer de faglige målene en ønsker. 

Det er imidlertid fullt mulig å lage sine egne skattejakt- eller 
«Treasure Hunt»-spill. De er i utgangspunktet så enkle å lage at elever 
fra mellomtrinnet og oppover uten store problemer kan lage spill selv. 
Vi har prøvd skattejakt-programmet TurfHunt med samfunnsfagstu- 
denter ved lærerutdanningen. Dette programmet kan brukes til å lage 
tradisjonelle natur- eller kulturstier, eller det kan gis mer preg av kon- 
kurranse (skattejakt), gjerne mellom konkurrerende grupper. I begge 
tilfeller plasseres et antall poster på utvalgte steder på et kart over nær- 
miljøet, i vårt tilfelle henholdsvis campus-området til Nord universi- 
tet og Levanger sentrum. I skattejakt-modus knyttes det oppgaver eller 
utfordringer til postene som deltakerne skal løse. Deltakerne vil se pos- 
tene på sitt kart på mobilen, og skal prøve å finne fram til dem ved hjelp 
av kartet og GPS-informasjon om egen plassering. Når deltakerne kom- 
mer innenfor en forhåndsbestemt avstand fra posten, dukker utfordrin- 
gen eller oppgaven opp. Deltakende lag samler poeng ved å finne poster 
og løse oppgaver, i vårt tilfelle i all hovedsak i form av spørsmål (quiz) 
om forhold ved nærmiljøet, som stilpreg på bygninger eller kunnskap 
om kulturminner. 

Figur 7.2 er en skjermdump av den oversikten læreren/spill-lederen sit- 
ter med når deltakerne er ute og leiter etter poster og svarer på oppgaver 
på campus-området. 

En app som er direkte sammenlignbar med islandske TurfHunt, er 
finske Seppo. Denne appen har et mer omfattende repertoar når det gjel- 
der oppgaver, og gir større muligheter for elevkreativitet samt at den som 
styrer spillet, kan kommunisere direkte med deltakerne mens spillet 
pågår. Studenter ved Nord universitet har prøvd begge apper med elever 
på mellomtrinnet, og den kanskje viktigste observasjonen de gjorde, var 
den entusiasmen begge spill skapte blant elevene. For øvrig pekte stu- 
dentene på at hvert spill hadde sine egne sterke sider - de mange mulig- 
hetene i Seppo, og enkelheten i TurfHunt (Grytbakk, Kippe, Sele & 
Sørli, 2016) 

im 


Figur 7.2 Deltakere i TurfHunt på Røstad. Skjermdump fra Observer of TurfHunt, Locatify. Gjengitt 
med tillatelse; ingen gjenbruk uten tillatelse fra rettighetshaveren. Bildet er ikke omfattet av bokens 
CC-BY 4.0-lisens, og kan ikke gjenbrukes uten tillatelse fra rettighetshaveren. 


En norsk app som kan sammenlignes med de to nevnte, er Fotspor. I 
denne appen kan en lage omtrent tilsvarende «skattejakter» som i Tur- 
fHunt og Seppo, men appen er kanskje vel så godt egnet til å lage ulike 
typer medierike vandringer eller ekskursjonsruter som elevene kan gjen- 
nomføre på egen hånd. Det kan for eksempel være en historisk vandring 
eller en natursti, der en knytter ulik type informasjon til de enkelte pos- 
tene, som tekst, bilder eller video. 


Den virkelige verden smelter sammen 
med den virtuelle 


Skattejaktspillene som er nevnt ovenfor, kobler geografisk posisjon med 
ulik informasjon eller oppgaver som kommer opp på mobilskjermen. Vi 
skal se litt nærmere på en videreføring av denne koblingen, gjennom såkalt 
augmented reality, eller utvidet virkelighet. Begrepet har vært kjent i flere 
år nå, utnyttet for eksempel i form av apper som viser hvilke severdigheter, 
spisesteder eller fjelltopper som ligger i den retningen du holder mobilen. 

Det er ikke overraskende at spillprodusenter har fått øynene opp for 
en teknologi som kan kombinere virkelighet og virtuell informasjon. 
Det virkelige gjennombruddet kom da Niantic utviklet Pokémon Go for 
Nintendo i 2016. I dette spillet kombineres spillerens geografiske posisjon 
og bevegelse med kjente spillmekanikker som å fange Pokemons. Selv om 

den store Pokémon Go-feberen var relativt kortvarig, er det ingen tvil om 
at det vil komme oppfølgere som på tilsvarende måte lar brukerne møte 
spill i kombinasjon med den virkelige verden. Trolig vil det også komme 
spill som er tenkt brukt direkte i undervisning. Selv om Pokémon Go ikke 
var lagd med en slik intensjon, var det flere lærere som tok utfordringen på 
strak arm da spillet var på høyden av sin popularitet. Et eksempel er pro- 
sjektet lærere ved Strømme skole i Kristiansand gjennomførte for 5. klasse 
(Statped, 2017). Dette prosjektet hadde basis i matematikk, men trakk 
inn andre fag i flere sammenhenger. Matematikkoppgaver ble knyttet til 
kjente spillfigurer og spillaktivitet elevene likevel kom til å gjennomføre. 


Feltarbeid med digital hjelp 


I de foregående avsnittene har vi sett hvordan mobile enheter kan tas med 
ut i nærmiljøet og benyttes til spillaktiviteter. Det at mobiler hele tida vet 
hvor de er, kan imidlertid også utnyttes på andre måter, ikke minst til å 
registrere forskjellig type informasjon med nøyaktig geografisk posisjon. 
Det fins apper som utnytter mobilens mikrofon, slik at en kan registrere 
lyder eller lydnivå, og for eksempel lage et støykart ut fra målingene. 
Elever kan ta bilder eller video av kulturminner eller naturfenomener, 
og disse geotagges (får posisjonsdata) automatisk. Det siste kan gjerne 
knyttes til navigeringsapper som registrerer og tar vare på et spor av 
den ruta som er gjennomført, eller der vi lagrer bestemte punkt underveis. 

Det en registrerer på denne måten, kan være utgangspunkt for egen 
analyse i ettertid, for eksempel i et etterarbeid til et feltarbeid. Eller 
registreringene kan deles med andre, og slik være et utgangspunkt for 
deres aktivitet. Mange laster for eksempel opp turrutene sine i apper som 
UT.no, slik at de kan brukes av andre turgåere. Registreringer av ruter 
eller spor kan også være utgangspunkt for planlegging, for eksempel ut 
fra barns registrering av skoleveien sin. Selv om prosjektet Barnetråkk4 
ikke bruker GPS-registrering direkte, kan dette likevel være et eksem- 
pel på hvordan slike registreringer kan utnyttes. Vi skal i fortsettelsen 
se nærmere på hvordan elev-/studentregistreringer og ulike temakart på 
mobil sammen kan utnyttes i et feltarbeid. 


4 — http://www.barnetrakk.no/ 

Tromsdalen i Verdal er et område som skoler i vår region har utnyt- 
tet til biologi- og geologiekskursjoner gjennom mange år, ikke minst på 
grunn av den store mengden kalkstein i berggrunnen, men også på grunn 
av de mange sporene fra istid og isavsmelting. Samfunnsfagseksjonen ved 
Nord universitet på Levanger har også vært en hyppig bruker av området, 
tidligere nesten alltid som del av en ekskursjon. De to siste årene har vi 
imidlertid variert dette for enkelte kurs ved å legge opp til områdestudier. 
Studentene har blitt delt inn i grupper, som hver har hatt ansvar for en 
del av det totale studieområdet. Gruppenes ansvarsområde har vi angitt 
på tradisjonelle kart, men for øvrig har studentene brukt mobiler eller 
nettbrett til oppgaveløsningen. 

Vi har konsentrert oss om geologiske fenomener og kulturminner i 
området. Studentene har gjort seg nytte av geologiske kart fra NGU og 
Kulturminnesøk fra Riksantikvaren, samt appen til Miljøstatus.no. De 
geologiske fenomenene har delvis vært oppgitt kun som geografiske 
koordinater, slik at studentene har måttet orientere seg fram til dem for å 
kunne si noe mer om dem. Dels har vi oppgitt hvilke fenomener studen- 
tene skal leite etter, beskrive og registrere med koordinater. Når det gjelder 
kulturminner, har studentene brukt Kulturminnesok’ for å finne fram til 
gravminner og andre arkeologiske spor i området. På de ulike lokalitetene 
har studentene tatt bilder og notert på mobil eller nettbrett, slik at de andre 
gruppene har hatt mulighet til å få del i det de har funnet ut, etterpå. 

En av erfaringene vi har gjort oss i dette arbeidet, er at en som lærer 
må gjøre et minst like grundig forarbeid som ved en mer tradisjonell eks- 
kursjon, ikke minst må deltakerne kjenne verktøyene godt før de står i 
terrenget. Videre er det viktig å laste ned mest mulig av kartmaterialet på 
forhånd, i og med at mobildekningen ikke alltid er på topp når vi beveger 
oss utenfor tettbygd strøk. 


Å dele og fortelle 


I eksemplet som nevnes ovenfor fra feltarbeid i Tromsdalen, er utveks- 
ling av funn og erfaringer en del av læringsprosessen. Vi har generelt god 


5 — https://kulturminnesok.no/ 

erfaring med å bruke digitale hjelpemidler til dette formålet. De tidlig- 
ste erfaringene vi har gjort oss på dette området, er bruken av digitale 
historier som etterarbeid til feltarbeid, hovedsakelig med 5.-klasseelever 
i Levanger (Andersen, Bjørkeng & Skavhaug, 2011). Elevene hadde ulike 
oppgaver i byen, for eksempel at de skulle studere et kvartal, fotografere 
karakteristiske elementer, og etterpå lage en digital fortelling ved hjelp av 
bildene. 

Anita Normann (2012) har pekt på den verdien digitale fortellinger kan 
ha for muntlig aktivitet og det å tørre å bruke språk. Dette var noe vi også 
erfarte gjennom vårt arbeid. En annen erfaring var at elevene generelt 
var veldig engasjerte, både når de fotograferte, når de diskuterte utvalg 
av bilder, når de leste inn kommentarer til bildene, og ikke minst når de 
så fikk presentere sin historie for klassekamerater, studenter og lærere. 

Overfor egne studenter har vi tenkt litt annerledes. Vi har etterstre- 
bet en arbeidsmåte der studentene fotograferer/filmer og noterer mens 
feltarbeidet pågår, slik at vi kan diskutere erfaringene og funnene deres 
umiddelbart. Dette har vi først og fremst prøvd ut i studier av trehus- 
byen Levanger, bergstaden Røros og ulike bydeler i Berlin. Studentene 
har gruppevis hatt med seg nettbrett når de har løst sine oppgaver disse 


stedene, og de har brukt ulike programmer til å registrere og beskrive 


Figur 7.3 Elever ivrig opptatt med sin digitale bildefortelling. Foto: Trygve Skavhaug 

det de har sett og funnet ut. Vi har prøvd ut notatprogrammet Evernote, 
presentasjonsprogrammet Keynote og appen Book Creator, der kanskje 
sistnevnte har vært enklest å ta i bruk. Etter gjennomgangen i forbindelse 
med feltarbeidet har vi lagt resultatene/presentasjonene ut på Internett, i 
vårt tilfelle gjennom programmet/appen Padlet. 


Video 


Digitale fortellinger har mange elementer felles med det å produsere egne 
videoer/filmer, både når det gjelder planlegging (manus og dreiebok) 
og kreativitet. Likevel er video noe mer, og noe som fortjener en egen 
omtale. En videotjeneste som Netflix utgjorde på egen hånd omtrent 35 
prosent av all internettrafikk i USA i 2016 (Sandvine, 2016). Det sier sitt 
om den populariteten video har som underholdningsfenomen, først og 
fremst. Det er likevel ikke video produsert av andre vi vil fokusere på her, 
men video som elevene lager selv. 

Med mobile digitale enheter som nettbrett og mobiler har det blitt 
svært lettvint å produsere egen video. Opptakene kan holde svært høy 
teknisk kvalitet, og det fins en rekke redigeringsprogrammer for pc/mac, 
for redigering direkte i nettleser (f.eks. YouTubes egen redigeringsløs- 
ning) eller som apper til mobil, som gjør det enkelt å ferdigstille videoen 
og ikke minst dele den med andre. 

Selv om det å lage video kan utløse mange positive verdier i seg selv, 
som engasjement, kreativitet og samarbeid, er det naturligvis viktig hvil- 
ken hensikt produksjonen har, og hva videoen handler om. Uten å gå inn 
på dette omfattende temaet generelt, så vil vi trekke fram litt om egne 
erfaringer. Vi har hovedsakelig brukt video på tre måter overfor lærerstu- 
denter, og det er som alternativ innleveringsmåte til fagtekst, videre som 
trening i animasjon, og dernest som utforsking av filmspråk. Når vide- 
oen har vært brukt som alternativ innlevering, har den dels vært video 
tatt opp med mobil enhet, eller også desktop-video som inkluderer skjer- 
mopptak’, det vil si at studentene tar opp video av det som er på skjermen 


6 Vihar benyttet oss av gratisprogrammet Screencast-o-matic. 

til enhver tid. Slik kan de kombinere egen presentasjon for eksempel med 
film pa YouTube’. 

Video i form av animasjon har gjerne hatt et samfunnsfaglig tema nar 
vi har jobbet med det i lærerutdanningen, som klimaendring. Men ani- 
masjon har vi også tatt opp i samarbeid med ulike barneskoler*. Temaet 
har variert, men det har ikke minst dreid seg om visualisering av eventyr. 
Video brukt for å utforske filmspråket, gjennom å lage egne klipp som 
settes inn i ulike ferdiglagde dreiebøker/storyboards*, har vist seg å være 
veldig populært. Det gjelder blant egne lærerstudenter, men også når våre 
studenter har tatt dette med seg ut i praksisfeltet. 


Internett - den store utforskingsarenaen 


Internett står naturlig nok svært sentralt uansett hvordan en ser på det å 
være digital, og spesifikt også på det å være utforskende. Dette er så inn- 
lysende at det nesten er banalt, men kanskje er det likevel verdt å stoppe 
opp ved. Det enorme materialet som ligger i verdensveven, de nye mulig- 
hetene til å utveksle informasjon og meninger samt den ekstreme tilgjen- 
geligheten som blant annet mobiltelefonene har gitt, gjør i en totalsum 
dette til en gedigen utforskings- og læringsarena. 

Det er av åpenbare grunner umulig å ta for seg hvordan alt det som er 
tilgjengelig av verktøy, informasjon, delingsmuligheter og kommunika- 
sjon på Internett, kan brukes til utforsking. I fortsettelsen vil vi likevel 
gripe tak i noen små fliker av dette, som før med utgangspunkt i utfor- 
sking, men her med et spesifikt fokus på sammenligning i samfunnsfag. 


Geografi 


Det første eksemplet gjelder geografi, og bruk av digitale kart, satellittbil- 
der og flyfoto. Google Earth er et verktøy som mange kjenner til, og bru- 
ker i undervisning (Tooth, 2015). På mange vis er verktøyet en erstatning 


7 Dette egner seg for øvrig også godt som respons på andres arbeid: En kan ha innleveringen/ 
arbeidet i bakgrunnen, og vise direkte til steder i tekst eller bilde som en vil kommentere. 

8  Noen eksempler fins på denne nettsiden: http://In-nt.wikispaces.com/home 

9  Etvalgi iMovie. 

Figur 7.4 Deler av Levanger i 1965 og 2014. COPYRIGHT O 2015 Statens Kartverk, Statens 
Vegvesen, NIBIO, Geodata AS. Bildet er ikke omfattet av bokens CC-BY 4.0-lisens, og kan ikke 
gjenbrukes uten tillatelse fra rettighetshaveren. 


for globusen, men det er også mye mer. Når det gjelder å utforske, så 
er det ikke minst viktig at en gjennom verktøyet kan bevege seg trinn- 
løst mellom ulike steder og mellom ulike målestokker, fra jorda sett på 
avstand og ned til at det er mulig å skille ut enkeltelementer som byg- 
ninger og vegetasjon. Mange steder er det til og med mulig å dukke ned 
på gateplan, gjennom modusen Street View. Som blant andre Andersen 
(2015) peker pa, så gjør alt dette at Google Earth er et utmerket verktøy 
for sammenligning. En kan sammenligne bybilder direkte i Street View, 
en kan studere arealbruk mellom ulike steder, og en kan ikke minst 
studere utvikling over tid. Ved å veksle mellom satellittbilder fra ulike 
årstall kan elevene for eksempel se hvordan isbreer har endret størrelse 
de siste tretti årene, eller hvordan jordbruk og bebyggelse har vokst fram 
på bekostning av Amazonas’ skogsområder, eller hvordan sjøer som 
Aralsjøen eller Tchadsjøen har minsket i størrelse i samme periode. 
Overfor lærerstudenter har vi tatt i bruk et annet verktøy som 
egner seg kanskje enda bedre for å utforske norske forhold, nem- 
lig Norge i bilder*. Dette verktøyet inneholder en rekke gode ortofoto 


10 www.norgeibilder.no 

(målestokkriktige flyfoto) over norske områder, i noen tilfeller helt fra 
tidlig 1950-tall. Flyfotoene gjør det mulig å se detaljer som ikke kommer 
fram gjennom bildene i Google Earth, og som kan vise endringer over 
mer enn seksti år". Det kan være brua som tidligere lå en annen plass, 
eller hvilke deler av landskapet som har grodd igjen, eller har blitt åpnet 
opp gjennom nydyrking. I dette verktøyet kan en sømløst veksle mellom 
flyfoto fra valgte årstall, noe som gjør det enklere å vurdere endringene 
på detaljnivå. (Figur 7.4) 


Historie 


Sammenligning over tid leder naturlig over i historiefaget, der bilder kan 
være kilder ikke bare til å studere endringer av bygninger og kulturmil- 
jøer, men også blant annet av levemåte og folkeliv. Vi vil likevel slå et 
slag for en annen kildetype i det neste eksemplet, nemlig historisk statis- 
tikk. De norske folketellingene som er digitalisert, og for den saks skyld 
kirkebøker og andre tilsvarende kilder, gjør det mulig å la elever jobbe 
både med kildeproblematikk innenfor faget og med kunnskap om leve- 
kår i fortida. Noen vil kanskje innvende at det er problematisk å bruke 
disse kildene fordi de ikke uten videre er tilrettelagt for databehandling. 
Og det er ikke sikkert at oldefar er registrert i kildene med det navnet 
eleven kjenner”, eller at yrket han har, er gjenkjennelig for ungdom i dag. 
Likevel kan kanskje en del av de ukjente betegnelsene som dukker opp, 
nettopp være utgangspunkt for interessante diskusjoner. Hva er en «føde- 
radsmand>» eller et «fattiglem», og hva kan betegnelser som dette fortelle 
om det sosiale systemet i Norge på denne tida? 

Erfaringer med samfunnsfagstudenter i lærerutdanningen er at inter- 
essen for egen familie- eller gårdshistorie kan være en god vei inn i mate- 
rialet. Dermed kan søk på familienavn eller gårdsnavn være en grei måte 
å starte på. Men dersom en stopper der, har en latt gode muligheter til å 


11  Venstreklikk i bildet, og velg deretter Sammenligne bilder. Velg så to årstall som skal sammen- 
lignes. 

12 Digitalarkivet har i nye utgaver av nettsidene gjort det mulig å få treff på mange flere skrivemåter 
av navn enn før. Et navn som Gjertrud har for eksempel bortimot 170 ulike varianter av skrive- 
måter, så da skjønner en utfordringene som ligger i å søke etter personer med det navnet. (http:// 
blogg.digitalarkivet.no/) 

studere en historisk epoke gå fra seg. Det store hamskiftet er et begrep 
de fleste kommer borti når de tar for seg endringene i bygdesamfunnet 
på slutten av 1800- tallet og begynnelsen av 1900-tallet. I og med at vi 
har tilgang til digitaliserte folketellinger fram til 1910, er det mulig å stu- 
dere dette i praksis på kommunenivå, for eksempel ved å sammenligne 
yrkestilknytning for personer i folketellingene fra 1875 og 1910. Hvor 
mange er det som på en eller annen måte er knyttet til jordbruket, og 
hvilke nye yrkesgrupper er det som har dukket opp i 1910? En ambisiøs 
måte å gjøre dette på er å gå gjennom oversikten over alle innbyggerne 
i en kommune, og skrive inn yrkesinformasjon for eksempel i et regne- 
ark. Kanskje kan det likevel være en idé å begrense utvalget gjennom for 
eksempel å velge et par vanlige manns- og kvinnenavn fra tida det gjel- 
der, som Ole og Anna, og så gå gjennom yrkesbetegnelsene for alle med 
disse navnene i de to folketellingene. Navn er gjerne noe som engasjerer 
i seg selv, men uansett vil en kunne få fram interessante forskjeller når 
det gjelder yrkestilknytning mellom de to tidspunktene, forskjeller som 
elevene finner fram til på egen hånd - de utforsker et kildemateriale. 


Samfunnskunnskap 


Når det gjelder statistikk generelt, beveger vi oss i noen grad over i sam- 
funnskunnskapsdelen av skolens samfunnsfag, selv om statistikken ofte 
kan være like interessant både for geografi- og historiedelen av faget. 
Utforsking og statistikk burde i utgangspunktet henge nøye sammen, 
men det kan likevel ofte være tungt å komme i gang med arbeid med tall. 
Her vil vi gi noen få eksempler på nettsteder som kanskje vil gjøre det noe 
lettere å gi seg i kast med å forske på statistikken, og avslutningsvis pre- 
sentere et eksempel på en inspirerende undersøkelse som en femteklasse 
har gjennomført. 

Norsk samfunnsvitenskapelig datatjeneste har en rekke eksempler 
på sine nettsider om hvordan en kan jobbe med skolevalgsundersøkel- 
sen, ut fra ulike problemstillinger. Et veldig aktuelt eksempel dreier seg 
om å arbeide ut fra samfunnsfagets utforskeren med temaet fordommer. 
Dette er et eksempel som kan gi en god forståelse ikke minst av hvor 
viktig det er å kjenne temaet godt før en begynner å gå konkret inn i et 

datamateriale (NSD, udat.) Selv om eksemplene først og fremst er rettet 
mot bruk i videregående skole, vil det likevel være gode tips å hente her 
for den som underviser på ungdomstrinnet. 

Det kan ofte være vanskelig å vite hvordan en skal få noe fornuftig 
ut av datasett. Hans Rosling har gjennom nettstedet Gapminder” vist at 
det går an å gjøre statistikk visuell og meningsfull. I Gapminder Tools er 
det mulig å forske på mange sammenhenger som kommer tydelig fram 
når de uttrykkes gjennom en «levende» graf eller kart. Dersom en vil at 
elevene skal arbeide enda mer selvstendig med internasjonal statistikk, er 
et nettsted som Google Public Data Explorer’ velegnet. Nettstedet byr på 
tilrettelagt statistikk fra blant annet Verdensbanken. Ellers er tilrettelagt 
statistikk et stikkord for Statistisk sentralbyrås Statistikkbanken. Her er 
nasjonale og lokale datasett, enheter og variabler tilrettelagt slik at bruke- 
ren hjelpes på vei til å få fram meningsfulle resultater. Og resultatene kan 
enkelt presenteres i form av ulike diagramtyper, eller kart dersom det er 
aktuelt. Det bør være mulig for elever i ungdomsskolen å mestre arbeidet 
med datamaterialet på dette nettstedet, og ikke minst hvordan materialet 
kan presenteres i form av tabeller og grafikk. 

Utfordringen når det gjelder denne formen for utforsking, er nok først 
og fremst at motivasjonen kanskje ikke kommer av seg selv. Et undervis- 
ningsopplegg bør derfor dreie seg om sentrale problemstillinger i sam- 
funnet, som kan diskuteres, og som betyr noe for dem som skal arbeide 
med dem. 

Det siste poenget er minst like aktuelt dersom en ønsker å la elevene 
lage statistikk ut fra egne undersøkelser. Et godt eksempel på et slikt 
arbeid er opplegget som 5. klasse ved Fosslia skole gjennomførte i 2017, 
om forelskelse. Her gikk klassen først sammen i grupper og kom fram til 
viktige spørsmål å stille om dette temaet. Deretter ble selve undersøkel- 
sen utformet i MS Forms, og delt på Facebook. Prosjektet fikk etter hvert 
så stor oppmerksomhet at NRK Supernytt stilte opp for å lage reportasje”. 
Selv om ikke alle undersøkelser kan ha slike ambisjoner, viser prosjektet 
at statistikk kan oppleves som spennende dersom bare temaet er det. 


13 —https://www.gapminder.org/ 
14 —https://www.google.com/publicdata/directory 
15 NRK Supernytt, 14.2.2017 (https://tv.nrk.no/serie/supernytt/ MSUBo02003217/14-02-2017) 

Oppsummering - Et lite bidrag til puslespillet 


Dette kapitlet ble innledet med spill som utforskings- og læringsmulig- 
het, før det beveget seg over til bruk av mobile enheter i felt, videre til 
digital fortelling og presentasjon på ulike vis, for til slutt å ende opp med 
å se på sammenligning ut fra ulike samfunnsfaglige perspektiver, som 
en veldig liten del av det Internett kan brukes til når det gjelder elevenes 
egen utforsking. Fokuset kunne vært på mye annet som hadde vært like 
relevant. Men det som er tatt opp i dette kapitlet, er noe vi har et forhold 
til ved samfunnsfagseksjonen på Levanger, og noe vii større eller mindre 
grad har prøvd ut enten med elever i grunnskolen, eller overfor egne stu- 
denter. Dette får derfor være vårt lille bidrag til det store puslespillet av 
digitale erfaringer og ideer som kan brukes for å fremme utforsking og 
elevers egen aktivitet for å tilegne seg kunnskap og ferdigheter gjennom 
undervisningen. 

Estetikk i fag - musikk, 
matematikk og naturfag 


Av Kai Lennert Johansen og Randi Skaugen 


Alle elevene i 6. klasse står konsentrert ved siden av pultene sine og klap- 
per taktfast med begge hendene på lårene. Det flyter en suggererende, fast, 
rytmisk puls gjennom rommet. Læreren står foran dem, og leder an det 
hele. Så roper hun taktfast ut: «2 ganger 6 er?» Etter kun ett lårslags «ten- 
kepause» stemmer elevene i: «12!» Læreren lar ikke tiden gå fra seg, og 
allerede på neste lårslag kommer neste spørsmål: «3 ganger 6 er?» Og slik 
jager de rytmisk gjennom 6-gangen denne matematikktimen, skjønt når 
de kommer et stykke uti 6-gangen, vet læreren erfaringsmessig at elevene 
kanskje trenger et par lårslags tenkepause før de kommer med svaret. Men 
pulsen, tempoet, må være der hele tiden. Intensiteten, spenningen og viljen 
hos elevene til å mestre, den er der også. Læreren har skjønt at det å bruke 
musikalske strategier der hun tar i bruk både rytmiske, klanglige og melo- 
diske elementer i matematikktimene i tillegg til de tradisjonelle læringsme- 
todene, bidrar både til variasjon i undervisningen og til økt motivasjon, 
mestringsvilje, engasjement og læring hos de 19 6.-klassingene. 


(Basert på observasjon i en 6. klasse) 


I dette kapitlet ønsker vi å si noe meningsfullt om estetikk og læring og å 
argumentere for verdien av å benytte estetiske innfallsvinkler og arbeids- 
metoder i alle grunnskolens fag. Vi vil hovedsakelig ta utgangspunkt i 

fagene musikk, matematikk og naturfag, og beskrive hvordan en gjen- 
nom å aktivere følelser, det sanselige og det kroppslige, kan skape opple- 
velser og innlevelse hos elevene, og derigjennom økt læring. 

Vi vil hevde at estetiske arbeidsmetoder kan skape engasjement og 
motivasjon hos elevene, samtidig med at de tilegner seg økt faglig forstå- 
else og nye kunnskaper. 


Om estetikk, erkjennelse og læring 


Det var den tyske filosofen Alexander Gottlieb Baumgarten som på 
midten av 1700-tallet innførte estetikken som en selvstendig filosofisk 
vitenskap. Hans bok Aesthetica (1750) var en reaksjon mot rasjonalistene, 
der fornuft, logikk og abstrakte begreper og symboler var enerådende. 
Baumgarten mente at estetikken var en erkjennelsesvei på linje med den 
rasjonelle logikken, en annen måte å møte livet på (Bale og Bø-Rygg, 
2008). Begrepet estetikk kommer av det greske ordet «aisthesis», som 
betyr «oppfattelse ved hjelp av sansene» (Haabesland og Vanvik, 2000). 
«Etymologisk betraktet er derfor estetisk erfaring en før-kognitiv, san- 
selig erfaring, en innsikt som er åpnet for gjennom sanseiakttakelse», 
skriver professor Edvin Østergaard i sin artikkel Naturfag og kunst: Berø- 
ringer med verden (Østergaard, 2013, s. 13). Begrepet oppfattes og brukes 
forskjellig i ulike miljøer. 

I dagligtale kan vi ofte høre uttalelser som «konserten var en estetisk 
opplevelse», og i det ligger det gjerne at musikken var vakker og grunnlag 
for ren nytelse, en sanselig opplevelse. Vi kjenner også estetikkbegrepet 
som «læren om det vakre og skjønne i kunsten», som når vi lar oss fasi- 
nere av et maleri eller lytter intenst til et stykke musikk. Da handler det 
om ett eller annet objekt eller en form som vi sanser på en eller annen 
måte. Sansningen av dette objektet eller denne formen gir oss en opple- 
velse av meningsfullhet, også gjerne av glede og tilfredsstillelse, og ofte 
også en eller annen form av erkjennelse. Vi lar oss berøre i større eller 
mindre grad, for det er berøring det samlet sett handler om. 

Estetikk er da også gjerne definert som «den kunnskap som kommer 
gjennom sansene» (Store norske leksikon). Dette innebærer at begrepet 
ikke bare eksisterer i kunstsammenheng, men faktisk også i vår hverdag, 

generelt sett. Estetikken er en del av livet, der det kan handle om å se det 
vakre i fargene i fjellet om høsten, se skjønnheten i bevegelsene når et lite 
barn tar sine første vaklende skritt, eller nyte en stille solnedgang. Slike 
opplevelser gir oss gjerne en følelse av skjønnhet, av varme og ro - men 
det trenger ikke nødvendigvis å være slik. Det estetiske kan også være 
det motsatte av vakkert — noe heslig, for eksempel. Poenget er at det vi 
opplever, utløser følelser i oss. Vi snakker derfor her om en bred forståelse 
av begrepet estetikk. Det estetiske befinner seg i møtet mellom oss og et 
estetisk objekt, der vi som subjekter er estetisk innstilt, der vi åpner san- 
sene våre for inntrykk. Opplevelsen av objektet utløser følelser hos oss, 
og vår oppfattelse og fortolkning av objektet vil i vesentlig grad påvirkes 
av våre erfaringer, forventninger og kulturen vi lever i. Og la oss forfølge 
denne tanken et skritt videre: 

Austring og Sørensen definerer i sin bok Æstetik og læring. Grunnbok 
om æstetiske læreprocesser estetikk slik: «Æstetik er en sanselig symbolsk 
form, der rummer en fortolkning af os selv og verden, og som kan kom- 
munikere fra, til og om følelser» (Austring & Sørensen, 2006, s. 68). Med 
utgangspunkt i denne definisjonen vil estetiske opplevelser være nær 
knyttet til menneskets indre følelsesliv, og også til en kroppslig erkjen- 
nelse. Estetikk vil forstått slik handle om å erkjenne og forstå gjennom 
sanse- og følelseserfaringer. Og denne erkjennelsesveien er ikke bare en 
uerstattelig erkjennelsesvei til utvikling av en rekke ferdigheter, men også 
til tilegnelse av en særlig følelsesmessig og kroppslig forankret viten. Vi 
tar inn opplevelser gjennom alle våre sanser, bearbeider dem og lagrer 
dem inni oss. Det innebærer at vi kan knytte den estetiske erkjennelsen 
til kunnskap og læring, slik Baumgarten, som tidligere nevnt, hevdet. I 
praksis innebærer dette at det følelsesmessige og det kroppslige må inte- 
greres i det kognitive. Estetikk og læring har følgelig klare forbindelser. 


Tre ulike læringsmåter 


Siden hovedtemaet for dette kapitlet er estetikk i fag, og da kan vi tenke 
oss i alle fag i skolen, kan det være fruktbart å ta utgangspunkt i Austring 
og Sørensens tanker om tre grunnleggende læringsmåter (Austring & 
Sørensen 2006): 

Den empiriske læringsmåten handler om det kroppslige og sanselige. 
Denne læringsformen handler om at vi lærer gjennom sansenes møte 
med våre omgivelser, vår verden. Det er slik barnet møter og utforsker 
sin verden; ved å se på den leiken det har fått, lukte på den, smake, føle, 
utforske leiken på alle mulige måter. Denne læringsmåten bruker vi også i 
undervisningssammenheng. Når vi skal lære å spille et instrument, må vi 
først kjenne på det, bli kjent med den fysiske utformingen av instrumen- 
tet, prøve alle spillemulighetene, ja, kort og godt utforske instrumentet 
så langt vi kan. Vi skaffer oss derved en fysisk viten om instrumentet. 
På samme måte i naturfag: Elevene må få føle, lukte, smake og kjenne på 
fisken, blomsten eller kongla. De må få se på vannet, smake på det, lukte, 
føle, utforske, eksperimentere og leke med vannet. Slik erkjenner elevene 
vannet på ulike måter, de skaffer seg en viten, eller empiri, om vann som 
fenomen. 

Den diskursive læringsmåten tar utgangspunkt i det teoretisk- 
representative møtet med verden. Her handler det om logisk tenk- 
ning, analyse og diskursiv språkbruk. Da lærer vi eleven å reprodusere 
skalaøvelser, harmoniske progresjoner og å gjenskape melodier på instru- 
mentet. Vi lærer dem om vannets kretsløp, om nedbørsmengder og om 
vannets fysiske egenskaper. Årsakssammenhenger, logikk og kronologi 
innenfor et bestemt felt eller en diskurs er her utgangspunktet. Dette er 
den vitenskapelige tilnærmingen til verden. Vi kategoriserer, studerer, 
måler effekter og kommer fram til konklusjoner. Det er våre kognitive 
ferdigheter vi først og fremst da tar i bruk. 

Den estetiske læringsmåten bygger på den empiriske, men nå er vi i 
en prosess der vi bearbeider og kommuniserer våre opplevelser gjen- 
nom aktivt skapende estetisk virksomhet. Elevene behersker etter hvert 
det grunnleggende ved instrumentet, de kan spille på det, og etter hvert 
kan de improvisere melodisk, rytmisk og kanskje harmonisk. Vannet 
kan inspirere elevene til å lage «vannmusikk», lage et maleri eller et 
dikt. Denne læringsmåten innebærer at vi bearbeider og kommuniserer 
våre opplevelser gjennom aktivt skapende estetisk virksomhet. Denne 
læringsmåten er kroppslig og sanselig helhetsorientert. Vi fortolker våre 
følelser og opplevelser, og vi kommuniserer på denne måten om oss selv 
og verden. Nå handler det om ulike fortolkningsmuligheter, om vår evne 

til undring, og om hva som først og fremst appellerer til hjertet og følel- 
sene våre. Vi kan faktisk like gjerne kalle dette en kreativ eller kunstne- 
risk læringsmåte, for noe av kunstens funksjon er nettopp å forsøke å røre 
ved følelsene våre, forsøke å provosere og forføre oss og gi oss rom for 
ulike tolkningsmuligheter. 


Gennem sin æstetiske virksomhed bearbejder individet sine kropslige forankrede 
indtryk af verden og omskaber disse til kropsligt forankrede æstetiske udtryk. 
(Austring & Sørensen, 2006, s. 91.) 


Disse tre læringsmåtene er basert på ulike utviklingstrinn, men når de er 
etablert, virker de sammen. De vil i praksis kunne bygge på hverandre og 
fungere i en og samme læringsprosess. Det vi ser som viktig, er at barn 
og unges læring styrkes gjennom å bruke både en mer utforskende, viten- 
skapelig og ikke minst en kunstnerisk tilnærming i læringsprosessene, 
uansett fag. 

Den estetiske læringsmåten beskjeftiger seg som vi ser med følelsesli- 
vet vårt og det kroppslige, og er basert på aktivitet og opplevelse. Musi- 
kalsk læring er som eksempel i stor grad preget av kroppslig erfaring og 
viten, på samme måte som dans er. 

Noe av det spennende og utfordrende ved denne estetiske læringsmå- 
ten er helhetsorienteringen og muligheten for å bruke den innenfor ulike 
fag eller fagområder, ikke bare innenfor det som i skolesammenheng er 
definert som praktisk-estetiske fag, i fag som musikk og kunst og hånd- 
verk. Nei, denne læringsmåten kan som nevnt vel så gjerne brukes i fag 
som matematikk, naturfag og andre skolefag. For her handler det også 
om å utvikle elevenes kreative evner, deres evne til å eksperimentere, 
utforske og skape nye sammenhenger. 

Den franske filosofen Maurice Merleau-Ponty utviklet begrepet den 
levende kroppen. Erfaringen av å eksistere i verden er noe mennesket først 
og fremst har, gjør og er som kropp. Kroppen er ikke bare et redskap og 
et objekt for erkjennelsen, den er også personlighetens subjekt, og det er 
gjennom kroppen bevisstheten tar form (Merleau-Ponty, 1994). 

Fra det musikkfaglige feltet kan det være interessant å trekke inn 
musikeren, læreren og forfatteren Christopher Small sitt etter hvert så 
populære begrep musicking. Med det ønsker han å vise at musikk ikke er 

et objekt i seg selv, men en prosess eller aktivitet der hele mennesket er 
involvert (Small, 1998). 

Aktivitet var ikke minst filosofen, psykologen og pedagogen John 
Dewey opptatt av. «Learning by doing» er et slagord vi kjenner igjen, for 
Dewey klargjorde at mennesket er et handlende vesen som lærer ut fra 
sine handlinger. Læring skulle ikke være et produkt av mekanisk kunn- 
skapstilegnelse, men derimot av elevaktivitet. Men det er viktig å ta med at 
Dewey mente at læring gjennom erfaring lå i selve uttrykket for erfaring, 
og at språklig kommunikasjon og refleksjon over erfaring var drivkraften 
til læring. Interessant i vår sammenheng er at han også så på kunst som en 
særdeles viktig erfaringsform. Undervisning skulle ikke bare være preget 
av det vi har kalt den diskursive læringsmåten, av innlæring av døde fakta. 
Kunnskaper og ferdigheter skulle integreres i elevenes liv som hele men- 
nesker. Han var også - i likhet med psykologen Lev Vygotskij - opptatt 
av læring som et sosialt fenomen, det at vi lærer gjennom samhandling. 

Vygotskij så mennesket som et kulturvesen, og la grunnlaget for et 
sosiokulturelt læringssyn, der hovedpoenget er at læring og utvikling 
skjer i et sosialt samspill, i en interaksjon mellom mennesker (Lyngsnes 
og Rismark, 2014). 


Estetisk læring og praksis 


Et slikt helhetlig eller holistisk syn på læring som vi her forsøker å mar- 
kedsføre, er på mange måter i tråd med eldre tiders mesterlæring, enten 
det var innenfor håndverk, kunst eller musikk. Svennen lærte ved å gjøre, 
være nær kropp og følelser. Han lærte gjennom iakttakelse og imitasjon, 
eksperimentering, utforsking, bearbeiding og estetisk produksjon. Sam- 
tidig lærte han gjennom språk, regler og analytisk og logisk tenkning. 
Hele veien var det snakk om å være nær læringsobjektet, om å gjøre og 
være i virkeligheten. Denne måten å tenke læringsprosess på utfordrer 
oss til å tenke mer helhetlig, til å tenke ut over det enkelte fags iboende 
muligheter og mer i retning av tematisk tenkning på tvers av fag. Især i 
Finland finner vi temaområder på tvers av fag, og der vektlegges betyd- 
ningen av å lære seg å forstå hva estetiske opplevelser betyr for elevenes 
livskvalitet (Utbildningsstyrelsen, 2004). 

Gjennom ulike kurs for lærere i ulike deler av landet har jeg prøvd ut 
forskjellige ideer, gjort observasjoner og staket ut strategier og metoder 
for hvordan musikk kan brukes i matematikkundervisning, på samme 
måte som han har brukt matematikk som utgangspunkt i musikkunder- 
visningen med studenter gjennom mange år. Utgangspunktet har vært 
de mange sammenhengene vi kan finne mellom disse to fagene. Det kan 
handle om sammenhenger mellom brøk og noteverdier, om struktur, 
mønstre og geometri i sanger, sangleker og danser og musikk vi kompo- 
nerer eller lytter til. 


Eksempler fra matematikkundervisning 


I 2016 kom Musikk i matte og matte i musikk ut på det norske marke- 
det (Johansen, 2016), basert på forfatterens erfaringer med elever, lærere 
og studenter. Boka har som primært mål at læreren skal kunne bruke 
musikk i matematikkopplæringen, og er laget for lærere som ikke nød- 
vendigvis har musikk som fag, men som har lyst til å søke nye veier i 
matematikkopplæringen og er nysgjerrige på hvordan musikk kan være 
en spennende og supplerende innfallsvinkel. Med utgangspunkt i ulike 
læringsteorier, ikke minst Deweys og Vygotskijs teorier, presenterer boka 
en metodikk i grunnleggende regneopplæring som baserer seg på musik- 
kens elementer: rytme, melodi, klang, dynamikk og form. Tanken er at 
jo flere sanser hos elevene som engasjeres, jo raskere og bedre vil innlæ- 
ringen gå. Noen elever lærer best ved syn, noen ved hørsel og andre ved 
berøring/bevegelse/aktivitet. Tenk bare på hvordan barn oppfører seg når 
de hører musikk: De begynner veldig lett å danse og bevege seg. For dem 
er dette naturlig, men dette læringsfortrinnet slipes ofte vekk etter hvert 
som vi blir eldre. Mye matematikk kan for eksempel læres mens vi beve- 
ger oss rytmisk. Det er også mye matematikk i musikk. 
Her er et utsnitt fra boka som handler om tall og bevegelse (side 7): 


Tall og bevegelse 


Vi må ta på alvor at elevene ofte trives bedre med å gå, stå og bevege 
seg enn å sitte stille ved pulten gjennom en hel time. Barn er fysiske, og 
fysiske læringsaktiviteter kan brukes i alle fag, også matematikkfaget. 

Om elevene skal lære tallet 6, vil de tradisjonelt lære dette gjennom å 
skrive, tegne og telle. Men motivasjonen og energien kan fort falle ... 


e Opp og stå ved pultene! Lytt godt etter når jeg spiller på "triangelet 
(eller bjellekransen): 

e Kan dere gå på stedet like mange skritt som jeg spilte? (Store beve- 
gelser!) Tell opp rytmisk: Klar, ferdig, gå! Spør enkelte elever om 
hvor mange skritt de gikk. Riktig svar? Vi prøver igjen! 

e Andre bevegelser elevene kan svare med, f.eks.: 

o gå med museskritt, 

o hoppe 

o sette seg på huk 

o ga rundt seg selv 

o klappe seg på hodet 

o strekke armene i været 


Varier mellom å la elevene svare som hel klasse og enkeltvis. Om det er 
plass for det, kan du be dem samle seg i grupper slike at det blir 6 øyne 
eller 6 hender i hver gruppe! 

Når elevene skal arbeide med de grunnleggende regneferdighetene, 
trenger de ikke bare lære å skrive tall og skrive ned svar på addisjons- og 
subtraksjonsoppgaver. Læreren kan eksempelvis la tallene være represen- 
tert av lyder. 

Sentralt i matematikkopplæring i dag, både i grunnskole og høgskole/ 
universitet, er å bygge opp begrepsmessige strukturer der elevene lærer å 
forstå oppgavene de skal løse, ikke bare lære hvordan de skal løses. Det 
får være en kompetent matematikklærers oppgave. Bruk av de musikal- 
ske elementene handler mer om på en måte å styrke den instrumentelle 
læringen i tillegg til det å gi elevene gode musikalske opplevelser. Sam- 
tidig kan vi ha i bakhodet noen av de planleggingsprinsippene som lig- 
ger i det å variere aktivitetene og konkretisere læringsinnholdet på ulike 
måter, og tenke motivasjon, individualisering og samarbeid. 


16 Triangelet er ikke alltid like lett å spille presist pa, men det har en fin klang. La det henge i en 
piperenser heller enn i en tynn tråd. Da har du bedre kontroll. 

Her følger noen flere eksempler fra Musikk i matte og matte i musikk: 


Hvor mange? 


Denne oppgaven handler om elevenes oppfattelse av riktig antall spilte 
toner/klanger. Det betyr at du utfordrer elevene ved å spille x antall toner 
på for eksempel bjellekransen. Spill gjerne tallet flere ganger med pause 
mellom slik at elevene får tid til å tenke seg om. 


e Hvor mange toner spiller jeg på bjellekransen? Lytt og tell 
inni deg! 


Elevene kan få svare på ulike måter. De kan rekke opp handa og svare 
på vanlig vis, men helst kan de få svare ved å klappe eller spille sva- 
ret på annen måte. Du kan også la elevene komme fram enkeltvis og 
spille riktig antall toner på bjellekransen eller det instrumentet du har 
spilt på. 

(s. 5) 


Addisjon 


Du kan også bruke både lyd og bevegelser som representasjon for sym- 
boler. Symbolet +, og at to tall skal adderes, kan for eksempel uttrykkes 
ved å legge armene opp foran brystet og i kryss over hverandre, som en X, 
altså ved en bestemt bevegelse. 


e Klapp 4 ganger, legg armene i kryss (eller spill en tone), og klapp 2 
ganger. Hva blir svaret? Elevene må da svare med å klappe riktig 
antall ganger, enten en og en, eller alle samtidig etter at du taktfast 
har telt opp 1 - 2 - 3. 

(s. 22) 


Vi kan slik utnytte de musikalske elementene i matematikkopplæring: 
rytme, puls, tonehøyde, klangfarge, dynamikk, form og musikalsk stem- 
ning. Og den samme tilnærmingen kan vi bruke også i norskopplærin- 
gen så vel som i andre fag. En utfordring vil unektelig være at læreren 
tross alt bør ha en viss musikkompetanse. 

Et møte mellom kunstfag og vitenskapsfag 


I overordnet del av den nye læreplanen for grunnopplæringen, verdier og 
prinsipper for grunnopplæringen, sies det: «Skolen skal la elevene utfolde 
skaperglede, engasjement og utforskertrang, og la dem få erfaring med 
å se muligheter og omsette ideer til handling. (...) Elevene skal lære og 
utvikle seg gjennom sansning og tenkning, estetiske uttrykksformer og 
praktiske aktiviteter» (Utdanningsdirektoratet, 2017). Dette harmonerer 
godt med tankene om en estetisk læremåte. 

Skaperglede, engasjement og utforskertrang er en del av opplæringens 
verdigrunnlag. Respekt for naturen og miljøbevissthet er også en del av 
dette verdigrunnlaget, og her sies det at «Skolen skal bidra til at elevene 
utvikler naturglede, respekt for naturen og klima- og miljøbevissthet». 
Elevene skal få «... oppleve naturen, og se den som en kilde til nytte, 
glede, helse og læring». Opplevelse - både knyttet til kultur og natur - er 
også et element i den overordnede delens prinsipper for læring, utvik- 
ling og danning. Blant annet sies det her at «Danning skjer også gjennom 
opplevelser og praktiske utfordringer i undervisningen og skolehverda- 
gen». Opplevelse og estetisk læringsmåte framheves slik som en viktig del 
av både danningsoppdrag og utdanningsoppdrag. 

Hvilke muligheter for læring ligger det så i å la kunst og vitenskap 
møtes? Hvordan kan en vektlegging av opplevelse og estetiske erfaringer 
berike undervisningen i så vel naturfag som kunstfagene? Disse spørsmå- 
lene stiller komponist og forsker Edvin Østergaard i en artikkel i Bedre 
skole (Østergaard, 2014). Han er også opptatt av at elevene skal utdan- 
nes for en bærekraftig utvikling. Til det behøver de ikke bare naturfaglig 
kunnskap, men også konkret, sanselig erfaring med naturen og omver- 
denen, skriver han. 

Østergaards tanker er i tråd med den australske professoren Ann Bam- 
fords forskning. Mest kjent er Bamford for sin rapport The Wow-factor, 
utarbeidet på oppdrag for UNESCO i 2006, der hun ved å gå inn i lære- 
planene i mer enn 40 land undersøkte hvilket rom kreativitet og estetiske 
fagområder hadde. Hun belyser i undersøkelsen blant annet hvordan 
kunstfagene bedrer elevenes forhold til skolen og til læring i andre fag. 
Hun sier at land som tar kunst og kultur på alvor, også er de samme lan- 
dene som skårer høyt på PISA-undersøkelsen (Bamford, 2008). 

Naturfagundervisningen i norsk skole har tradisjonelt vært preget av 
den empiriske læringsformen - vi innhenter kunnskap om verden 


omkring oss ved utforsking av 

natur eller fenomener - og av den Har du sett mykheten i blikket hos 
diskursive læringsformen - vi ana- den tøffe fjortenåringen når han 
lyserer, drøfter og konkluderer. får være med på ringmerking av 
Naturopplevelser har også hatt sin fugler, og for første gang får holde 
naturlige plass i undervisningen, en levende fugl i hånda? Eller hørt 
for eksempel i form av ekskursjoner jubelen i stemmen hos seksårin- 
til naturområder, leirskole eller ute- gen som forteller om sommerfu- 
skole. Vi skal lære om natur i natur, glen som landa på lua hennes? Da 
sies det. Ofte vil det likevel være slik vet du noe om hvilken betydning 
at det er de rasjonelle/funksjonelle natur og naturopplevelser kan ha 
og målbare aspektene ved naturen for mennesket. 


som vektlegges. De estetiske uttryk- 
kene ved naturen blir sjelden fokusert. Vi studerer bladene på ospa for å 
lære oss å skille osp fra andre trær, men glemmer å glede oss over de 
vakre formene, den skjøre lyden av skjelvende ospeblad når et lite vind- 
pust stryker over trekronene, fargespillet om høsten - inntrykk vi kan ta 
med til timene i kunst og håndverk. Vi lytter til fuglesangen for å lære oss 
å kjenne igjen bokfinken eller gulspurven, men glemmer å nyte skjønn- 
heten i det jublende koret som møter oss en tidlig vårmorgen. Noen vil 
kanskje hevde at disse sanseopplevelsene får du jo «med på kjøpet» når 
du er ute. Til en viss grad kan det sikkert stemme, men samtidig er det 
slik at vi faktisk må lære oss å bruke sansene — vi må lære oss å oppleve. 
Her kan kunstfag og naturfag sammen bidra til å øve opp vår evne til å 
sanse — ikke bare registrere, men aktivt ta inn over oss og glede oss over 
de rike sanseopplevelsene som naturen kan gi. 

Når vi spør mennesker om hva de setter pris på når de er ute i naturen, 
er et av svarene som går igjen, at de setter pris på stillheten. Dikteren 
Hans Børli skriver at denne stillheten ikke er fravær av lyd, men at den er 
fravær av lyd som ikke hører naturlig hjemme i omgivelsene. Slik beskri- 
ver han det i den korte teksten «Den levende stillhet»: 


Det er rart med stillheten i skogen, den er aldri et fravær av lyd, aldri tom og skrem- 


mende, slik den kan bli det i lukkede rom. Du hører trærnes mjuke riksing i vinden, 

en korsnebb fløyter sin vemodige tone, og hakkespetten trommer lydt på en tørrhal, — 
men summen av det hele er likevel stillhet, en stor ro som kjærtegner trommehinnene 
dine og lar deg høre livet brenne i deg som suset av flammen på et lys. Denne levende 
stillheten er en stor og dyp verdi. Vi kan være glad vi lever i et land hvor det enn så 
lenge finnes rom nok, klingende lydrom av avstand rundt stillhetens klare tone. 


(Børli, 1988, s. 126) 


Kan vi lære oss å lytte til stillheten? Vi mennesker er sosiale vesener, og 
når vi er samlet vil vanligvis de lydene vi selv lager gjennom samtale eller 
lek være i fokus. Det kan derfor være utfordrende å få en gruppe barn 
til å sitte stille og lytte. Enkle forsøk med studenter viser at også de har 
problemer med å være helt stille lenger enn ca. ett minutt dersom de sitter 
samlet. For å kunne konsentrere seg om lydene i naturen er det viktig å 
ikke sitte for tett sammen, og det er viktig å vite at konsentrasjonen har 
et formål — det må knyttes til en bestemt oppgave. Et enkelt eksempel 
kan være å sette opp en tidslinje, der vi markerer de lydene vi har hørt. 
(«Vi hørte rasling i bladene på trærne hele tiden! Helt i starten hørte jeg 
en fugl som sa tsjikk! Og så var det noen som hosta! Det var en fugl som 
fløy ut fra treet jeg satt under ...»). En slik enkel tidslinje kan være et 
utgangspunkt for mange ulike aktiviteter. Klarer vi å etterligne lydene 
med stemmen vår og lage et lydpartitur? Eller kanskje vi kan lage et dikt 
om lydene? Mulighetene er mange, men sentralt er at en slik aktivitet 
bidrar til å øve opp evnen til å lytte og evnen til å oppleve. 

Tilsvarende aktiviteter kan benyttes for å trene opp alle sansene våre. 
Vi kan bruke luktesansen for å gjenkjenne den gode lukta av nyslått gress 
eller den litt stikkende lukta fra knuste heggblad, vi kan bruke følesansen 
for å kjenne forskjell på de ru bladene av lønn og de dunmyke bladene av 
lind. Kan den stikkende lukta og det dunmyke bladet inspirere oss til å 
lage en fortelling eller et lite dikt? Kan lukt synges? Kan mykhet tegnes? 
Hvilket eventyr gjemmer seg i lys- og skyggevirkningene i en skogbunn? 
Felles for slike aktiviteter er at de hjelper elevene til å fokusere på sine 
sanseinntrykk, og på de tankene og følelsene som skapes i oss når vi bru- 
ker sansene aktivt. Den estetiske læringsmåten kan bidra til å motivere 
og stimulere nysgjerrigheten. Og gjennom å oppleve og skape utvikles 
både språk, symboltenkning og evne til å kommunisere. 

Det å oppøve evnen til rik sansing er kjernepunktet i det vi kaller feno- 
menologisk naturfagundervisning. Fenomenologien kan sies å utgjøre en 
motvekt til en «tradisjonell» naturvitenskap som distanserer og abstra- 
herer menneskets møte med verden. En naturfagundervisning som ensi- 
dig fokuserer på den empiriske og den diskursive læringsmåten, kan føre 
til en fremmedgjøring der naturen bare er et objekt for studier; der vi 
mennesker står «på utsiden» som betraktere. Den estetiske læringsmå- 
ten kan, i samspill med empirisk og diskursiv læringsmåte, bidra til å 
motvirke tendensen til en slik fremmedgjøring. Gjennom opplevelse og 
estetiske uttrykk kan vi, slik Østergaard uttrykker det, «finne tilbake til 
det umiddelbare i vår sanselige forbindelse til naturen» (Østergaard, 2011, 
s. 319). En slik tilnærming kan også være et ledd i en helhetlig læring der 
elevene får ta i bruk «hele seg», og der de får en mer helhetlig oppfattelse 
av verden. Intervjuer av lærere som jobber med uteskole ved skoler som 
har gode resultater på nasjonale prøver, viser at disse lærerne framhever 
holistisk læring som et hovedmål ved uteskole (Skaugen og Fiskum, 2015). 

I den nye læreplanens overordnede del framheves respekt for naturen 
og miljøbevissthet som en del av opplæringens verdigrunnlag. Og i tillegg 
er bærekraftig utvikling ett av tre tverrfaglige temaer i utdanningsløpet. 
Elevene skal «utvikle kompetanse som gjør dem i stand til å ta ansvarlige 
valg og handle etisk og miljøbevisst». Til tross for at vi i dag har omfat- 
tende kunnskap om ulike miljøutfordringer, oppleves utdanning for 
bærekraftig utvikling ofte som et vanskelig tema. Hvordan utdanner vi 
miljøbevisste mennesker? Et mulig (men langt fra utfyllende) svar kan 
være å vektlegge en følelsesmessig samhørighet med den naturen vi er 
en del av (Østergaard, 2013). Louise Chawla gjennomførte en sammen- 
lignende studie mellom miljøaktivister i Norge og i Kentucky, USA, for 
å finne ut hva som motiverte dem (Chawla, 2006). Felles for begge land 
var at positive naturopplevelser i barndom og ungdom var den viktigste 
motivasjonsfaktoren, i tillegg til gode rollemodeller. Her kan naturfaget 
kanskje sies å ha et særlig ansvar ved å vektlegge estetikk og opplevelse i 
møtet med naturen. 

Utforsking og skaping er som tidligere nevnt sentrale begreper i ny 
overordnet del av læreplanen, og kreativitet framheves som en viktig 
kompetanse. I naturfag skal elevene få trening i og kunnskap om den 

naturvitenskapelige arbeidsmåten (se også kap. 11), og elevene skal få 
trening i og kunnskap om teknologi og design. Kreative løsninger på 
ulike tekniske utfordringer og estetisk utforming av et ferdig produkt 
er viktige elementer i arbeidet med teknologi og design. Her er et sam- 
arbeid med for eksempel kunst og håndverk naturlig. Men en estetisk 
arbeidsmåte kan også berike og styrke mange andre deler av naturfaget, 
til tross for (eller kanskje på grunn av) store ulikheter mellom vitenskaps- 
fagene fysikk, kjemi og biologi, og kunstfagene. Den naturvitenskapelig 
arbeidsmåten er preget av systematiske og kontrollerbare observasjoner 
og eksperimenter, der ny kunnskap utvikles gradvis over lang tid. Men 
også i naturvitenskapen er fantasi og kreativitet vesentlige elementer i 
utviklingen av nye ideer. I naturvitenskapen må kreativitet og rasjonalitet 
arbeide sammen. (Kind og Kind, 2007). Ved å gi elever erfaring med både 
estetisk/kunstnerisk og naturfaglig arbeidsmåte kan kontrasten mellom 
de to gi økt forståelse av naturfagenes egenart (Østergaard, 2013). 

Kreativ naturfagundervisning bygger ikke nødvendigvis bare på den 
naturvitenskapelige kreativiteten. Den kan også ses på som en undervis- 
ningsform som gjør læringen mer interessant og spennende, eller som en 
undervisning for kreativitet der økt kreativitet er målet (Ødegaard, 2013). 
En slik undervisning kan åpne for nye ideer, nye svar på en problemstil- 
ling. Ved å gi elevene mulighet til å eksperimentere og prøve ut nye ideer, 
for eksempel ved å bruke utforskende undervisning som arbeidsmetode 
(se kap. 9), åpner vi samtidig for at elevene får utvikle sin fantasi og kre- 
ativitet - kompetanser som er viktige for å løse framtidas utfordringer 
(Sinnes, 2015). 

Interessant er det i denne sammenhengen å ta med et sitat av professor 
Eirik J. Irgens fra hans artikkel «De beste blant oss» om hva godt kunn- 
skapsarbeid innebærer 


... godt kunnskapsarbeid forutsetter både rasjonell tenkning og en estetisk, kunst- 
nerisk forståelse av verden, men at det rasjonelle og strukturelle perspektivet med 
røtter i naturvitenskap og matematiske fag har oppnådd en dominans i utdanning 
så vel som i arbeidslivet. Dette fører til en uheldig enøydhet. Konsekvensen er en 
kunnskap om verden som er mindre rik, mindre realistisk og mindre praktisk. Å 
utvikle kunnskap som trekker veksler på flere forståelsesformer, er derfor en utfor- 


dring som høyere utdanning må ta på alvor (Irgens, 2011, s. 24). 

Om vi holder oss til definisjonen om at en estetisk læringsmåte bygger 
på empiri, og at elevene får bruke denne empirien sammen med sine 
egne opplevelser, følelser og hele kroppen, og videre bearbeide denne 
totale viten gjennom aktivt skapende estetisk virksomhet, vil vi 
kunne bringe estetikken og estetiske arbeidsmåter inn i alle skolens fag. 
Da kan elevene få bearbeide lærestoffet på en mer helhetlig måte, og de 
får ta i bruk «hele seg», i tråd med Deweys teorier. Med tanke på de yng- 
ste skolebarna blir ikke minst leken viktig, slik det også er uttrykt i ny 
overordnet plan: «For de yngste barna i skolen er lek nødvendig for trivsel 
og utvikling, men også i opplæringen som helhet gir lek muligheter til 
kreativ og meningsfylt læring» (Overordnet del - verdier og prinsipper 
for grunnopplæringen, 2017, s. 6) 


Fagkunnskap og mere til 


Fagkunnskap, eller kompetanse i fagene, som overordnet del av lærepla- 
nen kaller det, er viktig i skolen. Det er vi enige om, og det må gjelde i 
alle fag. Elevene trenger nyttig kunnskap i sin allmennutdannelse, men 
ikke all kunnskap er tuftet på teoretisk hode-forståelse. Den kunnskapen 
og de erfaringer elevene kan lære gjennom å bruke hele kroppen, er klart 
underprioritert i dagens skole. Her kan vi tenke på undervisning der 
elevene får utfolde seg fysisk, ikke bare gjennom kroppsøvingsfaget, men 
også gjennom dans, drama og fri bevegelse — for eksempel gjennom lek 
og aktivitet i naturmiljøet. Videre kan vi tenke på undervisning der de 
får bruke hode og hender i samspill innenfor kunst og håndverk, og også 
på at de får musisere, spille, synge og komponere, og bruke ører og hode 
ved å lytte aktivt, der de får brukt alle sansene sine. Her dreier det seg, i 
tillegg til egenutfoldelse, om formidling av kulturkunnskap: det å gi barn 
og unge et kunnskaps- og erfaringsgrunnlag i alle fag for også å kunne 
være aktive kulturmennesker gjennom hele livet. Ja, for å bære kulturar- 
ven videre i dannelsens lys, for å si det med store ord. Ingen bør kunne 
velge seg vekk fra store dannelsesområder som kunst og kultur. Selv i et 
globalt næringsliv er musikk, kunst og kultur døråpnere og kontaktska- 
pere, både gjennom utøvelse og via kunnskaper om egne og andre lands 
musikk, litteratur, malerkunst og så videre. 

Det vi imidlertid vet, er at de estetiske fagene er blitt lavere prioritert 
i norsk skole etter innføringen av Kunnskapsløftet i 2006. Det er især 
«basisfag» som matematikk og norsk som nå prioriteres. En viktig årsak 
til denne utviklingen er norske elevers relativt svake resultater på interna- 
sjonale tester (f.eks. PISA), og frykten for at vi ikke utdanner mennesker 
som i tilstrekkelig grad kan bidra til et bærekraftig og konkurransedyktig 
samfunn. Dette underbygges av Ann Bamford, som fra november 2010 til 
mai 2011 reiste på kryss og tvers i Norge på vegne av Nasjonalt senter for 
kunst og kultur i opplæringen. I sin rapport påpeker hun også at grunn- 
skolelærerutdanningen i større grad bør inkludere opplæring i estetiske 
fag og estetiske arbeidsmåter (Bamford, 2010-2011). Men det blir stadig 
færre universiteter og høgskoler som tilbyr etter- og videreutdanning i este- 
tiske fag, og færre lærere får med seg estetisk kunnskap og erfaringer i sin 
grunnutdanning. 

For en del år siden gjorde jeg en undersøkelse om musikkfagets stil- 
ling i ungdomsskolen og intervjuet i den sammenheng en rekke lærere 
i trøndelagsregionen. En av musikklærerne refererte en kollegas utsagn 
i forbindelse med et musikkprosjekt elevene arbeidet med: «Nå må vi bli 
ferdige med dette musikkprosjektet og komme tilbake til det vi egentlig 
skal holde på med her på skolen!» Utsagnet kan gi grunnlag for ulike 
refleksjoner omkring pedagogisk fagsyn og menneskesyn, og ikke minst 
for å spørre: Hva er dette «egentlige»? Og hva er læring? 

Hvor representativ denne uttalelsen er for andre faglæreres holdninger 
i ungdomsskolen, skal her være usagt, selv om flere av informantene kom 
med sitater med et tilsvarende meningsinnhold. Uttalelsen gjenspeiler 
unektelig noe sentralt i skolede- 


batten om de estetiske fagenes Skolen er ikke livet, og livet innretter 


rolle og betydning i forhold til det 


seg ikke etter skolen; det er skolen 


vi kaller basisfag (er ikke de este- som skal innrette seg etter livet. 


tiske fagene det?) og grunnleg- 
Karen Blixen 


gende ferdigheter. Det vil handle 


om ulikheter i kunnskapssyn og 
holdninger til musikkfaget og andre estetiske fag. Etter vår oppfatning 
handler det også om en manglende innsikt i og forståelse for hvilken 
egenverdi disse fagene representerer og kan ha for utvikling av barn og 

unges kreativitet, engasjement, glede og mestringsfølelse, og for deres 
kulturelle forståelse og utvikling for å gjøre dem til «gagns menneske». 
Og som Albert Einstein en gang sa: Ikke alt som telles, teller, — og ikke alt 
som teller, kan telles! 


Oppsummering: det estetiske som mål og 
middel 


Kunstforskere som eksempelvis John Dewey, Elliot Eisner og Bruce Acher 
ser alle på estetiske kunnskaper og opplevelser som en nødvendig forut- 
setning for en utvidet erkjennelse av vår omverden. Å lære gjennom este- 
tiske arbeidsmåter handler enkelt sagt om å bearbeide og kommunisere 
opplevelser gjennom aktivt skapende virksomhet. Denne læringsmåten 
står ikke i motsetning til andre læringsmåter, som den empiriske og 
den diskursive læringsmåten, der logisk tenkning dominerer. Alle disse 
læringsmåtene burde inngå i alle fag. 

Men vi underviser likevel ikke først og fremst i musikk og kunst og 
håndverk for at elevene skal bli bedre i andre fag. 

Professor Øivind Varkøy er en av de som har problematisert mal- 
middel-tenkningen i legitimeringsdebatten, og hevder i sin bok Hvor- 
for musikk? at musikkfagets instrumentelle funksjon (som redskap for 
å nå andre mål, f.eks. skape trivsel eller bli flinkere i språk) er en lede- 
tråd i alle fagplanene siden Forsøksplanen av 1960 (Varkøy, 2015). Hans 
synsmåter er interessante, uten at vi vil følge dem til fulle her. Vi mener 
at musikkfagets legitimitet ikke primært ligger i å gi elevene en varia- 
sjon i hverdagen og en pause fra andre mer kognitivt krevende fag. 
Elevene skal få musikkundervisning fordi det her er tale om verdifulle 
opplevelser og kunnskaper for elevene som mennesker. Den samme argu- 
mentasjonen kan benyttes for alle estetiske fagområder. Men estetiske fag 
kan samtidig være fag fylt av kunnskap, gode sosiale opplevelser og glede. 
Slik kan estetiske fag og estetiske arbeidsmåter være et virkemiddel i alle 
fag, der de gjennom opplevelse og skapende aktiviteter kan bidra til å 
stimulere elevenes motivasjon, nysgjerrighet og lærelyst, og hjelpe oss å 
utdanne de skapende og kreative mennesker vi trenger for å møte fram- 
tidas utfordringer. 

Jeg er en stor nok kunstner til å bruke fritt av min fantasi. Fantasi er viktigere enn 


kunnskap. Kunnskap er begrenset. Fantasi omslutter verden. 


Albert Einstein 

Hvordan skape motivasjon 
for matematikk? 


Av Mona Reitan Rosenlund og Dag Tore Forstrøm Gulaker 


Matematikk som skolefag er i kraft av sitt forholdsvis høye timetall i grunnskole og 
videregående skole et omfattende fag. Et element i begrunnelsen for det høye time- 
tallet er at faget blir ansett som viktig for samfunnet. Gjennom en rekke oppslag i 
media har det blitt reist problemstillinger knyttet til matematikkfaget i skolen. Vi 
vet at for mange nåværende og tidligere elever blir skolefaget matematikk assosi- 
ert med nederlag, oppgaver som ikke inngår i noen sammenheng, og manglende 
interesse. Spiralprinsippet har invitert til et fragmentert fag der sentrale mål har 
vært å lære algoritmer og metoder. For mange elever har dette svekket motivasjo- 
nen for å lære matematikk. Det har gjennom forskning blitt dokumentert at det 
fins andre utgangspunkt for undervisning og læring i matematikk. Matematikk 


kan bli et fag preget av egenaktivitet og initiativ, av fantasi og av deling. 


I dette kapitlet skal vi se på motivasjon som grunnlag for elevenes arbeid med 
matematiske problemstillinger. Vi vil at elever skal være med på å oppdage indre 
strukturer i matematikken, og at de også kan være med på å finne og beskrive 
matematikken i sammenhenger som betyr noe for dem. Vårt utgangspunkt her er 


en praktisk situasjon som kanskje kan gi økt motivasjon for læring i matematikk. 


En dag ved sjøen 


Matematikk i skolen har sterke tradisjoner knyttet til regning og oppgavelo- 
sing, og faget er kjent som et stillefag. Matematikkundervisningen bærer 
preg av å være fragmentert, og det legges lite vekt på å skape sammenhenger. 

Undervisningsformer som har sitt utgangspunkt i leik og kreativitet, har 
liten plass, spesielt i ungdomsskolen. I den grad det forkommer, er det 
ikke observert at slik leik og utforsking er særlig målrettet i sammenheng 
med å lære matematikk (Alseth mfl., 2003). I dette spenningsfeltet mel- 
lom utforsking og tradisjonell undervisning får vi ofte et dobbelt problem. 
«Den tradisjonelle undervisningen har kanskje mistet noe når det gjelder 
oppsummerende forklaring og lærerstyrt klassesamtale, og de nye, mer 
lekpregede og utforskende aktivitetene mangler kanskje fokus på lærings- 
målene. Da er det kanskje grunn til bekymring for elevenes læringsutbytte» 
(Kjærnsli, 2004, s.50). Hvordan kan vi utnytte leikpregede aktiviteter til å 
bli noe mer enn en tur der vi lufter matpakken og leker haien kommer? 

Grisetang er en vanlig tangart ved kysten i hele Norge. Denne 
brunalgen har fått sitt navn etter bruken algen har hatt som griseför. 
Tangtypen har også vært brukt som gjødsel både i hagebruk og i økolo- 
gisk landbruk. Grisetang brukes dessuten til produksjon av tangmel og 
tangekstrakter (Ruenes, 2009). Som eksempler på mer eksotiske produk- 
ter med utgangspunkt i tang kan nevnes tangpesto, tangrom og tang- 
mandler. Altså mange og ulike bruksområder. 


Grisetang. Foto: Dag Tore Forstrøm Gulaker. Bildet er ikke omfattet av bokens CC-BY 4.0-lisens, 
og kan ikke gjenbrukes uten tillatelse fra rettighetshaveren. 

Kan grisetang også gi elevene erfaringer med algebra? Og hvordan kan 
lærere bruke et slikt utgangspunkt til å øke elevenes motivasjon for mate- 
matikk generelt og algebra spesielt? Dette var en av utfordringene da en 
gruppe lærere var samlet i fjæra for å utforske muligheter for å koble 
matematikk til fenomener utenfor klasserommet. Utgangspunktet for 
utfordringen var følgende tekst som ble presentert for lærerne: 

Grisetang kan vi finne mange steder, og hovdskuddene kan bli inntil to 
meter lange. Vi tenker oss tangen som ett hovedskudd og med flere side- 
skudd. I likhet med blæretang har også grisetang flyteblærer. Grisetang 
vokser to år før den første flyteblæra dannes det tredje året. Deretter dan- 
nes det en ny flyteblære langs hovedskuddet hvert år. Avstanden mellom 
flyteblærene varierer fra 5 til 10 cm. 

Hvilke algebraiske sammenhenger kan lærere og kanskje elever finne 
med dette utgangspunktet? Her har vi en kontekst som det kan investeres 
tid i å utvikle verbalt, og som det er mulig at lærerne og elevene er i over 
tid. Konteksten kan gi muligheter for å utforske ulike matematiske sam- 
menhenger. Lærerne kan finne ulike tangskudd og stille en rekke spørs- 
mål med utgangspunkt i dem. 


- Hvor gammel er denne? Beskriv hvordan vi finner det ut. 

- Kan vi finne en som er 14 år? 

- Hvis den har tre flyteblærer, hvor gammel er den da? 

- Hvor lang/gammel er den lengste vi kan finne? 

- Stemmer det som er oppgitt om avstanden mellom flyteblærene? 


Det vil ganske sikkert dukke opp ulike representasjoner når elever skal 
rapportere om funn som er gjort ut fra denne konteksten. Bruken av 
en slik kontekst kan bidra til å øke elevenes motivasjon. Dette kan gi et 
bedre grunnlag for læring. Lærere som bruker flere undervisningsme- 
toder, og som åpner for samarbeid og involvering av elevene, har elever 
som oppnår bedre resultater (Strategi for ungdomstrinnet, 2012). En lærer 
som har forberedt bruken av denne konteksten med sine elever, vil kan- 
skje bare ha tenkt at den utfordringen elevene ville velge, var å prøve å 
bestemme hvor gammelt et bestemt hovedskudd er. Dette gjør at kontek- 
sten på langt nær utnyttes fullt ut. I denne sammenhengen er lærerens 

undervisningskunnskap en avgjørende faktor (Shulman, 1986). Undervis- 
ningskunnskap utvikles gjennom erfaring, men studier viser (Mosvold, 
2017) at det ikke nødvendigvis er slik at lang erfaring resulterer i økt under- 
visningskunnskap. Et rammeverk for hvordan lærere kan lede produktive 
matematiske diskusjoner (Stein, Engle, Smith og Huges, 2008), kan kobles 
til utvikling av den spesialiserte matematikkunnskapen en lærer trenger. 
Vår erfaring er at vi oppnår en betydelig merverdi ved å kombinere kon- 
tekster som tar utgangspunkt i praktiske situasjoner med rammeverket 
der det er vekt på lærerens ledelse av produktive matematiske diskusjoner. 
Første trinn i denne prosessen anvendt på denne konkrete konteksten med 
grisetang er at læreren — gjerne sammen med andre lærere — tenker nøye 
gjennom hvilke løsninger og representasjoner elevene kan tenkes å komme 
fram til (anticipate, se kap. 6). Tre nærliggende forslag blant forslagene fra 
elevene vil trolig være knyttet til verbale formuleringer (retorisk algebra), 
tabeller og bruk av symboler. Å forutse ulike elevresponser på en slik pro- 
blemstilling er viktig for læreren, og det er i neste omgang viktig for elev- 
ene. Som i all problemløsing har det betydelig verdi både å oppleve og å vite 
at en problemstilling kan møtes på ulike måter. Læreren er dessuten gjen- 
nom et slik grundig forarbeid på en helt annen måte forberedt på hva som 
kan dukke opp, og kan dermed inspirere og veilede elevgrupper til videre 
innsats, til å stå i konteksten over tid, til deling av funn og observasjoner 
og dermed til økt mestring. Kort sagt: økt motivasjon og økt kompetanse. 


Matematisk kompetanse 


«Dybdelæring» har kommet tungt inn i debatter om skolen og skolen i 
framtiden og er stadfestet i ny overordnet del — verdier og prinsipper for 
grunnopplæringen. «Skolen skal gi rom for dybdelæring slik at elevene 
utvikler forståelse av sentrale elementer og sammenhenger innenfor et 
fag, og slik at de lærer å bruke faglige kunnskaper og ferdigheter i kjente 
og ukjente sammenhenger» (Kunnskapsløftet. Overordnet del — verdier 
og prinsipper for grunnopplæringen, 2017). Dybdelæring er læring der 
elever relaterer nye ideer og begreper til tidligere kunnskap og erfaringer 
(Sandvik, 2016). Dybdelæring står i kontrast til overflatelæring, det vil si at 
dybdelæring er knyttet til elevens faglige tilpassede progresjon. I læreplan 

for matematikk er det forventet at eleven skal kunne bruke kunnskaper 
i nye situasjoner. Evnen til å anvende kunnskaper i nye situasjoner kre- 
ver at elevene har mer enn oversikt over usammenhengende fakta. For å 
komme videre må elevene få trening i å se sammenhenger. Dette krever 
planlagte og tilrettelagte oppgaver samt innsats over tid, noe som igjen 
vil føre til dybdelæring (Kunnskapsdepartement, 2014). I beskrivelsen av 
dybdelæring kommer det varige med kunnskapen fram, og typisk er også 
at kunnskap i denne sammenhengen ofte organiseres på tvers av fag og 
i systemer av relaterte begreper. Dette brukes deretter til å vise og moti- 
vere for at ny kunnskap kan og bør bygges opp med utgangspunkt i det 
elevene kan og vet fra før. Elevene skal få anvende både de teoretiske og 
de praktiske kunnskapene sine, de skal kunne reflektere over egen læring, 
og dessuten skal de kunne kommunisere med andre. Overordnet del sier 
at dybdelæring i fag innebærer å anvende kunnskaper og ferdigheter på 
ulike måter, slik at elevene over tid kan mestre forskjellige typer fag- 
lige utfordringer individuelt og i samspill med andre (Kunnskapsløftet. 
Overordnet del -verdier og prinsipper for grunnopplæringen, 2017). Ut 
fra den gitte konteksten med grisetang vil det i tråd med tenkningen av 
dybdelæring åpne seg flere veier videre. Kunnskap om ulike bruksom- 
råder for tang gir retning for videre undersøkelser og elevenes evne til å 
stille spørsmål og til å undersøke. Hvor mye grisetang høstes det? Hvilke 
grunnstoffer fins i tang? Hvilke næringsstoffer? Hvor mange kilo tang 
trengs det til en kilo tangmel? Kan tang og alger bli viktige som protein- 
kilde om noen år? Mulighetene er mange, og tverrfaglige perspektiver er 
absolutt aktuelle. Overflatelæring gjennom mange og detaljerte lærings- 
mål har preget læreplaner over tid og invitert til denne type læring. Man- 
traet nå er rydding i læreplanen med fokus på grunnleggende kunnskap 
og sentrale elementer i faget. Dette kjenner vi nå fra arbeid med fagets 
kjerneelementer. Matematikkens kjerneelementer er det elevene må lære 
for å kunne mestre og anvende faget (Utdanningsdirektoratet, 2017). 


Hvilken type kompetanse skal eleven oppnå? 


Kompetanse i matematikk handler om å ha kunnskap om, å forstå, utøve, 
anvende, og kunne ta stilling til matematikk og matematikkvirksomhet i en 
mangfoldighet av sammenhenger der matematikk inngår eller kan komme 


173 


KAPITTEL 9 


til å inngå. Dette impliserer naturligvis en mangfoldighet av konkret viten 
og konkrete ferdigheter innenfor diverse områder (Niss og Højgaard Jensen, 
2002). Her deles altså kompetansebegrepet i to hoveddeler, den ene er at elev- 
ene må ha kompetanse i det å kunne spørre og svare i, med og om matema- 
tikk. Det betyr at elevene må kunne stille spørsmål og ha blikk for den type 
svar som kan oppnås. I tillegg må de være i stand til å svare på slike spørs- 
mål. Elevene må også kunne forstå, bedømme og frambringe argumenter 
for svar på matematiske spørsmål. Den andre delen er at elevene må kunne 
håndtere symbolspråket og kunne bruke redskaper i matematikk. Det vil si 
at de må være i stand til å håndtere ulike representasjoner av matematiske 
problemstillinger. De skal også kunne håndtere diverse tekniske hjelpemid- 
ler for bruk i matematikk. For å forenkle og visualisere matematikkompe- 
tanse kan en se for seg tråder (se figur 9.1) som flettes inn i hverandre. 


Conceptual 
Understanding 


Strategic Productive 
Competence Disposition 


Adaptive Procedural 
Reasoning Fluency 
2 å 


Intertwined Strands of Proficiency 


Figur 9.1 Hentet fra boken Adding it up. Helping Children Learn Mathematics (2001). Gjengitt 
med tillatelse; ingen gjenbruk uten tillatelse fra rettighetshaveren. Bildet er ikke omfattet av 
bokens CC-BY 4.0-lisens, og kan ikke gjenbrukes uten tillatelse fra rettighetshaveren. 

Productive Disposition kan på norsk sammenfattes som engasjement, og 
motivasjon for matematikk kan bygges opp gjennom en kobling til enga- 
sjement. Engasjement innebærer (NOU 2015:8, s. 56) å kunne se matema- 
tikk som fornuftig, nyttig og verdifullt, og inkluderer å ha tro på at det 
er mulig å bli kompetent i matematikk, samt at innsats bidrar til læring. 
I overordnet del til ny læreplan heter det: «Skolen skal la elevene utfolde 
skaperglede, engasjement og utforskertrang, og la dem få erfaring med å 
se muligheter og omsette ideer til handling» (Kunnskapsløftet. Overord- 
net del — verdier og prinsipper for grunnopplæringen, 2017). 


Motivasjon 


Mange av oss har fra tid til annen hatt en følelse som vi beskriver ved å si 
at vi er motivert. Denne følelsen er ofte knyttet til læring, mestring eller 
en eller annen form for belønning. Mange har også opplevd elever som 
blir så engasjert i en problemstilling at de snakker om det i friminutter og 
tar det med hjem og engasjerer voksenpersoner. 

Motivasjon beskrives ofte som en indre tilstand som forårsaker, sty- 
rer og opprettholder atferd. Motivasjonen avgjør hvilke valg elever tar, 
hvilken innsats de legger i oppgavene, og hvilken utholdenhet de har 
når de eventuelt støter på vansker som krever større innsats enn vanlig. 
Definisjon gitt av Skaalvik og Skaalvik (1996) hevdet at motivasjon er en 
drivkraft som har betydning for atferd, både for retning, intensitet og 
utholdenhet. 

Motivasjon ses vanligvis på som en situasjonsbestemt tilstand som 
påvirkes av elevenes verdier, erfaringer, selvvurderinger og forventnin- 
ger. Tilrettelegging av læring og utforming av læringsmiljøet har stor 
betydning for elevenes motivasjon. Det vil si at læreren har mulighet til 
å påvirke elevenes motivasjon, gjennom sitt didaktiske arbeid (Skaalvik 
og Skaalvik, 2013). 

Et klassisk skille går mellom indre og ytre motivasjon. Vi kan starte 
med å tenke oss et linjestykke. I den ene enden har vi indre motivasjon, 
der en aktivitet i seg selv gir belønning nok. Det er vanlig å referere til 
indre motivasjon når eleven deltar i en aktivitet og finner glede i selve 
aktiviteten. Indre motivasjon relateres til den følelsen eleven får inni 

seg under handlingen. Indre motivasjon er et naturlig resultat av å opp- 
søke og overvinne utfordringer når vi forfølger personlige interesser og 
utvikler våre ferdigheter (Ryan og Deci, 2017; Ryan, 2012). Vi kan si det 
slik at aktiviteten er et mål i seg selv, slik at individet tar del i aktiviteten 
for aktivitetens egen skyld. 

I den andre enden av linjestykket har vi ytre motivasjon, der vi egentlig 
ikke er mest interessert i aktiviteten, men bryr oss mer om hvilken gevinst 
aktiviteten gir. Aktiviteter kan altså plasseres på ei linje som strekker seg 
fra fullt ut selvbestemte aktiviteter (indre motivasjon) til aktiviteter som 
bestemmes fullt og helt av andre personer (ytre motivasjon). Disse to 
motsetningene er en forenklet måte å se motivasjon på. 

Elevene kan også velge å jobbe intenst med aktiviteter selv om de i 
utgangspunktet ikke gir noen ytre belønning. Aktivitetene kan likevel være 
viktige for å nå verdsatte mål (Woolfolk, Pettersson et al., 2004). For eksem- 
pel kan en elev velge å jobbe intenst med å løse en matematisk utfordring 
sammen med andre for å oppnå en god sosial status i gruppa. Dette er en 
mellomting av indre og ytre motivasjon, noe som er ganske vanlig. Det er 
vanskelig å forestille seg at noen bare er styrt av den ene formen for motiva- 
sjon og ikke den andre. Det er oftest innslag av begge typer motivasjon i de 
fleste situasjoner (Ryan og Deci, 2017). For eksempel kan elever være indre 
motivert for å jobbe med matematikk sammen med andre på skolen, mens 
de samtidig er lite motivert for oppgaver i boka som hjemmelekser i mate- 
matikk. Det kan sies slik at aktiviteter kan være indre motivert, mens det 
kvantitative aspektet knyttet til oppgaver som hjemmelekser i dette eksem- 
plet bygger på en ytre motivasjon. Elever som bare løser hjemmeoppgavene 
for å slippe anmerkning, er ytre motivert for disse oppgavene. 

Vi kan også knytte indre motivasjon til vårt eksempel med grisetang. 
Det er lite trolig at elevene har forhåndskunnskaper om grisetang, men 
de fleste har nok tidligere sett det som de nå holder i hendene og får vite at 
heter grisetang. Utgangspunktet her kan dermed virke krevende. Det er 
her læreren kommer inn. Gjennom å etablere en kontekst med innebygde 
utfordringer som læreren vet vil fenge elever, kan grunnlaget legges for 
indre motivasjon hos elevene. Dette er ikke alltid lett. Grunnlaget må 
være faglig kunnskap og kunnskap om elevene. 

Selvbestemmelsesteori 


I selvbestemmelsesteorien anses indre motivasjon som den beste, reneste 
og den optimale form for motivasjon. Samtidig er det viktig å huske på 
at i skolen møter elevene mange problemstillinger og aktiviteter som de 
ikke umiddelbart fatter interesse for. Det vil derfor være mye de ikke er 
indre motivert for å gjøre. I mange tilfeller vil det følgelig være nødven- 
dig for læreren å ta i bruk ytre motivasjon for disse elevene. En form for 
umiddelbar belønning, en belønning på lengre sikt, eller en trussel om 
anmerkning, kan ses på som drivkraften til å utføre disse ytremotiverte 
aktivitetene. 

Behovet for selvbestemmelse er behovet for å oppleve at vi har valg- 
frihet og kontroll over hva vi gjør, og hvordan vi gjør det. Vi vil at egne 
ønsker skal styre handlingene våre, i stedet for at de styres av ytre beløn- 
ning eller press (Ryan, 2012). 

Når elever tillates å velge, er det mer sannsynlig at de opplever at arbei- 
det er viktig, selv om det ikke nødvendigvis er morsomt. Når skolemiljøet 
støtter opp under dette, fremmer det elevenes interesse, kompetansefø- 
lelse, kreativitet og begrepslæring samt deres innstilling til utfordringer 
(Ryan og Deci, 2017). 

I selvbestemmelsesteorien blir internalisering betraktet som en moti- 
vasjonsprosess der reguleringen omformes fra ytre til indre motivasjon. 
Internaliseringsprosessen blir motivert av de grunnleggende psykolo- 
giske behovene for kompetanse, tilhørighet og autonomi, og denne selv- 
bestemmelsen gjør at internaliseringsprosessen og integrering fortsetter 
effektivt. Det at den sosiale sammenhengen er støttende, i motsetning 
til hindrende, er en forutsetning for å tilfredsstille de tre grunnleggende 
psykologiske behovene, som igjen gir drivkraft til å fortsette med aktivi- 
tetene (Ryan og Deci, 2017). 

Vi kan også knytte selvbestemmelse og tilhørighet til vårt eksem- 
pel med grisetang. Vi har erfart at en elev som blir bedt om å finne et 
tangskudd som er like mange år som eleven selv, ofte raskt vil gå inn 
i denne utfordringen. Hvis eleven får et sett med oppgaver - alle 
sammen fra konteksten med grisetang — så vil enkelte oppgaver velges 
ut først. 

Behov for kunnskap 


En elev kan spørre seg selv: «Klarer jeg dette, kommer jeg til å lykkes eller 
mislykkes?» 

Kompetansefølelsen handler om selvsikkerhet og tro på egne evner. 
Elevens følelse av effektivitet i sosiale og akademiske kontekster trigger 
lysten til å prøve ut og utøve sine ferdigheter, både sosialt og faglig (Ryan, 
2012). Noen betingelser må være til stede for at individet skal føle seg 
kompetent. For det første må oppgavene det arbeides med, eller aktivite- 
ten personen involverer seg i, være av en slik forfatning eller karakter at 
de oppleves som utfordrende. Nivået må ikke være for lavt eller for høyt. 
Oppgavenes eller aktivitetenes mål kan betraktes som forsøk på å opp- 
rettholde, vedlikeholde og utfordre egne evner og kapasitet (Ryan, 2012). 

Både selvbestemmelse og kompetanse har positiv innvirkning på 
motivasjon. For elever er det viktig at de utvikler relasjonell forståelse i 
matematikk og ikke instrumentell forståelse (Wæge, 2007). Relasjonell 
forståelse omtaler Skemp som det å vite hva som skal gjøres og hvorfor 
(Haug, 2017). Mennesker har ulikt mestringsbehov, og dette igjen gjør 
at følelsen av å lykkes varierer med oppgavens vanskelighetsgrad. Det 
gjør at det sannsynligvis vil være store individuelle og situasjonsbestemte 
ulikheter i hvilken effekt tilbakemeldinger har på en persons oppfatning 
og følelse av egen kompetanse. 

Det viktige er at tilbakemeldingen fra lærer til elev er basert på beløn- 
ning for prestasjonene og ikke på engasjement. Dette fordi prestasjons- 
belønninger signaliserer økt kompetanse (Graham og Weiner, 1996). 
Dersom eleven har lyktes i aktiviteter og oppgaver av lignede art på et 
tidligere tidspunkt, er det rimelig å tro at en kan lykkes neste gang også. 
Eleven forventer at en oppgave som gis, skal kunne mestres. (Bandura, 
1977). Elever synes det er morsomt og interessant å arbeide med matema- 
tikkaktiviteter når de opplever at de forstår mer, eller når de opplever en 
følelse av mestring (Wæge, 2007). 

For at eleven skal kunne tilegne seg kunnskap i matematikk, og for 
at matematikkundervisningen skal være så effektiv som mulig, er lære- 
rens forståelse av fagets egenart sentralt (Askew, 2000). Det blir viktig at 
læreren klarer å gjøre faget nyttig og forståelig og knytter det opp mot 
virkelighetsnære kontekster. Matematikk har i mange år blitt oppfattet 

som mekanisk drill, pugging av formler og algoritmer, og det har påvir- 
ket undervisningen i en slik retning at mange har distansert seg fra faget 
(Botten, 1999). 


Behov for tilhørighet 


Behov for tilhørighet tenker vi ofte på som elevers ønske om å skape 
noe sammen med andre. Det at flere jobber mot samme mål, vil være en 
motivasjonsfaktor. 

En rekke behov og motiver handler om å bli knyttet til andre eller inngå 
i en gruppe. Ungdommers mål om å opprettholde vennskap kan komme 
i veien for læring når vennene ikke påpeker feil eller misforståelser hos 
hverandre, fordi de er redde for å såre hverandres følelser (Anderson, Hol- 
land og Palincsar, 1997). I noen subkulturer kan det knyttes status til å ha 
dårlige karakterer, og derfor vil det være umulig å lykkes både på skolen 
og i vennegruppa samtidig (Ogbu, 1987; Wentzel og Pressley, 1999). Elever 
vil streber etter å søke forbindelser med andre og har et ønske om å føle 
seg som en del av den sosiale verden (Ryan og Deci, 2017). Sikre, trygge 
omgivelser og tilknytning til andre mennesker samt følelsen av å bli tatt 
vare på er med på å legge forholdene til rette for eleven i læringssituasjo- 
ner, der indre motivasjon til å utføre gitte oppgaver og aktiviteter er det 
sentrale (Ryan og Deci, 2017). Det er menneskelig å ønske å bli godt likt, 
og de fleste vil strebe etter å bli likt og godtatt i sitt miljø. Det viktigste for 
å få et godt læringsmiljø er at eleven har gode venner. Dette kan for mange 
være viktigere enn skolen i seg selv (Nordahl,2015). Edvardsen (1995) 
hevder at det gir sosial belønning å gå på skole eller å studere sammen 
med sine venner. Dette støttes også av Buland og Havn (2000), som 
sier at på mange måter ønsker ungdom å være en del av gjengen samtidig 
som søken etter egen identitet og selvutvikling står i fokus. De hevder 
også at kameraters valg og vurderinger ofte er svært viktige, og at elever 
er redde for å skille seg ut (Buland og Havn, 2000). Det å jobbe med pro- 
blemstillinger som grisetang og dets bruksområde, der en kan bygge på 
ulik kunnskap og erfaring, vil i større grad kunne gi flere elever følelsen 
av mestring. I slike oppgaver er det nyttig med ulike erfaringer, innfalls- 
vinkler og kunnskap. Ofte vil matematikk ute kunne være av en slik art at 

elevene må jobbe i grupper for å finne fram til løsninger. Denne arbeids- 
formen, der det etableres tilhørighet og opplevelse av å bety noe for noen, 
vil være sentral for elevers motivasjon for aktiviteten. 


Behov for selvbestemmelse 


Det siste er behovet for autonomistøtte og selvbestemmelse. Autono- 
mistøtte vil si å ha følelse av medbestemmelse på de aktivitetene eller 
oppgavene som skal utføres, altså det å selv være utgangspunkt for ens 
handlinger. Lærere, veiledere, forelesere og andre sentrale skikkelser i 
læringssituasjoner er involvert eller tilknyttet elevens følelse av medbe- 
stemmelse. Dette er personer som kan være med på å fremme forslag til 
aktiviteter, og de kan ifølge Ryan og Deci (2017) ses på som eksterne kil- 
der. I slike tilfeller kan eleven oppleve en følelse av selvbestemmelse. Det å 
få støtte og oppmuntring fra læreren til å kunne ta egne valg er eksempler 
på autonomistøtte. Læreren og andre elever kan også være bidragsytere. 
Det sier seg selv at andre faktisk kan komme med forslag som sammen- 
faller med ens egne verdier. Autonom ytre motivasjon er en selvbestemt 
aktivitet som eleven har internalisert verdien av. Det vil si at læreren kan 
ha motivert elevene til å lære matematikk gjennom å vise at det er verdi- 
fullt, og at dette er blitt internalisert i eleven. 

Det er når man stoler fullt ut på andre i deres forslag til aktiviteter uten 
selv å tenke igjennom hva som skal gjøres, at man ikke vil få noen særlig 
følelse av selvbestemmelse i det man holder på med (Ryan og Deci, 2017). 
Det å bli ytre styrt av læreren eller andre vil kunne undergrave den indre 
motivasjonen (Skaalvik og Skaalvik, 2013). Selv om en tilfører belønning, 
noe som i utgangspunktet kontrolleres av andre, vil ikke motivasjonen 
holdes oppe til tross for at utgangspunktet er indre motivert. 

Personer som deltar i aktiviteter de har en indre motivasjon for å 
utføre, involverer seg i større grad enn andre. Samtidig kan de oppleve 
en slags flyttilstand (flow) i aktiviteten sin. Eller sagt på en annen måte: 
De kan bli fullstendig oppslukt av aktiviteten. Elever eller studenter som 
er indre motivert for arbeid med matematikkoppgaver og finner glede i 
å løse tredjegradsligninger eller arbeide med algebra, trenger ingen ytre 
belønning for å fortsette med arbeidet eller aktiviteten. 


180 


HVORDAN SKAPE MOTIVASJON FOR MATEMATIKK? 


Å være i flytsonen beskrives som at eleven har fått en akkurat passe 
utfordring med klare mål/formål og direkte tilbakemelding på aktivite- 
ten som utføres. Dette sammen med at handling og bevissthet smelter 
sammen og gir full fokus og konsentrasjon over aktiviteten, med en følel- 
sen av at tiden står stille og en lever helt i nuet. Eleven har da en følelse av 
å ha full kontroll over aktiviteten (Csikszentmihalyi, 2000). 

Deci (1996) framhever at økt selvbestemmelse, som innebærer større 
valgfrihet, mer selvinitierte handlinger og større personlig ansvar er et 
viktig utviklingsmål. Det blir stadig tydeligere at dette er veien til å oppnå 
kreativitet, tankemessig fleksibilitet og selvaktelse. I utdanningssam- 
menheng har det blitt stadig mer tydelig at økt selvbestemmelse bidrar 
til økt indre motivasjon og internalisering av autonomi. Dette fører til 
positive resultater som bedre forståelse av begreper, personlig vekst og 
positiv innstilling, både individuelt og for miljøet. 

Behovet for selvbestemmelse vil til en viss grad kreve medbestemmelse 
og muligheter for valg. Elevene kan gjennom en slik kontekst som den 
med grisetang møte en åpen oppgave og velge å forfølge ideer i ulike ret- 
ninger. De kan få forfølge sin nysgjerrighet og gjennom det gå inn i ulike 
matematiske områder gjennom nye undersøkelser — for eksempel hvor 
mye grisetang som kreves for å lage 1 kilo tangmel. Det å følge opp bereg- 
ninger, ideer og elevenes utforsking vil kunne gi eleven dybdelæring. 

Dersom oppgaven ikke har noen verdi for elevene, kan de føle seg 
amotivert når aktiviteten skal gjøres. Denne amotivasjonen er ikke en 
generell mangel på motivasjon, men en intensjon om å ikke utføre en 
bestemt aktivitet (Skaalvik og Skaalvik, 2013). Dette kan skyldes oppgaver 
som oppleves som verdiløse. Men det kan også skyldes manglende tro på 
å lykkes. Det er ofte i slike tilfeller elever stiller spørsmålet: «Lærer, når får 
vi bruk for dette?» Da hjelper kanskje ikke et svar om at du får bruk for 
det når du blir voksen ... Eller at det er viktig for videregående opplæring. 


Matematikk ute? 


Et av hovedtiltakene i Kunnskapsdepartementets strategi «Tett på real- 
fag, nasjonal strategi for realfag i barnehagen og grunnopplæringen 
(2015-2019)» er etablering av realfagkommuner. Kommuner som har søkt 

om og kommet med i dette prosjektet, har forankret arbeidet med realfag 
faglig, administrativt og politisk. Kommunene har også etablert samar- 
beid med universitets- og høgskolesektoren og har dessuten gjerne andre 
lokale samarbeidspartnere. 

En gruppe lærere fra en slik realfagkommune der lærerne gjennom 
to år har arbeidet med utforskende arbeid i matematikk og naturfag, ble 
bedt om å svare på to spørsmål. Det ene spørsmålet er: «Hva er matema- 
tisk kompetanse for deg?», og det andre spørsmålet er: «Hvilke deler av 
matematikken kan være aktuell å arbeide med ute?». Begge spørsmålene 
ble besvart i grupper, tilfeldig sammensatt av pedagoger fra barnehage, 
småtrinn og mellomtrinn. Første spørsmålet, 

«Hva er matematisk kompetanse for deg?» ble besvart slik: 


Figur 9.2 Ordsky basert på svarene på spørsmålet «Hva er matematisk kompetanse for deg?» 


Til venstre er resultatet av det første spørsmålet, oppsummert i en ord- 
sky. De ordene som har størst skrift, er de som forekom hyppigst i sva- 
rene. Her ser vi at lærerne mener at matematisk kompetanse handler om 
mengde, måling, tall, telling, størrelser, antall, sammenligning, mønster, 
sortering og tid. Gruppene er også inne på andre områder som de ten- 
ker er innholdet i kompetansebegrepet. Regning og formler har fått liten 
plass i disse pedagogenes kompetanseforståelse, mens sammenligning, 
mønster og mengde er mer framtredende. 

Vanligvis blir det fokusert på ulike elementer fra området fagkunn- 
skap, noe en ser lite til i dette tilfellet. Her er fokuset mer på de indre 

strukturene i matematikken, det å se sammenhenger og mønster uavhen- 
gig av de enkelte kunnskapsområdene som beskrives i læreplan. Forskere 
(Ball, Thames & Phelps, 2008) har beskrevet hva en matematikklærer 
gjør, og hvilken kompetanse som trengs. To av deres seks kategorier som 
vi anser som spesielt viktige i tilknytning til motivasjon, er «Kunnskap 
om faglig innhold og eleven» og «Kunnskap om faglig innhold og under- 
visning». Og i tilknytning til vårt eksempel med grisetang ligger det her 
kunnskap om hva som er interessant, hva som kan være vanskelig, hva 
eleven legger i ulike innspill, hvordan vi kan utvide en kontekst, og hva 
som kan være produktive spørsmål. 

Mye av matematikkundervisningen i skolen i dag er fortsatt preget 
av helklasseundervisning og individuelt arbeid med oppgaver hentet fra 
læreboka. Det er mindre gruppeoppgaver med sammensatte problemstil- 
linger og kognitivt utfordrende arbeid (Kunnskapsdepartement, 2014). 

Ved å bli kjent med utforskende matematikkundervisning vil en lærer 
få blikk for flere arbeidsmåter og aktiviteter som kan motivere elever 
for videre arbeid. Samme gruppe pedagoger besvarte også spørsmålet: 
«Hvilke deler av matematikken kan være aktuell å arbeide med ute?» 


Figur 9.3 Ordsky basert på svarene på spørsmålet «Hvilke deler av matematikken kan være 
aktuell å arbeide med ute?» 


Til venstre ser vi pedagogenes svar i en ordsky. Her er det også slik at de 
ordene som ble nevnt flest ganger, har størst skrift. Pedagogene tenker at 

en har mulighet til å flytte klasserommet ut og jobbe med områder som 
sortering, størrelser, mønster, måling, telling og former. Det å jobbe med 
matematiske mønster og sortering vil kunne utvide den matematiske for- 
ståelsen gjennom å oppdage matematiske sammenhenger og strukturer. 

Det som kommer fram i denne undersøkelsen, er at pedagogene defi- 
nerer matematisk kompetanse på en slik måte at det er mulig å oppnå 
denne kompetansen ved å flytte matematikkundervisningen ut. Det vil 
gi større muligheter for å variere undervisningen, og gjennom det klare å 
motivere flere elever til å lære matematikk. 

Ved å variere arbeidsformene kan det være lettere å finne flere elev- 
ers riktige nivå og bygge videre på den kunnskapen eleven har. Reikerås 
(2014) sier at barn har ulike kunnskapsspor, det vil si at de enkelte har 
ulik kunnskap og har forskjellig utvikling fram til målet. For å treffe den 
enkelte vil det være nødvendig å jobbe med relasjonell matematikk, og 
dersom de blir tvunget inn i et annet kunnskapsspor, lagt opp av læreren, 
kan gleden etter hvert forsvinne. Elevene får ikke oppdage kunnskapen 
selv. Jo større grad av ytre kontroll, desto mer vil den indre motivasjonen 
undergraves (Skaalvik og Skaalvik, 2013). 

For at lærere skal kunne følge elevers kunnskapsspor, må de våge å gi 
fra seg litt av kontrollen. Spørsmålet vil hele tiden være hvor mye læreren 
kan overlate til elevene før læreren føler at kontrollen med kunnskapsti- 
legnelsen er borte. Mange glemmer ofte i denne diskusjonen at det ikke 
er mulig å ha mer enn en følelse av kontroll over hva som skjer av kunn- 
skapstilegnelse i en overføringsorientert undervisning. 

Lærere må kunne planlegge og forberede seg på det uforberedte. Dette 
er det gjort rede for i kapittel 6. Dette innebærer at lærere i en slik kontek- 
stuell oppgave, må sette seg inn i rammeverket for oppgaven. Hvor kan 
denne oppgaven føre? Er det andre mulige måter å finne ut dette på? Er 
det noe vi tar med videre og finner ut i etterkant? Følger vi opp undring 
og spørsmål senere, vil eleven stimuleres til aktivt å bearbeide egne for- 
stillinger i lys av ny informasjon. Dette vil kunne resultere i ny kunnskap 
som gir eleven følelse av kompetanse. Wæge finner i sine undersøkelse at 
det er tre faktorer som påvirker elevenes følelse av kompetanse, autonomi 
og glede over å jobbe med matematikk. Det ene er at undervisnings- 
oppleggene gir utfordringer, det andre er at de kan løse dette gjennom 

samarbeid, og det tredje er at det arbeides med elevenes egne løsnings- 
strategier og metoder (Wæge, 2007). 

Utforskende arbeidsmetode utfordrer derfor elevene ved at de må ta tak 
i egen undring og i fellesskap søke løsning på problemet. Dette vil utfor- 
dre elevene på ulike måter. Ved at problemstillingene tar utgangspunkt i 
elevenes nivå, vil elevene også ha større utholdenhet i mer krevende opp- 
gaver. Det åpnes også da for å kunne gjennomføre noen rutinemessige 
oppgaver en kort stund, uten at dette går ut over motivasjonen. Gjennom 
en aktiv, utforskende arbeidsmetode vil elever kunne tilegne seg relasjo- 
nell matematikkforståelse, og oppnå økt motivasjon for faget. 

Gjennom tidene har det vært ulike syn på hva som er god matema- 
tikkundervisning. Vi kan for eksempel knytte undervisningen til for- 
midlingspedagogikken, også kalt flaskepåfyllingspedagogikk. Her 
betraktes eleven som passiv deltaker som skal fylles med kunnskap uten- 
fra, oftest av læreren. Elliot Eisner (1979) betegner en slik oppfatning av 
undervisning som akademisk rasjonalisme. En annen mulighet er å se 
på undervisning og læring som noe aktivt. Aktivitetspedagogikken set- 
ter erfaringen i sentrum. Erfaring er subjektive opplevelser med en ytre 
objektiv verden gjennom aktive handlinger. Sånn forenes det indre med 
det ytre. Kunnskap blir ikke uten videre fraktet inn i eleven utenifra, men 
innebærer en prosess som starter innenifra. Læring er knyttet til en aktiv 
prosess gjennom konkrete handlinger. Modellere, undersøke og eksperi- 
mentere er aktiviteter som Dewey fant verdifulle. Kunnskapen omfatter 
også de praktiske konsekvensene av den, og skal elevene lære noe, må de 
gjøre egne erfaringer ut fra egen praksis. Uten erfaringer, heller ingen 
fullverdig kunnskap. Elevenes erfaringer og lærestoff velger Dewey å se 
på som en helhet. De er begge noe flytende, spirende og vitalt, de er begge 
yttergrenser som definerer en felles prosess. Denne prosessen har ingen 
ende. Akkurat som målet for vekst er mer vekst, hevder han at læring er 
en kontinuerlig rekonstruksjon av erfaring (Dewey, 1910). 

Mange studier viser at elever som har svak matematisk kompetanse 
i tidlig alder, forsetter med å ikke mestre matematikken (Claessens, 
Duncan et al., 2009). Resultatene fra eksamen i grunnskolen de siste årene 
viser at 35-40 % av elevene fikk karakteren 1 eller 2 (Kunnskapsdeparte- 
ment, 2014). I videregående skole er også matematikk et fag der mange 

mislykkes, og faget bidrar til et betydelig og uønsket frafall. Kanskje har 
de faglige kravene elevene har møtt i undervisningen, vært for lave slik 
at dette er årsaken til at matematikkprestasjonene er så dårlige? Noe kan 
kanskje forklares i dette, for i resultatene fra TIMMS 2011 var det en større 
framgang i 10-åringers matematikkferdigheter. En av faktorene det ble 
pekt på for å forklare denne framgangen, var et tydeligere læringstrykk, 
det vil si at skolen, lærerne og foreldrene i større grad enn tidligere har hatt 
fokus på å skape gode læringsmiljø (Kunnskapsdepartement, 2014). Hvor- 
dan kan vi motivere elever til å få og beholde større interesse for matema- 
tikk som skolefag, og hva skal til for at flere opplever å lykkes i faget? 
Melding til Stortinget nr. 28 har klare forventninger til hvordan opplæ- 
ringen skal foregå. Her vektlegges dybdekunnskap gjennom videreutvik- 
ling av grunnleggende ferdigheter med tydelige prioriteringer og bedre 
sammenheng mellom fag. Utvikling av fagkompetanse gjennom aktivt å 
ta stilling til egen læring (metakognisjon) er sentralt. Det er også ønske- 
lig at elever skal jobbe med tverrfaglige problemstillinger som krever 
kunnskaper og ferdigheter fra flere fag. Dette knyttes til å kunne utforske 
og skape. Kritisk tenkning, problemløsning, kreativitet og innovasjon 
i samspill med andre er fagovergripende kompetanse (Meld. St. 28). 
Lærerrollen får da en annen betydning enn tidligere, og ansvaret for å 
få til et godt samspill mellom elevene og matematikkunnskapen ligger 
hos læreren. Læreren vil ha ansvaret for at elevene spiller på lag, og skal 
motivere dem og passe på at de motiverer hverandre for matematikkak- 
tivitet. Dessuten skal læreren se den enkelte elev og dennes styrker for at 
samspillet skal bli best mulig. Lærerens rolle blir derfor å støtte elevene 
med visuelle stikkord, spørsmål, forklaringer, ulike redskap, tilgjenge- 
lige informasjonskilder og samarbeid. Samspillet må omfatte å kunne 
håndtere og benytte ulike hjelpemidler for å motivere for matematikk- 
læring. Dette innebærer også lærerens forståelse av fagets egenart samt 
didaktiske vurderinger (Carlsen, Wathne og Blomgren, 2012). 


Oppsummering 


Mangel på interesse for og kunnskap om matematikk er et problem både 
for den enkelte elev og for samfunnet. Systematisk arbeid med å motivere 

elever for faget er en langsiktig og krevende oppgave. En viktig jobb for en 
lærer er å legge til rette for undervisning og læring slik at alle elever får følel- 
sen av å lykkes. Et grunnlag for å oppnå dette er at læreren kjenner elevenes 
interesser og ser muligheter for å trekke disse inn i undervisningen i mate- 
matikk. Å engasjere elevene kan gjøres ved at læreren lanserer kontekster 
med problemstillinger som oppfattes som nyttig kunnskap sett fra elevenes 
side. Dette kan bidra til at de føler en viss medbestemmelse, noe som er vik- 
tig for å skape indre motivasjon. Derfor bør utgangspunktet ofte være at en 
tar tak i problemstillinger og bruker rikelig tid på å dra elevene inn i disse. 

Å bygge på kunnskap elevene allerede har, og ut fra det bygge ny kunn- 
skap vil gi dybdelæring. Det fins et mangfold av slike utgangspunkt i alle 
deler av matematikkfaget. Dette er vesentlig for at elevene skal oppleve en 
følelse av kompetanse i faget, noe som er nødvendig for å kunne oppnå 
indre motivasjon. En dimensjon som kommer i tillegg, er at en slik måte 
å arbeide på ofte vil avdekke sammenhenger mellom ulike deler av faget, 
og at det også ofte blir naturlig å trekke inn andre fag. Vi har også sett at 
en annen læringsarena - slik som uteområdet — kan gi grunnlag for akti- 
viteter. Slike aktiviteter kan motivere både elever og lærere til faglig og 
tverrfaglig arbeid på en måte som er et viktig tillegg til andre arbeidsmå- 
ter. Dette kan bidra til positive samarbeid, som igjen kan styrke følelsen 
av tilhørighet i elevgruppa. Dette er også vesentlig med tanke på å skape 
indre motivasjon. 

Utvikling av matematikkfagets didaktikk fordrer varierte arbeids- 
metoder. Ved for eksempel å legge stor vekt på samarbeid om problem- 
stillinger, som har sitt utgangspunkt i en konkret situasjon, kan vi både 
engasjere og motivere elever. Dette kan være en vei å gå for å utvikle 
matematikkopplæringen i skolen. 

Utforskende skriving 
i skolens religions- og 
livssynsfag 


Av Anne Kathrine Hundal, Ingvild Mestad og 
Heidi Kristin Holmen 


Innledning 


Jeg kjenner jeg blir helt rød i ansiktet. Det koker innvendig som om jeg har satt 
ovnene på full styrke, og alt vannet fosser over. Høye aggressive stemmer roper 
mot meg. Jeg kan kjenne spyttet til en av de treffe meg i øyet. Hjernen min får 
lyst til å slå de folkene rett ned i bakken, men hjertet mitt holder meg tilbake. 
Kan de ikke bare holde kjeft og stikke av, tenker jeg. Men det gjør de ikke. De 


bare står der og hisser seg opp enda mer. 


Tekstutdraget over er hentet fra en elevtekst som er skrevet med utgangs- 
punkt i en bestemt scene i TV-serien Skam”. Teksten er skrevet som en 
jeg-fortelling, og eleven som har skrevet, har prøvd å forestille seg hvor- 
dan karakteren William kan ha tenkt i den korte stunda rett før og rett 
etter at han slår ned en annen person med ei flaske. Utdraget viser hvor- 
dan karakteren står i et etisk dilemma, og gjennom å gå inn i en rolle 
prøver eleven som har skrevet elevteksten, ut et standpunkt som bryter 
med det som kan forventes å være det sosialt aksepterte. 

I dette kapitlet vil vi vise hvordan utforskende skriving kan brukes som 
et verktøy for å utvikle elevenes egne stemmer, særlig i tilknytning til 


17 Skam er en norsk, nettbasert dramaserie for ungdom produsert av NRK P3. 

KRLE-faget i skolen. I den forbindelse er vi opptatt av hvordan læreren 
kan legge til rette for at elevene får prøvd ut standpunkt og posisjoner i 
undervisningssituasjonen. I drøftingen introduserer vi begrepene uenig- 
hetsfellesskap (Iversen, 2014) og safe space (Jackson, 2014) for å vise hvilke 
rammer denne type aktivitet krever. I vårt kapittel har vi valgt temaer 
hentet fra etikkdelen av KRLE-faget. Vi ser derimot ingen hinder for å 
bruke en lignende inngang til andre deler av faget. 

Skam-teksten er skrevet i norskfaget på skolen, men vår påstand er 
at den like gjerne kunne vært skrevet innenfor rammen av KRLE-faget. 
Under fagets hovedområde etikk og filosofi er en av målformuleringene 
etter 10. trinn at elevene skal «reflektere over filosofiske temaer knyttet 
til identitet og livstolkning, natur og kultur, liv og død, rett og galt» 
(Utdanningsdirektoratet, 2015, s. 7). De skal dessuten «reflektere over 
etiske spørsmål knyttet til mellommenneskelige relasjoner, familie og 
venner, samliv, heterofili og homofili, ungdomskultur og kroppskul- 
tur» (Utdanningsdirektoratet, 2015, s. 7). Begge målformuleringene 
har handlingsverbet å reflektere til felles. Refleksjon betyr ifølge Bø 
og Helle (2008) saksrettet tenkning, for eksempel ved at et tema «blir 
gjenstand for inngående ettertanke» (s. 257). Skriveoppgaver som tar 
utgangspunkt i tekster fra ulike medium, for eksempel en TV-serie 
som i eksemplet over, skaper etter vår mening en god arena for nett- 
opp refleksjon. Slike oppgaver er en utforskende form for skriving som 
ikke bare gjør elevene mer aktive i sin egen læring, men de kan også 
bidra til dypere forståelse. Noe som er sentralt i utforskende skriving, er 
imidlertid at det finnes noe å utforske. Dersom læreren stiller autentiske 
spørsmål, det vil si spørsmål han selv ikke vet svaret på (Dysthe, 1995), 
åpnes det for at elevenes egne stemmer får komme fram. Et spørsmål 
som «Hva tror du hovedpersonen kan ha tenkt?» er i så måte et autentisk 
spørsmål. 

I Læreplanverket for kunnskapsløftet gis KRLE et dobbelt formål. På 
den ene siden skal faget gi kunnskap om religion, livssyn, etikk og filo- 
sofi. Denne kunnskapen skal ifølge læreplanen gi elevene felles referanse- 
rammer og gi grunnlag for dialog på tvers av religion og livssyn. På den 
andre siden skal KRLE bidra til elevenes personlige utvikling og danning 
gjennom dialog, undring og refleksjon (Utdanningsdirektoratet, 2015). 

Det betyr at det uttrykkes eksplisitt i fagplanen at faget har et person- 
lig og subjektivt element som knyttes opp mot den enkelte elevs utvik- 
ling og danning (Haslund, 2014). Et slikt formål legger føringer for den 
didaktiske praksisen i skolen. Slik vi ser det, må det bety at KRLE-faget 
skal gi plass til elevenes egne stemmer. Det kan for eksempel bety at det 
skal legges til rette for at elevene får prøve ut egne tanker og trening i å 
ta ulike posisjoner både alene og i dialog med andre elever. Olga Dysthe 
(1995) bruker, med henvisning til Mikhail Bakhtin, begrepet det flerstem- 
mige eller det dialogiske klasserommet om læringsmiljø som vektlegger 
interaksjon mellom elever og lærer og mellom elevene. Både skriving og 
samtale blir sentrale verktøy i en slik sammenheng. Jon Smidt beskriver 
det flerstemmige klasserommet som et sted der «de ulike stemmene som 
elever og lærer bærer med seg, kan møtes og brytes og sammen danne 
ny innsikt» (Smidt, 2004, s. 25). Vi hevder at en utforskende inngang til 
KRLE-faget kan gi plass til elevenes egne stemmer og ivaretas av ulike 
arbeidsmåter. I dette kapitlet vil vi særlig se på potensialet som ligger i 
elevenes skriving i KRLE. 


Metodisk tilnærming 


Med Læreplanverket for kunnskapsløftet ble skriving innført som en av 
fem grunnleggende ferdigheter, noe som innebærer at det skal skrives 
i alle fag på fagets premisser (Utdanningsdirektoratet, 2012). Hva det 
betyr å skrive på fagets premisser, er derimot ikke åpenbart. Norskfaget 
har tradisjonelt vært det faget som har drevet skriveopplæring. Men å 
overføre norskfagets skriving til de andre fagene ivaretar ikke nødven- 
digvis fagenes egenart. Det kan likevel være fruktbart å tenke tverr- 
faglig om skriveopplegg, og i dette kapitlet er det nettopp skriving som 
gjerne betraktes som fagspesifikk for morsmålsfaget, vi vil belyse fra et 
KRLE-faglig ståsted. 

Elevtekster og observasjoner fra konkrete undervisningsopplegg som 
er prøvd ut i ungdomsskolen og i lærerutdanningen, utgjør materialet 
som vil støtte opp under diskusjonen. Fra hvert vårt ståsted har vi prøvd 
ut og gjort erfaringer i fagene vi underviser i på lærerutdanningen: norsk, 
RLE og pedagogikk. Her har vi fungert som deltakende observatører 

(Johannessen, Christoffersen & Tufte, 2016). I tillegg har vi prøvd ut spe- 
sifikke, tverrfaglige undervisningsopplegg i en ungdomsskoleklasse. Da 
har vi fungert enten som deltakende observatører ved å gjennomføre 
selve undervisningsøkta, eller som tilstedeværende observatører som ikke 
deltok i samhandlinga (Johannessen mfl., 2016). Tekster som er samlet 
inn, samt observasjonsnotater, har i neste omgang blitt analysert med det 
målet å kunne si noe om utforskende skriving som et verktøy for å utvikle 
elevenes egne stemmer i KRLE-faget. 

Et begrep som benyttes når man kombinerer ulike metoder for å 
besvare ett og samme forskningsspørsmål, er triangulering. Metodetri- 
angulering er et forsøk på å sikre en grundig forståelse av det aktuelle 
fenomenet (Denzin & Lincoln, 2000). Ifølge Denzin (1989) er det fire 
grunnleggende typer triangulering: 1) Datatriangulering innebærer bruk 
av flere ulike kilder til data i en studie. 2) Forskertriangulering betyr at 
flere ulike forskere deltar i studien med hvert sitt forskerblikk. 3) Teoritri- 
angulering går ut på at flere teoretiske perspektiver danner utgangspunkt 
for tolkning av ett sett med data. 4) Metodetriangulering innebærer at 
flere ulike metoder benyttes for å studere et enkelt fenomen. I vår studie 
har vi i et begrenset omfang benyttet datatriangulering. Den viktigste 
innsikten har derimot kommet gjennom forskertriangulering ved at vi 
har bidratt med hvert vårt forskerblikk. 


Sosiokulturelt perspektiv på læring 


Tanken om det flerstemmige klasserommet kan knyttes til et sosiokul- 
turelt syn på læring. Denne læringsteorien, og særlig den rollen språket 
spiller for barns læring, er en sentral teoretisk forankring for vårt pro- 
sjekt. Den russiske psykologen Lev Vygotskij, som regnes som opphavs- 
mannen til sosiokulturell læringsteori, viste hvordan språket spiller en 
sentral rolle i et barns sosialiseringsprosesser. Barnet utvikler identitet, 
interesser, kompetanse og egne synspunkter i samspill med andre, og i 
disse prosessene er språket avgjørende (Såljö, 2016). I vår sammenheng 
er Vygotskijs forståelse av forholdet mellom talespråk og skriftspråk 
særlig relevant. Vygotskij var opptatt av talespråket, men mente samti- 
dig at skriftspråket står i en særstilling fordi det er forskjellig fra både 

indre tale og muntlig språk. Skriving er tale uten samtalepartner rettet 
til en fraværende eller tenkt person, eller ingen spesiell (Vygotskij, 2014, 
s. 161). Skriving krever dobbel abstraksjon; abstraksjon fra talens språk- 
lyder og abstraksjon fra samtalepartneren. Skrevet tale må forklare situ- 
asjonen fullt ut for å være forståelig og er derfor langt mer bevisst enn 
muntlig tale (Vygotskij, 2014). Det har imidlertid vært en lang debatt 
knyttet til hvorvidt talespråket er overlegent i forhold til tenkning, 
eller om det tvert imot er skriftspråket som er det beste verktøyet til 
å klargjøre og skjerpe tanken (Dysthe, 1995). I den vestlige verden har 
skriftkulturen høy status, og det er den som har påvirket talen. I tillegg 
gjør skriving det mulig å skape avstand til innholdet, og dermed mulig- 
heter for refleksjon. Diskusjonen om skriftspråkets overlegenhet eller 
underlegenhet i forhold til tale er blitt betegnet som «the great divide» 
(Dysthe, 1995). 

Vygotskij var opptatt av språk, men hadde ikke begreper knyttet til hva 
det er i språket som utgjør et bindeledd mellom selvet og andre. En som 
har bidratt med begreper som kan være tjenlige når vi skal forstå dialoger 
og uttrykksformer, er Mikhail Bakhtin (Dysthe & Igland, 2001). Bakhtin 
kaller språklig aktivitet en ytring, og denne kan være både skriftlig og 
muntlig og må forstås både i forhold til personen som avgir den og i for- 
hold til konteksten hvor den finner sted (Wertsch, 1991, i Imsen, 2014). Et 
annet sentralt begrep hos Bakhtin er voice (stemme), altså den snakkende 
bevisstheten bakom ytringen. Det er noen som vil formidle noe ut fra et 
bestemt perspektiv. Stemmen blir både den plattformen vi snakker ut fra, 
og den vi lytter med. Når vi henvender oss til andre, forholder vi oss ikke 
bare til vår egen stemme, men tar også hensyn til den vi snakker til. Det 
sentrale i Bakhtins teori er at når vi «lytter» til en ytring, blir det viktig å 
lytte til alle «stemmene» som gjør seg gjeldende i den. Hvem er det som 
snakker, og hvem er ytringen adressert til? Både Bakhtin og Vygotskij 
legger vekt på språkets betydning, Vygotskij som grunnlag for intellektu- 
ell utvikling og Bakhtin som element i en kulturell dialog (Imsen, 2014). 
I så måte kan vi si at teoriene deres utfyller hverandre. 

I et sosiokulturelt perspektiv er ikke læring begrenset til skolen, men 
del av mange aktiviteter. Like fullt har skolen en sentral rolle og er en 
vei inn i samfunnets kollektive kunnskaper og innsikter. Undervisningen 

kan risikere å bli abstrakt og innholdet vanskelig å koble til det eleven 
kjenner igjen fra sin hverdag. Dette innebærer at læreren får en avgjø- 
rende posisjon i forbindelsen mellom elevenes referanseramme og erfa- 
ringer, og de måtene å forstå verden på som er relevante i institusjonelle 
og mer akademiske sammenhenger (Såljö, 2016). Vi skal ta med oss det 
sosiokulturelle perspektivet videre når vi nå dreier diskusjonen mer spe- 
sifikt over til skriving. 


Utforskende skriving 


I skolens fagskriving har det etter hvert blitt vanlig å skille mellom «skrive 
for å lære» og «lære å skrive». Uttrykkene stammer fra Writing across the 
curriculum (WAC) og Writing in the Disciplines (WID), som er etablerte 
trender i internasjonal skrivepedagogikk. I Writing Across the Curricu- 
lum forstås skriving først og fremst som en måte å forstå og tilegne seg 
faget på, altså skrive for å lære. I Writing in the Disciplines ligger fokuset 
på det enkelte fagets skrivekultur og fagterminologi (Hertzberg, 2006). 

Det som er kjernen i WAC-trenden, blir i Hertzberg (2006) omtalt 
som eksplorerende skriving. Skrivinga skal først og fremst støtte elevenes 
læring. Motsatsen, «å lære å skrive», benevnes som fagspesifikk skriving, 
som igjen kan sies å være kjernen i WID-trenden. Denne todelingen mel- 
lom eksplorerende skriving og fagspesifikk skriving tilsvarer langt på vei 
skillet mellom tenkeskriving og presentasjonsskriving (Dysthe, Hoel & 
Hertzberg, 2010; Hoel, 2008). Tenkeskriving innebærer skriveoppgaver 
som primært har funksjon som støtte for tanken, og slik skriving har som 
regel ikke noen andre mottakere enn skriveren selv (Hoel, 2008). Presen- 
tasjonsskriving har til hensikt at noen skal lese teksten, og skriveren må 
ta hensyn til blant annet rettskriving, sjanger og kontekst. Slik skriving 
vil gjerne være noe ulik fra fag til fag ettersom hvert fag har ulike tekst- 
kulturer (Hoel, 2008). 

For å lære et fag er vi avhengig av de språklige ressursene vi har tilgang 
til gjennom å snakke, skrive og lese, jamfør det sosiokulturelle synet på 
læring. Læring forsterkes når man må reformulere det som skal læres, og 
skriving er i denne sammenhengen en viktig vei til kunnskap. Skriving 
kan brukes til å reformulere lærestoff, men også til å lagre kunnskap og 


196 


UTFORSKENDE SKRIVING I SKOLENS RELIGIONS- OG LIVSSYNSFAG 


bekrefte at læring har skjedd. Skriving kan dessuten være et redskap for 
refleksjon, for eksempel ved at elevene reflekterer over egen læring. 

Hertzberg (2006) lister opp ulike oppgaver som kan regnes som enten 
eksplorerende/utforskende skriving eller fagspesifikk skriving. Oppgaver 
der elevene skriver for en tenkt mottaker, er i så måte en form for eksplo- 
rerende skriving, mens såkalte empatioppgaver i historie eller KRLE 
nevnes av Hertzberg som eksempel på fagspesifikk skriving. Forskjellen 
på disse to er ikke nødvendigvis veldig stor. I den førstnevnte simulerer 
eleven leserrollen gjennom å se for seg en tenkt mottaker av teksten. I 
den andre må eleven simulere både leser- og skriverrollen ved å tenke seg 
inn i situasjonen til en annen person (Hertzberg, 2006). Oppgaven som 
resulterte i elevteksten det ble referert til i starten av dette kapitlet, kan 
betraktes som en empatioppgave. Elevteksten er også en fiktiv, skjønnlit- 
terær jeg-fortelling. Skjønnlitterær skriving og personlig orientert skri- 
ving (f.eks. i form av dagboktekster) har tradisjonelt hatt en stor plass 
i morsmålsfaget, både i Norge og i andre land (Berge mfl., 2005; Smidt, 
2006; Igland, 2007; Solheim & Matre, 2014). Det er nærliggende å tenke 
at skjønnlitterær skriving og personlig orientert skriving også kan ha en 
sentral plass i skolens religions- og livssynsfag, KRLE, men da først og 
fremst som en utforskende form for skriving. Med andre ord kan skri- 
ving som normalt regnes som fagspesifikk skriving i norskfaget, også ha 
en framtredende plass i KRLE. 

De siste årene har vi fått en sterkere bevissthet om at faglærere i alle fag 
i skolen er språklærere (Berge, 2005; Brevik & Gunnulfsen, 2012; Mestad, 
2014). Dette har sammenheng med en økt forståelse for at evnen til å 
beherske språket på ulike områder i samfunnet er en forutsetning for å 
kunne delta som aktiv samfunnsborger. For den brasilianske pedagogen 
Paulo Freire er literacy, eller skriftkyndighet”*, en forutsetning for å kunne 
ta del i samfunnsforandringer. For ham er det et viktig poeng at han med 
skriftkyndighet ikke først og fremst tenker på den tekniske og mekaniske 
dimensjonen av lese- og skriveferdigheten, men lesing og skriving som en 
kreativ og kritisk prosess. Hans egne erfaringer viste at denne ferdigheten 


18 —Skriftkyndighet som norsk oversettelse av literacy ble først tatt i bruk av Kulbrandstad (2003). 

ga mennesker større makt over sin egen situasjon og en bredere tilgang til 
verden (Freire & Macedo, 1987). 


Utforskende skriving i KRLE 


Nå som vi har gjort rede for skriving generelt og utforskende skriving 
spesielt, skal vi gå videre med å knytte utforskende skriving særlig til reli- 
gion, livssyn- og etikkfaget. I KRLE-fagets læreplan stilles det høye krav 
til elevenes evne til å gjøre selvstendige vurderinger knyttet til fagets inn- 
hold. Dette kommer til uttrykk i læreplanens beskrivelse av de språklige 
ferdighetene det forventes at elevene tilegner seg. Når det brukes verb som 
«tolke», «drøfte», «reflektere over» og kunne «diskutere», kreves det elever 
som klarer å se faget utenfra og forholde seg selvstendig og vurderende 
til det faglige innholdet (Utdanningsdirektoratet, 2015). I beskrivelsen av 
den grunnleggende ferdigheten «å uttrykke seg skriftlig i KRLE» står det 
blant annet: «Skriving klargjør tanker, erfaringer og meninger og er en 
hjelp til å tolke, argumentere og kommunisere. Skriving i KRLE inne- 
bærer også å møte ulike estetiske skriftuttrykk og gjøre bruk av disse» 
(Utdanningsdirektoratet, 2015). Det er interessant at skriving i KRLE her 
knyttes direkte til det vi forstår med utforskende skriving. Dette betyr at 
det forutsettes i læreplanen at elevene får utviklet sin språklighet innenfor 
KRLE, og at de gjennom undervisningen får mulighet til å utforske egne 
posisjoner og å trene på å gjøre egne vurderinger, både når det gjelder 
spørsmål knyttet til religion og livssyn og etiske spørsmål (Mestad, 2014). 

Camilla Stabel Jørgensen har i sin avhandling undersøkt hvordan og 
hva elever skriver i RLE”, og hvordan skriving bidrar til elevenes danning 
(Jørgensen, 2014). Hun finner i sitt materiale forholdsvis få skriveopp- 
gaver som har som utgangspunkt at elevene skal tenke selv eller gjøre 
selvstendige vurderinger. I hoveddelen av oppgavene som elevene får i 
skolen, blir de bedt om å hente ut informasjon fra bestemte kilder, som 
oftest læreboka. En av konklusjonene i avhandlinga er at tekster basert på 
slike oppgave i liten grad gir rom for den danninga av eleven som lærepla- 
nen forutsetter. For at elevene skal gå inn i en danningsprosess gjennom 


19 Navnet ble endret til KRLE i 2015. 

skriving i KRLE, er det tre forhold som synes avgjørende: Elevene må 
skrive med utgangspunkt i et mangfold av kilder, for eksempel tekster, 
ekskursjoner, filmer o.l., de ma være følelsesmessig engasjert i det de skri- 
ver om, og de må ha god kunnskap om potensialet i ulike skrivesjangre 
(Jørgensen, 2014, s. 348). 

Læreplanen har altså høye ambisjoner for elevenes skriving innenfor 
faget KRLE. Samtidig kan det synes som om skriving av utforskende og 
vurderende tekster får forholdsvis liten plass i den faktiske praksisen i 
klasserommet (Jørgensen, 2014). Dette kan handle om en uklar forståelse 
av fagets formål. Kunnskap om religion, livssyn og etikk er et viktig mål 
med faget, men det er også viktig at elevene i møtet med dette fagstoffet 
får mulighet til å utforske egne posisjoner. 

I norsk kontekst har Lars Laird Iversen vært opptatt av at det ligger 
en særlig mulighet i KRLE-faget for denne typen utforskning. Han ser 
skolen, og da spesielt KRLE-faget, som en treningsarena for demokratisk 
praksis (Iversen, 2014). Ifølge Iversen er ikke, slik en lett kan tro, demo- 
kratiet bygd på enighet om verdier, det Iversen kaller et verdifellesskap. 
Det som kjennetegner et godt fungerende demokrati, er tvert om at en 
klarer å skape samfunn der en lever sammen med uenighet. Iversen kal- 
ler dette uenighetsfellesskap (Iversen, 2014). Et uenighetsfellesskap finnes 
mellom mennesker som arbeider sammen innenfor bestemte rammer, 
uten at de nødvendigvis deler verdier. Det vil si at de gjerne er uenige i 
sentrale verdispørsmål. Iversen poengterer at for at noe skal kunne kal- 
les uenighetsfellesskap, med trykk på både ‘uenighet og fellesskap, må 
dette fellesskapet være preget av rom for flerstemmighet, jamfør Dysthe 
(1995). En kan innvende at dette betyr at fellesskapet tross alt må dele 
noen grunnleggende verdier om hvordan vi som deltakere skal opptre 
overfor hverandre. Her skiller Iversen mellom prosessverdier og substan- 
sielle verdier (Iversen, 2008). Uenigheten Iversen er opptatt av, vil være 
om de substansielle verdiene, mens et uenighetsfellesskap forutsetter at 
deltakerne er enige om hvordan en snakker sammen på tvers av ulike 
posisjoner. 

Når Iversen trekker inn skolen og KRLE-faget, er det fordi den nor- 
ske skolen nettopp er et slikt uenighetsfellesskap (Iversen, 2014). Den 
er en av få arenaer i vårt samfunn der mennesker samles, med ulik 

bakgrunn, ulike verdier og forskjellige meninger, om et felles prosjekt. 
Elevene utgjør uten tvil et fellesskap, men i dette fellesskapet finnes det 
mange ulike stemmer og ulike posisjoner. Dette gjør skolen godt egnet 
som demokratisk øvingsarena. I skolen er det også mulig å prøve ut posi- 
sjoner uten at det får direkte følger for livet utenfor (Iversen, 2014). Denne 
tanken om elevfellesskapet som et uenighetsfellesskap utfordrer den tra- 
disjonelle KRLE-undervisningen. Er det mulig å gi plass til flerstemmig- 
heten i religions- og etikkundervisningen og utfordre den tradisjonelle 
enstemmigheten? 

Et slikt ideal om klasserommet som uenighetsfellesskap krever at det 
sosiale klimaet i klasserommet er slik at elevene tør å prøve ut og åpne opp 
om sine verdier. I Europarådets dokument Signposts - Policy and practice 
for teaching about religions and non-religious world views in intercultural 
education trekkes klasserommet som safe space fram som et nøkkeltema 
(Jackson, 2014). Her defineres et trygt klasserom som et rom der elevene 
uttrykker sine synspunkter og posisjoner åpent, selv om disse kan stå i 
konflikt med det læreren eller medelevene står for (Jackson, 2014). Det 
betyr at klimaet i klasserommet er preget av respekt, toleranse og aner- 
kjennelse. Konseptet klasserommet som safe space kan synes som et ideal 
som er vakkert, men helt umulig å realisere. Mange elever vil oppleve det 
som risikofylt å være åpne om egne verdier og standpunkt, særlig der- 
som de opplever seg som en minoritet (Von der Lippe, 2012; Schihalejev, 
2009). Det er derfor vanskelig å forestille seg klasserom helt uten makt- 
strukturer som setter grenser for åpenheten. Tross denne innvendingen 
tror vi tanken om klasserommet som safe space kan fungere som et ideal 
å arbeide mot. Idealet gir oss også noen redskaper som kan hjelpe oss når 
vi skal tilrettelegge for arbeidsmåter som utfordrer elevene til å utforske 
egne tanker og meninger. 

I arbeidet som er gjort gjennom Europarådet, trekkes det fram noen 
sentrale forhold som må være på plass for å få til trygge klasserom i reli- 
gions- og etikkfaget. Det er særlig tre forhold som nevnes. For det første 
forutsetter selve ideen at elevene er aktive i undervisningen, og at under- 
visningen utfordrer elevene til å ta standpunkt eller utforske egne menin- 
ger og verdier. Tryggheten trengs nettopp fordi dette er aktiviteter som 
kan oppleves som risikofylte, og mange vil vegre seg for å være åpne når 

tema knyttet til religion og verdier kommer opp. For det andre stiller 
arbeidsmåten krav til læreren. Hun må ha et gjennomtenkt forhold både 
til sine egne verdier og sitt livssyn, og til hvordan hun gjennom sin posi- 
sjon påvirker undervisningen og elevene. Når læreren er tilrettelegger, 
slik det forutsettes ved bruk av de metoder vi er opptatt av, kan en fort 
tro at læreren er tilbaketrukket og nøytral. Slik er det ofte ikke. Lære- 
ren er avgjørende for om et klasserom blir opplevd som enstemmig eller 
flerstemmig. Bevisst eller ubevisst legger læreren føringer for hva som er 
akseptabelt å hevde. Det er også viktig å understreke at selv om læreren 
er tilrettelegger, betyr det ikke at vi ikke trenger å stille faglige krav til 
henne. Forskning viser at nettopp denne måten å arbeide på krever at 
læreren har et sterkt faglig fundament (Jackson, 2014). 

For det tredje krever denne type arbeidsmåter klare rammer for akti- 
viteten. I Signposts trekkes det fram at klare regler for hvordan elevene 
samhandler, gjør klasserommet tryggere og bidrar derfor til åpnere sam- 
taler mellom elevene (Jackson, 2014). Strukturerte settinger kan gi større 
frihet til å prøve ut standpunkt og perspektiver. Dette har vi særlig sett i 
systematiske utprøvinger av filosofisk samtale. Tydelige regler for hvor- 
dan samtalen skal gjennomføres, gir elevene trygghet og større frimo- 
dighet til å hevde meninger som ikke nødvendigvis deles av de andre 
elevene. 

Det er mange måter å arbeide på i klasserommet som kan bidra til 
at elevene utvikler evnen til å leve i et uenighetsfellesskap. Åpenbare 
arbeidsmåter er klassediskusjonen og ulike typer samtaler, men også 
skriving kan ha en sentral plass i dette arbeidet. Iversen skriver følgende 
i sin bok Uenighetsfellesskap: 


Særlig det å uttrykke seg skriftlig åpner for å kunne arbeide i spenningen mellom 
flerstemmighet og endelig retningsvalg. Å skriftliggjøre deler av diskusjonsproses- 
sen kan være en teknikk for midlertidig å skille våre roller fra ensrettende autenti- 


sitetsidealer og åpne for friere ideutveksling (Iversen, 2014, s. 113). 


Skriving har nettopp sin styrke i at den gir god plass til utprøving. I en 
tekst er det rom for å prøve ut ulike roller og ulike posisjoner. Tekster kan 
være resultat av spontan tenkeskriving, eller de kan være gjennomarbei- 
dede tekster der en virkelig anstrenger seg for å gjøre sine argumenter 

klare og overbevisende. I KRLE bør det være stort rom for slik skriving. 
Mye tyder på at skolen ikke utnytter de mulighetene som ligger i å la 
elevene trene på å finne sin egen stemme gjennom skriving. Vi vil derfor 
presentere noen mulige måter å arbeide med utforskende skriving i KRLE 
på. Vi tror dette kan gjøres både i arbeid med religioner og etikk og ver- 
dier. I dette kapitlet har vi likevel lagt vekten på det siste. 


Tekstbasert skriving 


Eksemplet vi viste til i starten av kapitlet, er i tillegg til å være en empa- 
tioppgave også en form for tekstbasert skriving, som vanligvis knyttes til 
undervisning i skjønnlitteratur. «Tekstbasert skriving skjer når elevene 
blir utfordret til å gå inn i den litterære teksten og i sin «responsskri- 
ving» beskrive ved å leve seg inn i hendelsene og i følelsene og tankene 
til en eller flere av tekstens figurer» (Skaröhamar, 2011, s. 88). Målet med 
slik skriving vil i en norskfaglig kontekst først og fremst være å komme 
dypere inn i den litterære teksten. Skaröhamar (2011, s. 88) framhever 
også tekstbasert skriving som en intellektuell og kreativ øvelse som gir 
rom for følelser og fantasi, og som stimulerer empati. 

Skriving gir i tillegg alle elevene mulighet til å sette ord på tankene 
sine. I et klasserom vil det ofte være enkelte elever som tar ordet hyppig 
i klassesamtaler, mens andre forblir tause. Når elevene får mulighet til 
å skrive, gjerne som en del av et undervisningsopplegg som innebærer 
både lesing, skriving og muntlighet gjennom samtaler i grupper eller hel 
klasse, kan de i større grad oppleve klasserommet som safe space. Dysthe 
(1995) hevder at elevdeltaking og diskusjon ikke nødvendigvis innebærer 
at så mange stemmer blir hørt. «Den potensielle flerstemmigheten i klas- 
serommet blir ikke utnyttet, den er ofte taus» (Dysthe, 1995, s. 211). Videre 
peker hun på tre sentrale kjennetegn på det hun kaller dialogisk undervis- 
ning, som er en forutsetning for å oppnå det flerstemmige klasserommet. 
Disse tre er autentiske spørsmål, opptak og høy verdsetting. Autentiske 
spørsmål er, som vi allerede har nevnt, spørsmål som læreren ikke har 
svaret på, for eksempel «Hva mener du om dette?». Dysthe hevder at 
«autentiske muntlige spørsmål og skriveoppgaver understreker at elevene 
er viktige medspillere i undervisningsdiskursen, og at læring er en aktiv 

prosess» (Dysthe, 1995, s. 214). Opptak innebærer å inkorporere elevens 
svar i neste spørsmål og er kanskje mest knyttet til samtale. Opptak får 
eleven til å reflektere videre over det han selv har sagt. Man kan tenke 
seg opptak praktisert også i skriftlige sammenhenger, for eksempel ved 
at elevene skriver logg som læreren stiller nye spørsmål til. Dagens nett- 
baserte dialoger i form av chat gir også gode muligheter til å praktisere 
opptak. Det tredje kjennetegnet er høy verdsetting. «Når læreren under- 
streker betydningen av det en elev sier, ved å la det inngå i den videre 
samtalen, signaliserer hun meget sterkt at elevens ideer og tanker er ver- 
difulle» (Dysthe, 1995, s. 215). Dysthe hevder dessuten at læringspotensi- 
alet kan øke ved å binde sammen skriving og samtale. Vi hevder at man 
ved å knytte skriving til samtale samtidig bygger opp klasserommet som 
safe space. Det kan oppleves som tryggere å ta ordet muntlig når man har 
formulert tankene skriftlig først. 

Det Dysthe (1995) kaller det dialogiske klasserommet, i motsetning til 
det monologiske, er et ideal som mange lærere prøver å oppnå, og i den 
forstand ingen ny innsikt. Likevel viser ny forskning, jamfør Jørgensen 
(2014), at KRLE-faget ikke nødvendigvis utnytter potensialet som ligger 
i elevenes skriving. Spørsmålet da er om elevene får tilstrekkelig mulig- 
het til å utvikle sin egen stemme. I siste del av dette kapitlet skal vi pre- 
sentere et konkret, tverrfaglig undervisningsopplegg vi har gjennomført 
med studenter i lærerutdanningen samt ei elevgruppe i ungdomsskolen. 
Det er utprøvinga fra ungdomstrinnet det først og fremst refereres fra. 
Opplegget kjennetegnes av skriveoppgaver formulert som autentiske 
spørsmål. 


Utforskende skriving med utgangspunkt 

i novella «Den korte sommaren» av Ray 
Bradbury 

Novella «Den korte sommaren» («All summer in a day») av Ray Bradbury 
er en skjønnlitterær tekst vi har brukt som utgangspunkt for utforskende 
skriving på ungdomstrinnet. Tematikken i novella dreier seg blant annet 
om annerledeshet, utestenging, mobbing og relasjoner, og er slik sett 
ideell for å «treffe» elevene der de er. Handlinga i novella foregår i en 

underjordisk by på planeten Venus, og Margot og de andre barna vi møter 
i teksten, er ni år gamle. Slik sett skapes en viss distanse fra elevenes egen 
hverdag selv om hendelsesforløpet likevel vil være gjenkjennbart. «Når 
skriveoppgaver knyttes til en litterær tekst, kan elevene utfolde seg i en 
forhåndsdefinert rolle der de ikke selv er i sentrum. Poenget er ikke eleve- 
nes selvutlevering, men deres innlevelse og tekstforståelse» (Skaröhamar, 
2011, S. 88ff.). 

Skriveoppgaver som kan gis til novella, kan vere knyttet til overskrifta 
(Hva tror du teksten kommer til 4 handle om?) eller bildet som illustrerer 
teksten’? (Hvem er jenta pa bildet?), begge som forlesingsstrategier som 
skal foregripe lesinga. Underveis i (høytlesinga kan man legge inn lese- 
stopp og la elevene gjette hva som skal skje videre. Det er også mulig å 
stille refleksjonsspørsmål (Hvorfor er Margot så mye alene, tror du?) eller 
identifikasjonsspørsmål (Hvordan ville du følt det om du måtte flytte til 
en annen planet?). 

Teksten nedenfor er en elevs gjetting på hva novella kommer til å 
handle om, med utgangspunkt i tittelen (Den korte sommaren) og et 
bilde som viser konturene av ei jente med ei svær sol i bakgrunnen. Jentas 
hode er bøyd, og den ene hånda holdes mot hodet. 


Jeg tror novellen kommer til å handle om en jente som kanskje ikke har det så 
bra. Siden hun henger litt med hodet ser hun veldig trist ut. Det virker som hun 


bare går og tenker. 


Eleven tolker bildet og overskrifta og prøver å forestille seg hva situasjo- 
nen er. Så langt er det lite ved dette opplegget som kan knyttes direkte til 
KRLE, selv om novellas tema er relevant nok i faget. I novella blir Mar- 
got, som er annerledes fordi hun har bodd på jorda, stengt inne i et skap 
rett før sola skal komme fram for første gang på sju år. Novella slutter 
åpent ved at det siste vi får høre, er at barna åpner døra til skapet der de 
har stengt Margot inne. En åpen slutt kan stimulere elevene til å dikte 
videre. Hva tror du skjer når barna slipper Margot ut? Det er også mulig å 


20 Teksten kan finnes i læreverket Saga. På Lesesenterets nettsider ligger et ferdig utarbeidet under- 
visningsopplegg som er knyttet til novella, se http://lesesenteret.uis.no/getfile.php/Lesesenteret/ 
NyGIV/Novella%20Kort%20Sommer%20m%2ostrategier.pdf 

la elevene prøve ut rollen som en av hovedpersonene, enten Margot eller 
William, som er den gutten som leder an i utestenginga av Margot. Elev- 
teksten nedenfor er svar på spørsmålet «Forestill deg at du er Margot. 
Hva tenker du i det øyeblikket du skjønner at du har gått glipp av sola?»: 


Jeg blir trist og tenker at det er 7 år til neste gang jeg får muligheten til å se sola 
som jeg har ventet så lenge på å få se. Sint blir jeg også, på de som stengte meg 
inn i skapet. Jeg tenker på hvor heldige de var de som fikk se sola. De som ikke 


hadde ventet forgjeves i 7 år. Dette var alt jeg ville. 


Elevene som deltok i dette undervisningsopplegget, kunne velge om de 
ville gå inn i rollen som enten Margot eller William. En annen elev har 
gått inn i rollen som William: 


Margot, hører jeg noen sier. Ja, hvor er Margot? tenker jeg. Så sier noen andre 
at hun er inne i det skapet som vi låste henne inn i. Jeg får dårlig samvittighet. 
Hun hadde jo rett, mens vi tok feil. Nå skjønner jeg godt hvorfor hun lyser opp 
hver gang noen nevner sola. Jeg skylder henne en unnskyldning. Jeg angrer vel- 
dig på hvordan jeg behandlet henne, jeg var kanskje bare sjalu på at hun husket 
sola så mye bedre enn det jeg selv gjorde. Hun var den som virkelig trengte å 
se sola. Bare på grunn av oss og vår teite idé om å stenge henne inne, fikk hun 


ikke sett sola. 


Novella «Den korte sommaren» er filmatisert, og filmen, en kortfilm 
på under en halvtime, ligger åpent tilgjengelig på YouTube og kan lett 
søkes opp om man bruker originaltittelen All summer in å day. Filmen 
er ganske tro mot handlinga i novella, men skiller seg klart fra teksten 
på ett punkt. Filmen slutter ikke der novella slutter, men fortsetter etter 
at Margot er sluppet ut. De avsluttende scenene i filmen vil av de fleste 
oppleves som sterke, og en ny tematikk blir tydelig idet Margot blir 
inkludert og omsluttet av de andre, mens William et øyeblikk er den 
som er alene. Til slutt aksepterer Margot Williams bønn om tilgivelse. 
I vårt opplegg fikk elevene se filmen etter at de hadde jobbet med tek- 
sten. Skriveoppgaven de fikk i etterkant, var: «Velg en scene du la spesielt 
merke til. Skriv ned dine tanker om denne scenen.» Teksten nedenfor er 
ett av svara: 

Da jenta tok blomsterbuketten fra gutten. Jeg synes det var rart at hun tok den. 
Det var akkurat som om hun syntes hun fortjente den buketten. Litt rar akkurat 


den scenen. 


Opplegget som er skissert, har blitt prøvd ut på studenter på lærerutdan- 
ningen og elever i ungdomsskolen. En vesentlig forskjell mellom disse to 
gruppene er at mens studentene kjente oss, kom vi utenfra og var frem- 
mede for elevene. Med studentene la vi i tillegg til skriving opp til sam- 
tale i grupper og hel klasse, mens vi i elevgruppa kun la opp til skriving 
og noe samtale to og to. Å skrive kan oppleves som tryggere enn samtale, 
jamfør det vi tidligere har omtalt som safe space. Utforskende skriving 
er likevel en aktivitet som krever øvelse. Elevene vil i starten gjerne være 
på leting etter det rette svaret, og de vil kanskje ha problemer med å 
stenge av «sensuren» og skrive fritt. Når elevene har blitt trygge i situa- 
sjonen, kan man la skrivinga inngå som en av flere aktiviteter i et opp- 
legg slik at det dannes «en kommunikativ kjede av handlinger» (Liberg, 
2008). I et undervisningsforløp gjennomfører man gjerne en rekke ulike 
handlinger som står i dialog med hverandre. En innledende leseaktivi- 
tet etterfølges kanskje av en skriveaktivitet, som deretter går over i en 
diskusjon, altså ulike aktiviteter, men om samme tema. På denne måten 
forsterkes læring. 

Vi observerte i ungdomsskoleklassen at samtlige elever var aktive når 
de fikk muligheten til å skrive. Tekstene tyder likevel på at situasjonen 
nok var noe uvant og utrygg i og med at vi ikke var lærerne de var vant til 
å ha. Likevel bærer tekstene i seg kimer til egne stemmer, stemmer som 
ville vært «tause» dersom samtale hadde vært eneste form for interaksjon. 


Oppsummering 


Vi skal gå tilbake til tekstutdraget vi innledet med. Læreren som gjen- 
nomførte opplegget, viste en scene fra Skam og ga en skriveoppgave i 
etterkant. Oppgaven var formulert som et autentisk spørsmål. Etter vår 
mening er Skam en serie som kan fungere som en utmerket inngang til 
en rekke tema som er svært relevante i et fag som KRLE. Alle sesongene 
handler om mellommenneskelige relasjoner. Klippet som ble vist i det 

omtalte opplegget, er hentet fra sesong 2. I sesong 3 er psykisk sykdom og 
homofili to tema som peker seg klart ut, mens sesong 4 blant annet har 
religion som et stort og viktig tema. Å bruke Skam eller andre serier og 
filmer som utgangspunkt for utforskende skriving i KRLE kan være et 
svar på det Iversen (2014) etterlyser som et uenighetsfellesskap og eleve- 
nes utprøving av egne stemmer. Det kan også være svar på det Jørgensen 
(2014) hevder er avgjørende for at elevene skal gå inn i en danningspro- 
sess gjennom skriving i KRLE: at elevene må skrive med utgangspunkt i 
et mangfold av kilder, de må være følelsesmessig engasjert i det de skriver 
om, og de må ha god kunnskap om potensialet i ulike skrivesjangre (Jør- 
gensen, 2014, S. 348). 

Sist, men ikke minst, tror vi at man ved å stille autentiske spørsmål, 
også i skriftlig form, i større grad oppnår et klasserom som er kjenneteg- 
net av flerstemmighet. 

Utforskende undervisning 
i naturfag 


Fra «kokebokforsøk» til utforskende undervisning og læring 


Av Kåre Haugan 


Dette kapitlet vil innledningsvis gi en kort introduksjon i hva utforskende ar- 
beidsmåter er i naturfag og hvordan metoden er forankret gjennom «Forsker- 
spiren» i læreplanen for grunnskolen. Utforskende arbeidsmåter er en alternativ 
arbeidsform i naturfag, og andre halvdel av kapitlet vil ved et eksempel belyse 
hvordan arbeidsmåten kan brukes for å gi grunnskolelærerstudenter et innblikk i 
metoden. Dette er med tanke på en overføringsverdi til studentenes egen praksis 


i skolen. 


Hva er utforskende undervisning i naturfag, og 
hva sier læreplanen for grunnskolen? 


Skolefaget naturfag er satt sammen av vitenskapsfagene kjemi, fysikk, 
biologi og geologi. Tradisjonelt har elevforsøk vært detaljstyrt med 
punktvis instruerende tekst og lite handlingsrom - såkalte kokebokfor- 
søk. Frihet til å utvikle egne ideer og å forfølge disse har vært liten. I 
skolesammenheng er det viktig at faget framstår som helhetlig og ikke 
gjennomgående faginndelt (Udir, 2016). Mye av den mer tverrfaglige til- 
nærmingen i naturfag blir ivaretatt gjennom å jobbe med «reelle pro- 
blemstillinger» i skolen der man trekker inn den kunnskapen som er 
nødvendig for å løse et problem eller en oppgave. Denne arbeidsmåten 

gir en åpnere tilnærming til praktisk arbeid i naturfag enn det de mer 
tradisjonelle «kokebokforsøkene» representerer. 

For norsk grunnskole er det først i læreplanen for grunnskolen av 1997 
(L97) vi finner en åpen og naturvitenskapelig arbeidsmåte tydelig beskre- 
vet: «Opplæringa skal gi elevene øvelse i naturvitenskapelig tenkemåte 
og arbeidsmåte. Elevene skal i økende grad utvikle evnen til undring og 
observasjon, til å stille spørsmål og finne mulige forklaringer på det de 
har observert, og gjennom kildegransking, eksperiment eller observasjon 
kontrollere om forklaringene holder» (KUF, 1996). Måten å jobbe natur- 
vitenskapelig på er altså framhevet. At denne tilnærmingen er grunnla- 
get for og henger sammen med all kunnskapsbygging i naturfag, kommer 
ikke så tydelig fram. Gjennom innføring av læreplanen Kunnskapsløftet 
i 2006 ble dette mer tydeliggjort ved hovedområdet Forskerspiren, som 
er gjennomgående for hele naturfaget i skolen (Udir, 2016). Etter revide- 
ring av Kunnskapsløftet i 2013 er nå Forskerspiren i naturfag beskrevet 
slik: «I naturfagundervisningen framstår naturvitenskapen både som et 
produkt som viser den kunnskapen vi har i dag, og som prosesser som 
dreier seg om hvordan naturvitenskapelig kunnskap bygges og etable- 
res. Prosessene omfatter utvikling av hypoteser, eksperimentering, sys- 
tematiske observasjoner, diskusjoner, kritisk vurdering, argumentasjon, 
begrunnelser for konklusjoner og formidling. Forskerspiren skal ivareta 
disse dimensjonene i opplæringen og integreres i de andre hovedområ- 
dene.» Forskerspiren skal med andre ord være gjennomgående og synlig 
i alle temaer og andre hovedområder i naturfaget, og den understreker 
tydelig en ivaretakelse av dualiteten produkt (kunnskapen vi har i dag) 
og prosess (hvordan naturfaglig kunnskap utvikles). Denne fagdidak- 
tiske tenkningen er ikke noe banebrytende nytt, og Dewey skrev allerede 
i 1910 følgende: «When our schools truly become laboratories of knowled- 
ge-making, not mills fitted out with information-hoppers, there will no 
longer be need to discuss the place of science in education.» 

Ny generell del av læreplanen for grunnskolen ble vedtatt 1. september 
2017 (KD, 2017), og dette dokumentet framhever blant annet at skolen må 
gi mer rom for dybdelæring. Med dybdelæring i fag ligger det en forstå- 
else av at skolen i større grad enn før lærer elevene å anvende kunnskaper 
og ferdigheter i faget for å mestre og forstå faglige utfordringer i nye 

sammenhenger. Mange forskningsbidrag understreker at dybdelæring er 
sentralt for elevens faglige og tverrfaglige utvikling. Forskning viser også 
at elevene kommer bedre ut som framtidige arbeidstakere og deltakende 
samfunnsborgere gjennom denne læringstilnærmingen (Pellegrino & 
Hilton, 2012 og Meld. St. 28, 2015-2016). Dybdelæring stimulerer til pro- 
blemløsningstenkning i faget, og det krever en helhetlig tilnærming og 
ligger naturlig forankret i forskerspiretenkningen som er nevnt over. 

En helhetlig tilnærming til en slik naturvitenskapelig måte å jobbe 
på er utforskende undervisning og læring (IBSE - Inquiry Based Sci- 
ence Education) (Minner et al., 2010). IBSE kan ikke sies å være enty- 
dig definert innenfor naturfaglig undervisning, arbeidsmåten er mer en 
tradisjon innenfor naturfagets disipliner med en sterk forankring i den 
hypotetisk-deduktive forskningsmetoden (Knain & Kolstø, 2011). Flere 
mener at det å jobbe naturvitenskapelig best kan beskrives som meto- 
der og tenkemåter (flertall) der åpenhet, fantasi og kreativitet er sentralt, 
og induktive strategier framtrer også som viktige i kunnskapsutviklin- 
gen (Mork & Sørvik, 2016 og Sjøberg, 2009). Det har blitt presentert flere 
måter å konkretisere dette på i praksis i skolen. En guide for IBSE skrevet 
som supplement til amerikansk naturvitenskapelig utdanningsstandard, 
presenterer IBSE som en femtrinns arbeidsmåte (forenklet og oversatt fra 
NRC, 2000): 


1. Elevene engasjerer seg i naturfaglige problemstillinger. 

2. Elevene framskaffer egne datasett og benytter disse kritisk til å 
utvikle og vurdere ulike forklaringsmodeller til problemstillinger. 

3. Elevene formulerer forklaringer til de naturfaglige spørsmålene 
med utgangspunkt i egne data. 

4. Elever vurderer sine forklaringsmodeller i lys av alternative forkla- 
ringsmodeller, spesielt med hensyn til naturvitenskapelig forståelse. 

5. Elevene kommuniserer og argumenterer for sine foreslåtte 
forklaringer. 


Modellen fra NRC har også en syklisk karakter, der man etter punkt fire 
kan reformulere hypotesen og undersøkelsen dersom ikke opprinnelig 
strategi fører fram. En mer komprimert trinnvis beskrivelse er gitt av 

Knain og Kolstø (2011), som deler opp prosessen i tre trinn med noen utdy- 
pende stikkord til hvert trinn: spørsmålsformulering - datainnsamling - 
kunnskapsbygging. Denne inndelingen innebærer at arbeidet starter med 
formulering av et spørsmål som skal studeres. Videre arbeid går ut på å 
framskaffe data og informasjon for å undersøke, teste og så velge mellom 
mulige svar. Hypoteser og økende forståelse av teori kan utvikles etter 
hvert, og egen empiri kan være sentralt her. I kunnskapsbyggingen ligger 
det elementer som generering og vurdering av egne datasett og diskusjon 
av hypoteser og resultater i lys av eksisterende teori. En slik tilnærming 
til læring har et mye større innslag av frihetsgrader enn tradisjonelle 
styrte forsøk (Herron, 1971), men for å sikre god læring er det nødvendig 
med tett veiledning og gode støttestrukturer gjennom arbeidet («scaffol- 
ding») (Wood et al., 1976). Støtten som lærere da gir elevene, kan være å 
stimulere til fokus og framdrift, informasjonsinnhenting og tilret- 
telegging for faglige diskusjoner elevene imellom (Knain et al., 2011; 
Ødegaard, 2016). 

I norsk sammenheng har det etter hvert kommet flere didaktiske 
undervisningsverktøy som er utviklet for lærere for å ivareta Forskerspi- 
ren i skolens naturfagundervisning. «5E-metoden», «Nysgjerrigper» og 
«Forskerføtter og leserøtter» er tre slike verktøy som svarer til noe av det 
som Forskerspiren spør etter. De to sistnevnte er primært utviklet som 
verktøy for 1.7. trinn. 


5E-metoden 


«5E-metoden» ble utviklet som et verktøy og støtte for lærere innenfor 
utforskende undervisning og fikk navnet sitt etter de engelske begre- 
pene engage, explore, explain, elaborate og evaluate (Bybee et al., 2006). 
Disse begrepene dekker trinnene i IBSE og utgjør til sammen en hel- 
hetlig læringsprosess som skissert over. Denne rammen eller metoden 
har blitt videreutviklet og tilrettelagt for norske lærere og så presentert 
på naturfag.no (Fiskum & Korsager, 2013). Modellen viser fem faser av 
undervisningen og ivaretar både lærer- og elevperspektivet i en utfor- 
skende læringsprosess. Den grafiske framstillingen som er presentert for 
modellen, er vist i figur 1. 

Figur 11.1 Figuren er hentet fra Fiskum og Korsager (2013), og den viser til hvilken form de 

fem E-ene fra 5E-modellen har blitt omsatt. I denne modellen er «vurdering» sentralt og 

inngår som et integrerende element under trinnene «engasjere», «utforske», «forklare» og 
«utvide». Vurderingsperspektivet skal optimalt sett ivaretas både av lærer og elev, og tilhørende 
modellbeskrivelse angir mer detaljert hva både lærerens og elevenes rolle kan være i de ulike 
faser av arbeidet. Faksimile gjengitt i henhold til åndsverkloven. Bildet er ikke omfattet av bokens 
CC-BY 4.0-lisens, og kan ikke gjenbrukes uten tillatelse fra rettighetshaveren. 


Modellen ivaretar viktige prinsipper for effektiv naturfagundervisning, 
og Fiskum og Korsager (2013) påpeker at en eller flere av fasene kan inngå 
i en undervisningsøkt. Naturfagundervisning kan med andre ord ha preg 
av å ha utforskende karakter selv om ikke alle faser alltid er ivaretatt. 
Dette gjør implementering av utforskende undervisning lettere, det sen- 
ker terskelen for å ta metoden i bruk, og det gir også en variasjon i under- 
visningen som i seg selv er en styrke (Imsen, 2016). 


Nysgjerrigpermetoden og Forskerføtter og 
leserøtter 


Et annet didaktisk verktøy som har blitt utviklet, er Nysgjerrigpermetoden. 
Den er utviklet i regi av Norges forskningsråd og er primært rettet mot 
1.7. trinn. Det er utviklet både nettstøtte og en idébank som er tilgjengelig 
for lærere, og dette er lagt ut på naturfag.no (Møllhausen, 2015). Nysgjer- 
rigpermetoden er en læringstilnærming som er delt opp i seks steg: 1. dette 
lurer jeg på, 2. hvorfor er det slik, 3. legg en plan for undersøkelsen, 4. ut 
for å hente opplysninger, 5. dette har jeg funnet ut, 6. fortell til andre. Disse 
seks trinnene kan gjenkjennes som en utforskende læringsprosess ved 
blant annet å sammenligne med 5E-metoden (Fiskum & Korsager, 2013), 

ovennevnte IBSE-guide (NRC, 2000) eller Knain og Kolstøs (2011) beskri- 
velser av utforskende arbeidsmåter. Stegene i Nysgjerrigpermetoden er en 
forenklet og alderstilpasset versjon av den hypotetisk-deduktive metode, 
og den publiserte metoden fungerer som en veiledende guide for hvordan 
man kan jobbe utforskende på 1.7. trinn (Møllhausen, 2015). 
Forskerføtter og leserøtter er videreutviklet fra en amerikansk modell 
ved UC Berkley (Ødegaard, 2016 & Barber, 2009). Modellen er en foren- 
kling og tilpasning av IBSE til småtrinnet (1.7.), og kan oppsummeres i 
de fire slagordene «Gjør det! Les det! Skriv det! Si det!» (Ødegaard, 2016). 
Selve metoden blir delt inn i fire utforskende faser, som er en forbere- 
dende fase, en datafase, en diskusjonsfase og en kommunikasjonsfase. 
Disse fire fasene er lett gjenkjennbare som en utforskende strategi, og 
den forberedende fasen innebærer spørsmålsstilling, undring, plan- 
legging og hypotesedanning. Datafasen består av observasjoner og 
datainnsamling, mens diskusjonsfasen skal frambringe forklaringer av 
observasjoner knyttet opp mot forkunnskaper hos elevene slik at empiri 
og teori flettes sammen. Avslutningsfasen blir så å kommunisere dette ut 
til andre. Læringsaktivitetene er tett knyttet sammen (figur 2), og de iva- 
retar grunnleggende ferdigheter på en god måte (se under). Også dette 
IBSE-verktøyet har omfattende nettstøtte tilgjengelig (naturfag.no). 


Gjør 
det! 


Figur 11.2 Figuren symboliserer didaktisk tenkning i Forskerføtter og leserøtter og illustrerer at de 
ulike læringsaktivitetene i arbeidsmåten griper inn i hverandre og henger sammen (Ødegaard, 
2016). Faksimile gjengitt i henhold til åndsverkloven. Bildet er ikke omfattet av bokens CC-BY 
4.0-lisens, og kan ikke gjenbrukes uten tillatelse fra rettighetshaveren. 

Grunnleggende ferdigheter og utforskende 
arbeidsmåter 


De fem grunnleggende ferdighetene som blir omtalt i norsk skolesam- 
menheng, er å kunne lese, å kunne skrive, å kunne uttrykke seg muntlig, 
å kunne regne og å kunne beherske digitale ferdigheter. Den politiske dis- 
kusjonen rundt disse fem ferdighetene oppsto i kjølvannet av PISA 2000, 
der norske elever presterte «gjennomsnittlig» (Olsen et al., 2001). Tunge 
skolepolitiske diskusjoner fulgte, og debatten og politiske føringer kul- 
minerte i Meld. St. nr. 30 (2003-2004). Denne meldingen ga igjen direkte 
implikasjoner for læreplanen av 2006 - Kunnskapsløftet (Udir, 2016), og 
er nå gjentatt og framhevet i ny generell del av læreplanen for grunnsko- 
len (KD, 2017). 

Det å jobbe utforskende medfører ofte at man ivaretar læringsarbeid 
i alle de grunnleggende ferdighetene i en og samme læringsprosess. 
Trening på å lese fagstoff kommer når man setter seg inn i problem- 
stillingen: Hva er kjent om problemstillingen min fra for? Et teoretisk 
fundament for det elevene skal jobbe med, er viktig og kan ivaretas gjen- 
nom en «førlesingsfase» (Halberg, 2014). Skriving kommer gjerne som en 
naturlig del av prosessen der «forskningen» skal resultere i et produkt 
der du skal formidle hva du har funnet. Dette kan være en rapport, en 
fortelling, en poster eller lignende. Det er vist at elever kommer bedre ut 
i både naturfaglige kunnskaper og lesing/skriving når dette integreres i 
en utforskende prosess (Fang & Wei, 2010). Muntlige diskusjoner innad i 
en gruppe skjer hele tiden der gruppa diskuterer problemet man jobber 
med, og elevene får trent seg på å benytte fagbegreper og rasjonell argu- 
mentasjon for å fremme sitt syn (hypotese) på temaet. Regning vil lett 
oppstå når resultater av arbeidet skal bearbeides og framlegges. Elevene 
kan bli nødt til å gjøre utregninger, presentere resultater i form av grafer 
eller tabeller og lignende. Digitale ferdigheter blir gjerne utviklet som en 
del av hele prosessen der for eksempel innhenting av informasjon, doku- 
mentasjon (f.eks. foto, film), generering av tabeller og grafer, utregninger, 
presentasjon og skriving vil inngå som en naturlig del av arbeidet. Ved å 
integrere utforskende arbeidsmåter i grunnleggende ferdigheter vil elev- 
ene i stor grad etterligne måten forskere jobber på i virkeligheten (Mork & 
Sørvik, 2016). Dette er ikke en «kunstig» sammenkobling, men det 

etterligner hvordan forskning og kunnskapsutvikling i naturvitenskap 
foregår i virkeligheten. 


Hva sier forskning om utforskende 
arbeidsmåter? 


Didaktisk forskning innenfor naturfag har vist at utforskende arbeids- 
måter er en metode som bedre ivaretar læring hos elever enn mer tradi- 
sjonell undervisning (Alfieri et al., 2011; Minner et al., 2010; Rocard et al., 
2007 og Wang, 2005). Arbeidsmåten er internasjonalt anerkjent som en 
god tilnærming til å forstå fagets teorier og arbeidsmåter, og IBSE ser ut 
til å fremme interesse og motivasjon hos elevene i større grad enn annen 
naturfagundervisning. Denne effekten gjelder på tvers av kjønn og elev- 
ens faglige nivå og gir dermed et ekstra argument for å arbeide utfor- 
skende i undervisningen. IBSE er med andre ord et godt supplement som 
læringsstrategi i naturfagundervisningen i tillegg til den mer deduktive, 
tradisjonelle læringstilnærmingen. IBSE gir også en naturlig motivasjon 
for å legge læringsaktiviteter til andre arenaer enn klasserommet. Dette 
kan være involvering av bedrifter, fagarbeidere, universiteter, lokale aktø- 
rer eller foreldre, og det medfører en variasjon i læringen, noe som i seg 
selv er positivt (Fiskum & Husby, 2014). 

Det har også blitt anført noe kritikk mot IBSE som undervisningsme- 
tode. Hodgson (1996) påpekte at selv om forskere observerer, eksperi- 
menterer og oppdager naturvitenskapelige sammenhenger gjennom en 
induktiv-deduktiv strategi, så oppdager ikke elever naturvitenskapelige 
sammenhenger på samme måte («law of moments»). Læringsarbeidet blir 
fort lekpreget og dominert av ustrukturerte aktiviteter («discovery lear- 
ning»), og tydelige støttestrukturer («scaffolding») og god veiledning er 
nødvendig for å oppnå læring hos elevene (Bjønnes & Kolstø, 2015). Det er 
også påpekt at økt volum av praktisk arbeid ikke alltid gir uttelling i form 
av økt læring (Kjærnsli et al., 2007), men det er her viktig å understreke at 
praktisk arbeid og IBSE ikke nødvendigvis er det samme. 

Undersøkelser i norsk skole har vist at man har et stykke vei å gå når 
det gjelder implementering av utforskende arbeidsmåter, og ivaretakelse 
av Forskerspiren som gjennomgående arbeidsmåte kan være mangelfull 


218 


UTFORSKENDE UNDERVISNING I NATURFAG 


(Haugan et al., 2017). Lærere har en oppfatning av at manglende fagkunn- 
skap og erfaring med IBSE kan begrense omfanget av implementering av 
IBSE som arbeidsmåte. Større studier har vist lignende resultater der nor- 
ske elever i svært liten grad får anledning til følge opp og utforske egne 
ideer, og manglende implementering av IBSE i klasserommet ser ut til å 
være en internasjonal svakhet (Kjærnsli et al., 2007). Videre har studier av 
norsk naturfagundervisning på 9. trinn vist at det blir benyttet lite utfor- 
skende undervisning der praktiske forsøk er grunnlaget for utforsking og 
naturfaglig argumentasjon (Ødegaard & Arnesen, 2010). Dialogarenaer 
som IBSE er viktige for begreps- og teoriinnlæring, og de er viktige for å 
knytte sammen teori og praksis i naturfag (Mestad et al., 2011). Norsk skole 
vil utvikle seg i en retning der «dybdelæring» vil bli mer framtredende i 
læringsarbeidet, og utforskende læring vil være en av strategiene som er 
naturlig å benytte for å ivareta den læringsformen (Meld. St. 28: 2015-2016). 
Det foreligger gode argumenter for å utvikle noe av naturfagundervisnin- 
gen bort fra de tradisjonelle «kokebokforsøkene» mot en mer utforskende 
induktiv-deduktiv tilnærming. En forsiktig innføring og utvikling av utfor- 
skende læring i egen praksis i skolen vil være å gi eksisterende undervisning 
innslag av en mer praktisk og utforskende karakter - «små drypp er bedre 
enn de store omveltninger». Det vil derfor være en god strategi å gi klassens 
praktiske arbeid innslag av utforskende elementer, der man som fagperson 
og lærer endrer litt på det praktiske arbeidet slik at elevene gis mulighet til 
et dypere og mer sammenhengende læringsutbytte. En relativt enkel måte 
å gjøre dette på i egen praksis kan være å benytte store deler av eksisterende 
undervisningsopplegg og så innføre en «ukjent prøve». 


Utprøving av en utforskende tilnærming på en 
naturfaglig problemstilling: telys og stigende 
vannsøyle i en lukket glassylinder 

Her presenteres en utprøving av en utforskende tilnærming med avgren- 
set fokus på selve hypotesedannelsen og læreres veilederrolle. Eksem- 
plet er en studie av et naturfaglig fenomen som er lett, ufarlig og enkelt 
å utføre, men vanskeligere å forstå og forklare (Lawson, 2010): Et bren- 
nende telys i en lukket sylinder delvis fylt med vann fører til stigning 

av en vannsøyle i sylinderen (figur 3). Hva er det som gjør at vannsøy- 
len stiger? Forsøket er godt egnet til å stimulere til undring langt ned i 
grunnskolen, og ideer, hypoteser og argumentasjon vil naturlig nok få 
forskjellig innhold alt etter hvilket årstrinn man jobber på. 

«Barna må gis mer tid til å undre seg. La dem prøve seg fram selv.» 
(Anders Isnes, Naturfagsenteret) 


ae O- 


Figur 11.3 Oppsettet viser et flytende telys som brenner inne i en målesylinder (ev. krukke) som 
er delvis fylt med vann. Etter hvert vil lyset slukke, og vannsøylen i sylinderen stiger. Aktiviteten 
berører sentrale tema fra LKO6, som «forskerspiren», «partikkelmodellen» og «kjemisk reaksjon» 
(Utdanningsdirektoratet, 2016.). Faksimile gjengitt i henhold til åndsverkloven. Bildet er ikke 
omfattet av bokens CC-BY 4.0-lisens, og kan ikke gjenbrukes uten tillatelse fra rettighetshaveren. 


I dette undervisningseksemplet ble fenomenet demonstrert av læreren i 
en klasse med femten lærerstudenter som ledd i å lære og erfare elemen- 
ter av utforskende undervisning. Studentene var fra sju ulike land. Siden 
problemet her var gitt på forhånd, fikk ikke studentene selv definere hva de 
skulle jobbe med. I en utforskende sammenheng er dette en innlednings- 
vis avgrensning og styring av arbeidet i klassen. Studentene ble plassert i 
grupper på tre, og de fikk i oppgave gjennom diskusjoner å prøve og utvikle 
hypoteser om hva som forårsaker stigningen av vannsøyla. I grunnskole- 
sammenheng kan det være greit å si til elevene at de skal formulere setnin- 
ger som: Jeg tror at ... fordi .... Da vil de gjennom muntlig aktivitet jobbe 
med å formulere en mer eller mindre faglig begrunnet hypotese. Studentene 
hadde forkunnskaper tilsvarende naturfag første år fra videregående skole. 

Målet med denne økta var å stimulere studentenes tanker og ideer 
og så kartlegge disse for å illustrere hvordan man som lærer kan veilede 
dem videre i arbeidet. Aktiviteten skulle medføre undring, og egne ideer 
skulle utvikles og bli utfordret i en dialog med faglige argumenter. Noen 
av studentenes ideer og hypoteser er angitt her med kommentarer og for- 
slag til veiledningsretning for videre arbeid (se under). Selve økta skulle 

for studentene være et første steg for å ta med seg IBSE-tenkning inn i en 
naturfaglig læringsprosess i egen grunnskolepraksis. I tillegg medførte 
arbeidsøkta generell læring om utforskende arbeid i naturfag. 

I forkant av forsøket (figur 3) hadde studentene jobbet med et bren- 
nende stearinlys innstengt i et glass. Gruppene hadde derfor på forhånd 
klart for seg at forbrenningsreaksjonen fører til at O -gass blir forbrukt og 
CO,,-gass blir produsert. Stearinlyset vil slukke etter hvert som tilgangen 
på O, blir for lav. Denne kunnskapen var derfor langt framme i bevisst- 
heten hos studentene under jobbing med dette nye problemet. Vanndamp 
blir også dannet under forbrenningen, men det ble ikke tydeliggjort i 
samme grad gjennom den innledningsvise diskusjonen. Gruppene skrev 
ned sine hypoteser med begrunnelser etter hvert som diskusjonene skred 
fram, og noen av disse er presentert under med tilhørende kommentarer: 


Gruppe 1: «Vacuum because the CO, consumes the O, and CO, need less 
space that results in water rising in the jar. Because when water freezes 
the ice will expand, that's why we think that cold CO, takes more space 
than warm CO.» 

Begrepet vakuum benyttes for å beskrive undertrykk i forhold til 
atmosfæretrykket, noe som er vanlig i dagligtale, men feil faglig sett. 
Først repeterer de at når et stearinlys brenner, forbrukes O, og CO, pro- 
duseres. Det er videre interessant at de bruker kjent kunnskap om at vann 
utvider seg når det fryser (riktig), til å predikere at den varme gassen 
CO, som dannes etter forbrenningen, også tar mindre plass enn kald CO, 
(feil). Den faglige argumentasjonen og resonnementet er solid, og studen- 
tene bør veiledes til å undersøke om deres gasshypotese faktisk stemmer. 
Her kan de forfølge egne ideer, noe som er et element i utforskende arbeid 
(Knain & Kolstø, 2011). CO, kan enkelt produseres i en flaske med vann/ 
eddik/natron og samles opp i en ballong tredd over ei flaske. Gassens 
volum som funksjon av temperatur kan observeres ved å avkjøle og varme 
opp ballongen for eksempel med varmt vann / fryseskap eller lignende. 
Eksperimentell design bør helst utvikles av gruppa selv. Teoribakgrunn 
rundt gassvolum og temperatur bør også sjekkes opp av gruppa. Det beste 
kan være å gjøre begge deler for å styrke læringen hos gruppa i temaet. De 
får da med utgangpunkt i egne ideer lest teori og utført et praktisk forsøk. 

Resultatene medfører at gruppa vil måtte revidere sin hypotese, og da er 
de inne i en utforskende læringssyklus. 


Gruppe 2. «Maybe CO, takes less space than O, and therefore creates a 
vacuum when O, is transformed into CO, by the flame. And then this 
vacuum drags the water up into the glass.» 

Begrepet vakuum om undertrykk dukker også opp her, og de har en 
forståelse for at mindre gass i et gitt volum vil redusere trykket. Hypo- 
tesen inneholder ikke noe aspekt om at temperaturen kan ha noen rolle, 
og gruppa har en uklar idé om at gassen CO, tar mindre plass (pr. mol) 
enn O, uten at en begrunnelse for hypotesen foreligger. Gruppa bør 
utfordres til å lese seg opp på gasser og volum for derigjennom å kunne 
modne og revidere hypotesen som er framstilt, før de går videre med sine 
undersøkelser. 


Gruppe 3. «Vannet trekkes opp i beholderen fordi lyset «brenner» opp 
oksygenet slik at det blir et slags vakuum. Lyset lager også varme som 
bidrar til vakuum, og vakuumet stopper pga. at lyset stopper å brenne. Og 
vakuumet skjer når oksygenet brenner opp og det blir erstattet av vannet.» 

Interessant nok dukker begrepet vakuum opp igjen (se over). De har 
en klar idé om at oksygenet fjernes, men glemmer å reflektere over at CO, 
kan ha en rolle. De observerer at vannsøyla slutter å stige rett etter at lyset 
slokker, og konkluderer dermed med at varmen som dannes, må spille 
en rolle. Tanken er svært relevant og interessant, men noe umoden i sin 
form. Gruppa er på et interessant spor, men har problemer med å formu- 
lere seg faglig. Siste del av deres forklaring bunner i en vanlig misoppfat- 
ning om at når oksygenet blir brent opp, så «kommer det bort». De tenker 
ikke på at det dannes produkter i reaksjonen som kan være viktige for 
det observerte fenomenet. Her bør de veiledes til å undersøke (lese om) 
den kjemiske reaksjonen som skjer når et stearinlys brenner. De bør også 
oppfordres til å forfølge ideen om at temperatur («varme») og undertrykk 
(«vakuum») kan ha noe å si. 


Gruppe 4. «We think that the candle inside the glass burns oxygene 
and water rises to fill the void. The reason that the water level rises in the 
glass - compression of cooling gases after extinguishing the candle.» 

Denne gruppa er også inne på at oksygengassen «forsvinner», og van- 
net stiger for å fylle det som «mangler» i glasset (samme misoppfatning 
som gruppe 3). De er fagspesifikke på at gassene blir komprimert når 
lyset slukker (volumet til gassen avtar med fallende temperatur). Denne 
gruppa bør også veiledes til å lese seg mer opp teoretisk på den kjemiske 
reaksjonen og kanskje undersøke den eksperimentelt (påvise CO -gass 
og vanndamp?). De ser ut til å ha bedre forståelse for den fysiske delen, 
og gruppa kan i etterkant reformulere en hypotese som igjen kan være 
lettere å teste ut (forfølge). Ideen om gassvolum og temperatur kan også 
utforskes (jf. gruppe 1). 


Gruppe 5. Denne gruppa dannet seg flere trinnvise hypoteser (a-c): 


a) «The candle tries to «suck» the oxygene out of the water end there- 
fore the water level in the glass rises. Would the candle burn longer 
if the water was boiling?» 


b 


wm 


«The candle burns out the oxygene and creates a vacuum, the water 
fills the vacuum and goes up. Maybe the remaining space is not 
vacuum but CO,. The candle consumes O, and leaves space which 
the water fills.» 

c) «Ihe CO, disappears into the water and O, is consumed by the 
candle. Therefore vacuum appears in the glass which is filled by 
the water. The candle produces H,O and CO,. The water level rises 
because the candle produces water». 


Gruppe 5 gjennomgikk en prosess der hypoteser og forklaringsforslag 
modnet og utviklet seg (a-c). Innledningsvis er hypotesen a) isamme gate 
som de andre gruppene, og de formulerer en testbar forklaring. Bren- 
ner lyset lenger dersom vannet koker? De vet tydeligvis at vannet bobler 
(gasser frigis) nar det koker, og dette bor de utfordres til 4 utforske. I b) 
forfølger de oksygentankegangen, og de begynner så å diskutere vaku- 
um-begrepet og innser videre at CO, må ha en rolle. Tankene her blir noe 
uferdige, og de lager så en skisse for å klargjøre problemet. Som et siste 
trinn blir de enige om at CO, må ha en rolle, og at den gassen forsvinner 
i vannet. Med andre ord mener de at bade O, og CO, forsvinner, og det 

kan forklare det observerte undertrykket. De kan her veiledes til å sjekke 
ut hvordan CO, kan samvirke med vann (løse seg i / reagere med). De 
kan også bli spurt om hvordan det vil gå om vannet på forhånd er metta 
med CO, (Farris e.1.). Her kan egne ideer forfølges og eksperiment settes 
opp. Denne gruppa var den eneste som vurderte om dannelse av vann 
kunne ha noen rolle i vannstigningen. Dette er også en idé som de bør 
veiledes til å utforske nærmere. Gruppa diskuterte også at de startet med 
kalde gasser inne i målesylinderen og at reaksjonen etter hvert produserte 
varme gasser. Dette var et spor de ikke formulerte noe på, men gruppa 
kunne gjerne bli oppfordret til å jobbe videre også med det sporet. Alt i alt 
kan man si at gruppe 5 var i gang med en svært god utforskende lærings- 
prosess der det var flere ideer det kunne vært naturlig å jobbe videre med 
for å belyse problemet med den stigende vannsøyla. 


Oppsummerende kommentarer 


Den innledende arbeidsøkta her var starten på en naturlig utforskingssy- 
klus der elever gjennomgår en idérunde med diskusjoner, leser seg opp, 
forfølger egne ideer, prøver dem ut (eksperimentelt), vurderer, tester på 
nytt (utvider), konkluderer og publiserer. Det er viktig med klare rammer 
og veiledning fra lærerens side for å oppnå progresjon og læring i arbeidet 
(«guided scaffolding») (Bjønnes & Kolstø, 2015; Wood et al., 1976). Dis- 
kusjonene i gruppene hadde svært ulike forløp, og den grunnleggende 
ferdigheten muntlighet er i denne innledende utforskingsfasen (idéfasen) 
sentral og en fin arena for begrepsinnlæring. Begrepet vakuum ble benyt- 
tet av flere grupper for å beskrive undertrykk, og det bør man som lærer 
rydde opp i underveis eller i etterkant. Gruppe 1 utviste et svært inter- 
essant resonnementet der de utviklet en prediksjon fra kjent kunnskap 
(vann ekspanderer når det fryser) til det ukjente systemet (gassen). Selv 
om dette faglig sett ble feil, er strategien klassisk naturvitenskapelig, og 
dette kan trekkes fram i plenum for å illustrere måten å jobbe på. 

Det er viktig at eksperimenter for å sjekke ut hypoteser designes av 
gruppa selv, men med veiledning og støtte fra lærer. Det å kunne lage 
avklarende forsøksoppsett er en viktig lærings- og treningsbit i et slik 
undervisningsopplegg. Gjennom arbeidet blir gruppene veiledet inn i 

ulike strategier for å jobbe med problemet, men det er viktig at alle grup- 
pene blir styrt mot å lese seg opp på naturfaglige sider ved selve fenomenet 
for å styrke gruppas naturfaglige kompetanse (den kjemiske reaksjonen, 
gasser, volum, temperatur ...). Det ligger mye læring i å lese seg opp for å 
løse et problem. Få reflekterer over vanndampen som dannes når stearin- 
lyset brenner. Det kan skyldes at studentene ikke hadde dette helt klart 
for seg under diskusjonen, men det ville nok i større grad dukket opp 
som tema for hypotesedannelsen ved lesing om selve forbrenningsreak- 
sjonen. Man kan også se at gruppene havner på helt ulike refleksjonsnivå 
(jf. gruppe 2 og 5), og det blir dermed naturlig med ulike strategier for 
gruppene med hensyn til videre arbeid. 

Den allment aksepterte forklaringen på fenomenet er at under forbren- 
ningen vil de produserte gassene CO, og H_O få økt bevegelsesenergi på 
grunn av den økende temperaturen. Det gjør at gassvolumet øker litt, 
og noe gass vil slippe ut av målesylinderen ved bunnen. Lyset slukker 
på grunn av oksygenmangel, systemet avkjøles, og bevegelsesenergien 
til gassmolekylene i sylinderen avtar. Trykket i sylinderen avtar, og 
væskesøyla i sylinderen stiger inntil det eksterne atmosfæriske trykket 
og det indre gasstrykket i sylinderen er like stort. Noe CO, vil også løse 
seg i og til en viss grad reagere med vann, og i tillegg vil litt H O gå fra 
gassfase til væskefase, men disse bidragene er neglisjerbare med hensyn 
til å forklare stigningen av vannsøyla. 

Utprøvinga av undervisningsopplegget med stearinlyset og den sti- 
gende vannsøyla illustrerer ett element av utforskende læring. Problem- 
stillingen er gitt, og arbeidet er av den grunn innledningsvis avgrenset. 
Videre prosess med begrunnet hypotesedanning er imidlertid åpen og 
viser hvordan studentene tenkte. Påfølgende innspill fra veileder støt- 
tet opp om studentenes egne ideer slik at disse kan forfølges og utvikles. 
Hypotesene til studentene er så vidt forskjellige og på så ulike refleksjons- 
nivå at videre arbeid for gruppene nødvendigvis må få ulike retninger. 
Denne presenterte studien viser med andre ord hvordan en oppstart på 
en utforskende prosess kan arte seg. 

Det ligger en overføringsverdi i denne arbeidsøkta gjennom at studen- 
tene selv får ta del i og erfare en utforskende læringsprosess. Ved presen- 
tasjon av et naturfaglig fenomen som ikke har klare og enkle forklaringer, 

må studentene ta i bruk egen kunnskap og erfaring for å utvikle hypote- 
ser i dialog med hverandre. Veiledning og diskusjoner rundt forskbarhe- 
ten av hypotesene peker ut kursen mot en videre jobbing med problemet. 
En slik eksemplarisk måte å jobbe på fører til at studentene får en kortere 
vei å gå dersom de selv skal benytte denne arbeidsformen i sin egen kom- 
mende praksis (Trna, Trnova og Sibor, 2012). 

Når man skal implementere utforskende undervisning med yngre 
elever, må problemstillingene selvsagt tilpasses nivået som elevene er på. 
En god ressurs og idébank for 1.-7. trinn er i så måte nettsidene naturfag. 
no (Møllhausen, 2015). Et viktig faktor å passe på er at hypotesene må 
være forskbare. Det vil si at det må være mulig å forske seg fram til sam- 
menhenger, og hypotesene må være testbare. Det må ikke være slik at 
man enkelt kan slå opp i ei bok eller på internett og finne svaret på spørs- 
målet. Her har lærere en viktig veilederrolle for å føre elevene på riktige 
spor gjennom diskusjoner. 

Utforskning uten klare svar 


Av Hans Petter Andersen 


Dette kapitlet har som målsetting å vise tilnærminger til hvordan en kan jobbe 
med utforskende arbeidsmåter, der elevenes evne til kritisk vurdering er viktigere 
enn å komme fram til klare svar. Det vil omfatte eksempler fra enkle læringsstrate- 
gier som kan brukes på barnetrinnet, til utforskning av mer komplekse tema som 


etniske konflikter og globale ressursproblemer. De fleste av eksemplene er hentet 


fra samfunnsfag. 


Innledning 


I kapittel 1 tok vi opp noen viktige vitenskapsteoretiske forskjeller som 
har betydning for utforskende arbeidsmetoder i skolefagene. Vi pekte på 
at det går et hovedskille mellom realfagene, som er bygd på en positivis- 
tisk forskningstradisjon, og de humanistiske fagene, som er fundert på en 
hermeneutisk (fortolkende) tradisjon. I en forenklet framstilling av dette 
skillet vil noen påpeke at realfagene er opptatt av å komme fram til klare 
svar, mens de humanistiske fagene jobber med ulike fortolkninger av vir- 
keligheten. Som vist gjennom flere kapitler i denne boka kan det stilles 
spørsmål ved om det finnes et slikt entydig skille mellom fagene. Som tid- 
ligere nevnt er det nå i naturfag vanlig å operere med allment aksepterte 
forklaringer som er gyldige inntil de blir utfordret av nye teorier. 

Også innenfor samfunnsvitenskapene finner vi mange allment aksep- 
terte forklaringer. På den andre siden er det vanskeligere å komme fram 
til klare hypoteser. Forklaringer står derfor ofte mot hverandre, og 
evnen til kritisk drøfting blir derfor spesielt viktig. Likevel er det også i 

samfunnsfag mange spørsmål som kan besvares med et klart fasitsvar. 
Det er gjerne koblet opp mot faktakunnskaper. Når skjedde unionsopp- 
løsningen med Sverige? Hva heter hovedstaden i Belgia? Hva er navnet på 
de to store politiske partiene i USA? Det er allmennkunnskap som enten 
elevene allerede kan eller raskt kan finne ut ved hjelp av oppslagsverk i 
bøker eller på nett. Innenfor samfunnsfagenes didaktikk betraktes slike 
faktaspørsmål som å vere på et lavt taksonomisk nivå (Børhaug mfl., 
2014; Mikkelsen, 2015). Det er fakta som kan være av mindre betydning 
dersom de ikke brukes i en større sammenheng. Derimot legges det vekt 
på å få fram elevenes evne til kritisk vurdering. Spesielt gjelder det i situ- 
asjoner der meninger, teorier eller fakta peker i motsatte retninger. 

Dette kommer klart til uttrykk i det nye hovedområdet utforskeren i 
læreplan for samfunnsfag. Her legges det blant annet vekt på at elever 
skal kunne diskutere ulike syn, ha forståelse for andres tenkesett og 
handlinger, og utvise kildekritikk ved å skille mellom meninger og fakta. 
Dette er formulert noe ulikt i kompetansemålene etter 4., 7. og 10. trinn. 
Som et eksempel har vi her valgt å trekke fram følgende kompetansemål 
etter 10. trinn: «vise korleis hendingar kan framstillast ulikt, og drøfte 
korleis interesser og ideologi kan prege synet på kva som blir opplevd som 
fakta og sanning» (LKo6). Evnen til å vurdere ulike fakta og meninger er 
derfor i mange sammenhenger viktigere enn å komme fram til et enty- 
dig riktig svar. Det betyr ikke at en hypotetisk-deduktiv arbeidsmåte er 
lite egnet i samfunnsfag. Mye samfunnsvitenskapelig forskning er basert 
på en slik tilnærming, og erfaringer fra prosjektet Nysgjerrigper viser at 
elever kan komme fram til relativt entydige svar også på samfunnsfaglige 
spørsmål. 

Andre deler av samfunnsfaget befinner seg klarere i en ren hermene- 
utisk tradisjon. Det gjelder spesielt historiefaget, som er basert på våre 
fortolkninger av fortida. Historien som elevene møter i læreboka, oppfat- 
tes nok som virkeligheten. Særlig der framstillingen er preget av mange 
faktaopplysninger, illustrasjoner og diskusjon av årsaksforhold. Lære- 
bokforfatteren har sikkert også jobbet mye med å gjøre framstillingen så 
virkelighetsnær som mulig. Likevel blir det en representasjon av virke- 
ligheten (Lund, 2016). På samme måte er det i geografifaget. Forfatterne 
må ha gjort et utvalg av fakta. Til og med kart som mange oppfatter som 

en direkte gjengivelse av virkeligheten, er et produkt preget av forenklin- 
ger og bestemte valg når det gjelder innhold og kartografisk framstilling 
(Sætre, 2015a). Det finnes mange eksempler på at kart er brukt som et 
geopolitisk maktmiddel opp gjennom tidene (Harley, 1988). 


Empirisk og teoretisk grunnlag 


Kapittelet er i stor grad basert på erfaringer gjort ved utprøving av ulike 
typer utforskende arbeidsmåter i grunnskolelærerutdanningens sam- 
funnsfag, og har til dels vært knyttet opp mot lærerstudentenes prak- 
sisopplæring. Erfaringene er gjort gjennom flere år og med ulik grad av 
systematikk. De kan grupperes slik: 


1) Utprøving av læringsstrategier basert på konseptet tren tanken 
(TT) i perioden 2010-2017. 

2) Bruk av hovedområdet utforskeren i undervisning i ulike emner 
i samfunnsfag. Erfaringene er i hovedsak knyttet til studieåret 
2016-2017. 

3) Mer usystematiske erfaringer høstet gjennom to tiår med undervis- 
ning i miljø- og samfunnsfaglige emner i lærerutdanningen. 


Det mest omfattende erfaringsmaterialet er knyttet til utprøving av 
TT-strategier i fagundervisning og praksisopplæring. Tren tanken kan 
betegnes som oppdragsbasert gruppearbeid (Nolet, 2015), der læreren 
definerer og strukturer læringsarbeidet. Det vil si at læreren har en sen- 
tral rolle i å utvikle materialet, som kan bestå av kart, bilder og kortfattet 
tekstmateriale. Lite å lese, mye å tenke er et viktig prinsipp i tren tanken. 
Selv om læreren legger premissene, er dette derfor likevel en undervis- 
ningsform som innebærer mye tankevirksomhet, aktivitet og samarbeid 
for å løse oppdraget. Fagmiljøet som har jobbet med tren tanken, har 
utviklet et sett av læringsstrategier. Noen av disse har etter hvert blitt 
mye brukt både i lærerutdanning og skole. Disse strategiene bygger på 
metakognisjon, der intensjonen er at elevenes tenkning over egen læring 
skal være en viktig del av læringsprosessen (Bjørshol & Nolet, 2017; Lund, 
2016; Nolet, 2015; Lund, 2013; Leat, 2001). 

Ved Nord universitet er tren tanken brukt systematisk i undervisningen 
i samfunnsfag siden 2010. Først har studentene fått trening i metodikken 
i fagundervisningen. Deretter har de fått i oppdrag å bruke TT-strategier 
i sin undervisning i praksisopplæringen. Erfaringene er dokumentert 
gjennom innleveringsoppgaver og presentasjoner på refleksjonssemina- 
rer i etterkant av praksis. Vurderingene fra både studenter og praksislæ- 
rere har i stor grad vært svært positive. Mange av oppleggene har skapt 
stort engasjement blant elevene. Det har vært mange gode eksempler på 
en god integrasjon mellom bruken av TT-strategier og den øvrige under- 
visningen i et tema. Noen av strategiene har egnet seg spesielt bra i starten 
for å skape nysgjerrighet rundt et tema, mens andre har kunnet inngå i 
oppsummeringen av temaet. 

Utforskeren ble introdusert som hovedområde i samfunnsfag ved 
revisjonen av læreplanen i 2013. Et sentralt prinsipp i læreplanen er at 
elevene skal arbeide med kompetansemålene i utforskeren samtidig som 
de arbeider med mål fra andre hovedområder. Vi så etter hvert behovet 
for at studentene burde få høste konkrete erfaringer med hvordan dette 
kunne konkretiseres opp mot samfunnsfaglige temaer. Fra høsten 2016 
har vi derfor jobbet systematisk med dette både i undervisning og skrift- 
lige oppgaver for studentene. Flere av de metodiske oppleggene bygger 
på ideer fra britisk fagdidaktisk litteratur. Spesielt har Geography Trough 
Enquiry av Margareth Roberts (2013) vært en viktig inspirasjonskilde. 
Selv om boka primært er rettet mot geografi, kan mange av metodene 
anvendes i andre fag. Mens utforskende arbeidsmetoder i norsk skole 
gjerne knyttes til ulike typer prosjektarbeid med mange steg, har Mar- 
gareth Roberts en videre forståelse av utforskning som også omfatter 
arbeidsmåter av kortere varighet. Hun mener det er en tilnærming som 
kan brukes i svært mange typer undervisning. Det sentrale i tilnærmin- 
gen er at læreren gjennom spørsmål og tilrettelegging av læremidler og 
kilder får elevene til å jobbe kritisk og selvstendig med å konstruere sin 
egen kunnskap. Det handler egentlig om at all undervisning i stor grad 
bør være preget av undring og utforskning. Det kan være så grunnleg- 
gende som at læreren i stedet for å starte undervisningen med et tema 
i læreboka, heller stiller noen sentrale spørsmål som elevene kan jobbe 
ut fra. 

Som supplement til det mer systematiske utviklingsarbeidet koblet 
opp til bruk av tren tanken og utforskeren, bygger gjennomgangen i dette 
kapitlet også på erfaringer i lærerutdanningens samfunnsfag og praksis- 
opplæring som i mindre grad er systematisert. Det gjelder blant annet 
den omfattende satsingen på tema- og prosjektarbeid som ble gjennom- 
ført i skole og lærerutdanning i forbindelse med innføringen av Lære- 
planverket (L97) i 1997. Prosjektarbeid kan i høy grad klassifiseres som 
en utforskende arbeidsmetode. Den forutsetter imidlertid at elevene for- 
mulerer en tydelig problemstilling, og at de skal komme fram til relativt 
klare svar på denne problemstillingen. 

Et annet erfaringsmateriale er knyttet til undervisning om miljø og 
utvikling. Miljøundervisning var et stort satsingsområde på 1990-tallet 
med natur, samfunn og miljø som obligatorisk studieenhet i allmenn- 
lærerutdanningen. Flere av målsettingene i rammeplanen for enheten for- 
utsatte en relativt enhetlig forståelse av miljø- og ressursspørsmål. Dette 
kunne være en utfordring for faglærerne, som enten hadde bakgrunn i 
naturvitenskap eller samfunnsvitenskap. Det gikk relativt greit å jobbe 
ut fra en felles forståelse når det gjaldt lokalt miljøvernarbeid i skolen, for 
eksempel kildesortering eller energiøkonomisering. Mer krevende ble det 
når det gjaldt globale miljø- og utviklingsspørsmål. Ikke minst var det 
tilfellet med temaer relatert til den globale befolkningsutviklingen. En 
undersøkelse av lærerstudenters skriftlige arbeider avdekket at de hadde 
et svært pessimistisk syn på denne (Andersen & Benjaminsen, 2002). 
Senere har mer systematiske studier ved geografimiljøet ved NTNU vist 
at også mange lærere i dag har en del av de samme synspunktene. Vi vil 
komme nærmere inn på dette i diskusjonen nedenfor. 


Enkle oppgaver med flere svar 


En trenger ikke jobbe med store kompliserte «uløselige» problemer for å 
gi elevene trening i å forholde seg til ulike svar. TT-strategien en skal ut 
er et godt eksempel på dette. I denne øvelsen får elevene presentert et sett 
av svaralternativer der de skal forkaste et av svarene. Øvelsen kan brukes 
i undervisningen i flere fag og i mange temaer. Det kan være dyr, planter, 
elver, land, kjente personer, historiske begivenheter eller samfunnsfaglige 

begreper, for å nevne noe. Oppgaven kan presenteres i flere varianter — 
som ord, setninger, bilder eller tall. En del kjenner tilsvarende opplegg 
fra underholdningsprogrammer på TV, der deltakerne får presentert bil- 
der av fire personer hvorav en skal ut. Her har altså programlederne lagt 
opp til at deltakerne skal komme fram til et riktig svar. Riktig svar med 
begrunnelser gis også på kortene i et eget tren tanken-spill som er utviklet 
for bruk i grunnskolens samfunnsfag (Eliassen mfl., 2006). 

En skal ut har vært en av de mest vanlige TT-strategiene som lærer- 
studentene har brukt i sin praksisopplæring. Øvelsen er av relativt kort 
varighet og kan lett innpasses som en naturlig del av den øvrige under- 
visningen om et tema. I forberedelsen av oppgaven har studentene som 
regel tenkt ut et begrunnet svar. Mange har imidlertid erfart at elevene 
kommer opp med svar som er like relevante som det de selv har tenkt ut. 
Den samme erfaringen har vi gjort i fagundervisningen for studentene. 

For å vise dette mer konkret tar vi her tak i et eksempel som er brukt i 
geografiundervisningen, der studentene får presentert følgende fire euro- 
peiske byer, hvorav en skal ut: 


e Hamburg 
e Liverpool 
e München 
e Rotterdam 


Her er det opprinnelig tenkt at München skal ut, fordi byen ligger langt 
inn i Tyskland og dermed ikke er en stor havneby. En del resonnerer seg 
fram til dette. Et like vanlig svar er Liverpool. Det begrunnes med at 
Liverpool er den eneste byen som ikke ligger på kontinentet. Dette må 
sies å være et like riktig svar. Et annet svar kan komme fra fotballinter- 
esserte studenter og elever som vil ha ut Rotterdam, fordi de tre andre 
byene har kjente fotballag. 


Ulike kilder gir ulike svar 


Guinness rekordbok har i mange tiår vært en av de mest solgte bøkene i ver- 
den. Det kan være et tegn på at vi mennesker har en naturlig nysgjerrighet 

for hva som er størst, lengst, høyest eller best. I flere fag i skolen skal det 
arbeides med å gjøre sammenligninger, der rangering etter størrelse kan 
inngå. I skolens geografifag lærer elever at Mount Everest er verdens høy- 
este fjell, og at Sognefjorden er Norges dypeste fjord. Dette er faktakunn- 
skap det hersker liten tvil om. Ser elevene på et verdenskart, er det heller 
ingen tvil om at Russland er verdens største land. Det vil si at det har 
størst landareal. Går elevene inn på statistikk og undersøker andre sen- 
trale forhold som befolkningsmengde eller økonomisk produksjon, faller 
Russland fort nedover på rangstigen. Vi kan derfor ikke entydig fastslå 
hva som er verdens største land. 

Men hva med verdens største by? Det må det vel være mulig å fast- 
slå så lenge en forholder seg til variabelen innbyggertall? Dette var 
bakgrunnen for en oppgave som ble introdusert for to grupper av lærer- 
studenter. De fikk utdelt en liste med 25 av verdens storbyer som de 
skulle prøve å rangere uten å bruke hjelpemidler. Oppgaven bygde på 
en læringsstrategi som Margareth Roberts (2013) har kalt «intelligent 
guesswork». Det innebærer at studentene resonnerer seg fram til et svar 
på bakgrunn av sin egen forforståelse og kunnskap om det temaet de 
undersøker. 

De fleste av studentene rangerte enten Beijing, Shanghai, Dehli eller 
Mumbai på topp. Dette kan nok forklares med at disse storbyene ligger 
i de to mest folkerike landene i verden. Studentenes forforståelse av det 
globale bosettingsmønsteret ledet dem til å rangere kinesiske og indiske 
byer på topp, mens latinamerikanske megabyer som Mexico City og Såo 
Paulo ble rangert langt ned. 

Etter å ha jobbet med dette en stund ventet studentene på fasitsva- 
ret. Noen ble tydelig skuffet da de ble presentert for tre ulike fasiter som 
sprikte mye. De tre kildene 1) ssb.no, 2) forskning.no og Wikipedia viste 
til dels vidt forskjellige innbyggertall og ulik rangering. Noen av forskjel- 
lene kunne tilskrives ulikt årstall for folketallet. Det viktigste er nok like- 
vel at det ble brukt ulike måter for å avgrense en by. Forholder en seg til 
de administrative bygrensene, blir innbyggertallet ofte betydelig mindre 
enn når en tar med hele den funksjonelle byregionen. Avgrensning av 
byregioner kan igjen være problematisk. I enkelte områder er flere stor- 
byer vokst sammen i store konurbasjoner, der det er vanskelig å avgjøre 

når den ene byen slutter og den andre starter. Det er blant annet tilfellet 
med Tokyo og New York. 

I samfunnsfag finner vi mange tilsvarende eksempler på statistikk 
som kan sprike i mange retninger. Regning som grunnleggende ferdighet 
innebærer derfor i stor grad å kunne tolke tallmateriale kritisk. Presen- 
tasjon av ulike fasiter kan være en måte å trene elevenes evne til kritisk 
tolkning av tall på. 


Kombinasjon av arbeidsmåter. 
Metodetriangulering 


Når en skal belyse et fenomen der en er usikker, slik som i eksemplet 
med verdens største byer, kan en også kombinere ulike metoder og til- 
nærminger i studiet av fenomenet. Vi kan ved hjelp av digitale kartres- 
surser som Google Earth gå inn å se på byenes utbredelse, bygningsmasse 
og infrastruktur. Vi kan undersøke statistikk når det gjelder økonomisk 
inntekt, produksjon, næringsliv og trafikkmengde, for å nevne noen 
viktige variabler. Samfunnsgeografer ser også på byers samhandling og 
maktstrukturer i forhold til andre deler av verden, og har kommet fram 
til at den globale økonomien styres av en mindre gruppe «verdensbyer» 
(de Blij, 2009). New York er en av disse verdensbyene, og det er mulig at 
elever gjennom å kombinere ulike arbeidsmåter og vurdere ulike kilder 
opp mot hverandre kunne ha kommet fram til at New York er verdens 
største og viktigste by. 

Av og til brukes betegnelsen metodetriangulering om undersøkelser 
der en bruker flere metoder i studiet av et fenomen. Begrepet er lånt fra 
landmåling og kartografi, der triangulering er et svært viktig grunnlag 
for all kartproduksjon. Dersom en kjenner beliggenheten til to punk- 
ter, kan en i landmåling bestemme beliggenheten (koordinatene) til et 
ukjent punkt ved å måle vinklene mellom punktene. Koordinatfestingen 
av det ukjente punktet blir bedre desto flere kjente punkter en bruker 
i beregningen (se figur 12.1). Hele Norges land er faktisk målt opp ved 
vinkelberegninger ut fra noen få nøyaktig målte basislinjer (Harsson og 
Aanrud, 2016) 

Figur 12.1 Triangulering i terrenget: Ved å måle vinklene mellom to kjente og et ukjent punkt 
(Mellomåsen), kan beliggenheten (koordinatene) til det ukjente punktet bestemmes. Desto flere 
kjente punkter en kan bruke, desto sikrere blir koordinatene til Mellomåsen. 


Overfører vi prinsippet om triangulering til forskningsprosessen, kan vi 
si at desto flere metoder og kilder vi bruker i utforskningen av et fenomen, 
desto bedre forståelse av fenomenet får vi. Metodetriangulering er nå blitt et 
innarbeidet begrep i flere samfunnsvitenskapelige metodebøker (Grønmo, 
2016; Halvorsen, 2008). Det vil si at en kan kombinere ulike kvantitative 
og kvalitative metoder som spørreundersøkelse, kartlegging, observasjon, 
dybdeintervju og dokumentanalyse (se figur 12.2). En viktig innvending 
mot bruk av metodetriangulering er at det er arbeidskrevende, og at det 
er bedre å jobbe grundig med en metode enn å jobbe overflatisk med flere. 

I skolen derimot kan det være lærerikt for elevene å få jobbe med flere 
metoder i utforskningen av et tema, en problemstilling eller en hypotese. 
Det gjelder enten det er et forskningspreget prosjektarbeid eller et mer 
vidt definert temaarbeid. Eksemplet vi skal gå inn på i teksten neden- 
for, faller klart inn under sistnevnte kategori. Det handler om hvordan 
ei gruppe studenter planla og gjennomførte et spennende og variert 

Kvantitativ a 
Sporreu ndersokelse Faglitteratur 
(survey) Statistikk 


Fokusgruppe- 


intervju 
lin Historiske 
A —— kilder 


Studieobjekt 


dybde \ 


Enkelt intervju Observasjon 


Figur 12.2 Metodetriangulering i samfunnsvitenskap: Desto flere metoder en bruker, desto 
sikrere slutninger kan trekkes om studieobjektet en studerer. 


undervisningsopplegg om middelalderen i en klasse på 5. trinn. Det er 
viktig å nevne at dette ikke ble planlagt ut fra prinsippene om metode- 
triangulering, men at disse er brukt for å analysere opplegget i etterkant. 

Den sentrale føringen fra faglærer i samfunnsfag var at studentene 
skulle bruke en eller flere TT-strategier. Dette hadde studentene lagt opp 
som et stasjonsarbeid for elevene, der de enkelte stasjonene var stoppe- 
steder på ei tenkt pilegrimsrute fra Bjørgvin til Nidaros. I virkeligheten 
gikk pilegrimsruta gjennom deler av skolens kjellerkorridorer. Opplegget 
startet med en filmsnutt om pilegrimer. Deretter leste en av studentene en 
fortelling om pilegrimene i middelalderen. Oppdraget som elevene skulle 
utføre, inngikk som en naturlig del av fortellingen. Etter å ha blitt inndelt i 
grupper og fått utdelt pilegrimspass, kunne reisa begynne ved at gruppene 
gikk til hver sin stasjon og så fortsatte til neste. På en stasjon var det lagt 
inn kort med en skal ut (se tidligere eksempel). På en annen skulle elevene 
jobbe med sortering av kort ut fra kunnskapen de allerede hadde om mid- 
delalderen. Det ble en såkalt memory-øvelse. Ved en tredje stasjon jobbet 
de med en fortelling der det manglet ord. På den fjerde skulle de arbeide 
med TT-strategien tabu. Den går ut på at en elev får i oppdrag å forklare 

et begrep eller egennavn, men der det er tabu å bruke de mest opplagte 
ordene i forklaringen. Både begrepet og tabuordene står på det utdelte 
kortet. For eksempel skulle de forklare Bjørgvin uten å bruke ordene by 
og Bergen. Elevene viste stort engasjement på alle stasjonene langs ruta. 
Til slutt ble det gjennomført en felles samtale om hva de hadde lært. 

Ut fra faglærers og praksislærers vurdering var dette et variert og lære- 
rikt opplegg. Også en del andre studenter hadde gode opplegg knyttet 
til samme tema, men brukte andre tilnærminger. Mange studenter vel- 
ger å bruke bilder i undervisningen om temaer med eldre historie, enten 
det er steinalderen, vikingtid, middelalderen eller renessansen. Spesielt 
TT-strategien bildet fra minnet har skapt stort engasjement i klasserom- 
mene. Øvelsen går ut på at læreren deler inn elevene i grupper på 3-4, 
der hver elev skal opp og se på bildet i en avgrenset tid (1 min.) og så gå 
til gruppa si for å tegne og forklare. Deretter følger neste elev på gruppa, 
som går gjennom den samme øvelsen. Dette skaper ofte mye diskusjon 
i gruppa, og er et godt eksempel på sosiokulturell læring. I figur 12.3 er 
derfor denne øvelsen tatt med som en aktuell metode som kan inngå i en 
metodetriangulering i undervisningen om middelalderen. 


TT-strategien 
En skal ut 
Tidslinje 


Fortelling TT-strategien 


hv Tabu 
A 


Pilegrimsferder q— Sam menstilling 
i middelalderen av kunnskap. 

X å Memory 

Film 


Læreboktekst Bildeanalyse 


Figur 12.3 Metodetriangulering i klasserommet: Desto flere metoder læreren bruker i 
undervisningen om et emne, desto bedre læringsutbytte burde elevene få. 

Det kan hevdes at det blir feil å bruke begrepet metodetriangulering når 
en beskriver et vidt definert temabasert undervisningsopplegg om mid- 
delalderen. Må en ikke forutsette at det i det minste er formulert en tyde- 
lig problemstilling eller hypotese som skal styre elevenes utforskning? 
Blir det ikke feil å bruke det samfunnsvitenskapelige begrepet metodetri- 
angulering når det egentlig bare handler om variasjon i undervisningen? 
Vi vil her gå inn på to motargumenter som svar på disse spørsmålene. 
For det første har samfunnsforskerne brukt et begrep fra landmålingen 
som metafor på en tilnærmingsmåte i forskningen. Metodetriangulering 
kan like gjerne brukes som metafor på variert undervisning. Dernest 
har forskeren og læreren samme overordnede mål: bedre innsikt og mer 
sikker kunnskap om et tema. For forskeren innebærer det å kvalitets- 
sikre forskningen. For læreren innebærer det å forbedre og sikre elevenes 
læringsutbytte. 


En rotete verden - messy geography 


Skolen vektlegger orden. Elever lærer allerede fra første skoledag å rydde 
opp etter seg og sette ting på plass. I barneskolen får de ansvar som 
ordenselever, mens de senere i skoleløpet får egne ordenskarakterer. Sys- 
tematikk og orden preger også mye av undervisningen og lærestoffet som 
elevene møter i skolen. De unge elevene skal formes til å bli ansvarsbevis- 
ste deltakere i en ordnet og planlagt voksenverden. 

Men er denne verdenen så planlagt som vi vil ha det til? Nei, mener 
geografididaktikeren Stephen Pickering (2013). For barn kan samfunnet 
virke uoversiktlig. Det kommer blant annet til uttrykk i landskapet og de 
fysiske omgivelsene som omgir oss. Det bebygde miljøet er preget av ulike 
epoker med utbygginger, som alle er påvirket av ulike trender og moteret- 
ninger. Noen utbygginger er vel planlagt, mens andre kan virke mer pre- 
get av spontanitet. Landskapet rundt oss er derfor et resultat av lag på lag 
med historie, som gir grunnlag for mye interessant utforskning der elev- 
ene kan komme fram til ulike forklaringer på hvordan miljøet er formet. 
Barn har dessuten andre opplevelser og forståelser av omgivelsene. Mens 
voksne kan se på et nedlagt industriområde som forsøpling, kan barn 
se på det samme området som en spennende arena for opplevelser og 

utforskning. Pickering bruker begrepet messy geography for å beskrive en 
rotete og uordnet omverden, og bruker det som en didaktisk tilnærming 
til studie av både det lokale og globale samfunnet. Han drister seg til å 
mene at elever kan ta utgangspunkt i sitt eget rotete soverom, og trekke 
paralleller mellom dette og omverdenen, enten det gjelder studiet av nær- 
miljøet eller komplekse samfunnsproblemer som global oppvarming og 
klimaendringer (se også Catling og Pickering, 2010). 

I feltstudier kan det være viktig å bruke ulike sanser for å observere 
mangfoldet av elementer i omgivelsene. Det vil si impulser vi får både 
gjennom lyder, lukt og synsinntrykk. Dette kan delvis dokumenteres 
digitalt ved bruk av mobiltelefon, nettbrett eller filmkamera. Deretter 
kan en sette dette sammen i presentasjoner i PowerPoint, Photo Story 
eller som egen film. Det kan også dokumenteres ved hjelp av mer analoge 
hjelpemidler som kart og logger. Som etterarbeid kan notater fra kart og 
logger brukes for å utarbeide tegninger i form av mentale kart fra løypa 
som deltakerne vært igjennom. Nell Seal (2016) bruker begrepet messy 
map for å beskrive slike mentale kart der elever/studenter fritt kan skildre 
inntrykkene fra ruta de har gått. 

I samfunnsfagundervisningen har vi prøvd ut noen av disse tankene i 
felt på våre studieturer til to så vidt forskjellige byer som Røros og Berlin. 
På Røros fikk studentene i oppdrag å bruke ulike sanser til å observere 
fenomener i bybildet. Noen hadde fokus på det store mangfoldet av skilt, 
noen var opptatt av bygninger, mens andre kartla lukt, lyder og vind- 
retninger. Etter gjennomført feltrute satte studentgruppene seg ned og 
utarbeidet flotte og fantasifulle kartskisser av Røros. I tillegg ble feltruta 
dokumentert med bilder og film. 

Noe av den samme tilnærmingen ble valgt på en bygeografisk feltdag i 
Berlin. Denne byen har jo helt andre dimensjoner og et mye større mang- 
fold av elementer som kan observeres. Feltdagen sammenfalt med 1. mai, 
som i deler av Berlin er preget av både folkefest, demonstrasjoner og stort 
politioppbud. For studenter som hadde feltoppgave i kjernen av dette 
området, ble det sterke opplevelser mellom folkefestens spontanitet og 
ordensmaktens overvåking av situasjonen. Andre studenter hadde roli- 
gere studieområder og kunne konsentrere seg om de mer visuelle uttryk- 
kene i gatekunsten. Berlin har et markert innslag av kunst på husvegger, 

gjerder og andre åpne flater, som restene av den tidligere Berlinmuren ved 
East Side Gallery. Samtidig er byen preget av mye graffiti. Men hvor går 
egentlig grensa mellom den «ordentlige» veggkunsten og den spontane 
graffitien som mange opplever som vandalisme og forsøpling? Paula Ric- 
hardson (2017) har en interessant diskusjon om dette, og mener det kan 
være kilde til spennende feltbaserte undervisningsopplegg. 


Undervisning om konflikter og kontroversielle 
spørsmål 


Så langt har dette kapitlet tatt opp utforskende undervisningsstrategier 
som kan lede fram til ulike svar og fortolkninger, uten at det trenger å 
være sterke motstridene meninger om de svaralternativene en kommer 
fram til. Mange samfunnsspørsmål er imidlertid preget av sterk uenighet 
om både fakta og verdigrunnlag. Uenigheten kan i mange tilfeller utvikle 
seg til konflikter av ulike typer og alvorlighet. Her skal vi ta opp både 
noen teoretiske perspektiver og noen erfaringer med undervisning om 
konflikter og kontroversielle spørsmål. 

Evnen til kritisk vurdering av kontroversielle spørsmål er en sentral 
del av skolens demokratiopplæring. Det inngår i utviklingen av elevenes 
politiske kyndighet (Solhaug & Børhaug, 2012). Med dette menes blant 
annet elevenes evne til å forstå maktforhold mellom ulike aktører og 
interessegrupper, og hvordan dette påvirker oppfatninger og meninger 
som uttrykkes i den politiske debatten. Det omfatter derfor også evnen 
til å forstå egne oppfatninger og formulere egne standpunkter. Studier 
viser at mange elever synes det er vanskelig å forstå politiske proses- 
ser (Solhaug & Børhaug, 2012). Mange politiske saker kan være svært 
komplekse. En del samfunnsproblemer har heller ingen klare løsnin- 
ger. Begrepet wicked problems blir brukt til å forklare en del komplekse 
konflikter og problemer i samfunnet der det er vanskelig å komme 
fram til entydige løsninger (Roberts, 2013). Ofte vil forsøk på å løse dem 
føre til nye, uforutsette problemer. Begrepet ble opprinnelig brukt av 
byplanleggere, men er nå også anvendt på andre områder. Blant annet 
er det blitt brukt om den globale oppvarmingen. Dette er av enkelte blitt 
kalt et superwicked problem fordi det er uenighet om både omfang og 

løsninger, og i tillegg mangler vi gode overnasjonale styringsorganer 
(Roberts, 2013). 

Det er mange måter å jobbe med konflikter og kontroversielle spørsmål 
på i undervisningen. Flere fagdidaktiske innføringsbøker anbefaler rol- 
lespill (Sinnes, 2015; Sætre, 2015b; Borhaug mfl., 2014; Koritzinsky, 2014). 
En del organisasjoner som jobber med informasjonsarbeid overfor skoler, 
bruker rollespill. FN-sambandet er en av disse. De har utviklet flere gode 
rollespill om Sikkerhetsrådets arbeid med internasjonale konflikter. På 
deres nettsider finner vi også rollespill om blant annet menneskerettighe- 
ter, terrorisme, arbeidskonflikter, klimaforhandlinger og forvaltning av 
regnskog (www.fn.no). 

I tillegg til å jobbe med ferdig utviklede rollespill bør elevene også tre- 
nes til å jobbe selvstendig med kildegranskning. I hovedområdet utfor- 
skeren står arbeid med kritisk vurdering av kilder og drøfting av ulike 
argumenter, påstander og fakta sentralt. Flere av kompetansemålene 
legger vekt på at elevene skal trenes til å bruke og vurdere ulike kilder i 
arbeidet med temaer der det er ulike oppfatninger, og der det kan være 
krevende å skille mellom fakta og påstander (Kunnskapsløftet, 2013). 

Men hvordan bruker vi utforskeren i praksis? Ved samfunnsfagstudiet 
ved lærerutdanningen i Levanger fikk studentene høsten 2016 i oppgave å 
bruke utforskeren i arbeidet med et internasjonalt tema. En viktig føring 
var at studentene selv skulle finne fram til kilder som belyste konfliktene 
fra forskjellige sider, slik utforskeren legge opp til. Flere valgte å se på 
ulike konflikter i Midtøsten-området. Det var imidlertid ulikt hvordan 
det lot seg gjøre å finne kilder som kunne belyse de ulike aktørenes moti- 
ver, interesser og handlinger. For studenter som tok for seg konflikten 
mellom Israel og palestinerne, var det relativt enkelt å finne fram til stoff 
som belyste begge sidenes ståsted. Det har nok sammenheng med at det 
er en gammel konflikt som har vært mye i medienes søkelys opp gjennom 
årene, og der hver av partene har aktive støttegrupper i Norge som pro- 
duserer informasjonsmateriell som kan brukes. De som tok for seg kur- 
dernes situasjon, strevde mer med å finne et mangfold av kilder. Det er 
etter hvert blitt gitt ut en god del materiell på norsk om Kurdistans histo- 
rie og kurdernes kamp for selvstendighet. Verre var det å finne stoff som 
fikk fram synspunktene til de nasjonalstatene som kontroller Kurdistan. 

Det finnes sikkert mye om dette, for eksempel i Tyrkia, men som verken 
er oversatt til engelsk eller norsk. 

En annen tilnærming er at læreren selv leiter opp kilder og bearbei- 
der dem for bruk i klasserommet. Det kan spesielt være aktuelt når det 
gjelder konflikter som er mindre kjent. Nedenfor vil dette bli belyst gjen- 
nom erfaringer som er gjort i undervisningen om folkemordet i Rwanda. 
Dette temaet har inngått som en del av et større undervisningsprogram 
om folkemord og andre brudd på menneskerettigheter. Selv om det har 
vært særlig fokus på nazistenes holocaust, har også folkemordet i Rwanda 
engasjert studentene. Det har blant annet sammenheng med visningen av 
spillefilmen Shooting dogs, som er en sterk filmatisering av de dramatiske 
ukene våren 1994 da mer enn 800 000 tutsier og moderate hutuer ble 
massakrert av vanlige hutuer som fulgte ordrene til sine ekstremistiske 
ledere. I pensumboka (Hagtvedt mfl., 2014) gis det en god gjennomgang 
av folkemordet, og det blir bra analysert opp mot andre folkemord. I lik- 
het med en del andre kilder om dette folkemordet er det noe mangelfullt 
om overgripernes motiver. Hvorfor hadde hutuene utviklet et slikt enormt 
hat mot tutsiene at det kunne utløse et folkemord? Tren tanken-strategien 
mysterier ble brukt som tilnærming for å belyse dette spørsmålet. Den går 
ut på at elevene eller studentene får utdelt en rekke kort med ulike hendel- 
ser og utsagn. Disse hendelseskortene skal så sorteres etter hvor relevante 
studentene mener de er for å svare på den overordnede problemstillingen 
(Nolet, 2015; Sætre, 2015b; Lund, 2013). I alt skulle studentene vurdere og 
sortere 33 slike hendelseskort, som var utarbeidet på grunnlag av flere 
kilder. En av de viktigste kildene som ble brukt, var en antropologisk 
studie av hvordan maktforholdet mellom hutuer og tutsier utviklet seg 
både under førkolonial tid og under belgisk styre (Newbury, 1988). Flere 
av studentgruppene vurderte utsagn og hendelser basert på denne kilden 
som spesielt viktige. 

Ulike oppfatninger preger ikke bare voldelige konflikter, men også 
mange sentrale samfunnsspørsmål. Desto mer omfattende og globalt 
problemet er, desto flere oppfatninger. Verdensfattigdommen og den 
ulike fordelingen mellom fattige og rike land er et slikt tema som er preget 
av grunnleggende uenighet mellom ulike samfunnsforskere. Dette kan 
trygt kalles et superwicked problem uten klare løsninger. Det er skrevet 

hyllemetere med utviklingsteori som det kan være vanskelig å orientere 
seg i. For lærerstudenter kan det være behov for å forenkle framstillingen 
av den vitenskapelige debatten. I den snart 40 år gamle læreboka Verden i 
skolen (Hansejordet mfl., 1978) finner vi en slik forenklet, men god fram- 
stilling. Her tar forfatterne for seg hvordan de tre klassiske teoriene til 
Thomas Malthus, Adam Smith og Karl Marx har påvirket utviklingsde- 
batten, og hvordan en kan tilnærme seg dette i undervisningen i skolen. 
Selv om boka er gammel, er problemstillingene fortsatt aktuelle. 

På noen felt har imidlertid utviklingen tatt en annen vei. Det gjelder 
blant annet den globale befolkningsutviklingen, der vi har hatt en mar- 
kant nedgang i fruktbarhetstallene og i vekstraten i mange befolknings- 
rike land i Asia og Latin-Amerika. Forholdet mellom befolkningsvekst 
og ressurser har vært en av de store vitenskapelige debattene de siste tiå- 
rene, der nymalthusianske, pessimistiske tilnærminger har stått mot mer 
optimistiske betraktninger. Det kan se ut til at det pessimistiske perspek- 
tivet har hatt sterkere gjennomslag i befolkningen. Flere fagdidaktiske 
studier viser at både elever og lærere har pessimistiske forestillinger om 
befolkningsutviklingen og levekårsforholdene i det globale Sør (Larsen, 
2016; Fagerslett, 2015; Andersen & Benjaminsen, 2002; Mikkelsen, 1999). 
Når de konfronteres med demografiske fakta som de blant annet finner 
på nettstedet Gapminder (www.gapminder.org), justeres forestillingene 
betraktelig både hos elever og lærere. Selv om vekstraten har avtatt i 
mange folkerike land, øker likevel befolkningen. Ikke minst øker for- 
bruksveksten på grunn av bedre levekår. Det er derfor fortsatt grunn til å 
være bekymret for den globale miljø- og ressurssituasjonen. Dette temaet 
egner seg godt for utforskende undervisning nettopp fordi det fins relativt 
mange sikre statistiske opplysninger om for eksempel befolkningsutvik- 
lingen, samtidig som en har en mengde både kjente og ukjente variabler 
der en har svakere tallmateriale. 


Avsluttende kommentarer. Taksonomisk 
progresjon 

I dette kapitlet har vi forsøkt å vise hvordan utforskende under- 
visning i skolen ikke nødvendigvis ender opp i klare, entydige svar. 

Spesielt framtredende er det i humanistiske fag, som i stor grad byg- 
ger på en hermeneutisk (fortolkende) forskningstradisjon. De fleste 
av eksemplene i kapitlet er hentet fra samfunnsfag. Deler av dette 
faget har nært slektskap med mange av de humanistiske fagene, men 
samfunnsfag inneholder også mange faktaopplysninger. Det kan for 
eksempel være statistisk materiale som er basert på mer positivistiske 
forskningsmetoder og derfor ligger nærmere opp mot en realfaglig 
tilnærming. 

Hvorvidt en kommer fram til klare, entydige svar eller står igjen med 
flere svaralternativer, er til en stor grad avhengig av taksonomisk nivå. 
Det opereres med flere klassifikasjoner av taksonomiske nivåer. Den 
enkleste klassifikasjonen legger vekt på tre nivåer (Borhaug mfl., 2014; 
Mikkelsen, 2015). På det laveste nivået skal elevene kunne beskrive og 
gjengi fakta og begreper. På det neste nivået skal de kunne anvende 
kunnskapen til å forstå og forklare sammenhenger. På det høyeste nivået 
skal de kunne vurdere, analysere, drøfte og trekke slutninger om sine 
funn. Ulike taksonomiske nivåer påvirker typen svar en kan gi. Besva- 
relser med faktakunnskap har ofte karakter av å være rett eller galt, mens 
bevarelser som krever vurderinger og drøfting, oftere kan ende opp i flere 
svaralternativer. 

I løpet av skoleårene skjer det en taksonomisk progresjon. Mye av 
lærestoffet og undervisningen på de lavere klassetrinnene foregår på lavt 
taksonomisk nivå. Elevene sorterer fakta etter rett eller galt. Oppover i 
trinnene blir de i økende grad konfrontert med lærestoff som krever ana- 
lyse og vurdering. Likevel er det ikke slik at kunnskap og arbeidsformer 
på lavt taksonomisk nivå forsvinner desto høyere opp i klassetrinnene 
elevene kommer. Lærestoff og teorier på dette nivået blir bare mer avan- 
sert. Gode analyser og vurderinger av et komplekst samfunnsproblem 
betinger at en også behersker arbeidsmåter på et lavt taksonomisk nivå. 
Skal for eksempel en elev gi en god vurdering av den globale befolknings- 
utviklingen, bør eleven også kunne gi en god gjengivelse av hovedtrek- 
kene i den demografisk overgangsmodellen. Det er derfor viktig at elevene 
på de lavere trinn konfronteres med at utforskning kan lede fram til ulike 
svar. I noen tilfeller er de rette, i andre tilfeller er det opp til eleven å gi en 
vurdering av svarene. 

